
VALÓSÁG ÚTIKALAUZ STOPPOSOKNAK. 

MEG ONEIRONAUTÁKNAK. 
ÉBER ÁLMODÓKNAK. 


LUCY REAMER 






Éb(e)ren álmodom 

Előszó 

Tudatos (vagy éber) álmodás során ráébredünk, hogy valójában álmodunk. Az első pillantásra 
ellentmondásosnak tűnő helyzetben a tudatállapotot felismerve lehetőségünk van a szemünk előtt 
kibontakozó álom forgatókönyvének további alakítására. így tulajdonképpen egy személyes bejáratú 
játszótérhez (az örökifjaknak), vagy ha úgy tetszik laboratóriumhoz (a felnőtteknek, akiknek mindig 
mindent meg kell magyarázni) juthatunk - havi bérlet, vagy egyéb kötöttségek nélkül. Leszámítva saját 
képzelőerőnk határait. Emberi létünk mindeddig parlagon heverő aspektusának megízlelésével 
oneironautává (oneiros gör. álom), az álomvilág felfedezőivé válhatunk. 

A tudatos álom kifejezés nem kiegyenlítendő az irányított 
álommal, hisz az éberré válás önmagában nem 
garantálja az irányítás képességét. Ezek különálló, nem 
feltétlenül együtt járó, de nem is egymást kölcsönösen 
kizáró készségek - amelyek elsajátítására 
mindannyiunk képes. Hidd el, nincs ebben semmi 
boszorkányság! 


A legfontosabb hozzávalóval, az álmodásra való 
képességgel most is rendelkezel. Már csak egy csipetnyi 
motivációt, kitartást és időbefektetést kell hozzáadnod. 
Mielőtt a hozzávalók elvennék az étvágyad, vedd 
fontolóra következőt: éjszakáid jelentős részét 
egyébként is alvással (és álmodással) töltőd. Akár ki is 
használhatod ezt az időt ahelyett, hogy hagynád kárba veszni! 

És hogy mire jó ez az egész? 

Ahogy már említettem, a jelenség felhasználási módjainak csak a fantáziánk szab határt. Vagy 
mégsem? Biztos vagyok benne, hogy a szokásos reklámszöveg ígéreteihez hűen Te is szeretnéd végre- 
valahára kiélni legvadabb fantáziáid. A semmiből kész galaxisokat teremteni, elhunyt szeretteiddel 
találkozni, szuperképességekkel rendelkezni vagy kedvenc celebeiddel együtt lógni - gyakorlatilag 
bármit megtenni, amit csak kívánsz. De amiben legalább ennyire biztos vagyok, hogy ha ilyen módon 
próbáljuk meg népszerűsíteni vagy eladni a tudatos álmodást, azzal többet ártunk, mint használunk. 

Az éberré válással még csak ismerkedve ugyanis az első néhány tudatos - vagy ha úgy tetszik, éber - 
álmunk valószínűleg nem ilyesmiről fog szólni. A benned támasztott irreális elvárásoknak 
köszönhetően Neked is jó eséllyel elmenne tőle a kedved, amikor eleinte azon kapod Magad, hogy a 
tudatosulásod kiváltotta izgalom hevében néhány másodpercet követően felébredsz. Vagy 
visszasüllyedsz hétköznapi álmaid öntudatlanságába. Netalán magatehetetlenül ácsorogva bámulod az 
előtted zajló eseményeket, az irányítás képességének teljes hiányában. 

Éb(e)ren álmodom 

Ahogy az a készségekkel általában lenni szokott, először időt és energiát kell beléjük fektetni ahhoz, 
hogy valami említésre méltót tudjunk velük alkotni. Pontosan ezért gondolom, hogy a 
legcélszerűbb gyakorlatiasan, egy jó adag alázattal hozzáállni a tudatosuláshoz ahelyett, hogy 
feleslegesen túlmisztifikálnánk, az emberi evolúció vagy a spirituális fejlődés következő lépcsőfokaként 
tekintenénk rá. Spiritualitásunk megélése egy alapvető emberi igény - a tudatos álmodás viszont ilyen 
téren egy kétélű fegyver: elvárásaink alapjaiban határozzák meg tapasztalatainkat, így az esetlegesen 
kapott tanításokat is. Érdemes alaposan megfontolnunk, mibe fektetünk időt, érzelmi, illetve 
intellektuális energiát, elkerülve, hogy saját magunk önbeteljesítő próféciáivá váljunk. 

Igen, a reklámszöveg nagy része igaz. Az oneironautaként megvalósítható dolgoknak csak a 
képzelőerőnk szab határt. Bepillantást nyerhetünk tudatunk, illetve tudatalattink működésébe. Fényt 
deríthetünk rejtett mentális konstrukcióinkra, reményeinkre, céljainkra és félelmeinkre. Az éberré válás 
által biztosított közegben sorsfordító élményekben lehet részünk. Radikálisan új meglátásokhoz és 
nézőpontokhoz juthatunk, véget vethetünk kínzó rémálmainknak, gyógyírt találhatunk a múltban 
elszenvedett traumákra. De akár hétköznapi készségeket is tökélyre fejleszthetünk, illetve inspirációt 
gyűjthetünk kreativitásunk kifejezéséhez. Álmaink tudatosabb megélése életünk ébrenléttel töltött 
óráinak palettájába is új színeket csempész. 

Ez az útikönyv a fentiek szellemében íródott. Amennyire lehetséges, megalapozatlan sallangok 
nélkül útmutatást nyújtva az évek során összegyűjtött, első - és másod - kézből származó tapasztalatok 
birtokában. 

A szokásos útikalauzokkal szemben azonban abban igyekszik segítségedre lenni, hogy elvessz: 
tudatalattid rengetegében. Hogy megszabadítson attól, amit egész úton feleslegesen cipeltél. És 

rábukkanj arra, amit szándékosan sosem kerestél. 

Éb(e)ren álmodom 


Ez az oldal szándékosan (nem) üres. 

Éb(e)ren álmodom 


Kérlek, ne nyomtass ki! 


Igyekezz Te is csökkenteni az ökológiai lábnyomod! 


A fenti megkötéssel a könyvben található összes tartalom a forrás feltüntetése nélkül is - nem 
jövedelemszerzési céllal - szabadon másolható, terjeszthető és felhasználható. 

Éb(e)ren álmodom 


Jelmagyarázat 


A könyv olvasása során találkozhatsz olyan fejezetekkel, amelyeken nem lesz kedved 
végigrágni magad. Ez a fickó fogja biztosítani, hogy még ilyenkor is hozzájuss az adott 
rész lényegi mondandóját jelentő útravalóhoz. 


Lépj előre tetszőleges számú mezőt! 


A(z esetenként áljtudományos tények és tanulmányok ismertetése tudósunk feladata. 
A témához szkeptikusan viszonyulok meggyőzésére törekszik, józan paraszti eszüket 

megkörnyékezve. 


Science, Bitches! 


A bagolyra a történelem során gyakorta tekintettek a bölcsesség szimbólumaként, 
amelyet körbeleng a sötétben látás misztériuma. Hasznos tanácsokkal ellátva fog 
segíteni a tájékozódásban, elkerülve a zsákutcákat. 


Bagoly mondja verébnek, hogy. 



Az észak-amerikai őslakosok kultúrájában a rossz álmok kiszűrésére álomcsapda szolgál 
A szemérmetlen kulturális kisajátításnak köszönhetően a fejezetek végén találkozhatsz 
vele, ahol azok összefoglalója akad fenn mágikus hálójában. 


ziliz 

1. Elméleti(leg) gyors talpaló 


Éb(e)ren álmodom 


1.1 A tudatos álmok kutatásának (rövid) története 

A történeti áttekintések sablon nyitómondatának megfelelően a tudatos álmodásra is igaz, hogy 
már Arisztotelész is tett megfigyeléseket róla (i.e. 350). A kísérletes irodalomban viszont csupán a XIX. 
század végén jelenik meg Saint-Denis munkásságának köszönhetően (1861), aki egyike - vagy inkább 
Ős atyja - volt az első „modern” oneironautáknak. A tudatos álom kifejezés azonban nem tőle, hanem 
egy holland pszichiátertől, Frederick van Eeden-től származik (1913). 

Az álmok, illetve a tudatos álmok vizsgálatának létjogosultságát kezdetektől fogva szkeptikusan 
kezelte a tudományos közösség nagyobbik fele, így a területen néhány nagyobb fellángolást leszámítva 
takaréklángon folytak kutatások. Ez részben köszönhető annak, hogy még az alvás és a „hétköznapi” 
álmok vizsgálata is elég ingoványos tudományterület: a mai napig nincs megegyezés e jelenségek 
funkcióival kapcsolatban. Tovább rontja a helyzetet, hogy az adatgyűjtés során a kísérleti alanyok 
szubjektív beszámolóira kell hagyatkoznunk, amelyek az ébredés utánról származnak. Mozgásért 
felelős izmaink ugyanis az alvás álmokkal kapcsolt részében működésképtelenek - ez akadályozza 
meg, hogy álombéli mozdulataink a valós világban kivitelezett helyzet- és helyváltoztatássá váljanak. 
Ami alapvetően remek dolog, hisz enélkül alvás során sokkal ön- és balesetveszélyesebbek lennénk. 
Viszont pont ennek, az alvásparalízisben nevezett jelenségnek köszönhetjük, hogy ilyenkor szinte 
teljesen megszűnik a külvilággal folytatott kommunikáció lehetősége. így egyelőre nincs módszer arra, 
hogy álmaink bármilyen formában, valós időben rögzítsük a későbbi elemzés céljából. 


Vagy mégis? Technológiai fejlettségünk jelenlegi 
fokán már képesek vagyunk agyhullámaink 
felismerhető látvánnyá dekódolni, kvázi 
mozgóképpé konvertálni. A felbontás ugyan még 
hagy némi kívánnivalót maga után, de gyanítom, a 
következő évtizedekben ezt a problémát is 
orvosolni fogják. 


Science, Bitches! 


A tudatos álmodás ennek ellenére 
évtizedek óta tudományosan bizonyított 
tény. Nagyban hozzájárult ehhez az 
alvás RÉM (rapid eye movement/ gyors 
szemmozgás) fázisának Eugene 
Aserinsky és Nathaniel Kleitman általi 
felfedezése az 1950-es évek elején. Ők 
figyelték meg azt is, hogy álmodni főleg 
ebben az alvási szakaszban szoktunk. A 
bizonyítás viszont egy brit kutató, Keith 
Hearne 1975-ös leleményes kísérletének köszönhető, amely a fentebb már említett izombénultság nem 
teljes voltát használta ki. A RÉM fázisának alvásparalízise során ugyanis nem vagyunk tetőtől-talpig 
lebénulva: szemmozgató izmaink működőképesek. 

Éb(e)ren álmodom 

Mivel szemgolyónk tekintetünk álombéli mozgását követi, Hearne álmodó kísérleti alanya, Alán 
Worsley tudatosulást követően egy előre meghatározott szemmozgás mintázattal jelezni tudta a 
külvilág felé éberré válásának tényét. A kísérlet műszeres felvételei, a szemmozgató izmok aktivitását 

érzékelő elektrookulogramok (EOG) ma is 
elérhetők Hearne ingyenesen letölthető 
doktori disszertációja révén. De akár a 
mellékelt ábrán is megtekinthetők: jól látható, 
hogyan válnak az eredetileg véletlen irányú 
szemmozgások (ocular signals) szándékossá 
és irányítottá. Mielőtt még bárkiben felébredne 
a gyanú, hogy turpisság történhetett, érdemes 
leszögezni, hogy a kísérlet során Alán Worsley 
valóban aludt és álmodott - erről műszeresen 
regisztrált agyhullámai tanúskodnak. 

A sors fura fintora - vagy talán csak a 
hatékonyabb marketing eredménye -, hogy az 
igazoló kísérlet a köztudatban az 
amerikai Stephen LaBerge (1980) érdemeként honosult meg, aki Hearne-től függetlenül két évvel 
később megismételte azt - ezzel indítva el a tudatos álmodás populáris kultúrában véghez vitt 
térhódítását. 


1.2 A tudatos álmodás mai helyzete a tudományban 

A jelenség valódiságának igazolásához tehát még csak nem is volt szükség a kutatásban 
manapság elérhető kifinomult, nagyfelbontású képalkotó eljárásokra (pl. fMRI - funkcionális mágneses 
rezonanciavizsgálat), pusztán a jó öreg poliszomnográfiára (különböző élettani folyamatok alvás során 
történő változásának egyidejű megfigyelése). 

Bár a ’80-as és ’90-es években aranykorukat élő kutatások az azt követő években veszítettek 
vonzerejükből, az említett képalkotó eljárások elérhetővé válása az érdeklődés ismételt fellángolásához 
vezetett. Felhasználásukkal képessé váltunk a tudatos álmodás idegrendszeri alapjainak és 
velejáróinak beazonosítására. Segítségükkel pl. meghatározták, hogy a különböző tudatállapotok során 
mely agyterületek aktívak, elkülönítve az öntudatlan és tudatos álmok, illetve az ébrenlét során 
működőket. 

A tudatos álmodás ugyanis, az ébrenlétit alapnak tekintve, egy megváltozott tudatállapotnak tekinthető. 
Az emlegetett képalkotó eljárások mérési eredményei alapján elmondhatjuk, hogy (legalábbis a REM- 
hez kapcsolt) a tudatos álmok egy hibrid tudatállapotot jelentenek, amelyben agyunk paradox 
módon egyszerre van alvó állapotban, illetve ébren. 

Éb(e)ren álmodom 


Hétköznapi álmaink viszonylatában kijelenthetjük, hogy míg egy öntudatlan álomban kizárólag a 
tudatunk alapvető, elsődleges szintjét alkotó, egyszerűbb aspektusok vannak jelen, a tudatosulás 
során aktiválódnak magasabb rendű kognitív/metakognitív funkcióink is. Ezek a funkciók normálisan 
ébrenléti tudatunk sajátosságai, és forrásuknak homloklebenyünk (agyunk elülső, frontális része), illetve 
annak elülső részét borító prefrontális agykérgünk tartjuk. Kis sarkítással ez tesz minket emberré. 

A tudatosulás során megfigyelhető agyi aktivitásunk tulajdonképpen az egy skála két végpontját 

jelentő éber és alvó állapot közötti 
átmenetnek tekinthető. A tudatos 
álmodás pedig ilyen értelemben az 
ébrenlét és álom határmezsgyéjén 
való egyensúlyozásnak. Ez 
megmagyarázhatja, miért okoz 
kezdetben nehézséget az állapot 
fenntartása. Idegrendszerünk talán 
hozzá van szokva a két végponthoz, 
illetve a közöttük való átváltáshoz - 
a senki földjén való tartózkodással 
viszont meg kell barátkoztatnunk. 


Ha már egyszer tisztában vagyunk az éberré válásért 
felelős régiókkal, leellenőrizhetjük, mi történik az 
azok aktivitást szimuláló elektromos ingerlésével. Dr. 
Ursula Voss kutatócsoportja pontosan ezt csinálta 
egy 2014-es, Natúré folyóiratban megjelent 
tanulmányukban. Eredményeik azt sugallják, hogy 
a stimulációval - annak paramétereitől függően - 
különböző magasabb rendű kognitív funkciókat 
tudunk felébreszteni szunnyadó állapotukból. A 
módszer kicsiszolásával talán idővel kezünkbe is 
kaparinthatjuk az álom történései feletti irányítást! 



Science, Bitches! 


A homloklebeny kritikus 

szerepének felderítése ellenére a tudatosulásra hajlamosító kizárólagos és elégséges élettani vagy 
pszichológiai tényezőt ez idáig nem sikerült azonosítani - így egyelőre nincs kielégítő válasz a 
jelenség m/értjére vagy hogyanba. Figyelembe véve azonban, hogy a spontán éberré válás 
gyakorisága csökken az életkor előrehaladtával, illetve gyermek- és kamaszkorban éri el tetőpontját, 
elképzelhető, hogy az utóbbi életszakaszokban lejátszódó robusztus központi idegrendszeri változások 
szerepet játszhatnak a spontán tudatosulásban. Ezen életkorokban ugyanis elpusztulnak a születéskor 
felett jelen levő N 


szám 


idegsejtek és szinapszisok, 
befejeződik a sejtnyúlványok 
elektromos szigetelődése 
(mielinizációja), illetve átalakul 
a túlélő neuronok közötti 
kapcsolódási séma, amely 
lehetővé teszi agyunk frontális 


lebenyeinek a 

idegrendszerbe 
integrálódását, 
megközelítésben 
álmodás egy 
képesség lenne, 
egészen addig 

központi 
történő 
Ilyen 
a tudatos 
természetes 
amely 
a 


Egy, a tudatosulásban szerepet játszó idegsejt hálózatok 
után kutató tanulmány pl. arra az eredményre jutott, 
hogy gyakorlott oneironauták prefrontális agykérgének egy 
területe (frontopoláris BA 9/10 régió) fejlettebb, mint az 
átlagemberé. E strukturális különbség a funkció szintjén is 
megjelenik: az agyterülethez kapcsolható metakognitív 
funkció (saját gondolatok monitorozása) használatakor a 
tudatos álmodok esetében intenzívebb agykérgí anyagcsere 
(így aktivitás is) figyelhető meg. Ezek az 
eredmények bizonyítékul szolgálnak a tudatos álmodás és a 
metakogníció idegsejtek szintjén megnyilvánuló 
kapcsoltságára - amit ugyan régóta feltételeztek, de ezidáig 
nem sikerült igazolni. 



Science, Bitches! 

rendelkezésünkre áll, míg nem ‘frissítjük’ a fejünkben található hardware-t. Onnantól kezdve már csak 
célirányos gyakorlatokkal tudjuk előcsalogatni, illetve elérni e lappangóvá vált készségünk. 

Persze a tudatos álmodással foglalkozó kísérletek jóval szerteágazóbbak, mint a különböző 
tudatállapotok során megfigyelhető aktív agyterületek puszta beazonosítása. Azt is vizsgálják, hogy 
a különböző viselkedésformák és feladatok ébrenlét, álom, illetve vizualizáció során történő 
végrehajtásáért ugyanazok az agyi áramkörök felelősek-e. Vagy, hogy azonos mértékű aktivitás 
jellemzi-e őket ezen állapotokban. 

Ennek köszönhetően arra vonatkozó kísérletes eredmények is vannak, hogy a tudatos álom 
alatt végzett sport- vagy egyéb motoros tevékenységet idegrendszerünk közel azonosként érzékeli, 
mint az ébrenlét alatt folytatott párját. Ez egyrészt azt jelenti, hogy anélkül tudunk edzeni, hogy akár a 
kisujjunkat is meg kellene mozdítanunk hozzá - az izomösszehúzódások ismételt mentális kivitelezése 
is növeli az izomerőt. De ami még fontosabb, felgyorsítható vele a sérülés utáni rehabilitáció. 

Az éber álmoknak nem ez az egyetlen, terápiában sikeresen alkalmazott felhasználási módja. 
A visszatérő rémálmok kezelése terén mutatott hatékonyságát szintén tanulmányok támasztják alá. 
A depresszió és poszttraumatikus stressz szindróma (PTSD) kezelésében való alkalmazhatóság 
szintén tesztelés alatt áll. Sőt, számos kutató adott hangot azon véleményének, hogy a tudatos 
álmodás a mentális betegségek, elsősorban a pszichózis (a valósággal való kapcsolat 
elvesztése) megértésére irányuló modellként is szolgálhat. 

Az alvás alatti éberség lehetősége bizonyíték arra, hogy a különböző tudatállapotok nem egymástól 
elkülönülő, minden-vagy-semmi formában nyilvánulnak meg. Még ha ahhoz is vagyunk szokva, hogy 
a standardnak számító stádiumok között váltogassunk, idegrendszerünktől egyértelműen nem áll távol 
a köztes állapotokban való létezés. Gondoljunk csak az elalvás, illetve ébredés során megtapasztalható 
hipnagógikus és hipnopompikus hallucinációkra - a hallucinációk ugyan egyes pszichiátriai 
megbetegedések velejárói, teljesen egészséges emberek is megtapasztalhatják őket. 

Amennyiben a különböző állapotokra nem diszkrétként, hanem képlékenyként tekintünk, új modelleket 
állíthatunk fel a különböző pszichiátriai kórképek kapcsán. A hallucinációk esetén arról lehetne szó, 
hogy az ébrenlétünk során valamiért aktiválódik a RÉM alvás álmok generálásáért felelős idegsejt 
hálózata, aminek következtében a szenvedő alanyok egyszerre kerülnek két különböző tudatállapotba. 

A pszichózis és tudatos álmodás így akár egymással ellentétes jelenségek is lehetnek: előbbi az 
álomtartalmak éber tudatunkba történő kóros betörését, míg utóbbi az álmodás során történő éberré 
válást képviseli. Amelynek hátterében pedig frontális lebenyünk aktivitási szintjének rosszul időzített 
lecsökkenése, illetve megnövekedése áll. Az ilyen aktivitáscsökkenés maga után vonja öntudatossági 
szintünk és racionális gondolkodási képességünk szertefoszlását is - amely egyébként mind a 
pszichózis, mind a fiziológiás RÉM sajátsága. Tudatos álmainkban (a REM-ben átélt öntudatlanokkal 
ellentétben) viszont pont ezeket a képességeket nyerjük vissza, ideiglenesen. 

A különböző élettani működések műszeres megfigyelésén túl természetesen létezik egy másik, 
kevésbé egzakt vizsgálati hozzáállás, amely magára az álmok tartalmára összpontosít, és az álmodok 
személyes beszámolóira hagyatkozik. Összehasonlítja pl. azok témáit, érzelmi töltetüket és a bennük 
lezajló eseményeket. Hasonlóságot és eltéréseket igyekszik kimutatni a különböző nemű, korcsoportú, 
végzettségű, érdeklődési körű stb. egyének között. 


Annak ellenére, hogy módszertanilag nem egy könnyen megközelíthető jelenség, a tudatos 
álmodás lassan, de (remélhetőleg) biztosan kiharcolja magának a létjogosultságot a mainstream 
kognitív idegtudományi kutatások témái között. Köszönhetően annak, hogy magában hordozza annak 
ígéretét, hogy segítségével feltérképezhetjük az emberi tudat különböző, szubjektív állapotainak 
idegrendszeri alapjait - ideértve mind a fiziológiás (pl. téves ébredés), mind a patológiás (pl. 
alvásparalízis), mind a megváltozott (pl. meditáció során megfigyelhető) stádiumokat. 


A kutatást persze hátráltatja, hogy a vizsgálatokhoz nem áll rendelkezésünkre megfelelő állatmodell. A 
kísérleti nyúl szerepét felvállaló oneironautáknak pedig - legyenek bármennyire jártasak és hatékonyak 
is saját otthonukban - laboratóriumi körülmények között nehézséget okoz már maga az elalvás is, 
nemhogy a vezényszóra kivitelezett tudatosulás. Ez nem is csoda, hiszen a mérések során az 
elképzelhető összes helyre mérőelektródát csatlakoztatnak és dugnak, ami finoman szólva sem növeli 
az önkéntesek komfortérzetét. 


Itt szeretném megragadni először az alkalmat, hogy fejet 
hajtsak LaBerge professzor alapossága előtt. A szemmozgásos 
helyzetjelentésen alapuló kísérlet továbbgondolásaként egy 
alkalommal egyszerre 16 (!) élettani folyamatot figyeltek meg 
női kísérleti alanyukon - ideértve hüvelyizmai 
összehúzódásának gyakoriságát és mértékét. 

A vállalkozó kedvű önkéntest arra kérték, szemmozgásával 
jelezze az álmában való tudatosulás, a pásztoróra 
megkezdésének, illetve az orgazmus elérésének pillanatát. 
Gondolom, meg tudod tippelni a kísérlet kimenetelét: a 
tesztalany figyelemmel kísért testi funkcióiból 15-ben volt 
megfigyelhető statisztikailag jelentős változás a feladat 
teljesítésekor. Egyedül a szívverése esetén nem tapasztaltak 
különbséget. 


Bár, mondjuk, lehetővé teszi 
pl. annak letesztelését, hogy 
tudatos álmodás során lehet- 
e orgazmusunk - valamit 
valamiért. Egyébként igen. 
Ezt komolyan írtam. És igen, 
az emberi faj evolúcióját 
alapjaiban újraíró dilemmára 
is igenleges a válasz: lehet. 
Csak hogy mindenki 
(kíváncsisága) ki legyen 
elégítve. 



Science, Bitches! 


Az ismeretszerzést tovább 
nehezíti a megváltozott 
tudatállapotok szubjektív megélése, illetve elnevezésük következetlensége. Gondoljunk csak a testen 
kívüli élményekre, illetve az azok tudatos álmokkal való esetleges átfedésére. Kísérletes eredmények 
alapján elképzelhető, hogy a testen kívüli élmények akkor jönnek létre, amikor agyunk 
temporoparietális találkozási pontja (junkciója) valamiért képtelenné 

válik a testünk különböző részeiből érkező érzékszervi információk normális integrálására. Legalábbis 
a tény, hogy a temporoparietális junkció mágneses vagy elektromos ingerlésével kísérletes 
körülmények között testen kívüli élmény váltható ki, ezt sugallja. 

A kutakodásnak a tudatosulás szempontjából talán abban rejlik a legnagyobb gyakorlati haszna, 
hogy az eddig végzett kutatások módszertanának metaanalízésvel kísérletet tehetünk a 
leghatékonyabb indukciós technika beazonosítására. Illetve ezt már meg is tették, de biztos befutót egy 
35 különböző tanulmányt összegző szakirodalmi áttekintés során sem tudtak megnevezni. Helyette arra 
a következtetésre jutottak, teljesen egyénfüggő, hogy a kognitív indukciós technikák (pl. 
autoszuggesztió), a külső ingerlés (pl. fénnyel) vagy egyéb járulékos módszerek (pl, étrend kiegészítők) 
fognak-e hatékonyan működni. 

Az autoszuggesztió, MILD, WILD és WBTB technikák a jobban teljesítők között szerepelnek, de az 
eredményességük látszólag attól is függ, hogy az őket bevető személy tapasztalt álmodó-, vagy 
szárnyait egyelőre csak próbálgató oneironauta. Vagy mennyire fogékony a hipnózisra. Az is könnyen 
megeshet, hogy a különböző indukciós technikák eltérő hatékonysággal működnek a RÉM és nem- 
REM fázisokhoz kapcsolt tudatos álmok esetén. A megoldás valószínűleg a különböző technikák 
egyénileg kitapasztalt kombinálása (jó kiindulási pont lehet a MILD, WBTB és a galantamine együttes 
alkalmazása - ezekről részletesebben később). 

1.3 Megszívlelendő élettani vonatkozások 

A tudatos álmodás irodalma rendkívül gazdag és szerteágazó, de legalább ennyire zavaros is. A 
különböző indukciós technikák, étrendkiegészítők és elektronikai cikkek működési elvének 
megértéséhez szükségünk lesz néhány alapvető élettani ismeretre napi biológiai ritmusunk, alvási 
ciklusaink, illetve az azokat szabályozó biokémiai folyamatok kapcsán. Ez az ismeretanyag abban is 
segítségünkre lesz, hogy kontextusba tudjuk helyezni a könyv további részében olvasottakat, meg 
tudjuk ítélni az egyes indukciós technikák és a tudatosulást támogató pótkerekek létjogosultságát, illetve 
hogy egy nyelvet beszéljünk oneironauta pajtásainkkal. 

1.3.1 Alvási ciklusok, agyhullámok, a ciklusokat kísérő biokémiai változások 

Annak ellenére, hogy az alvás és az álmok funkcióival kapcsolatban a mai napig nincs teljes 
egyetértés, biológiai és pszichológiai szükségességük tényét nehéz lenne vitatni - napi (cirkadián) 
ritmusunkban okkal váltják egymást az ébrenléttel és alvással töltött periódusok. 

Amíg éberen foglalatoskodunk valamivel, agyunk folyamatosan fogadja és dolgozza fel a 
külvilágból érkező, érzékszerveink által szállított információt. Amikor épp szünetet tartunk mindennapi 
teendőinkben, a tudatunkba beérkező információk forrása megváltozik. Belső világunkból is 
beszivárognak pillanatképek, elkezdünk ábrándozni, elveszünk saját gondolatainkban - egyszóval 
kevésbé figyelünk arra, mi történik környezetünkben. Ebből az állapotból még könnyű visszazökkenteni 
minket. Elég, ha egy potenciális veszélyforrást jelentő esemény történik körülöttünk (pl. a huzat 
becsapja mögöttünk az ablakot). 

Alvás során ezzel ellentétben érzékszerveinktől annyira kevés információt kapunk, hogy a 
külvilágról alkotott kép fokozatosan megszűnik a tudatunkban. Amikor szunnyadó agyunk eléggé 
aktívvá válik ahhoz, hogy ismét megalkosson egy ahhoz hasonló részletességű képet, az már független 
lesz a külső érzékszervi információktól. Ennek ellenére az alvásra nem egy külvilágtól visszavonult, 
tétlen, egységes állapotként tekintünk. Az agyhullámok változása, izmaink tónusa, illetve a 
szemmozgások alapján egy passzív, illetve egy aktív formáját különböztetjük meg. 

• A passzív, nem-REM szakasz nagyjából megfelel az alvásról, mint pihenési formáról alkotott 
nézetnek. Elménk elcsendesedik, légzésünk és anyagcserénk lelassul, különböző regeneratív 
folyamatok indulnak be szervezetünkben. Ha ebből a stádiumból ébredünk fel, általában össze vagyunk 
zavarodva, és nem emlékszünk arra, hogy álmodtunk volna. 

• Az alvás aktív stádiuma ennek szöges ellentéte. A RÉM -nek (rapid eye movement / gyors 
szemmozgás) nevezett szakaszban szemünk lezárt szemhéjunk alatt gyors mozgást végez, légzésünk 
szabálytalanná válik. Köszönhetően annak, hogy agyunk aktivitási szintje eléri (akár meg is haladja) az 
éber állapotét, elkezdünk álmodni. Testünk többi izma ilyenkor bénult állapotban van, így ezt a stádiumot 
mozdulatlanul éljük át. Erre az izomatónia nevű jelenségre azért van szükségünk, hogy ne hajtsuk végre 
az álmainkban kivitelezett mozgást. 

Az éjszaka folyamán a fenti két alvásforma ciklikusan váltogatja egymást, ahogyan azt az alábbi ábra 
is szemlélteti. A passzív nem-REM 3 fázisra oszlik. Ezeken egyenes és fordított sorrendben keresztül 
haladunk, mielőtt belépnénk az aktív, RÉM szakaszba. Azt követően a nagyjából 90 percig tartó ciklus 
újraindul. Fussunk végig az egyes szakaszok történésein! 

• A passzív szakasz 1. fázisa (NREM1) átmenetet jelent a bágyadt ébrenlét és a felszínes alvás 
között. Ilyenkor lassú szemmozgásokat produkálunk, tudatunkba pedig hipnagógikusnak nevezett 
álomfoszlányok, hallucinációk szivárognak be. Gyakran magunkhoz térünk egy-egy pillanatra, illetve 
hirtelen zuhanás érzetét tapasztalhatjuk. Ekkor még tisztában lehetünk a környezetünkben zajló 
eseményekkel, de szükségtelennek érezzük figyelni rájuk. Agyhullámaink a gamma és béta 
frekvenciatartományból alfába, majd fokozatosan tétába lassulnak. Az alvással töltött időnek mintegy 
5%-át töltjük itt. Majd nagyjából 
10 perc elteltével be is lépünk a 

• passzív szakasz 2. 

fázisába (NREM2). Ez már 
egyértelműen alvásnak 

tekinthető, amelyben mentális 
aktivitásunk puszta 

gondolatfoszlányokra 
korlátozódik. Izomtónusunk 
tovább csökken, a külvilág pedig 
szinte teljesen megszűnik létezni 
számunkra. Agyhullámaink 
továbbra is tétában duruzsolnak, 
old. 15 


























Éb(e)ren álmodom 

időnként az erre a fázisra jellemző alvási orsó, illetve K-komplex mintázatot generálva. Ezek feltehetőleg 
fontosak az emléknyomok memóriába történő bevésődésében, illetve a külvilág ingereire való 
válaszolás megakadályozásában. Alvási időnk 45-50%-át ez a szakasz teszi ki. 20-30 percnyi itt töltött 
időt követően színre lép a 


• passzív szakasz 3. fázisa (NREM3). Hívhatjuk még delta, vagy akár lassú hullámú alvásnak is, 
mivel az agyhullámok közül főként a delta tartomány van jelen, időközönként egy-egy alvási orsó 
megjelenésével. A külvilágtól immár teljesen szeparálódtunk. Az alvási ciklusok 15-20%-a zajlik itt. A 
többi NREM fázistól eltérően ilyenkor is álmodhatunk, habár az sokkal inkább az aktív szakasz 
jellemzője. Az első deltából nagyjából 30-40 perc után térünk vissza a 2., illetve 1. fázisba, majd átlépünk 
az aktív formát jelentő 

• RÉM szakaszba. Ugye nyomon követted az út megtételéhez szükséges időt? így van, nagyjából 
70-90 perc. Az első RÉM kb. 5-10 percig tart, ezt követheti egy pillanatnyi felébredés, majd 
visszasüllyedünk a 2. fázisba, esetleg deltába. Az éjszaka további részében nagyjából 90 percenként 
követik egymást a RÉM szakaszok. Megközelítőleg 25%-át töltjük itt alvásra fordított időnknek. 

Az idő előrehaladtával a különböző fázisok e sémát követve váltogatják egymást, de egymáshoz 
viszonyított arányuk megváltozik. A delta szakaszok fokozatosan lerövidülnek, majd meg is szűnnek, 
miközben a RÉM fázisok egyre hosszabbá válnak - a reggeli órákban akár 45-50 percig is tarthatnak. 
Ennek köszönhetően ilyenkor álmaink is sokkal hosszabbak. Ezt fogjuk kihasználni, hogy öntudatra 
ébredjünk bennük. 


Apropó, agyhullámok... Agyi aktivitásunk oszcilláló elektromos változások, agyhullámok 
formájában is megnyilvánul, amely detektálására általában az elektroencephalográf (EEG) nevű 

műszert használják, mind a 
kutatásban, mind a 

gyógyászatban. Az alapján, hogy 
másodpercenként hány ciklus 
(ezt hívjuk frekvenciának) zajlik le 
e makroszkopikus oszcillációkból, 
5 különböző 

frekvenciatartományba soroljuk 
őket. Mindegyik egyedi 
jellemzőkkel bír, és különböző 
agyi aktivitási szinteket, illetve 
tudatállapotokat rendelhetünk 
hozzájuk. 



Tulajdonképpen egy 

spektrumként értelmezhetjük 
őket, amelynek különböző 
tartományaiban más és más 

tudati funkciókat valósítunk meg - a lassabbakban az alapvetőket, a gyorsabbakban az árnyaltabbakat 
és összetettebbeket. Annak ellenére, hogy különböző mentális aktivitásaink során egy hullámforma 
dominál, a többi fajta változó arányú keveréke is mindig jelen van. 

• Az éber, aktív mentális tevékenységet folytató agyban (elmélyült gondolkodás, koncentráció, 
érvelés során) a 14 - 30 Hz frekvenciatartományba eső béta hullámok dominálnak. Mivel a stressz, 
szorongás és aggódás átélésekor is megfigyelhetők, tulajdonképpen ezen a fokozaton csikorognak 
fogaskerekeink a nap legnagyobb részében. 

• Csukott szemmel történő relaxálás, könnyed meditálás, illetve álmodozás során 7,5 - 14 Hz 
frekvenciájú alfa hullámokat produkálunk. Képzelőerőnket ebben az állapotban tudjuk leginkább 
kiaknázni. Hatékonyan végezhetünk vizualizációs gyakorlatokat, illetve különböző (gondolat)magvakat 
ültethetünk el a tudatalattinkba (pl. autoszuggesztióval). 

• A 4 - 8 Hz frekvenciájú téta hullámok a felszínes alvás, illetve az elmélyült meditáció velejárói. 
E tartomány alfába való átmenetének határán szintén lehetőségünk van az előbb említett gyakorlatokkal 
való kísérletezésre. Automatikusan végzett tevékenységek (fogmosás, zuhanyozás, futás) során 
gyakran merülünk el ezekben a hullámokban. Ilyenkor utat engedünk egy szabadon áramló, 
cenzúrázatlan gondolatfolyamnak, majd váratlanul ráeszmélünk, hogy nem tudjuk, pontosan mivel 
töltöttük az elmúlt perceket. 

• A leglassabb, 0,5 - 4 Hz-es delta hullámok a mély, álomtalan alvás és figyelem teljes befelé 
fordulásával járó meditáció során tapasztalhatók meg. Alkalmas táptalajt nyújt a regenerációs 
folyamatok számára. Bár általában egy teljesen tudattalan állapotként tekintünk rá, spirituális és 
paranormális (pl. testen kívüli) élményekről szóló beszámolók kötődnek hozzá. Az empátia érzete is 
ilyen aktivitást generál. 

• Legmagasabb fokozatba kapcsolva, agyunk 30 Hz feletti, gamma hullámokon alapuló 
működésre is képes. A boldogság, könyörületesség érzete, illetve magas fokú önkontroll is ezen 
alapulnak. Átlagon feletti intelligenciájú, jó memóriával rendelkező egyéneknél gyakran figyelhető meg. 
Kutatási eredmények igazolják, hogy tudatos álmodás során is gyakran produkáljuk ezt az aktivitási 
szintet. 

A napi ritmusunkban jelenlevő ciklikusságot az agyunkban felszabaduló kommunikációs 
molekulák, a neurotranszmitterek hangolják össze. Agyunk ébrenléti/alvási ciklusaink ilyen kémiai 
anyagok felszabadításával irányítja, tulajdonképpen ki- bekapcsolgatva azokat. Ezek biokémiájának 
alapszintű ismerete segítségünkre lehet a különböző táplálékkiegészítők, illetve a szervezetünkbe 
kerülő bármilyen táplálék hatásmechanizmusának megértésében. Éberségi szintünkbe ugyanis bele 
tudunk szólni különböző növényi vagy gyógyszerhatóanyagokkal, illetve akár napi szinten 
elfogyasztott táplálékunkkal. Befolyásolni tudjuk alvásminőségünk, az egyes fázisokban töltött idő 
hosszát, így álmainkat is. 

Mivel ilyenkor konkrétan belepiszkálunk szervezetünk egyik legfontosabb szabályozó szervének 
működésébe, ezek kipróbálására senkit nem bíztatok, és hangsúlyozom, hogy mindenki csak saját 
felelősségére kísérletezgessen, akár kezelőorvosa véleményét kikérve! Na meg a következőket 
megfontolva: 

• e transzmitterek szintjének jelentős eltolása bármilyen irányba valószínűleg negatív hatással 
lesz az egészségedre; 

• ezek az étrendkiegészítők kis dózisban alkalmazva megkönnyíthetik a tudatos álmodást; 

• bár nem illegálisak, többségében nem forgalmazzák őket Magyarországon, sőt Európa legtöbb 
országában sem. A tengeren túlról rendelt anyagok forrását/eredetiségét/tisztaságát/lejárati idejét nem 
tudod ellenőrizni; 

• alacsony dózisban egyes képviselőik memória funkciókat támogató hatásuk miatt vény nélkül 
megvásárolhatók gyógyszertárban. Erősebb, vényköteles változataikat viszont olyan idegrendszeri 
megbetegedések kezelésére használják, mint az Alzheimer-kór, Parkinson-kór, illetve skizofrénia. 

A neurotranszmitterek vagy idegi ingerületátvivő anyagok teszik lehetővé idegsejtjeink 
kommunikációjának egyik alapvető módját, a kémiai transzmissziót. Ennek során hírvivő molekulák 
szabadulnak fel azokból a neuronokból, amelyeknek épp van valami mondandója a többiek számára, 
majd ezeket a molekulákat a hallgatóság soraiban megtalálható sejtek receptoraikkal fogják fel. A 
folyamat a szinapszisnak nevezett területeken játszódik le: azokon a helyeken, ahol beszédes sejtünk 
nyúlványaival (axon) elég közel kerül a befogadó félhez (annak sejttestén, dendrit nyúlványán vagy 
axonján) ahhoz, hogy az meghallja (az alábbi ábra BruceBlaus munkája alapján készült, a Wikipédia 
szempontjából szabad licenc). 

Álmaink minőségét szabályozó 
neurotranszmitterekből négyet 
fogunk taglalni: 

az acetilkolint, szerotonint, 
dopamint és noradrenalint. A 
közelrokon neurohormonok 
(ezek a szinapszisok helyett a 
véráramba ürülnek) közül a 
melatoninról teszünk említést. 
Ezeken felül említeni szokták 
még a glutamátot, GABA-t, 
hisztamint, orexint és 
adenozint (amely 

receptorainak blokkolásával 
élénkít a koffein) az éberségi 
szint kialakítása kapcsán, de ezekre inkább mellékszereplőként tekinthetünk. 

Éb(e)ren álmodom 

A tudatos álmodást elősegítő étrendkiegészítők e neurotranszmitterek és -hormonok szintjének 
változtatásával próbálnak nekünk segíteni. Egyesek meggátolják, hogy lebomoljanak, így a 
transzmitterek hosszabb ideig vannak jelen szervezetünkben, elnyújtottabb hatást kiváltva. Mások 
a szervezetünk azon fáradozásait támogatják, hogy előállítsa ezeket az átvivő anyagokat. 

Az acetilkoliri az első felfedezett idegi ingerületátvivő anyag volt. A memória, gondolkodás és 
tanulás segítésén túl részt vesz izmaink összehúzódásában is, illetve megemelkedett szintje növelheti 
a RÉM fázisban töltött idő hosszát. Relatív hiányában ezek a funkciók szenvednek zavart, illetve 
általános fáradtság érzetet tapasztalhatunk. 

Koncentrációja elalváskor és azt követően folyamatosan csökken, mélypontját a nem-REM 
szakaszokba érve el. A RÉM felé közeledve ismét növekszik a mennyisége, szinte az ébrenlét során 
megfigyelhető mértékig. Az alvás szabályzásában a szerotoninnal kölcsönhatva ellentétes szerepet 
töltenek be. A nem-REM alatti regenerációhoz az acetilkolin szint lecsökkenése mellett egyidejűleg több 
szerotoninra van szükségünk. A RÉM során tapasztalt álmok kiszínezéséhez pedig az acetilkolin 
megnövekedett szintjével egy időben a szerotoninénak le kell csökkennie. 

A szerotonin mind az ébrenlét, mind az alvás szabályozásában szerepet játszik. Ha ez nem lenne 
elég, modulálja a fájdalmat, közérzetet, étvágyat és delta alvást is. Hiányában depresszió, migrén 
és szorongás léphet fel, illetve étvágyunk szabályozása is kicsúszik kezünkből. Megemelkedett 
mennyisége ezzel ellentétben hangulatjavító és nyugtató hatású. 

A nem-REM alvás arányát növeli, a RÉM rovására. Elalváskor szintje emelkedni kezd, a mély nem- 
REM szakaszokban tetőzve, majd a RÉM felé haladva csökken, azt elérve aktivitása megszűnik. 
Bevitelével növelhetjük a nem-REM alvás mélységét, de felelőtlen kombinálása más kiegészítőkkel 
szerotonin szindrómát válthat ki, amely potenciálisan életveszélyes is lehet. 

A dopamin központi szerepet tölt be agyunk jutalmazási rendszerében, így motivációnk 
kialakításában. Emellett a tanulási folyamatok szabályozásában, illetve egyensúlyunk fenntartásában 
is. Megemelkedett szintje eufóriát okoz, amivel egy időben önbizalmunk, éberségi 
szintünk és agresszivitásunk is megnő. Hiányakor pedig fáradékonyak, motiválatlanok és életuntak 
vagyunk. Sőt, önértékelésünk is padlót fog. 

Az alvási ciklus szabályozása kapcsán nem tulajdonítanak neki jelentős szerepet, lévén a nap folyamán 
nagyjából ugyanúgy stimulálja az általa szabályozott neuronokat. Magukra az álmokra viszont 
megemelkedett mennyiségben nagyon is kihat: életszerűbbé, hosszabbá, esetleg nyomasztóbbá téve 
őket. 

A noradrenalin a figyelem, összpontosítás és memória modulálásáért felel. Megnövekedett 
koncentrációja váltja ki a veszélyhelyzetek során fellépő „Fight-or-Flight” / „Harcolj vagy Menekülj!” 
válaszreakciót. 

Alapvetően az éberség kialakításában fontos, ami alapján azt várhatnánk, hogy szintje csökkenjen a 
mély, delta alvás során, a RÉM alatt pedig növekedjen. Ehelyett a noradrenerg rendszer szinte 
teljesen kikapcsol a RÉM során. A másik három neurotranszmitterhez viszonyítva 
szerepét jelentéktelenebbnek tartják az álmok szabályozásában. 

A melatonin központi szerepet tölt be napi (cirkadián) biológiai ritmusunk regulálásában. Nyugtató 
és hipnotikus hatású, elválasztását (a minél teljesebb) sötétség indukálja. Ennek megfelelően szintje az 
éjszakai órákban a legmagasabb, míg nappali fényviszonyok mellett - ide értve a mesterséges 
megvilágítást is - termelődése lecsökken. Ezt azért érdemes észben tartanunk, mert a természetes 
fényviszonyok ritmikus változásától eltérő környezet (modern életvitel, valaki?) melatonin háztartásunk 
megzavarásán keresztül kihatással van alvásminőségünkre. 

Anekdotális beszámolók alapján a melatonin álmok nemcsak intenzívek, de sokszor kellemetlenek, 
bizarrok, esetleg rémálomszerüek. Használata az alvásparalízis és a téves ébredés valószínűségét is 
növelheti. A negatív tapasztalatok valószínűsége a dózis emelésével mutat párhuzamot - akárcsak az 
anyaggal szemben kialakuló tolerancia és hatásvesztés is. 

A felsorolt molekulák alkalmazási módjának és dózisának taglalásakor Thomas Yuschak Advanced 
Lucid Dreaming: The Power of Supplements c. könyvére fogunk támaszkodni, hisz talán ez egyetlen 
témában publikált könyv, amelynek bármiféle tudományos megalapozottsága, illetve gyakorló tudatos 
álmodok általi ellenőrzöttsége van. 

1.3.2 A RÉM és az álmok kapcsolata 

Ahogy arról az előzőekben már volt szó, az alvás egészéről nem gondolkodhatunk egy egységes, 
külvilágtól visszavonult, tétlen állapotként. Agyhullámaink változása, izmaink tónusa, illetve a 
szemmozgások alapján ugyanis elkülöníthetjük 

• egy passzív (nem-REM) szakaszát, amely nagyjából megfelel az alvásra puszta pihenési 
formaként tekintő nézőpontnak. Emellett azonban van egy nagyon is 

• aktív, gyors szemmozgásokkal kísért, REM-nek nevezett része is, amelyre történeti okokból 
kifolyólag az álmok szükséges és elégséges táptalajaként tekintünk. 

• 

Ez az elképzelés az álmok kutatásáról szóló rövid áttekintőben 
említett Aserinsky és Kleitman megfigyeléseinek köszönhető. A RÉM leírása során ugyanis 
észrevették, hogy ebből az alvási fázisból felébresztve kísérletes alanyaik általában az álmodás tényéről 
számoltak be. Az általuk levont következtetés (REM=álmodás) alapjaiban határozta meg az alvás és 
álmok kutatásának elkövetkező évtizedeit, a biológiai hátterüket magyarázó elméletek formálódását, 
illetve a REM-et övező, még manapság is uralkodó nézeteink. 

A kapcsoltság gondolata jó alaposan befészkelte magát a köztudatba annak ellenére, hogy az idő 
múlásával folyamatosan gyűltek az ellene szóló kísérletes bizonyítékok. A tudományos világ a status 
quo -nak ellentmondó tanulmányokra kezdetben csak legyintett. Mondván, hogy az alvás nem-REM 
fázisából kinyert álombeszámolók bizonyára a korábbi RÉM szakaszokból származnak, csupán a 
hanyagul megtervezett kísérletes elrendezésből eredő melléktermékek. Idővel azonban perdöntő 
bizonyítékok láttak napvilágot olyan kísérletek eredményei formájában, amelyek csak nem-REM 
szakaszt tartalmazó alvást, illetve alvászavarokat, névleg paraszomniákat vizsgáltak. 

A paraszomniák alvás során megfigyelhető rendellenességek, amelyek abnormális mozgásokat, 
viselkedésformákat, érzelmeket, érzeteket és álmokat mutatnak tünetként. Mivel egyes formáik csak a 
RÉM, mások kizárólag a nem- 
REM szakaszokban szoktak 
megnyilvánulni, az utóbbiak 
megfigyelésekor rögzített 

álmoknak függetlennek kell 
lennie a gyors szemmozgás 
során jelentkezőktől. 

Az ilyen alvászavarok 
tanulmányozásának van egy 
további, korántsem 

elhanyagolható előnye: mivel a 
betegek egy színdarab 
szereplőjeként „eljátsszák" az 
álmaikban történő eseményeket, nem kell pusztán az ébredést követő szubjektív, szóbeli beszámolókra 
hagyatkoznunk. A szemünk előtt kibontakozó drámát is ki tudjuk analizálni. 

A paraszomniákban vizsgált álmok általában a RÉM magatartászavarhoz (RÉM paraszomnia), illetve 
az alvajáráshoz és éjszakai felrettenéshez (nem-REM paraszomniák) kapcsolódnak. Az általuk 
szolgáltatott álombeszámolók összehasonlítása azt mutatja, hogy a RÉM álmokban szignifikánsan 
magasabb mértékű agresszió figyelhető meg. A nem-REM epizódokban pedig gyakoribb valamiféle 
szerencsétlenség átélése. Hasonlóságot abban találhatunk, hogy az agresszív interakciókban mindkét 
csoport az áldozat szerepét tölti be, nem az agresszorét. A szerencsétlenségek megtapasztalásakor 
viszont a nem-REM álmokban általában a menekülés a jellemző reakció, míg a RÉM alatt a helyzettel 
való szembenézés. Az álomeseményeknek teret biztosító környezet is eltér a két csoport esetén: 
a nem-REM során az általában ismerős/otthoni, a REM-ben pedig idegen. 

Ezek a következtetések persze egészségügyi problémákkal küzdő emberek tapasztalataiból 
lettek levonva, így nem alkalmasak a RÉM és nem-REM álmok között fennálló általános minőségi és 
mennyiségi különbségek megállapítására. Szerencsére egészséges önkéntesekkel készült 
felmérésekből sincs hiány, amelyek alapján általánosítva elmondhatjuk, hogy 

• a RÉM álmok elsősorban vizuálisak, hosszabbak, mozgalmasabbak és életszerűbbek. 
Intenzívebb érzelmeket (főleg a negatívak esetén) és motivációt élünk át bennük, több bizarr 
és fantázia elemet tartalmaznak, mint hétköznapit. 

• a nem-REM álmok ezzel szemben nem perceptuálisak (nem észlelésen 
alapulók), rövidebbek, gondolatszerübbek és élettelenebbek, illetve inkább hétköznapi dolgokkal 
kapcsolatos események játszódnak le bennük. így nem csoda, hogy a hozzájuk kapcsolódó érzelmeink 
és motivációnk is alacsonyabb intenzitásúak. 

Bár a fellelhető statisztikai adatok nagyban eltérnek egymástól, 
egy 34 független felmérést összegző tanulmány alapján 
a RÉM szakaszból kb. kétszer akkora gyakorisággal nyerhetők 
ki álombeszámolók. Az esetek nagyjából 82 %-ában, a nem- 
REM szakaszok 42 %-os arányával szemben. 

Persze nem kell az efféle kimutatásokra támaszkodnunk, saját 
magunkon is megfigyelhetjük, hogy álmaink 
nem feltétlenül igazodnak túl következetesen a RÉM 
menetrendjéhez. Az igazsághoz az is hozzátartozik, hogy a 
statisztikai adatok torzíthatnak, hisz az eddig készült 
tanulmányok nagyobb része csak a RÉM fázist vizsgálta - így 
az álmok meglétét nyugtázni nyilván csak abban tudta. 


Science, Bitches! 








Éb(e)ren álmodom 

Az agresszió paraszomniákban megfigyelhető kettőssége egészséges alanyok álmai esetén is 
visszaköszön, amikor az álombéli társas helyzetekben való viselkedésről van szó. Álmodó Énünk a 
RÉM során gyakran tölti be az agresszor szerepét, míg a nem-REM álmokban ilyesmi nem szokott 
előfordulni: azokban a barátságos kezdeményezés jellemző. Elménk tehát az alvási 

ciklusok fázisainak függvényében Énünk két, egymástól drasztikusan eltérő reprezentációját hozza 
létre. 

Ennek akár alapul szolgálhatna az, hogy a RÉM és nem-REM álmok kialakításáért eltérő agyi központok 
felelősek. Képalkotó eljárások eredményei arra utalnak, hogy a RÉM során a félelmet és agressziót (de 
egyéb érzelmeket is) feldolgozó amygdala igen aktív. Ez hozzájárulhat az ilyenkor megfigyelt 
agresszióhoz és intenzívebb érzelmekhez. A nem-REM során viszont az előagy azon területei kerülnek 
serkentett állapotba, amelyek feltételezhetően az impulzív viselkedés leszabályozásáért és 
az együttműködésre való hajlam felébredéséért felelnek. 

A hagyományosan elfogadott nézet szerint a gyors szemmozgású szakaszok egyre hosszabbá 
válása a reggeli órákban az a tényező, amely megfelelő feltételeket biztosít az álmok létrejöttéhez. Ezzel 
összhangban talán elmondható, hogy mind a RÉM, mind a nem-REM álmok a reggeli órákban 
gyakoribbak. Az időtartam tekintetében is hasonló összefüggés áll fenn. E megfigyelések viszont 
egyfajta átfedést, kapcsoltságot vagy azonosságot engednek feltételezni a két különböző álomtípust 
létrehozó agyi mechanizmusokban. Az is megeshet, hogy azok az idegrendszeri funkciók, amelyek 
a RÉM álmok kialakításáért felelnek, már azelőtt aktiválódnak, hogy a RÉM poliszomnográfiával 
megfigyelt velejárói észlelhetők lennének. Ebben az esetben a kísérletesen detektált nem-REM álmok 
tulajdonképpen a RÉM álmok kialakításáért felelős mechanizmusok műszeresen még nem detektálható 
bekapcsolódásakor keletkeznének. 


Ezek után jogosan merül fel benned 
a kérdés, vajon tudatosulhatunk-e nem- 
REM álmainkban. A tudatosság RÉM 
fázison kívüli vizsgálatát azonban pont az 
nehezíti meg, amely a REM-en belülit 
lehetővé teszi: az izomatónia vagy 
alvásparalízis. Illetve annak hiánya. Az 
álombéli tudatosulás igazolására 
használt akaratlagos szemmozgások a 
RÉM alatt perdöntő bizonyítékul 
szolgálnak: az alvás tényének megléte 
egyértelmű a paralízis miatt. Izomatónia hiányában viszont nem tudjuk eldönteni, hogy a kísérletes 
alany ébren van-e a megbeszélt jelzés leadása során. Pusztán az EEG-ről leolvasható agyhullámokra 
hagyatkozni ennek megítélésére módszertanilag nem kielégítő. Másrészt az is megeshet, hogy a 
szemmozgatás kizökkentené az önkénteseket a nem-REM alvásból, ellehetetlenítve az állapot 
ilyenforma vizsgálatát. A dokumentált, tudatos nem-REM epizódok rövidsége talán ennek tudható be. 

A neurobiológiai háttérről szóló szakirodalmi 
nézetek láthatóan elég ellentmondásosak. Ez egy 
általános jelenség, már-már aranyszabály a 
tudományos kutatásban: bármelyik tanulmányra jut 
legalább kettő olyan, amely azt megcáfolja. Hogy a 
nézeteinket támogató, vagy megcáfoló 
eredményekből találunk többet, tulajdonképpen 
csak attól függ, milyen szándékkal és mennyire 
mélyre ásunk - hogy hogyan mazsolázunk. 


Bagoly mondja verébnek, hogy... 







Éb(e)ren álmodom 

így, bár a RÉM álmokkal történő kiegyenlítése már egy túlhaladott nézet, a tudatos álmodás = 
RÉM alvás páros egyelőre még eléggé elválaszthatatlannak tűnik egymástól. Annak ellenére, hogy a 
szakirodalmat böngészve rábukkanhatunk olyan adatokra, melyek szerint az alvási ciklus összes 
fázisára jellemző egyfajta mentális jelenlét, és a különböző nem-REM szakaszokban is megfigyelhetők 
tudatos álmok. Ez akár a Nyugat és a Kelet tudatkutató törekvései által levont következtetések 
találkozását is jelenthetné. Az utóbbiak ugyanis évezredek óta hangoztatják, hogy a tudatosság nem 
csak az általunk viszonyítási alapul használt ébrenléti állapotban tartható fenn, hanem megváltozott 
tudatállapotok egész sorában - beleértve az alvási ciklusok során megfigyelhetőket. 

1.4 Indukciós technikák 

A tudatosulás elérését segítő indukciós technikák szép számban képviseltetik maguk. Ráadásul 
angol nyelvű nevezéktanban jópofa betűszavakat szoktak gyártani belőlük, amelyek általában - 
ILD (Induced Lucid Dreams) végződést tudhatnak maguknak. MILD, RILD, FILD, SSILD és még 
sorolhatnám. Az már kevésbé jópofa, hogy ettől sajnos nem válik egyértelművé, hogy tudatosulni 
alapvetően kétféle megközelítésben lehet - így az éber álmoknak is két típusa van: 

• az indukciós technikák egyik része az álomból kiindulva hivatottak tudatosulást eredményezni - 
ezért a sikeres epizódok a DILD (Dream Initiated Lucid Dreams) betűszóval felcímkézett tudatos álom 
típus képviselői. Ebben a megközelítésben éber tudatunkban igyekszünk célirányos gondolat 
magvakat, szokásokat elültetni (pl. valóságtesztelés, prospektív memória tréning, álomjelek felismerése 
stb.), amelyek azután az álomban, álmodó tudatunkban kicsírázva hozzák meg a kívánt gyümölcsük. 
Napközben felkészülsz, este elalszol, az álomban felébredsz. Mindeközben az elalvás 
során/következtében átmenetileg elveszted tudatosságod. 

• a technikák másik hányada a közvetlen határátlépést jelentő éber átmenet megközelítéséhez 
tartozik, amelyben az álomvilágba való belecsöppenés öntudatunk (többé-kevésbé) folytonos 
megőrzése mellett történik. Az így kiváltott tudatos epizódok pedig a WILD (Wake Initiated Lucid 
Dreams) típusba sorolhatók - az összeeszkábált betűszó ezesetben telitalálat (wild=vad), hisz az 
átmenet során elég vad dolgokat tudunk megtapasztalni. Napközben felkészülsz, az átmenet 
megkísérlése előtt néhány órát alszol, majd felébredsz, hogy a visszaalvást éb(e)ren átvészelve 
tudatosan térj vissza álomvilágodba. 

Függetlenül attól, mennyire szeretnénk kimozdulni a komfort zónánkból, eleinte érdemesebb a 
DILD technikákkal próbálkozni, amelyek a „túloldalon”, magában az álomban váltanak ki tudatosulást, 
hisz 

• gyorsabban érhetünk el velük eredményeket, 

• kevesebb személyre szabást igényelnek, 

• nincs szükségünk alvási szokásaink különösebb átalakítására, 

• el tudjuk kerülni az alvásparalízist és a hipnagógikus hallucinációk kellemetlenebb formáit, így a 
tudatos álmodás világába történő beavatásunk kisebb eséllyel fog sokkhatásként érni bennünket. 

Az álomnapló vezetése a személyre szabott álomjelek meghatározása, na meg a saját 
álomvilágunkkal való megbarátkozás miatt szerintem a legészszerübb kiindulási pont. 

Egy idő után viszont joggal érezhetjük úgy, elég sok energiát kell befektetnünk ahhoz, hogy 
az ebben a megközelítésben használatos indukciós technikák megfelelő hatékonysággal működjenek. 
A valóságtesztelés, álomnapló vezetés, prospektív memóriánk formában tartása stb. mind 
következetességet és rendszerességet igényelnek. A rájuk fordított energia és az eredményesség 
között nem áll fenn mindig egyenes arányosság - könnyen tapasztalhatunk meg terméketlen 
időszakokat. Ez motivációnkat könnyedén exponenciálisan csökkenő görbét leíró pályára állíthatja, 

Ilyenkor, illetve a kezdeti sikereken felbátorodva jöhetnek azok a módszerek, amelyek az öntudatosság 
megszakadása nélkül visznek át a másik oldalra. Ez már általában egy rázósabb út, ami tele lehet 
tűzdelve érzéki hallucinációk színes kavalkádjával - ezekkel könnyebb megbarátkoznunk, ha már előtte 
a DILD technikák segítségével volt már néhány tudatosulásunk vagy olyan egyéb élményünk, amely 
valamelyest kimozdított bennünket a komfort zónánkból. 

A WILD technikák/éber átmenet elsajátítása annak ígéretét hordozza magában, hogy 

• gyakorlatilag akkor tudunk tudatosulni, amikor épp kedvünk szottyan rá, 

• nincs szükségünk a folyamatos álomnapló vezetésre és elemzésre, az állandó valóságtesztelésre - 
a DILD technikák szerves részét képező nappali macerára, 

• termőre fordíthatjuk esetlegesen parlagon heverő alvásparalízis epizódjaink. 

Mint sejtheted, azért ennek a megközelítésnek is vannak árnyoldalai - nem is kevés. Ezek mind 
a módszer alapgondolatának hozadékai, miszerint úgy kell elaltatnunk fizikális testünk, hogy elménk 
mindeközben éber marad. 

Az álom és ébrenlét határán való egyensúlyozás kellő ideig való fenntartását elég sok időbe telhet 
kitapasztalni. Amennyiben nem vagyunk képesek megfelelő szinten tartani érdeklődésünk - és 
éberségünk -, pillanatok alatt belealudhatunk aktuális próbálkozásunkba, hogy azután a reggeli 
ébredést követően tudjunk magunkra a magyar nyelv gazdagságáról tanúbizonyságot tevő 
szitokszavakat szórni. A ló túloldalára átesve viszont órákig várhatjuk tűkön 
ülve, hogy végre történjen már valami - a rágörcsöléssel viszont csak a sikertelenséget és a 
másnapi kialvatlanságot fogjuk bebiztosítani magunknak. 

És akkor még nem is beszéltünk arról, hogy testünknek általában ilyenkor van legnagyobb szüksége 
éppen másra összpontosítandó figyelmünkre. Feltűnési viszketegségének lázában égve 
folyamatosan tájékoztatni fog minket a nem elég kényelmes testhelyzetről, a legkülönbözőbb helyeken 
fellépő viszkető pontokról, a nem megfelelő hőmérsékleti viszonyokról vagy épp a szánkban 
összegyűlt nyál kiváltotta logisztikai vészhelyzetről. 

Azután ott vannak a már emlegetett alvásparalízis, illetve hipnagógikus hallucinációk. Na meg 
az általuk kiváltott rémület. Az újdonság varázsa helyett könnyen keríthet miattuk hatalmába 
az ismeretlentől való félelem. Bár teljesen ártalmatlan jelenségekről van szó, ennek tudata nem mindig 
segít e helyzetek kezelésében - a tudatosulás, illetve a komfort zónánkból kimozdító élmények 
barátságosabb formában történő kezdeti megtapasztalása viszont igen. 

• A tudatos álom kifejezés már 1913-ban megjelent a tudományos irodalomban, a jelenség 
bizonyítása azonban 1975-ig váratott magára. 

• Megváltozott tudatállapotról lévén szó, nem minden aspektusa vizsgálható egzakt módon, így 
nem tartozik a leghálásabb kutatási témák közé. Tudományos megismerését emellett az is megnehezíti, 
hogy mivel gyakorlati felhasználási módjai kevéssé ismertek, illetve vizsgálata nem hordozza magában 
jelentősebb anyagi haszon ígéretét sem, kutatására elég nehéz finanszírozást nyerni. 

• Bár még nem ismerjük részleteikbe menően a tudatosulást lehetővé tevő élettani folyamatokat, 
az éberré válást segítő technikák működési elvének megértéséhez szükséges ismeretanyaggal - napi 
biológiai ritmusunk, alvási ciklusaink, illetve az azokat szabályozó biokémiai folyamatok kapcsán - 
szerencsére már rendelkezünk. 

• Ezek közül talán az éberségi szintünk, az alvást, illetve az álmokat szabályozó agyi biokémiai 
folyamatokkal érdemes tisztában lennünk, hisz ezek ismeretében megpróbálhatjuk őket úgy modulálni, 
hogy megfelelő neurokémiai környezetet teremtsünk a tudatosuláshoz. Emellett alvási ciklusaink 
menetrendjét is számításba kell vennünk, hogy tudatosulási kísérleteink megfelelően tudjuk igazítani 
azokhoz a fázisokhoz, amelyekben nagyobb valószínűséggel álmodunk. 

• Történeti okokból kifolyólag általában a RÉM (rapid eye movement/gyors szemmozgás) fázisra 
tekintünk az álmok melegágyaként, habár a RÉM és az álmok egymással történő kiegyenlítése egy ma 
már túlhaladott nézet. Alvási ciklusaink egyéb fázisaiban is álmodunk. Sőt, a RÉM és nem-REM álmok 
között minőségi és mennyiségi különbségek is kimutathatók. 

• A tudatosulásra alapvetően kétféle megközelítést használhatunk. Egyrészt megpróbálhatunk az 
elalvást követően, már folyamatban levő álmainkban tudatosulni, a DILD (Dream Initiated Lucid 
Dreams) típusú tudatos álmok megtapasztalására. Másrészt megkísérelhetjük az álomvilágunkba való 
éber átmenetet, amikor tudatossági szintünk többé-kevésbé folytonos megtartása mellett kerülünk 
éberből álmodó tudatállapotba. Az ilyen típusú tudatos álmokat a WILD (Wake Initiated Lucid Dreams) 
betűszóval szokták felcímkézni. 

• Bár minőségileg nem kell, hogy különbség legyen a két típus között, újoncként érdemes azokkal 
a technikákkal belevágni a kísérletezésbe, amelyek a DILD kiváltására hivatottak: kezdd az álomnapló 
vezetéssel, illetve az így meghatározott álomjeleiddel személyre szabott valóságteszteléssel! 


old. 26 



Éb(e)ren álmodom 


2. Balesetvédelmi oktatás új belépők számára 

Éberen álmodni egy mindenki számára elérhető készség, amelyet azonban legtöbbünknek el kell 
sajátítania. Ugyan egyénfüggő, hogy a gyakorlás során mennyire kell kimozdulnod a saját 
komfortzónádból, fennáll a lehetősége, hogy nem maga a tudatosulás lesz az egyetlen újszerű dolog, 
amit meg fogsz tapasztalni. Ezek értelmezését, illetve az ismeretlentől való félelem leküzdését nagyban 
megkönnyítheti, ha néhány alapismeret birtokában a megfelelő kontextusba tudjuk őket helyezni. 
Elkerülvén, hogy újdonsült tapasztalatainkról valótlanságokat gondoljunk vagy terjesszünk - olyasmit, 
amely kívül esne a normalitás határain. 


2.1 A tudatos álmodás veszélyei 

Most, hogy készen állsz belekóstolni a tudatos álmodás világába, biztosan felmerült benned a 
kérdés, mennyire veszélyes ilyesmivel kísérletezni? Lassan már az utcára sem megy ki egyedül az 
ember sötétedés után, nemhogy egy szál magában kalandozgasson a saját tudatalattijában... vagy 
akárhol is járunk ilyenkor... 


A tudatos álmodás egyik - talán legnagyobb - veszélye, hogy segíthet megszabadulni néhány 
idejétmúlt, merev és szemellenzős nézettől saját, szubjektív valóságunkkal kapcsolatban. Vagy teljesen 
átértelmezheti azt. Útjára engedni valamit, amibe tíz körömmel kapaszkodunk, eléggé megterhelő lehet 
érzelmileg... 


Mindemellett, a hivatalos sztori szerint semmilyen maradandó fizikális vagy mentális károsodást nem 
szenvedtem az utóbbi években a tudatosulásaim miatt. Épp ellenkezőleg! A sikeres epizódok után 


képes vagyok egész nap a fellegekben járni. A jó kedélyállapot pozitív hatásait pedig gondolom, 


Néhanapján mégis hasznos lehet, ha egy időre 
felhagyunk a gyakorlással és hagyjuk kiszellőzni a 
fejünk. Pl. ha kezd lefárasztani minket a technikák 
gyakorlása vagy álmaink feljegyzése. Bejáratott 
bioritmusunk megzavarása éjszakai ébrenléttel 
könnyen eredményezhet egész napos letargiát. 
Álomnaplónk vezetése idővel elég nagy 
energiabefektetést igényelhet: a kezdeti néhány 
emlékfoszlánytól el fogunk jutni az éjszakánkénti 5- 
6, teljes történetté kerekedett álom felidézéséig. 
Erre hosszú távon nincs feltétlenül mindenkinek 
kapacitása. 


Bagoly mondja verébnek, hogy... 



felesleges lenne taglalni. 

Olyan felmérést, illetve kutatást sem 
találtam eddig, amely arra a 
következtetésre jutott volna, hogy a 
jelenségnek bármiféle negatív hatása 
lenne egészségünkre. Ellenben olyat 
igen, amely szerint a tudatosan álmodok 
agyának térfogata nagyobb, illetve 
vérellátása magasabb olyan kérgi 
területen, amely egy konkrét 
metakognitív funkcióhoz (saját 
gondolkodási folyamataink 

megfigyeléséhez) kapcsolhat. Ha taszít 


az aránytalan szürkeállomány gondolata, a tudatos álmodást valószínűleg nem Neked találták ki... 

Komolyra terelve a szót: úgy gondolom, egy érzelmileg és mentálisan egészséges személy teljes 
biztonsággal vetheti magát bele a gyakorlásba. Amennyiben viszont bármiféle mentálhigiénés, 
pszichológiai vagy pszichiátriai problémánk lenne, talán bölcsebb, ha a tudatosulás megkezdése előtt 
megpróbáljuk megoldani őket. 

Ébrenléti valóságunk és álomvilágunk közötti határ elmosódása is egy olyan figyelmeztető jel lehet, 
amelyre érdemes hallgatnunk. Abból különösebb baj nem származhat, ha az utóbbit tévesztjük össze 
az ébrenléttel. Fordított esetben kerülhetünk érdekes, esetleg ön- és balesetveszélyes helyzetbe. 

Ugyanez vonatkozik arra, ha azon kapjuk magunk, hogy álomvilágunkkal való 
foglalatoskodásunknak mindennapi teendőink vagy emberi kapcsolataink látják kárát. Például 
elhanyagoljuk háziállatainkat vagy barátainkat. 

Szerintem a tudatos álmodással kapcsolatban leggyakrabban felmerülő aggályoktól, a valóságtól 
való menekvéstől, függővé válástól vagy az embertársainktól való elidegenedéstől sem kell tartanunk. 

Avalóságtól ez esetben nem menekülünk, épp ellenkezőleg: azon vagyunk, hogy kiterjesszük a határait. 
Másrészt vannak embertársaink, akiknek pontosan a fizikális valóság ideiglenes hátra hagyása jelenthet 
gyógyírt. Gondoljunk csak azokra, akik nem élvezhetik pl. az akadálytalan mozgás kiváltságát! 
Függőséget szinte bármi okozhat - a saját felelősségünk, hogy megtaláljuk az egyensúlyt az életünket 
kitöltő dolgok között. 

Ha úgy érezzük, hogy elidegenednénk környezetünktől, mert nincs, akivel megoszthatnánk a témával 
kapcsolatos rajongásunk vagy tapasztalatainkat, nyugodtan billentyűzetet ragadhatunk, és 
csatlakozzunk valamilyen, a tudatos álmodással kapcsolatos online fórumhoz. Esetleg egy, a téma köré 
szerveződő meetup csoporthoz, amilyet a fővárosban is találhatsz. 

Az éberré válás népszerűsítése során persze hajlamosak vagyunk kizárólag a pozitívumokra 
koncentrálni, az esetleges negatívumokról meg mélyen hallgatni. Bár számos közéleti példával elő 
lehetne hozakodni, amely azt mutatja, negatív reklám és publicitás valójában nem is létezik, gondolom 
mindenki szívesebben hall először az éberré válás nyújtotta megannyi lehetőségről. Egyébként is 
bölcsebb ilyen irányú elvárásokat támasztani az újoncokban, amikor egy olyan tudatállapotról 
beszélünk, amely pont abban leli kéjes örömét, hogy a szemünk előtt hívja életre elvárásainkat. 

Egyelőre ugyan nincs bizonyíték arra, hogy a tudatos álmodásnak bármiféle egészségkárosító hatása 
lenne, a történet úgy szép, ha kerek. Mint egy érem, amely emlékeim szerint amellett, hogy általában 
kerek, még lapos is. Ráadásul két oldala van, így a napos mellett szükségszerűen rendelkezik egy 
árnyoldallal. Ahol tudatos álmodás viszonylatában a téves emlékek létrejöttének veszélye leselkedik. Az 
éberré válás és a hamis emléknyomok keletkezésének gyakorisága úgy tűnik, pozitívan korrelálnak. 
Különösen gyermekkori emlékeink vannak veszélyben. 

A hangsúly a gyakoriságon van - a 
hamis emléknyomok keletkezése 
egy teljesen hétköznapi jelenség. 
Téves emlékek (meg nem történt 
események felidézése) bárki 
fejében létrejöhetnek. Legyen szó 
egy kamaszkori görbe este 
lényegtelen részleteiről, vagy a 
tárgyalóteremben előhívott, 

emberi sorsokról döntő 
történésekről. Vannak, akik 
jobban, vannak, akik kevésbé 


Ez korántsem olyan ijesztő, mint ahogyan elsőre 
hangozhat - memóriafolyamatainkkal kapcsolatban 
számos helytelen feltételezés él a köztudatban. A 
valóságban azonban emlékezőkészségünk 
korántsem csalhatatlan, és bármely, benne tárolt 
esemény sokkal kisebb valószínűséggel, illetve 
részlethűséggel zajlott le, mint gondolnánk. Megfelelő 
szuggesztiókat elhintve pl. akár olyan gyermekkori 
eseményekkel kapcsolatos emlékeket is fel tudnak 
idéztetni velünk, amelyek sosem történtek meg. 


Science, Bitches! 



fogékonyak rá. E szabály alól a fotografikus memóriával büszkélkedő társaink sem jelentenek kivételt. 


Az emlékezés ugyanis kicsit sem hasonlít egy korábban felvett videofilm ismételt 
lejátszásához: emlékeink nem olyan statikus módon tárolódnak, mint a fájlok egy számítógép 
merevlemezén. Ahelyett, hogy kőbe - vagy jelen esetben agyszövetbe - vésett tények lennének, 
folyamatos átszerkesztés alatt álló történetként tekinthetünk rájuk. A saját, személyes történetünkként, 
amely annak függvényében változik, akik épp a jelen pillanatban vagyunk. 


A felidézés egy aktív, dinamikus, rekonstruktív folyamat, amely ennek köszönhetően hajlamos a 
torzulásra. Rutinszerűen. Mint már említettük, ez egyrészt annak köszönhető, hogy az emlékképek 


előhívása eddigi tudásunk és tapasztalataink, illetve jelenlegi elvárásaink, céljaink szűrőjén keresztül 


r 


~ N 

Emlékeink felidézésekor valójában nem az adott eseményre 
emlékezünk, hanem a legutolsó alkalomra, amikor azt 
megpróbáltuk felidézni. 


Amennyiben bármiféle hézag van jelen az előhívott 
emlékképben, memóriánk automatikusan kitölti azt jelenlegi 
ismereteink, hiedelmeink és elvárásaink függvényében - 
folyamatosan igazodva a világról alkotott aktuális képünkhöz. 

És az ilyen hézagok megléte nagyon is általános, hisz 
nemcsak emlékezőkészségünk, érzékelésünk is foghíjasán 
működik - a bennünket körülvevő információáradatnak 
csupán töredékét képes felfogni, a hiányzó részeket^_ 
kipótolja. / 


Science, Bitches! 


történik. Magyarul 

mondva: ha eddigi 
tapasztalataink alapján, 
illetve a felidézés céljával 
összhangban úgy 
gondoljuk, hogy egy 

múltbéli eseménynek egy 
adott módon kellett volna 
történnie, akkor arra úgy is 
fogunk emlékezni. 

A folyamatos újraírás 
tetejében az idő múlásával 
emlékeink még ki is 
kifakulnak, elveszítik 


részletgazdagságuk és specifikus voltuk, általánosabbá válnak a különböző kontextusokban történő 
folyamatos előhívásnak és ismételt bevésődésnek köszönhetően. 


Az effajta, állandó újraszerkesztés pedig öntudatlanul is megtörténik, hisz új információ szerzésekor, a 
friss emléknyomok berögződésekor automatikusan előhívódhatnak azok szempontjából releváns 

korábbi emlékek. Az újonnan bevitt adatok pedig átszínezhetik régebbi, fakóbb társaikat, 
megváltoztatva azok eredeti tartalmát. Amely, ha belegondolunk, már nem is az eredeti, hanem egy 
elvárásaink és céljaink függvényében számtalanszor előhívott, újragondolt és átszerkesztett változat. 

Ha ez valakit megnyugtat, a hamis emlékképek létrejötte nem szükségszerűen rossz dolog. Vagy éppen, 
hogy pont ez a szükséges rossz, legalábbis túlélésünk érdekében. Hisz memóriánknak nem feltétlenül 
az a funkciója, hogy pontosan tudjunk emlékezni a gyermekkorunkra - hanem, hogy támogasson a 
minél helyesebb döntéshozatalban, aktuális viselkedésünk irányítva. 

De mi az összekötő kapocs a tudatos álmodás és a téves emlékek létrejötte között? 

Erről egyelőre csak spekulálni tudunk. Álmodás közben memória konszolidáció (emléknyom 
bevésődés) zajlik anélkül, hogy ennek tudatában lennénk. Egy éber álomban azonban nagyon 
is öntudatunknál vagyunk, aminek következtében talán elmosódik a határ az álom, illetve az emlékezet 
között, mivel valós időben aktív részeseivé válhatunk az emléknyom bevésődés folyamatának. Téves 
emlékeink megeshet, hogy tudatos álmainkból származó memória szilánkok lennének: saját 
neurobiológiánk melléktermékei, amelyeket mi hozunk létre éberré válásunkkal. 


2.2 Az éberré válást övező városi legendák 

Az előző fejezetben szó volt a tapasztalatcseréről, és az online fórumokról mint erre alkalmas 
helyszínekről. Az ezekhez való csatlakozás azért is jó móka, mert a netes diskurzusokat olvasgatva 
számos megmosolyogtató városi legendára bukkanhatunk a tudatos álmodással kapcsolatban. 

Nálam az abszolút befutó az a feltételezés, hogy ha (tudatos) álmainkban meg találnánk halni, 
akkor azzal egyidőben a való világban is elkezdünk oszladozni. Azt nem tudom, honnét származik a 
teória, de a megálmodója valószínűleg hitt a túlvilággal való kommunikáció lehetőségében is. Lévén 


r 


ÍKl ezzel kapcsolatos tanulmányok egymásnak ellentmondó 
eredményekről számolnak be. Vannak, amelyek arra a 
következtetésre jutnak, hogy semmilyen pozitív hatásuk 
nincs. Mások, bár kimutatják, hogy késleltetik a leépülést, azt 
is leírják, hogy a folyamat beindultával az lényegesen 
gyorsabb lesz. 


Apropó, keresztrejtvények... tényleg segítenek meggátolni 


az időskori elbutulást? 


megbízható fülest ezzel 
kapcsolatban csak egy 
ténylegesen elhunyt személytől 
kaphatott. 



Ha ez nem lenne elég, könnyen megeshet, hogy a 
keresztrejtvény fejtéssel csak egy bizonyos mentális 
izmunkat tréningezzük - azt, amely a szavak felidézéséért 
felel. Azt leszámítva nem tudjuk befolyásolni, hogy mennyire 
vágjon az eszünk a kor előre haladtával. f 


Függetlenül attól, hogy 
van-e valamilyen káros hatása 
egészségünkre, a tudatos 
álmodás gyakorlásakor 

olyan, szunnyadó agyterületeket 
aktiválunk, amelyeket az 
anyatermészet - genetikai 
kódunk manipulálásán keresztül 
- okkal tart inaktív állapotban. 

Állítják a hozzáértők. Ezek után, ha azon kapnád nagyanyádat, hogy keresztrejtvényt fejt - amely 
köztudottan remek agytorna, és késlelteti kognitív funkcióink romlását idősebb korunkban - próbáld 
elterelni valahogy a figyelmét, miközben kiveszed a kezéből a rejtvényújságot. A végén még idős korára 
véletlenül aktiválni fog valamilyen nem kívánt agyterületet, amelytől csak még kezelhetetlenebbé válik. 
Vagy világuralomra talál törni. 

Gondolom már percek óta feltett kézzel feszengsz a széken, és alig várod, hogy szembesíts a ténnyel, 
hogy az előzőleg pont arról beszéltem, hogy a tudatosan álmodok magasabb agytérfogattal és aktivitási 
szinttel bírnak egy adott agykérgi területükön. Ez így is van, legalábbis a tanulmány alapján, amelyre 
hivatkoztam. Ott azonban nem volt szó eredetileg inaktív agyterület felébresztéséről, csak az olyan 
emberekkel való összehasonlításról, akik nem foglalkoznak a tudatos álmodással. 

Egyébként is kíváncsi vagyok rá, egész pontosan melyik agyterületeink inaktívak? Ennek apropóján 
beszéljünk egy másik közkedvelt városi legendáról, miszerint agyunknak csak 10%-át használjuk. Azt 
nyugodtan kijelenthetjük, hogy ma még nem tudunk az összes agyi régióhoz konkrét funkciót rendelni, 
illetve nem feltétlenül ismerjük az egyes területek összes funkcióját. De ez nem jelenti azt, hogy azok 
csak dísznek vannak a koponyánkban. A mindannyiunkban ott lakozó evolúcióbiológus különben is 
nagyon jól tudja, hogy túlélésünk és fajfenntartásunk szempontjából megengedhetetlen luxus lenne 
kihasználatlan testrészeket, vagy szerveket viselni. Ez különösen igaz az agyra, amely 
testtömegünkhöz viszonyított elenyésző mérete ellenére igazi torkos kis üzemanyag nyelő. 

A szunnyadó agyterületek aktiválásával nyerhető paranormális képességeim megjelenése is még 
mindig várat magára. Sem levitálni nem tanultam meg az utóbbi évek során, sem a jövőbelátást nem 
sikerült tökélyre fejlesztenem. Sőt, még csak mások gondolataiban sem tudok olvasni - szerencsére. 

A tudatos álmodás királyi út a megvilágosodáshoz vagy spirituális kiteljesedéshez. Ez egy 
ellentmondásos nézet, amellyel saját életfelfogásunk/neveltetésünk függvényében fogunk egyet érteni 
vagy ellenkezni. Talán létezik egy olyan tendencia a gyakorlók körében, amely a kezdeti örömszerzési 
fázist követően az ilyen, spirituális irányba való fordulást mutatja. Mindemellett az önfeledt 
szórakozással sincs semmi baj, és nem kell, hogy kisebbségi érzésünk támadjon, ha nem ébred fel 
bennünk a „komolyabb” dolgok iránti igény (a szunnyadó agyterületeink mintájára). 

Ha éjszakáinkat alvás helyett azzal töltjük, hogy álmainkban teszünk-veszünk, 
reggelre kialvatlanul és fáradtan ébredünk. Ez elméletben jól hangzik, hisz egy rohangálással töltött nap 
végére fizikálisán és mentálisan is le tudunk fáradni. Alvás során azonban a regeneráció a delta fázisban 
történik, nem a REM-ben, amelyben álmaink nagyobb része játszódik. Egy tudatos álomból különben 
is általában jókedvűen és energizálva ébred az emberek többsége. Egy kusza, irányítatlan és 
alapvetően nyomasztó légkörű álmokkal töltött éjszaka hatását az ébredésedre, illetve a napodra Te is 
könnyedén meg tudod figyelni. Garantálom, nem a fenn említett pozitív tüneteket fogod tapasztalni. 

És végül, de nem utolsó sorban: tudatos álmaink egész életöltőnyi hosszúságúak lehetnek. 
Állítják egyesek. A fizikai, illetve álomvilágunkban megtapasztalható idősík összehasonlítására azonban 
sajnos nem áll rendelkezésünkre megfelelő módszer. 

Az élethosszig tartó álmok átélésére - az idő szubjektív érzékelésén túl - talán az lehet a magyarázat, 
hogy montázsokban álmodunk. Az ébredést követően - vagy már álmodás közben - egy folytonos 
narratívával látjuk el a történéseket. Az eredetileg különálló képkockákat kerek történetté fonjuk. 


Ugyan léteznek tanulmányok, amelyek a számolás, illetve 
különböző motoros feladatok - pl. guggolás, sétálás - 
végrehajtásához szükséges időt hasonlították össze a valós 
életben, illetve álmainkban, ezekből messzemenő 
következtetéseket nem lehet levonni, hisz nagyon rövid 
időtartamot vizsgáltak. 

Mindenesetre arra jutottak, míg az alvó és éber állapotban 
végzett számolások mindkét idősíkon megközelítőleg ugyanannyi 
időt vettek igénybe, a tudatos álmokban végzett, izommunkát 
igénylő (motoros) feladatokat tovább tartott végrehajtani. 

A különbségeket talán az izomrendszerünktől érkező visszajelzés 
hiánya okozhatja. Vagy alvó agyunk egyszerűen csak csökkent 
lelkesedéssel szimulál guggolásokat és gimnasztikái rutinokat az 
éjszaka közepén... Bár erre a következtetésre nem a kutatók 
jutottak... 


Science, Bitches! 



Abban az elméletben is látom a 
rációt, amely szerint álmodó 
agyunknak erőforrásai 

szabadulnak fel annak 

köszönhetően, hogy ilyenkor 
nem kell a külvilágból beérkező 
információkat feldolgoznia. 
Emiatt kvázi kötöttségek nélkül, 
a maga tempójában dolgozhat, 
és sokkal több mindent 
zsúfolhat bele egy adott ideig 
tartó álomba, mint amivel az 
ébrenlét során képes 
megbirkózni. Különösképp, ha 
nem kell olyan részletgazdag, 


minden érzékszervünket magába foglaló élményt nyújtania. 


Azt se felejtsük el, hogy a külvilág információinak hiányában nem csak a plusz feldolgozandó 
adathalmaznak mondunk búcsút, hanem az idő múlásának érzékelésére szolgáló viszonyítási 
alapoknak is. Azok nélkül pedig elég nehéz lenne objektíven megítélni álmaink valós hosszát. 


2.3 Paranormális? Nem para:normális... Az alvásparalízis 

Az alvás RÉM fázisában szervezetünk akaratlagosan mozgatható izmaiban általános 
atónia/reakcióképtelenség figyelhető meg. Magyarra fordítva: izmaink működésképtelenek, bénult 
állapotuk miatt nem tudjuk használni őket. Ez annak köszönhető, hogy nyúlt- és gerincvelőnkben 
izmainkat szabályozó, gátló neurotranszmitterekkel (glicin és GABA) működő idegsejtek aktiválódnak. 
Amíg ezek az idegsejtek időről időre nyakon löttyintik muszkulatúránk bénító koktéljukkal, 
átmeneti alvásparalízisben fogunk heverni. 

Bár a mozgásképtelenség gondolata riasztó lehet, ha jobban belegondolsz, még riasztóbb lenne, ha 
alvás közben képesek lennénk kivitelezni az álmainkban átélt mozdulatainkat. Nemcsak riasztó, hanem 
ön- és balesetveszélyes is. Jelentősen lerövidítené a várható élettartamodat, ha éjszaka öntudatlan 
sétára indulnál a tízemeletes tetejét is útba ejtve. Ha ez nem lenne elég, valószínűleg viszonylag kevés 
önkéntes vállalkozna, hogy egy ágyban aludjon veled, ha akciódúsabb álmaid során állandóan őket 
használnád boxzsáknak. 

Ha volt már szerencséd megtapasztalni az alvásparalízist, valószínűleg elég mély nyomokat 
hagyott benned ahhoz, hogy emlékezz rá. És hogy ne kérj belőle többet... lévén ilyenkor úgy térünk 
magunkhoz, hogy még mindig a fenn ismertetett RÉM fázissal kapcsolt izombénulás állapotában 
vagyunk. Nemcsak mozogni nem tudunk, de a szemünk sem tudjuk kinyitni. Segítségért sem 
tudunk kiáltani, hisz hangképző szerveink sem működnek. Annak ellenére, hogy testünk anélkül is 
remekül tud lélegezni, hogy mi ennek különösebb figyelmet szentelnénk, ilyenkor hallucinálhatunk 
légszomjat vagy légzésképtelenséget. Mindezt teljesen tiszta tudattal párosulva. 

Bénultan ébredni rémisztő élmény tud lenni. Az állapothoz társuló életszerű 
hallucinációk és tehetetlenség érzése pedig megfelelő táptalajt biztosítanak a közhiedelemben és 
mondavilágban meghonosult olyan természetfeletti/paranormális jelenségek átéléséhez, mint 
a földönkívüliek általi elrablás vagy szellemek és démonok általi zaklatás. Remélem mindenki számára 
világos, hogy ezzel nem azt akarom mondani, hogy ezek valós dolgok. Vagy valótlanok. Itt csak arra 
gondolok, hogy a jelenséget megtapasztaló számára hatnak valóságként. 

Elménk nagyon kreatív tud lenni B-kategóriás horrorfilm forgatókönyvek írásakor, ha kellőképpen 
bepánikol. Saját horkolásunk érzékelhetjük valamilyen síron túli lény hörgéseként, a füledben doboló 
vért az ágyad felé közeledő, fenyegető léptekként. Innentől már csak egy lépés, hogy egész kis 
történetet kerekíts az élményből, amelyet teljesen valószerüként élhetsz meg. Ennek természetesen 
nem kell feltétlenül rémisztőnek lennie. Hallucinálhatjuk azt is, hogy megszállt bennünket a Szentlélek, 
így sokkal könnyebb megmagyaráznunk pl. azt, hogyan eshettünk teherbe, annak ellenére, hogy 
önmegtartóztató életmódot folytatunk. 

És még kételkedtél benne, hogy a tudatos álmodásnak gyakorlati hasznát veheted a 

mindennapokban? 

Gondolom, ezek után nemhogy ízelítőt nem szeretnél belőle, hanem hallani sem akarsz az 
egészről. A jelenségről mégis érdemes beszélni, hisz a véletlenszerű, ébredéshez 
kapcsolt megtapasztalása mellett olyankor is átélhetjük, ha valamilyen tudatos álom elérését 
célzó technikát gyakorlunk. Jó hír, hogy nem kell feltétlenül találkoznod vele, hisz léteznek a paralízist 
megkerülő módszerek is. Még jobb hír, hogy ha mégis szerencséd lenne hozzá, és képes vagy 
megzabolázni a rád törő pánikrohamot, VIP belépőhöz juthatsz a tudatos álmodás világába. 

Amennyiben szeretnéd kihasználni ezt a remek lehetőséget a tudatosulásra, az első 
és legfontosabb teendőd, hogy ne pánikolj. Testünk minden nap órákat tölt ebben az ideiglenes, bénult 
állapotban anélkül, hogy tudnánk róla. Az egyetlen különbség, hogy most nagyon is tisztában vagyunk 
a mozgásképtelenség tényével. Azt viszont valószínűleg nem is sejtjük, hogy tudatunk ilyenkor 
valahol félúton jár az ébrenlét és álmok világa között. Ha képesek vagyunk megőrizni a nyugalmunkat, 
visszatérhetünk oda - immáron tudatosan - pl. egy korábbi álom eseményeit vagy egy előre eltervezett 
álomjelent történéseit vizualizálva. Vagy egyszerűen csak megpróbálhatunk oldalra gurulni, felállni, 
esetleg kilebegni, csúszómászóként kisiklani magunkból! Mentális izmainkat használva, vizualizálva 
a mozgást. Gépiesen ismételve, anélkül, hogy túlgondolnánk, 

Ezzel rengeteg fáradságtól tudjuk megkímélni magunkat, hisz azért, hogy szándékosan, öntudatunknál 
maradva át tudjunk lépni más tudatállapotba, gyakran eléggé meg kell dolgoznunk. Ilyenkor viszont a 
munka oroszlánrészét már elvégezték helyettünk: testünk relaxált állapotban van, elménk mit sem 
törődik a fizikális érzékszerveinktől jövő információkkal. Helyettük más forrásokból építkezve alakítja ki 
megtapasztalt valóságunkat. Rajtad áll, hogy az milyen lesz. 


Ha már az alvásparalízis szó hallatától is a hideg 
futkos a hátadon, iktasd ki 

a rizikófaktorokat, amelyek növelik 
megtapasztalásának esélyét! 

Ilyenek pl. a túlzott koffeinfogyasztás, 
fizikális túlhajtottság, stressz, nem megfelelő 
alváshigiéniás szokások (rendszertelen 
bioritmus), háton alvás vagy nagyobb horderejű 
változások életünkben. 


Hacsak a genetikai lottón nem nyertél 
szerencsétlen géneket, a paralízis elkerüléséhez 
elméletileg nincs más dolgod, mint ezekre 
odafigyelni. 


Bagoly mondja verébnek, hogy... 



Ha mégis úgy döntenél - vagy nem 
döntenél, hanem ösztönből cselekednél 
-, hogy inkább szeretnél minél 
előbb kikerülni ebből az állapotból, az 
első és legfontosabb teendőd, hogy ne 
pánikolj... Erről sokszor könnyebb 
beszélni, mint kivitelezni, de segít, ha 
tisztában vagyunk vele, hogy fizikálisán 
nem eshet bántódásunk. 

Ahogy már az előzőekben kiderült, 
tudatunk ilyenkor valahol félúton jár az 
ébrenlét és álmok világa között. Most az 


előbbi irányába fordulva valahogy jeleznünk kell agyunk felé, hogy szüntesse meg izmaink bénultságát, 


hisz mi már ébren vagyunk. A legegyszerűbb, ha ehhez apró mozdulatokat próbálunk kivitelezni pl. 


lábujjunkkal, arcizmainkkal vagy nyelvünkkel. Ha Urna Thurman-nak sikerült a Kill Bili első részében 
hosszú évek kómájának mozdulatlansága után, nekünk is menni fog! 


A paralízis során megtapasztalt hallucinációk biológiai vonatkozásai napjainkra már tisztázottak. 
Egy mókás elnevezésű központi idegrendszeri terület, az amygdala által vezéreltek, amely egy, a félelmi 
reakcióink szabályzásában szerepet játszó agyi struktúra. Amely többek közt a környezetünkben 
jelenlevő potenciális veszélyforrásokra adott „Harcolj vagy menekülj!” válasz reakciónk beindításáért 
felel. Bénultan ébredni valószínűleg kielégíti a „potenciális veszélyforrás” kritériumot, a rajtunk 
eluralkodó tehetetlenség érzése pedig elősegítheti a nemkívánatos, démoni hálótársak érzékelését. 

A jelenséggel való megbarátkozást segítheti, ha meghányod-veted a tényt, 
hogy alvásparalízisen egyébként is minden éjszaka átesel, csak ennek általában nem vagy 
tudatában - még azelőtt álomba merülsz, hogy célba érnének a vázizmaid lebénító jelmolekulák. Hogy 
reggelente mégis teljesen működőképes muszkulatúrával ébredsz, szerintem azért elég bizonyíték arra, 
hogy semmi természetfeletti, veszélyes vagy kóros nincs a dologban. 

A paralízis-krízis hatékony lereagálása érdekében először mentálisan be kell gyakorolnod, mit fogsz 
tenni legközelebb, amikor ilyen helyzetben találod magad. Légy türelmes! Beletelhet egy kis időbe, mire 
hozzászoksz a bénultság érzetéhez, és képes leszel ilyenkor - viszonylag - tiszta fejjel gondolkodni, 
illetve bármiféle elhatározást felidézni. Még az állapottal való évtizedes ismeretség után is lehetnek 
epizódok, amelyek felkészületlenül érnek. Ezt saját tapasztalataim alapján is megerősíthetem, 

2.4 Téves ébredések 

A téves ébredések az ébredés illúziói: olyan realisztikus vagy hiperrealisztikus álmok, 
amelyekben meg vagyunk róla győződve, hogy a felébredtünk fizikai valóságunkban, miközben 
valójában még mindig álmodunk. Tévesen megkezdett napunk egészen addig folytatjuk, amíg valami 
miatt ténylegesen fel nem ébredünk. Persze az is megeshet, hogy a téves ébredés során gyanútlanul 
visszafekszünk aludni, és amennyiben semmi szokatlan nem történt velünk álmunkban, a valós 
ébredést követően meg is feledkezhetünk róla. 

A jelenség önállóan is megnyilvánulhat, de egy tudatos álmot követően is gyakran élhetjük át az 
ébredés illúzióját - ami nem csoda, hisz az ilyenkor felébredve, felfokozott érzelmi állapotunkban 
általában eszünkbe sem jut az azonnali valóságtesztelés, így észre sem vesszük, hogy még mindig egy 
álomban vagyunk. Ami az ébredésről szól. 

Mivel ilyenkor környezetünk teljesen reális másolatába csöppenhetünk, nem csoda, ha 
hajlamosak vagyunk ébrenlétünk tényéről teljesen meggyőződve, gyanútlanul szürcsölgetni reggeli 
kávénkat. Míg be nem villan, hogy reggelente nem is szoktunk kávét inni. Vagy a kezünkben levő bögrét 
épp a napokban törtük el és űztük a kukába - a potenciálisan megjelenő anomáliák tárháza végtelen. 
Általában csak akkor tűnik fel, hogy valahol kilóg a lóláb, amikor végre valahára elkezdenek csikorogni 
a kritikus gondolkodásért felelős fogaskerekeink. 

A felismerés által okozott sokk hatására esetenként azonnal kilökődhetünk az álomból, a start mezőt 
jelentő hálószobánkban találva magunk, ébredési pozícióban. A következetlenségek detektálása 
azonban nem alapfeltétele az epizód megszakadásának - a szimuláció spontán is ránk omolhat, hogy 
azután a hátrahagyott romjain sóbálvánnyá dermedve hüledezhessünk arról, mi is történt velünk 
valójában. De a turpisság tényét felismerve akár tudatos álomként is folytatódhat. 

Az alvásparalízissel ellentétben a téves ébredéseknek nincs széles körben elfogadott 
tudományos magyarázata. Lehetséges kiváltó okként egyrészt a következő napunk eseményeivel 
kapcsolatos aggódást/szorongást szokták említeni - elménk ilyenkor megpróbálhatja szimulálni a ránk 
váró borzalmakat, esélyt adva a gyakorlásra. Másrészt az alvás fragmentációra (az alvási ciklusok 
normális menetrendjét megszakító éjszakai ébredésekre) szoktak ujjal mutogatni a bűnbakot keresők. 
Mondván, hogy annak következtében agyunk tudatunkat, illetve élénk álmokat létrehozó területei 
egyszerre kerülnek aktivált állapotba. 

Annak ellenére, hogy nem tudjuk biztosan, mi áll a hátterükben, a téves ébredéseknek két 
kategóriáját is el tudjuk különíteni: 

• Azl-es típusú téves ébredések esetén annak ellenére érzékeljük valósnak közvetlen 
környezetünk, hogy az nem a megszokott helyiséget reprezentálja. Esetleg valamilyen más, bizarr 
komponens valódiságát mulasztjuk el megkérdőjelezni. 

• 2-es típus esetén pedig, bár az álombéli környezet teljesen hű mása a fizikálisnak, nem tudunk 
megszabadulni az érzéstől, hogy valami nincs rendjén - azt viszont nem tudjuk megfogalmazni, hogy 
konkrétan mi. 

Az ébredés illúziójának felismerésekor ismét válaszúthoz érkezünk annak kapcsán, hogy mit is 
kezdjünk e kéretlen ajándékkal. 

Ideális esetben, amennyiben úrrá tudunk lenni ránk törő érzelmeinken, és rendelkezünk a szükséges 
éberségi szinttel, akár tudatos álomként is folytathatjuk tévesen megkezdett napunk. Amelyből azután 
úgyis fel fogunk ébredni - ezúttal (remélhetőleg) ténylegesen. 

Hogy minél előbb nyakon tudd csípni az alattomosan rád leselkedő téves ébredés epizódokat, 
megpróbálkozhatsz az alábbiak valamelyikével: 


• Az első dolog, amelyet józan paraszti eszünk diktálhat, az az ébredést követő azonnali valóság 
tesztelés. Érdemes olyan tesztet ^ N 


választani, amely zavartalanul beleillik 
reggeli rutinodba. Pl. leellenőrizheted 
az ébresztődön látott számjegyeket 
vagy a fürdőszobába érve tüzetesen 
megvizsgálhatod tükörképed. 


Ha állandóan kimenne a fejedből a tesztelés 
szükségessége, ragasztgasd tele a 
megszokott reggeli útvonalad emlékeztetőkkel, vagy 
próbáld megedzeni prospektív memóriád! 


Igyekezz hasznát venni a kiplakátolt jegyzeteknek 
ne hagyd őket figyelmen kívül! 

• Figyelj oda a reggeli ébredést 
követően rád törő érzetekre. Ilyenkor 
általában jól meg tudjuk különböztetni a 
fizikai valóságot álomvilágunktól - így ha kétségeid vannak aktuális környezeted kapcsán, valószínűleg 
még mindig álmodsz. Bármilyen életszerű is legyen a téves ébredés során megtapasztalt miliő. 


Bagoly mondja verébnek, hogy... 



• Felkeléskor járd körbe a lakásod helyiségeit! Az „új” környezetbe való kerülés növelheti az 
anomáliák megjelenésének esélyét - így pl. könnyen rábukkanhatunk kiszelektált berendezési 
tárgyainkra. Vagy épp lakótársainkra. Elménknek ilyenkor ugyanis a fizikai valóság újabb és újabb 
hiteles kópiáit kell előállítania, amely növeli a hibázás valószínűségét. 

Amennyiben teherként élnéd meg a téves ébredéseket, mert pl, ilyenkor a hétköznapi helyett 
kényelmetlenül szokatlan dolgokat élsz át, megkísérelheted előmozdítani a tényleges ébredés 
bekövetkezését. 


Az alvásparalízisből való kitöréshez hasonlóan megpróbálhatsz a fizikális testedre koncentrálni, az 
irányítás elnyerése érdekében megmozdítva valamelyik végtagod vagy egyéb testrészed. A 
kizökkentéshez figyelmed egyetlen álombéli dolog részleteire való összpontosításával, 
vagy összetettebb feladatok elvégzésére tett kísérletekkel is hozzájárulhatsz. Ezzel elméletileg rövidre 
zárhatod agyi áramköreid álombéli, hamis másolatait, hogy az eredetiek működését beindítva segítsd 
a tényleges felébredést. 

Elsőre talán pazarlásnak tűnhet a tudatosulásra lehetőséget adó kéretlen ajándék visszautasítása, de 
egymás utáni téves ébredéseket feltételezem, elég nyomasztó lehet átélni. Személy szerint egyszer 
tapasztaltam meg többemeletes téves ébredést, így a földszintes alkalmakon teljesen jól szórakozok. 
Pl. amikor a berendezési tárgyaim valamelyikéről - a számítógépes játékok grafikai hibáihoz hasonlóan 
- részlegesen hiányzik a fedő textúra. 

Kevésbé szerencsés oneironauta társaink viszont számos beszámolóval szolgálnak arról, milyen érzés 
téves ébredések egymást követő, személyes bejáratú észvesztőjében bolyongani. Az első néhány 
alkalom még mókás lehet, de a sorozatban érkező ötödik-hatodik epizódnál már gondolom Neked is a 
hideg futkosna a hátadon, és egyre kétségbeesettebben próbálnál visszajutni a biztonságot és 
stabilitást jelentő fizikai valóságodba - csak hogy ismét egy hamis másolatban ébredve találd magad. 
Nem árt, ha akad néhány trükk fegyvertárunkban az ilyen alkalmakra. 

Az én, eddigi egyetlen alvásparalízis-téves ébredés füzérem pedig így nézett ki: 

A történet úgy indult, hogy reggel teli hólyaggal, paralizálva ébredtem, és ilyenformán 
megpróbáltam belőle kitörni, majd a mosdó felé venni az irányt. Ennek az lett a vége, hogy látszólag 
felébredtem, de a galériáról lekecmeregve, a megkönnyebbülésig vezető úton mindig megszakadt a 
kép - úgyhogy igazából csak tévesen. Ilyenkor ismét paralízisben, az ágyban fekve találtam magam, 
amiből rövidebb-hosszabb vergődés után megint csak tévesen ébredtem. Majd a fürdőszoba felé menet 
félúton ismét "felébredtem", paralízisben, az ágyamban. 

Ez négyszer-ötször ismétlődött, és a végén már annyira frusztrált a dolog, meg annyira feszített a 
hólyagom, hogy eldöntöttem, most akkor ezt inkább elengedem (már a hólyagom tartalmát)... az majd 
biztosan ténylegesen felébreszt, ha összehu**ozom magam. De - sajna - ez sem sikerült, úgyhogy a 
végén már segítségért ordibálva vergődtem a paralízisem béklyójában. Kis idő elteltével, kb. zéró látási 
viszonyok mellett szeparálódtam a testemtől és leestem a galéria lépcsőjén. De ahelyett, hogy 
koppantam volna a padlón, átzuhantam rajta - amitől aztán ténylegesen felébredtem. 

• A tudatos álmodásról számos érdekes, és nem kevésbé megmosolyogtató városi legenda terjedt 
el a köztudatban. Bizonyíték azonban ezek egyikére sincs, így vétek lenne hagyni, hogy alaptalan 
rémhírek riasszanak el az éberré válás megtapasztalásától. 

• Egy érzelmileg és mentálisan egészséges személy különösebb kockázatok nélkül vetheti magát 
bele a gyakorlásba. Amennyiben viszont bármiféle mentálhigiénés, pszichológiai vagy pszichiátriai 
problémánk lenne, igyekezzünk előbb azok megoldására összpontosítani. így el tudjuk kerülni, hogy 
valamilyen váratlan formában találkozzunk szembe velük tudatos álmainkban. 

• Az éberré válás talán egyedüli nem kívánatos mellékhatása, hogy gyakoribbá teheti téves 
emlékek keletkezését - amely egyébként egy „normális” jelenség, és memóriafolyamataink 
tökéletlenségéből ered. Tudatalattinkban való kalandozásunkkal mindössze ennek felerősödését 
idézhetjük elő. 

• Szintén érdemes tudatában lenni saját álomvilágbeli attitűdünknek. Bár a megtapasztalt dolgok 
nem „valósak” fizika valóságunk viszonylatában, tetteink következményei nagyon is azok lehetnek. Agyi 
áramköreink ugyanis vajmi kevés különbséget tesznek éber álmodás és ébrenlét között, így éjszakai 
kalandozásaink során kialakuló szokásaink át fognak szivárogni mindennapjainkba. 

• Az alvás RÉM fázisában szervezetünk akaratlagosan mozgatható izmai működésképtelenek, 
átmenetileg „le vagyunk bénulva”. Ez egy normális, központi idegrendszer által szabályozott folyamat, 
amelyen minden éjszaka átesünk, csak általában nem vagyunk tudatában. Amennyiben viszont mégis 
magunkhoz találnánk térni ilyenkor, az alvásparalízisnek nevezett jelenséget tapasztalhatjuk meg. 
Amely, bár rémisztő lehet, teljesen veszélytelen. A bénultság megszüntetéséhez egyszerűen csak 
vissza kell aludnunk vagy valamelyik végtagunk megmozdítására kell összpontosítanunk. Kalandosabb 
kedvükben lévők akár a tudatosulás ugródeszkájaként is fel tudják használni az ilyen alkalmakat. 

• A téves ébredések egy másik szokatlan jelenség, amelyet megtapasztalhatunk a tudatos 
álmodással való ismerkedés során. Ezek a valósághű álmok az ébredés illúziói: átélésükkor meg 
vagyunk róla győződve, hogy fizikai valóságunkban ébredtünk, pedig valójában még mindig álmodunk. 
Téves ébredéseket önállóan, de egy tudatos álmot követően is gyakran átélhetünk. Érdemes résen 
lennünk a ránk leselkedő téves ébredések kapcsán, hisz ha „tetten tudjuk érni” őket, azzal egyidőben 
tulajdonképpen az éberré válás gondját is letudjuk. 

3. Alapfelszerelés 

Tudatosulást elősegítő technikák után kutatva könnyen ráfuthatunk önjelölt szakértők által írt top 
listákra, amelyek a különböző indukciós módszereket állítják hatékonysági vagy fontossági sorrendbe. 
Ez az önjelölt szakértő nem érti, ezek mi alapján lettek összeállva, mert a bizonyíték forrása általában 
nincs feltüntetve. De egyetért azzal, hogy vannak olyan, alapvető módszerek, amelyek nagyjából 
mindenkinél ugyanolyan hatékonysággal kell, hogy működjenek, illetve minden oneironauta 
eszköztárában ott kell, hogy legyenek. 

Ezek egyrészt segítenek abban, hogy bensőségesebb kapcsolatba kerüljünk álmainkkal, amelyre 
szükségünk is van, hisz kultúránkban azoknak semmiféle jelentőséget nem tulajdonítunk. Sőt, az 
elidegenülést már gyermekkorban elindítjuk, hisz rémálmukból felriadó csemetéink is azzal 
nyugtatgatjuk, hogy „Ez csak egy álom volt.” 

Másrészt ráébresztenek az elménkben uralkodó folyamatos hangzavarra és csapongásra, amelynek 
nem hogy különösebb jelentőséget nem tulajdonítunk, hanem javarészt még csak tudatában sem 
vagyunk. 

Emellett igyekeznek megteremteni a megfelelő külső, környezeti, illetve belső, élettani feltételeket a 
tudatosuláshoz, ezzel is növelve próbálkozásaink sikerének valószínűségét. 

Végül pedig arra is felkészítenek, hogyan találjuk fel magunk az újszerű közegben, amelybe az éberré 
válást követően belecsöppentünk, hogy lehetőleg a legtöbbet hozhassuk ki álomvilágban tett 
kiruccanásunkból. 


3.0 Alváshigiénia 

Bár valójában nem technika, és gyakran aggasztó hanyagsággal egyszerűen átsiklunk felette, a 
megfelelő alváshigiénia éberré válásunk alapfeltétele. Alváshigiénián azon szokásaink összességét 
értjük, amelyek segítenek abban, hogy elaludjunk, illetve az éjszaka folyamán úgy is maradjunk, 
másnap pedig kipihenten ébredjünk. Hogy azután képesek legyünk funkcionális, empatikus, vagy 
legalábbis saját megítélésünk szerint vállalható emberi lényként viselkedni. (És estére bűntudat nélkül 
nyugovóra térni - az úgyis csak álmatlanságot okozna.) 

Ugyan azzal kapcsolatban megoszlanak a vélemények, miért alszunk - vagy álmodunk, ha már 
itt tartunk -, azon kevesen vitatkoznának, hogy az alvás biológiai szükséglet: a tartós alvásmegvonás 
mind testi, mind lelki jólétünket negatívan befolyásolja. Nem megfelelő alváshigiéniás szokások 
birtokában pedig saját tudatosulási esélyünk fogjuk csökkenteni, hisz elegendő mennyiségű alvás 
nélkül kevesebbet fogunk álmodni. Álmok nélkül meg - a megfelelő közeg hiányában - elég nehéz 
lenne tudatosulni. 

A rövidtávú alvásmegvonás következményeinek listáján ott vannak kognitív képességeink hanyatlása, 
szív-érrendszeri problémák, legyengült immunrendszer, emésztési zavarok, elhízás, depresszió, 
krónikus fáradtság stb. A huzamosabb ideig fennálló kialvatlanság hatásait ugyan etikátlan lenne 
kísérletesen vizsgálni, de borúlátóbb becslések a cirkadián ritmust, illetve alvási ciklusaink menetrendjét 
szabályozó idegsejtek pusztulását sem tartják kizártnak. Idegrendszerünk pedig nem tartozik a 
leghatékonyabb szövetek közé, amikor az elhalt sejtek pótlásáról van szó. 


A napi alvásigény ugyan egyénfüggő, és számos tényező befolyásolja, 
de legtöbbünknek valószínűleg szüksége van 7-9 óra pihentető alvásra testi-lelki egészségünk 
_ megőrzése érdekében. Még ha 


Amennyiben elég mélyre ásunk a tudományos 
irodalomban, találni fogunk arra vonatkozó 
statisztikát, hogy a helytelen alváshigiénia 
(nehezen emészthető ételek fogyasztása, 
képernyők bámulása lefekvés előtt, rendszertelen 
időpontokban megejtett alvás) szignifikánsan 
csökkenti a tudatos álmok gyakoriságát. De 
tudományos szakirodalom nélkül is 
megtapasztalhatjuk a saját bőrünkön, milyen 
következményei vannak a megfelelő mennyiségű 
és minőségű napi pihenés elmulasztásának. így 
mindenképpen érdemes önvizsgálatot tartanunk 
alváshigiéniás szokásaink helyessége kapcsán. 


Science, Bitches! 



jelenlegi életvitelünkből kifolyólag ez 
nem is valósítható meg mindig, 
számos apró, különösebb 
energiabefektetést nem igénylő trükköt 
bevethetünk, hogy a pihenésre szánt 
idő tényleg pihentető legyen. 

Lefekvésünk és ébredésünk 
idejét érdemes következetesen, 
minden nap ugyanarra az időszakra 
ütemeznünk. Mivel szokásaink rabjai 
vagyunk, ezzel akarva/akaratlanul elő 
tudjuk segíteni, hogy mindig 


ugyanabban a napszakban 
álmosodjunk el. Amit a napi biológiai ritmusunk szabályozó hormon, a melatonin megfelelő ritmusú 
elválasztásával tovább tudunk támogatni. 


Ez a modern életvitelünkből adódó állandó fényszennyezésnek való kitettség miatt külön figyelmet 
érdemel. A melatonin elválasztás teljes sötétségben hatékony igazán, amelyet hajlamosak vagyunk 
ellehetetleníteni a mesterséges világítással, illetve elektronikai eszközeink képernyőjének estébe nyúló 
bámulásával. Intenzív fényforrások használata lefekvés előtt fél-egy órával megnehezítheti elalvásunk, 
illetve csökkenti annak pihentető voltát. A nem teljes fényhiányban és csendben töltött éjszakai órákról 
ugyanez mondható el. Egy szemfedő, illetve egy pár füldugó csodákra képes! 


A lefekvés előtti személyes, relaxációt elősegítő szertartások szintén segítségünkre lehetnek. 
Legyen szó egy illatgyertya vagy füstölő meggyújtásáról, aromaterápiáról, gondolataink 
elcsendesítéséről, meditálásról, zenehallgatásról stb., ez az időablak remek lehetőséget biztosít 
alvókörnyezetünk optimális állapotba hozatalára. A megfelelő fény- és hangviszonyok mellett 
gondoskodjunk az optimális hőmérsékletről, illetve felesleges elektronikai eszközeink kikapcsolásáról! 
Arra ugyan szerintem nincs szükség, hogy szentéllyé avassuk fekhelyünk, de igyekezzünk azt kizárólag 
alvásra - illetve szexre, kreatívabb helyszín hiányában - használni. A TV nézést, olvasást, evést és 
egyéb, alváshoz nem kapcsolódó tevékenységet próbáljuk meg arra megfelelőbb helyen űzni. 

Illetve megfelelő időben. A nehezen emészthető ételek, koffein tartalmú vagy alkoholos italok, 
illetve egyéb stimulánsok lefekvés előtti fogyasztása szintén nem javallott. Az elalvás előtti, intenzív 
testedzés ugyancsak keresztbe tehet. A _ 


rendszeres testmozgás ugyan 
elengedhetetlen a pihentető alváshoz, az 
ilyenkor felszabaduló endorfinok, illetve 
stresszhormonok még órákig 
keringésükben maradhatnak. És 
huzamosabb, álmatlan forgolódáshoz 
vezethetnek. 


Ha megpróbáljuk napi néhány óra alvással 
beérni, azzal megnövelhetjük pl. a tudatosulásra 
felhasználható alvásparalízis 

megtapasztalásának esélyét is. A tartós 
alvásmegvonás fenntartásához azonban 
emberfeletti erőfeszítésre vagy képességekre 
lenne szükségünk. Esetleg genetikai mutációra - 
a Dec2 génünkben, egész konkrétan. A 
népesség kb. 1% - a ugyanis annak 

köszönhetően beéri 4-5 óra alvással, látszólag 
mindenféle káros következmény nélkül. 


Science, Bitches! 


A fentiek nyilván csak irányadók, 
hisz egyéni biológiánk 

különbözőségeiből adódóan mindennapi 
tevékenységeink eltérő hatással lesznek 
alvásminőségünkre. Amennyiben 

biztosra akarunk menni, érdemes néhány hétig - az álomnapló mintájára - alvásnaplót vezetnünk, 
amely segítségével könnyen összefüggést találhatunk szokásaink és alvásminőségünk bármilyen 
irányú változása között. 



3.1 Álomnapló írás 



Azzal kapcsolatban nem fogok számadatokkal 
dobálózni, hány százalékát és milyen gyorsan 
felejtjük el álmainknak ébredés után, mert szerintem 
ezt Te is könnyen megfigyelheted. Még ki sem törlőd 
a reggeli csipát a szemedből, és máris elillantak az 
éjjeli kalandozásaid emlékei - már ha nem jegyzed 
fel őket rögtön. Erre jó az álomnapló. 

Emellett arra is, hogy javítsa az álmaid felidézésének 
képességét, azok atmoszférájának felismerését, 
illetve, hogy saját, ismétlődő álomszimbólumaidat 
rendszerezve személyre szabott valóságteszteket 
tudj gyártani. Pont ezek miatt érdemes ezzel a 
technikával nekivágni a tudatosulás elérésének. 

Hogy hogyan? 

Pofon egyszerű: ébredést követően jegyezz fel mindent, amit képes vagy felidézni álmaidból! Amikor 
azt írom, mindent, akkor tényleg arra gondolok, hogy mindent. Történések, karakterek, helyszínek, 
színek, érzelmek, ízek, gondolatok, párbeszédek... vagy helyettük, kezdetben csak foszlányok. A 
lényeg, hogy eleinte ne próbáljuk meg ezek fontosságát megítélni - a jelentéktelennek tűnő részleteket 
se hagyjuk feledésbe merülni! 

Ha Te is azon emberek közé tartozol, akik úgy gondolják, hogy nem álmodnak, ezzel az egyszerű 
módszerrel megbizonyosodhatsz róla, hogy tévedtél. Valószínűleg csak eddig semmiféle jelentőséget 
nem tulajdonítottál álmaidnak, így nem csoda, hogy még a létezésük gondolatát is elhessegetted 
Magadtól. 

Most viszont megüzenjük a tudatalattinknak, hogy helycsere történt a fontossági sorrendben - pusztán 
ennyivel kiválthatod, hogy képessé válj egyre részletgazdagabb álmokat felidézni. Egy-két hét alatt 
a nulláról eljuthatsz a napi két-három, kerek történetté - vagy épp kusza montázzsá - 
dagadó álom feljegyzéséhez. Ekkorra már be fogod tudni azonosítani a bennük ismétlődő tartalmakat, 
aminek az előbb emlegetett valóságtesztek kialakításánál fogjuk hasznát venni. 

Tippek & trükkök 

Bár némelyikük triviálisnak tűnhet, az alábbi praktikák bevetésével sokkal hamarabb megtérülni 
láthatjuk a naplóírásba fordított energiát - adjunk nekik egy esélyt ahelyett, hogy csak legyintenénk 
rájuk! 

• Álomnaplóként egy erre a célra kitüntetett jegyzetfüzetet használj, amelybe egy csak erre 
használt tollal jegyzetelj! Ha mindenféle papírfecnire körmölnél, azzal csíráiban fojtanád el 
a szertartásosságot, amelyet épp most próbálunk kialakítani. 

• Tartsd a naplót elérhető közelségben, és ébredést követően lehetőleg a naplóírás legyen az 
első dolgod! Persze fejben először végig futhatsz az álmaidban történteken, mielőtt nekilátnál 
feljegyezni őket. 

• Lefekvés előtt készítsd elő a terepet a naplóíráshoz! Jelöld ki a következő bejegyzés helyét és 
dátumát, illetve, hogy mikor feküdtél le, esetleg ébredtél fel az éjszaka folyamán! Ez segíteni 
fog visszaemlékezni naplóírási szándékodra. 

• Az esetleges interpretáció és a későbbi könnyebb visszakeresés érdekében adj címet az 
álmaidnak! A történet lényegét összefoglaló cím a narrációt is meg fogja könnyíteni. 

• Mindig jelen időben ejtsd meg a beszámolóid! Ez az adott szituációk ismételt átélésének 
érzetét adja tudatunknak, amely segít abban, hogy részletesebben vissza tudja hívni az eseményeket. 

• Illusztrálj és színezz! Nem kell művészileg maradandót alkotnod. Ugyanúgy, ahogy a címadás, 
ez is megkönnyíti az álmok későbbi felidézését. Akkor is jól jön, ha a 

későbbiekben vizualizálni próbálunk egy adott helyszínt/helyzetet. 

• Ébredést követően lehetőleg maradj ugyanabban a testhelyzetben! Ha végképp nem jut 
eszedbe semmi, vagy mindent előhívtál, próbáld végig azokat a pozíciókat, amelyekben aludni szoktál! 
Mindeközben tedd fel magadnak a kérdést, hogy miről álmodtál! 

• Tarts magadnál napközben is valamilyen alkalmatosságot, amelyre fel tudod jegyezni az 
esetlegesen beugró információkat! Ezekkel azután később kiegészítheted a naplód, amikor az 
legközelebb a kezedben lesz. 


• Tedd félre erkölcsi normáidat - legalábbis arra a rövid időre, amíg naplót írsz. Opcionálisan a 
nap további részére is: make lőve, nőt war! Álmainkban gyakran csinálunk társadalmilag vagy saját 
magunk által nem elfogadott dolgokat: ezeket ne próbáld meg kiszűrni vagy megszépíteni! 


Mint mindig, most is tartsuk észben, hogy nincs univerzális, mindenkinél működő megközelítés! A 
fenti tippek szemelvények azokból, amelyek nálam bejöttek. Nyugodtan szelektálj közülük és csiszolj 
rajtuk a saját szád íze szerint! 


Ha Neked úgy kényelmesebb, digitális formában is vezetheted a naplód. Számos, ingyenesen 


A tudatosuláshoz megfelelő „mélységű” szintet 
szerintem akkor fogjuk elérni, ha már fel tudjuk 
idézni saját, álombéli belső monológunk. Illetve 
képesek leszünk a fejünkben zajló párbeszéd 
monitorozására. Ugyanúgy, ahogy pl. napközben 
megjegyzéseket teszel magadban az utcán sétálva 
a körülötted zajló eseményekkel kapcsolatban, 
álmaidban is folyamatosan kavarognak fejedben az 
ilyen kommentárok. Előbb-utóbb nyakon csíphetők 
köztük az álomvilág furcsaságait nyugtázó 
gondolatfoszlányok. 


Bagoly mondja verébnek, hogy. 



letölthető alkalmazás közül 
választhatsz, vagy ha épp van 
elfekvőben, diktafont is ragadhatsz. 
Személyes kedvencem 

a Dreamboard nevű applikáció, 
amelybe számos olyan funkció van 
belezsúfolva, amely megkönnyíti 
álmaid rendszerezését és későbbi 
visszakeresését. Nagy hátulütője, 
hogy a teljes funkcionalitásért 
sajnos angolul kell használnunk. 

A naplóírás során 
meghatározott visszatérő 


motívumaink, álomjeleink segítségével sokkal hatékonyabbá válhatunk a valóságtesztek használatában 


- ezekről bővebben néhány oldallal lejebb. 

3.2 Meditáció 

Neked mi ugrik be elsőként a meditáció szó hallatán? 

Lenge öltözetet - és átszellemült arckifejezést - viselő, konvencionálisán attraktív emberek, amint 
egy homokos tengerparton vagy más vízfelület közelében mutató és hüvelykujjukat összeérintve, 
lábukat maguk alá húzva... nos, igazából nem tudod, mit csinálnak, de azt látszólag nagyon is 
átszellemülten teszik. Esetleg tengerpart gyanánt magashegyi kolostort, az attraktív emberek helyett 
pedig kopasz, pocakos szerzeteseket látsz lelki szemeid előtt? 

Az ilyen kéztartásokat mudrának hívják, a szóban forgót Gyan mudrának. Az ülőhelyzetet pedig 
lótuszülésnek (padmászana). Egyikre sincs szükségünk ahhoz, hogy meditálni tudjunk. Sőt, 
szerzetesnek, vagy attraktívnak sem kell lennünk. Gondolom már sejted, mi a helyzet a tengerparttal 
és a kolostorokkal... 

Mivel a szó jelentése és értelmezése kultúránként és koronként változik, tekintsünk el tőle, hogy 
egy rugalmatlan definícióval lássuk el. Legyen elég annyi, hogy ez egy remek gyakorlat arra, 
hogy általánosságban is növelni tudjuk tudatossági szintünk, csökkentsük a fejünkben jelen levő 
alapzajt és megszabaduljunk berögződött, automatikus válaszreakcióinktól. 

Sztereotípiák eloszlatva, kulturális kisajátítás ez esetben elkerülve. 

Egyáltalán miért lenne szükség a meditációra a tudatos álmodáshoz? 

A meditációról gondolkodhatunk úgy, mint 
a tudatosság napközbeni gyakorlásáról. Ha volt 
már alkalmunk megfigyelni, milyen úttalan 
utakon hajlamos botorkálni elménk a nap 
folyamán, könnyen beláthatjuk, miért lehet 
segítségünkre a meditáció. Ugyanúgy, ahogy az 
ébrenlét során sem vagyunk tisztában a 
fejünkben kavargó dolgok nagy részével, 
álmodó tudatunkat is ilyen hosszú pórázra 
eresztjük. Nem csoda, hogy nem vagyunk 
tudatosan jelen álmainkban, ha az életünk kb. 
kétharmadát kitevő ébrenlétünket 

is nagyobbrészt robotpilóta üzemmódban 
töltjük. 

Ezt figyelembe véve ne lepődj meg, 
ha kezdetben mindenre képes leszel 
összpontosítani, leszámítva magát a gyakorlást! Hogy ne adjuk fel már az elején, fontos, hogy 
megszabaduljunk a meditációval kapcsolatos sztereotípiáinktól és elvárásainktól. Ha Te is a felgyorsult 

nyugati világ információ és inger áradatában fuldokolva éled az életed, és nem a Dalai Láma soron 
következő inkarnációja vagy, nem fogsz tudni automatikusan átkapcsolni zen üzemmódba. 


Helyette, mihelyst egy kicsit is megpihensz az egésznapos rohanást követően, rá fogsz jönni, hogy 
gondolataidnak eszük ágában sincs követni a példád. Ez teljesen normális. Nem kell várnod egy 
következő, vagy a „megfelelő” alkalomra, _ 


amikor majd el tudod csendesíteni őket, 
mert eleinte a következő alkalom is 
mindig ilyen lesz. 

Elménk lecsillapításához 

szerencsére segítségül hívhatjuk 
pocakos, buddhista szerzeteseinket. 

Ugyan a szertartásosság szerepét eddig 
sem győztem hangsúlyozni, a kopaszra 
való borotválkozást szerintem nyugodtan 
átugorhatod - már ha nem akarsz évi 
tízezreket spórolni a fodrászon és a 
különböző hajápolási termékeken. A 
buddhista életmód egyéb szélsőségességeit sem fogjuk magunkévá tenni, csak az első néhány 
lépcsőfokot fogjuk megmászni ahhoz a bizonyos magashegyi kolostorhoz vezető úton. 


Tudatossági szintünk növelésének miértjét 
gondolom nem kell magyaráznom, hisz korábban 
már több alkalommal megtettem - igen, ez azért jó, 
mert álmainkba is át fog szivárogni elménk éberebb 
működési módja. A magunkkal folytatott állandó 
mentális párbeszédet és egyéb, önálló életre kelő 
gondolat-forgatókönyveket azért kell 

visszaszorítanunk, mert egy olyan helyre 
készülünk, amely kéjes örömét leli abban, hogy 
megtestesítse azokat. Az automatikus reakciók 
elhagyása pedig azért fontos, hogy ne sodorjanak 
magukkal az utunkba kerülő váratlan események. 


Bagoly mondja verébnek, hogy. 



Röviden felvázolva, mindössze annyi a dolgunk, hogy egy kényelmes testhelyzetet felvéve a 
légvételeink által kiváltott fizikális érzetekre összpontosítsuk, mialatt a levegő ki-be ingázik a tüdőnk és 
a külvilág között. Amint azon kapjuk magunk, hogy elkalandoztunk, csendben, 
gyengéden nyugtázzuk annak tényét, majd térjünk vissza ismét a légzésünk által kiváltott fizikális 
érzetek megfigyeléséhez. Tudom, tudom... ez túl egyszerűnek hangzik, és Te azért vagy itt, hogy 
komplikált dolgokat tanulj meg! Mihelyst hozzálátsz a gyakorláshoz, rá fogsz jönni, hogy eleinte még az 
is kihívást fog jelenteni, hogy akár csak néhány másodpercre a feladatra koncentrálj. Az „egyszerű” és 
„könnyű’ kifejezések nem feltétlenül szinonimái egymásnak. A tibeti buddhizmus Nyugaton történő 
elterjedésében úttörő szerepet játszó Hannah Nydahl szerint, ha már 4 lélegzetvétel erejéig képesek 
vagyunk összpontosítani, akkor edzettnek számító elmével büszkélkedhetünk. 


Arra mindenképp szeretném felhívni a figyelmed, hogy semmilyen képesítéssel nem rendelkezek 
a meditáció oktatása terén. Buddhista sem vagyok, egyszerűen csak az ő megközelítésükkel 
szimpatizálok, ha az elménk működésével való ismerkedésről van szó. Itt pusztán arról írok, hogy 
csinálom én. Ha ez nem a Te szád íze szerinti, bármikor fel tudsz keresni egy szakképzett oktatót, vagy 
átböngészhetsz egy, a témában íródott könyvet/útmutatót. Én mindössze a technika hasznosságára 
szeretném felhívni a figyelmet, illetve a vele kapcsolatos sztereotípiákat eloszlatni. A választásom azért 
esett egy légzésen alapuló változatra, mert az általa kiváltott fizikális érzetek remek horgonyként 
szolgálnak el-elkalandozó figyelmünk számára. Ha Neked szimpatikusabb, választhatsz egy másik, pl. 
vizualizációval dolgozó verziót, de szerintem azokkal sokkal könnyeb elveszni a saját gondolatainkban. 

Az első problémakör, amellyel a meditáció kapcsán találkozhatsz, az a megfelelő testhelyzet. A 
különböző útmutatók valószínűleg mind ki fogják emelni a testtartásunk és elménk között fennálló 
kapcsolatot, esetleg részletekbe menően tárgyalni fogják a mi kultúránk számára idegen energetikai 
rendszerét. Ezt most hagyjuk figyelmen kívül! 

Útravalóként elég annyit magunkkal vinnünk, hogy a megfelelő testtartás segít a figyelmünk 
összpontosításában. Ezért igyekezzünk egyenes háttal, nem görnyedten ülni, elkerülve, hogy 
nekitámaszkodjunk valaminek. A keresztbe tett lábaktól és különböző kéztartásoktól eltekinthetünk, 
elsődleges szempontunk a kényelem kell, legyen. Mégpedig azért, mert ajánlatos a gyakorlás alatt végig 
ugyanabban a testhelyzetben maradni. Ez nem azt jelenti, hogy szükség esetén nem lenne szabad 
testhelyzetet váltani, de próbáljuk meg hanyagolni a folytonos feszengést! 

A következő, amivel kezdenünk kell valamit, a tekintetünk. Az, hogy nyitott, vagy csukott szemmel 
meditálsz, szintén ízlés dolga. Amennyiben az előző mellett döntesz, válassz ki egy alacsonyan 
elhelyezkedő pontot, amelyen tekinteted megpihenhet anélkül, hogy a látóteredben levő dolgokra 
fókuszálnál! Nyugtázd, hogy ott vannak, majd hagyd figyelmen kívül őket! 

Személy szerint a csukott szemmel végzett változatot preferálom, mert nekem az segít elmélyedni a 
gyakorlatban. Te viszont lehet, azt fogod tapasztalni, hogy lezárt szemhéjakkal könnyebben 
elálmosodsz vagy elkezdesz minden másról elmélkedni. 

Következhet a légzésünkre való összpontosítás. Kezdetben csak a kiváltódó fizikális érzetekre 
figyeljünk! Hogy végig kíséred-e a levegő útját az orrlyukaidtól a tüdődig, és vissza, vagy kiválasztasz 
egy szakaszt/pontot a légutaidban, ahova összpontosítani tudsz, szintén rajtad áll. Ha Neked úgy 
kényelmesebb, fókuszálj csak a belégzésekre! Amennyiben természetesebbnek érzed, a kilégzések 
mellett tedd le a voksod! Esetleg használd mindkettőt! A lényeg, hogy lélegezz normálisan - nincs 
szükséged arra, hogy bármilyen módon változtass a természetes ritmusodon, vagy speciális technikát 
használj. 

Amint azon kapod magad, hogy figyelmed elkalandozott, nyugtázd ennek tényét - akár szóvá is teheted 
magadnak mentálisan -, majd térj vissza a lélegzetedre való összpontosításra! Fontos, hogy ne akadj 
fenn az ilyen alkalmakon, és ne dorgáld meg magad miattuk! Teljesen normális, hogy eleinte minden 
másra tudni fogunk összpontosítani - kivéve magát a gyakorlást. Hiszed, vagy sem: ez elménk 
szokásos üzemmódja. Napközben azért nem érezzük szokatlannak vagy zavarónak, mert ritkán 
szoktunk rávenni, hogy megpihenjen, akár csak néhány pillanatra is - így fogalmunk sincs róla, hogy 
mindig ekkora az alapzaj. 

A gyakorlásra szánt idő leteltével végy néhány mély lélegzetet, próbáld beazonosítani a meditáció 
által kiváltott érzeteket, majd folytasd tovább aznapi teendőid! Igyekezz a továbbiakban is az adott 
pillanatban maradni ahelyett, hogy ismét szabadjára engednéd elméd, hadd kalandozzon kénye-kedve 
szerint. 

Néhány alkalom elteltével valószínűleg fel fog merülni benned a kérdés, mi értelme van a 
légzésünkkel bajlódni. Még mielőtt azt hinnéd, arra megy ki a játék, hogy minél hatékonyabban tudjunk 
rá összpontosítani, szögezzünk le egy alapvető dolgot: a levegővételekre való koncentráció csak egy 
eszköz arra, hogy nyomon tudjuk követni, mikor kalandoznak el gondolataink a gyakorlásról. A 
meditáció ilyen értelemben szintén egy eszköz elménk sajátos működési folyamatainak megismerésére. 

Mekkora dózissal kezdjek? 

A gyakorlásra szánt időről szintén nincs megegyezés. Annak kapcsán talán igen, hogy érdemes 
kisebb léptekkel kezdeni, és fokozatosan növelni az időtartamot. Célozd be az 5 perces ücsörgéseket, 
majd fokozatosan emeld az adagod, amíg el nem éred a 15-20 percet, vagy azt a határt, amely még 
jólesik. így el tudod kerülni, hogy állandóan azon morfondírozz, mikor lesz már vége. 

Mikor meditáljak? 

Amikor csak jólesik! De igyekezz ne a nap végén, utolsó dologként elvégezni vagy 
kötelezettségként tekinteni rá. Ha végképp úgy érzed, nem tudod bezsúfolni a gyakorlást 
hétköznapjaidba, használd ki az egyébként parlagon heverő perceid: amikor épp a munkahelyre utazol, 
vagy a megállóban vársz a buszra. 

Hol meditáljak? 

Az előző ötletet talán furcsállod, hisz mindenki tudja, hogy meditálni csak nyugodt környezetben 
lehet... szólalt meg fejünkben egy újabb sztereotípia. Bár kezdetben valóban segít, ha képesek vagyunk 
találni egy csendes környezetet, idővel hozzá tudunk szokni ahhoz is, hogy ugyanúgy, ahogy belső 
monológunktól, a külső zajoktól is elvonatkoztassunk. Ha minden kötél szakad, ahelyett, hogy pl. 
olvasással töltenénk el az utazásra fecsérelt időnket, vagy a telefonunkba bújva próbálnánk meg azt 
minél gyorsabban elmúlatni, fordítsuk inkább egy építőbb jellegű dologra. 

A tudatosság meditáció a jelenre való összpontosításra irányul, és kísérletes eredményekkel által 
is igazolt, hogy ezáltal csökkenti elménk ábrándozásra való hajlamát. Amire szükségünk is van, mert az 
idegtudományi kutatások utóbbi évtizedeinek egyik felismerésére alapján szó szerint arra vagyunk 
huzalozva, hogy ez legyen az alapértelmezett működési módunk. 

Hogy, hogy nem, a tudatosság meditáció részben az ábrándozás alapjául szolgáló idegrendszeri 
struktúrákat veszi célba. Ezt az idegsejt hálózatot default mode network -nek / nyugalmi, 
vagy alaphálózatnak nevezzük. Lévén a tudatunkat folyamatosan kitöltő emlékek, fantáziák és tervek 
formájában megnyilvánuló ábrándozás - meg az abból eredő boldogtalanság - tűnik a gyári 
beállításunknak. 


De mi értelme van erre kalibrálva legurulnunk a futószalagról? 

Bizonyos helyzetekben - pl. tanulás, jövőbeli események tervezés során - kapóra jöhet ez az 
adottságunk. A múltbeli események kiértékelésének felhasználása a jövőbeli döntéshozatalhoz őseink 
számára valószínűleg elég nagy előnyt jelentett túlélésük szempontjából. így az e funkciót biztosító 
idegsejt hálózat tartós működtetésének anno sokkal nagyobb létjogosultsága lehetett. A technológiai 
fejlődésnek köszönhetően felgyorsult életvitelünkből eredő stimulus áradat viszont akkora munkaterhét 
jelenthet nyugalmi hálózatunk számára, amelyet csak a folyamatos túlpörgéssel képes kompenzálni. 


A hálózat szakadatlan működése és az annak hatására egyre összetettebbé váló idegsejt kapcsolódási 
séma pedig direkt kapcsolatban van olyan mentálhigiénés problémákkal, mint a depresszió, szorongás, 
függőség, figyelemhiányos hiperaktivitás-zavar és kényszerképzetek. Még ha ez idáig nem is volt 
szerencsénk megtapasztalni az említett mellékhatásokat, alaphálózatunk legtöbbünk számára a 
folyamatos aggodalmaskodás és negativitás forrásává válhat. 


A rendszeresen meditálok körében viszont egyfajta áthuzalozódás és aktivitásbeli csökkenés figyelhető 
meg az alaphálózatuk fő csomópontjaiban. A kapcsolódási séma átalakulása pl. olyan célterületek 
esetén játszódik le, mint a prefrontális kéreg. Amely, mint tudjuk, kapcsolatban áll magasabb rendű 
kognitív funkcióinkkal. Azok egyike-másika pedig, mondanom sem kell, kapóra szokott jönni a 


tudatosuláskor... 

A tudatosság meditáció persze 
egyéb agyterületeken is változásokat idéz 
elő. Példaként ismét felhozhatnánk a 
prefrontális kérget, illetve az ottani 
szürkeállomány megvastagodását. Ilyen 
sejttöbblet a tudatos álmodok esetén 
egyes metakognitív funkciókért felelős 
prefontális régiókban szintén 
megfigyelhető - a rendszeres meditatív 
praxis és gyakoribb éberré válás közötti 
összefüggés talán mégsem csak a 
véletlen játékának köszönhető. 


Szerencsére a meditáció 

segítségével korrigálhatjuk az 

efféle túltelítődést. Az erre lehetőséget adó 
idegrendszeri jelenséget neuroplaszticitásnak 
nevezzük. Az elnevezés arra utal, 
hogy idegrendszerünk a korábban uralkodó 
nézettel ellentétben mégiscsak rendelkezik egy 
adott szintű képlékenységgel. Az aktivitás 
függvényében új idegsejtek születhetnek, illetve 
kapcsolatok alakulhatnak ki, erősödhetnek meg - 
vagy épülhetnek le. A statikusság csak egy városi 
legenda, akárcsak az, hogy agyunknak 
mindössze 10 százalékát használnánk. 


Science, Bitches! 



A meditációt vizsgáló tanulmányok fő következtetése azonban nem az ezzel kapcsolatos 
spekuláció. Hanem az, hogy amennyiben ügyesen szobrászkodunk, idegrendszerünk adott keretek 
között kényünkre-kedvünkre faraghatjuk meditatív figyelmünk vésőjével. Lelassíthatjuk a kor 
előrehaladtával együtt járó általános szellemi leépülést, befolyásolhatjuk az érzelmeink szabályzásáért, 
hangulatunkért, metakognitív funkcióinkért és gondolatmintázatainkért felelős agyterületeinket. Saját 
anatómiánk megváltoztatásával tehetjük élhetőbbé mindennapjainkat. Na meg persze tudatosan 
élhetjük meg álmainkat. 

3.3 Valóságtesztek 

Ha a meditálás létjogosultságának gondolatától összeráncoltad a homlokod, ettől most esélyes, 
hogy ingered lesz eldobni az agyad. Lévén az ébrenlétünk tényét megkérdőjelező valóságtesztekről 
van szó, amellyel szintén napközbeni tudatossági szintünk tudjuk növelni. 

Ha tényleg megkísérelted az agyeldobást, és még sikerrel is jártál, máris leeshetett a tantusz a módszer 
működési elvével kapcsolatban. Gratulálok, éppen álmodsz! Használd is ki a lehetőséget és töltsd ezt 
az időt hasznosabban, mint egy könyv olvasása - azzal egyébként is valószínűleg meggyűlne a bajod. 

De valószínűleg nem próbáltad meg. És különben is legyek szíves ne akarjam már bemagyarázni 
Neked, hogy megeshet, épp álmodsz ahelyett, hogy ébren lennél! Pont ezt, az ébrenlétünk tényével 
kapcsolatos magabiztosságot kell kigyomlálnunk magunkból, hogy sikeresen tudjuk használni a 
technikát. 

A tesztek alapját az adja, hogy az álomvilágban nem mindig úgy működnek a dolgok, mint ahogy 

azt az ébrenléti valóságunkban megszoktuk. 

A tesztelés szükségét pedig az, hogy nélküle nem tudunk teljes biztonsággal különbséget tenni álom 
és ébrenlét között. Bár a két, különböző tudatállapotban érzékelt világ között nyilvánvaló különbségek 
vannak, abban megegyeznek, hogy ugyanolyan valósnak hatnak. 

Az agyeldobás nyilván sarkítás, de az tény, hogy ilyenkor nem érvényesek a fizika törvényei, így 
pl. gond nélkül át tudunk nyúlni a tárgyakon - vagy akár saját magunkon is. A bejegyzés olvasásával 
pedig azért lenne gondod, mert jellemzően mind a nyomtatott, mind a digitális szöveg és számok 

nehezen olvashatók. 

Vagy megváltoznak, ha elfordítod a 
tekinteted, majd visszanézve ismét 
megpróbálod kibogarászni őket. 

A tudatosulás eléréséhez ezt 

felhasználva olyan dolgokat kell 
csinálnunk/letesztelnünk, 
amelyek eltérő eredményre 

vezetnek, mint ahogy azt a fizikális 
világban, éber tudatunkkal 
megszoktuk. 


Valóságunk ismételt tesztelésével nemcsak a napközbeni tudatossági szintünk növeljük, hanem 
egy szokást alakítunk ki, amely remélhetőleg előbb-utóbb meg fog jelenni álmainkban is, köszönhetően 
az éber és álmodó tudatunk közötti hasonlóságoknak és áthallásoknak. 

Itt lép be a képbe a hetekig tartó szorgos álomnapló vezetés. Mostanra már összegyűjtöttünk annyi 
alapanyagot, hogy számos ismétlődő motívumot (személyeket, helyszíneket, tárgyakat, szituációkat: 
álomjeleket) tudtunk beazonosítani álmainkban. Kis szerencsével ezek között lesznek 
olyanok, amelyekkel a mindennapjaink során is találkozunk - azt kell megszoknunk, hogy ezek 
felbukkanásakor elvégezzük a kiválasztott valóságtesztjeink. Direkt használtam többes számot, mert 
egyik teszt sem működik 100 % - os biztonsággal: ha az első kifogna rajtunk, még mindig sikert 
arathatunk a másodikkal. 

Ha mégsem álmodunk ismétlődő hétköznapi dolgokról, válasszunk ki olyan helyzeteket, amelyeket 
napközben többször is átélünk - pl. futnunk kell egy mosdó kört -, és végezzük ilyenkor a 
tesztelést. Emlékeztetőket is beállíthatunk, akár elektronikai cikkeinket használva, akár a lakás 
különböző részeit jegyzetekkel teleragasztgatva. 

Amennyiben ébren vagyunk, a tesztek a fizikális/ébrenléti valóság szabályai szerint fognak 
viselkedni, nem fog semmi szokatlan történni. Legfeljebb kellemetlen helyzetbe fognak hozni 
bennünket, ha elővigyázatlanul választottuk meg őket. Kívülről szórakoztató lehet látni, ahogy pl. 
állandóan 


• a levegőbe szökdelünk a gravitáció tesztelése érdekében; 

• vagy folyamatosan a kézfejünk, illetve tükörképünk vizsgálgatjuk számfeletti ujjak vagy 
valamilyen eltérő (arc)vonás reményében; 

• esetleg csukott szájjal és befogott orral próbálunk lélegezni. 

Álmainkban viszont - ha jól csináljuk őket - ezek a tesztek váratlan eredményt fognak hozni! 

A szökdécselést követően fennmaradhatunk a levegőben, vagy épp ellenkezőleg, földet 
érve belesüllyedhetünk a talajba. A normálistól eltérő mennyiségű ujj mellett tükörképünkben is lehet 
valamilyen szokatlan. Az olvasási problémákkal ellentétben az nem okoz gondot, hogy befogott 
orral és csukott szájjal lélegezzünk. 


Bár egy szokást próbálunk kialakítani, ez nem azt jelenti, hogy robotként kell a valóságteszteket 
ismételgetnünk. Sokan úgy vélik, hogy minél többször tesztelünk naponta, annál nagyobb az esélyünk 
a sikerre. Szerintem viszont itt is igaz a 
minőség a mennyiség felett elv. Ha 
átesünk a ló túloldalára, azzal pont a 
gépiességet és felszínességet fogjuk 
előmozdítani. A naponta elvégzett 
kisezer teszt valóban kialakít egy 
szokást, amely elkerülhetetlenül 
megjelenik álmainkban is - de pont 
olyan formában, ahogyan azt az 
ébrenlét során is végezzük. Gépiesen. 


Kinek van energiája kisezerszer, mindent beleadva 
megismételni valamit? Helyette tapasztald ki, mi az 
a mennyiség, amelyet 

• összeszedetten el tudsz végezni anélkül, hogy 
lefárasztana, és gépiessé válna, 

• de a végrehajtása már beszivárog álmaidba. 


Bagoly mondja verébnek, hogy... 

Atesztelések során tényleg félre kell tennünk minden mást néhány pillanatra, és - akár hangosan 
is feltéve magunknak a kérdést -valóban fontolóra kell vennünk, hogy álmodunk-e. 
Nyitottnak kell lennünk arra az eshetőségre, hogy ez tényleg nem az ébrenléti valóságunk, és 
a próbálkozásaink működni fognak. Mégpedig olyan eredménnyel, amilyenre az álomvilágban 
számítunk, nem az ébrenlétünk során. 


Tartsuk szem előtt, hogy elvárásaink befolyásolják a tesztek kimenetelét! 


Az alábbi lista, a teljesség igénye nélkül, megpróbál némi magyarázattal, illetve teljesebb képpel 
szolgálni néhány, jól bejáratott valóságteszttel kapcsolatban. 


• írott/nyomtatott/digitális szöveg és számok. Sokak által tapasztalt jelenség, hogy álmainkban 
a nyelv bármilyen írott formája valamilyen okból kifolyólag nem bír magával. Amikor megkísérelsz 
elolvasni valamit, megeshet, hogy már elsőre is meggyűlik vele a bajod. De ha elfordítod a tekinteted, 
majd visszanézve megpróbálkozol az ismételt olvasással, a szöveg megváltozik. A változásba belefér 


A jelenségre szintén nincs széles körben elfogadott 
magyarázat, csak spekulatív. Alvás során az írott 
szöveg értelmezéséért felelős agyterületeink nagyon 
alacsony aktivitási szintet mutatnak - ez talán 
hozzájárulhat a számok és betűk álmokban 
tapasztalható rakoncátlankodásához. 


Science, Bitches! 



minden a nagyságtól, betűtípustól, 
színtől kezdve az elmosódottságon 
keresztül a teljes átíródásra. A 
jelenség igaz mind a papír alapú, 
mind a kijelzőkön megjelenő 
feliratokra. 

A tesztelés pofonegyszerű: próbáld 
meg ugyanazt egymás után többször 
elolvasni. Fontos, hogy a kísérletek 


között kikerüljön az adott felirat a látóteredből. Törekedj arra is, hogy mindig más szöveget használj - a 


megszokott helyeken levő feliratokat előbb-utóbb memorizálod, és fejből fogod tudni, hogy mit kellene 
látnod, ha ébren lennél. így például jó ötletnek tűnhet a pénztárcádba helyezett cédulán levő, vagy az 


alkarodra tetovált emlékeztető, de pont emiatt könnyen öngólt lőhetsz velük. 


• Befogott orron és csukott szájon keresztüli légzés. A valóságban - amennyiben rendesen 
elzártuk légutainkat - ezt a mutatványt nem tudjuk kivitelezni, álmainkban viszont könnyedén, és a 
légzés illúzióját tapasztalhatjuk. Egyébként ébren meg légszomjat - viszonylag rövid időn belül. 


• A fizikai törvényeinek meghazudtolása. Köszönhetően annak, hogy az álomvilágban nem, 
vagy a szokottól eltérő módon működnek a fizika törvényei, egész sor szórakoztató dolgot találhatunk 
ki azok ellenőrzésére. Ilyenek pl. a levegőbe való felszökellés annak reményében, hogy fenn is 
maradunk (...vagy kitartó ismétléssel képesek leszünk ledolgozni a reggelire elfogyasztott, 186 kalóriát 
jelentő vajas zsemlét). 

Álmainkban a gyakorlat másik végpontján is érhet minket meglepetés: ahelyett, hogy szilárd talajt 
fognánk, belesüppedhetünk a földbe. Ha az ugrándozás nem szimpatikus, tesztelheted azt is, hogy a 
felemelt, majd elengedett tárgyak megállnak-e a levegőben. Vagy, hogy rendelkezel- 

e telekinetikus képességgel. Csak nehogy a végén leveled érkezzen Xavier professzortól. 

• Tükröm, tükröm... Végre egy épkézláb kifogás arra, miért töltünk órákat a tükör előtt! Nem 
puszta hiúságból, hanem a megszokott látványtól való eltérés bármilyen jelének felfedezése végett. 
Személy szerint mindig elszörnyedek, ha álmaimban meglátom a szakáll nélküli ábrázatom vagy, hogy 
még mindig seggig érő rasztám van. Kész rémálom! Tükörképünkre is igaz, hogy csak a fantáziánk 
szab határt a valóságtól való eltérés irányának és mértékének. 

• Szám feletti/hiányzó ujjak. Szintén általánosan megjelenő motívum, hogy álmodó tudatunk a 
végtagjainkat is szokásostól eltérő módon jeleníti meg. Ez általában az ujjak számában nyilvánul meg, 
így bátran számolgassuk meg őket, amikor elérkezettnek érezzük a tesztelés idejét. Külön szórakoztató 
tud lenni, hogy az írott szöveghez hasonlóan az ismételt ellenőrzések során mindig más eredményre 
juthatunk. A 2x2 néha tényleg 5! 

• Nyomd át két ujjad a tenyereden, csak hogy teljesen kimerítsük a végtagjaink nyújtotta 
lehetőségeket! A felhasznált ujjak száma és a megcélzott testrész tetszés szerint változtatható. A siker 
megtapasztalása meg hátborzongató. 


• Környezeted manipulálása. Ez alatt nem a körülötted levő emberek manipulálását értem. Bár 
az is majdnem olyan szórakoztató tud lenni, mint a tudatos álmodás, egyelőre maradjunk a gyorstalpaló 
tanagyagnál. Például megpróbálhatod megváltoztatni a különböző tárgyak, vagy a fal színét. És még 

azt hitted, nincs megoldás arra, hogy a 
szomszéd fűje mindig zöldebb? 

• Következetlenségek keresése. 

Leginkább akkor működőképes, ha 
nagyjából mindennek és mindenkinek 
megvan körülöttünk a megszokott helye. 
Álmainkban a dolgok hajlamosak eltűnni, 
helyt változtatni, megsokszorozódni vagy 
bármiféle egyéb ellentmondásba 

keveredni. Ugyanez vonatkozik az 


Ugyan azt szoktuk mondani, a valóságtesztelés 
azért működik, mert az ébrenlét alatt kialakított 
tesztelési szokásunk álmainkban eltérő 
eredménnyel jár, az álombéli ellenőrzést gyakran 
nem használjuk másra, mint az álmodás tényével 
kapcsolatban felébredt gyanúnk igazolására. Nem 
azért tudatosulunk, mert a tesztek szokatlan 
eredménnyel járnak, azért tesztelünk, mert 
valamiért már sejtjük, hogy álmodunk, és 
szükségünk van annak igazolására. 


Bagoly mondja verébnek, hogy... 



emberekre is. Ezért pl., ha új helyiségbe 
lépünk, kritikusan pillantsunk körbe furcsaságokat keresve, az emberek kapcsán meg gondoljuk végig, 
szokatlan-e, hogy ezen a helyen és időben találkoztunk velük! 


• Közelmúlt eseményeinek felidézése. Álmainkra jellemző a helyszín és történések hirtelen és 
átmenet nélküli megváltozása. Ebből kifolyólag valóságtesztként megpróbálhatjuk felidézni, mi történt 
velünk ezidáig a nap folyamán, mit csináltunk, hogyan kerültünk egy adott helyre. Ha ezeket a 
kérdéseket nem tudjuk megválaszolni, valószínűleg épp álmodunk. 


Vagy csak túl szórakozottak vagyunk. De pont azért csinálunk valóságteszteket, hogy ilyesmi ritkán 

fordulhasson elő velünk. 

3.4 Wake-back-to-be (WBTB) 

... avagy ki a francnak van kedve az éjszaka közepén felkelni csak azért, hogy visszaaludhasson... 

... általában azoknak, akik tudatosan szeretnének álmodni. Ezt a pofonegyszerű módszert kezdő és 
gyakorlottabb álmodok is előszeretettel alkalmazzák, hisz amellett, hogy már önmagában is megnöveli 
a tudatos álmodás esélyét, remekül kombinálható más technikákkal és pótkerekekkel is. 

Alvási ciklusaink ismeretében már tudjuk, hogy álmodni általában a RÉM fázisban szoktunk - 
agyunk ilyenkor kapcsol az ébrenlétihez hasonló sebességi fokozatba. Azzal is tisztában vagyunk, hogy 
a RÉM fázisok az éjszaka előre haladtával egyre hosszabbá válnak, illetve egyre kisebb 
megszakításokkal követik egymást. 

A módszer azt igyekszik elérni, hogy a hajnali ébredésünk egy ilyen, RÉM szakaszból, vagy közvetlenül 
az azt követő periódusból történjen - majd egy röpke ébrenlétet követően direkt oda tudjunk 
visszatérni. 

Ehhez annyit kell tennünk, hogy 

1. a kísérletet megelőző éjszaka a megszokott bioritmusunk szerint nyugovóra térünk; 

2. néhány, alvással töltött óra (általában 4,5-6) után felébredünk, kikászálódunk az ágyból, és 



fennmaradunk addig (általában 15-60 percig), amíg csak ellent tudunk állni a megvetetlen ágyunk hívó 
szavának. (Vagyis amíg hatalmába nem kerít minket a Tck-this-shit-l-am-going-to-catch-another-hour- 
of-sleep” érzés.) 

3. ezt követően visszafekszünk és tudatosulási szándékunk észben tartva ismét álomba merülünk. 
A sziklaszilárdan megerősített tudatosulási szándékunk kombinálhatjuk további hozzávalókkal. A 
hatékonyság növelhető pl. autoszuggesztióval, előre megtervezett/inkubált/korábbi álom 
vizualizálásával, binaurális ritmusok hallgatásával, növényi hatóanyagok (Galantamine, Huperzine 
A) bevételével. A lényeg, hogy úgy aludjunk el, hogy utolsó gondolataink az álmainkkal és tudatosulási 
szándékunkkal kapcsolatosak legyenek. Az elalvás helyett alternatívaként éber átmenettel próbálkozva 
megkísérelhetjük elménket ébren tartani a REM-be való visszatérés során: DILD típusú tudatosulás 
helyett WILD variánst megcélozni. 

A fentiekből láthatjuk, hogy ez a módszer saját alvási ciklusaink menetrendjéhez igazodik - az 
egyéni különbségek így itt is nagy szerepet játszanak. Valószínűleg szükségünk lesz néhány alkalomra, 
hogy kitapasztaljuk 


• mennyi ideig tart egy alvási ciklusunk; 

• mikor (és mennyire) kell felébresztenünk magunkat az éjszaka folyamán; 

• meddig érdemes fennmaradnunk az ébredést követően. 

A ciklusidőnket ismerve pontosítani tudjuk az ébredést megelőző, alvással töltött idő hosszát. Saját 
ritmusunk kitapasztalása mellett az is fontos, hogy ha nem a megszokott időben fekszünk le, akkor attól 
az időponttól számítsuk a felébredésig eltelő kb. 4,5-6 órát. Ezeket a tényezőket figyelmen kívül hagyva 
nagy eséllyel el fogjuk szalasztani a kritikus időablakot, esetleg sikerül ugyan elcsípnünk egy RÉM 
fázist, de az a kezdeti, rövidebb ideig tartók egyike lesz. 


A meghatározáshoz fel tudjuk használni azt, hogy minden RÉM fázis végén egy rövid időre fel szoktunk 
ébredni - még ha nem is emlékszünk rá. Ilyenkor ahelyett, hogy öntudatlanul átfordulnánk a másik 
oldalunkra, jegyezzük fel az aktuális időt! Néhány alkalom után egész pontosan meg fogjuk tudni 
saccolni, mennyi ideig kell aludnunk a szándékos felébredést megelőzően. Ez a megközelítés csak 
opcionális, ha túl munkásnak hangzik, találomra is kísérletezhetsz a kb. 4,5-6 órás időintervallummal, 
amíg ki nem tapasztalod, mi a működőképes számodra. 


A „mennyire” érdemes felébreszteni magunk problémakör jelen esetben az éberségi szintünkkel 
kapcsolatos. Személy szerint azt ajánlom, ténylegesen kászálódjunk ki - nem véletlenül hívják a 
módszert úgy, ahogy - az ágyból. _ 


Ilyenkor pl. könnyítsünk 

magunkon, harapjunk pár 

falatot, vezessünk álomnaplót, 

vagy olvasgassunk valamit a tudatos 
álmodással kapcsolatban, 

esetleg meditáljunk. 


Tartsuk távol 

teendőinkkel 

gondolatokat! 


magunktól a napi 
kapcsolatos 


hogy 


Egyesek azt ajánlják, ki se keljünk az ágyból, 
helyette relaxáljunk és összpontosítsunk álmainkra 
pl. arra, amelyből éppen ébredtünk. Szerintem ez 
biztos recept arra, hogy visszaaludjunk anélkül, 
hogy meg tudnánk erősíteni magunkban 
tudatosulási szándékunk. Persze, ha úgy gondolod, 
elég hosszan tudsz egyensúlyozni álom és ébrenlét 
határán anélkül, hogy elmerülnél - 
megpróbálkozhatsz ezzel is. Az öntudat folyamatos 
fenntartásával járó, éber átmenet technikák esetén 
működőképes lehet, hisz így megőrizhetjük testünk 
viszonylagos érzéketlenségét ahelyett, hogy 
visszafekvéskor energiát kellene fordítanunk az 
ismételt ellazulásra. 


Bagoly mondja verébnek, hogy... 


Meg a kávés bögrét is. Fontos 
képes légy visszaaludni, így nem 
feltétlenül a legjobb ötlet koffeinnel 
elárasztani a szervezeted. A szabályt 
erősítő kivételek számára viszont pont egy ilyen koffein löket segíthet beállítani a visszaalváskor 
optimális éberségi szintet. Megeshet, hogy néhány korty mégsem árt. 

Az, hogy mennyi ideig kell ébren maradnod, szintén igényelhet egy pár alkalmas kísérletezést. 
Ciklusidőd és éberségi szinted alakulásának függvényében Neked kell kikalkulálnod, mi az optimális. 
Van, aki egyenes arányosságot vél felfedezni az ébren töltött idő hossza és a tudatosulás valószínűsége 
között. Te viszont lehet, hogy az ellenkezőjét fogod tapasztalni, vagy esetleg vissza sem tudsz aludni 
egy órás alvási szünet beiktatása után. 

A kipróbálást javallott hétvége előtti, vagy olyan napra időzíteni, mikor nem feltétlenül szükséges, 
hogy mentálisan top-on legyél. Bár nem valószínű, megeshet, hogy a megszokott alvási ritmusodba 
való belepiszkálástól nyúzottabb leszel aznap - én személy szerint nem szoktam ilyesmit tapasztalni. 

Amennyiben az alaptechnika sokadjára sem lenne hajlandó működni, játszadozz az itt megadott 
időablakokkal és adj hozzá a gyakorláshoz egyet-egyet a kombinálható praktikákból! 


3.5 Álomkontroll 

Azt követően, hogy képessé válunk öntudatra ébredni álmainkban, rátérhetünk a 
bakancslistánkon virító következő napirendi pontra: az irányítás kézbe vételére, vagyis 
az álomkontrollal való megismerkedésre. 

A tudatos és irányított álom kifejezések kiegyenlítésének köszönhetően a köztudatban tévesen 
honosodott meg az elgondolás, miszerint a tudatosság automatikusan együtt jár az irányítás 
képességével. Hogy ez mennyire nincs így, azt a saját bőrünkön is megtapasztalhatjuk, amint magunk 
mögött tudtunk néhány sikeres epizódot. Ugyanúgy, ahogy a tudatosság szintje is egy elég 
széles spektrumon mozoghat, az irányítás képessége is alkalomról alkalomra változó mértékben jelenik 
meg. 

Az sem feltétlenül igaz, hogy a stabilabb, életszerűbb álmok feltétlenül teljes körű kontrollálási 
képességgel látnának el bennünket. Anélkül is lehetnek hiperrealisztikus tudatosulásaink, hogy 
különösebb beleszólásunk lenne a történésekbe. Ennek mintájára nem kell, hogy az ébrenlétivel 
megegyező tisztaságú legyen érzékelésünk ahhoz, hogy kényünkre-kedvünkre el tudjunk szórakozni 
aktuális környezetünkkel - pl. tárgyakat tudjunk teremteni, különböző karaktereket életre hívni, 
metamorfózist végrehajtani vagy esetleg paranormális képességeket birtokolni. 

Bár az irányítás szükségességéről, illetve esetleges káros voltáról lehet vitatkozni, ettől egyelőre 
eltekintünk. Helyette arra összpontosítunk, hogyan tudjuk növelni az élvezeti faktort azáltal, hogy 
képessé válunk kivitelezni előre eltervezett vagy a pillanat hevében kiötlött dolgokat. Az persze nem 
árthat, ha a magukat különösképp megmakacsoló álmok esetén kis időre félretesszük irányítási 
vágyunk, és megpróbálunk inkább odafigyelni az esetleges mondanivalóra, amit tudatalattink (vagy 
akárki is bújjon meg a színfalak mögött) igyekszik közölni velünk. 

Ugyanúgy, ahogy egyesek a tudatosságot is jól körülhatárolt fokozatokra szokták osztani, 
az álomkontroll szintjeit definiáló rendszerekkel is elő szoktak hozakodni. Nem tudtad elég messzire 
hajítani a tűzlabdát? Kettes... Jessica Álba helyett Kiszel Tünde bukkant fel a letekert limo ablakban? 
Nulla... 

A rugalmatlan és értelmetlen osztályozás helyett szerintem viszont elég annyit nyugtázni, hogy az 
irányítás az álomvilág különböző aspektusaira terjedhet ki. 

a) Előfordulhat, hogy a cselekményt tudjuk valamilyen irányba kormányozni. Ilyenkor pusztán 
akaraterőnk bevetésével mozgathatjuk a szálakat, jobb esetben úgy, hogy még csak a kisujjunkat se 
kell mozdítanunk. Az álomkaraktereket bábuként irányíthatjuk, az eseményeket pedig a kívánt mederbe 
terelhetjük. Rosszabb éjszakáinkon csak árnyaltabb eredményeket érünk el rendezői utasításainkkal. 

b) Máskor környezetünket tudjuk manipulálni, fittyet hányva a fizikális világ jól bejáratott 
szabályszerűségeire. Falakon juthatunk át különösebb akadály nélkül, belekóstolhatunk a repülésbe, 
egyik helyről a másikra teleportálhatunk, objektumokat materializálhatunk és alakíthatunk át, mágikus 
képességekkel rendelkezhetünk stb. 

c) Teljhatalommal azonban viszonylag ritkán rendelkezünk. Ezen alkalmakkor viszont mind a történet 

alakulása, mind a karakterek, 
mind a környezet sorsa a mi 
kezünkben van. Még akkor is, ha 
az irányítás nem terjed ki minden 
apró részletre. Számítógépes 
analógiával élve, gondolj csak 
bele, mekkora komputációs 
kapacitással kellene 

rendelkeznünk, hogy képesek 
legyünk folyamatosan mozgó 
látóterünket lekövetve, valós 
időben, a stabilitás fenntartása 
mellett ilyen részletgazdagságot 
produkálni! 


Mindezt latba vetve talán elmondható, hogy az irányíthatóság bár egy időben több, de általában 
nem minden aspektusra terjed ki. Ezekkel a megkötésekkel összhangban viszont bármit életre 
hívhatunk, illetve megtehetünk. A határ a csillagos ég - helyett a saját fantáziánk. És elménk edzettsége. 

Persze az, hogy álmaink világában járunk, még nem jelenti, hogy itt nincsenek szabályok. Inkább 
csak azt, hogy a fizikális síkon megszokottak helyett (általában) mások vannak érvényben. Gondoltad 
volna, hogy 


old. 56 












Éb(e)ren álmodom 

• gondolataink és érzelmeink olajat jelentenek a tűzre, és igen nagy teremtő erejük 
van? Bármire is gondoljunk, az direkt módon befolyásolja környezetünk. Ha nyugodt hangulatban 
vagyunk, ennek megfelelően relaxáló miliőben fogjuk találni magunk és barátságos interakciókra 
számíthatunk. A szorongás, illetve félelem viszont könnyen rémálmokat szülhet. Emiatt érzelmeink, 
vágyaink és gondolataink összpontosítása kulcsfontosságú - azok célirányos mederben tartásával 
helyszíneket, helyzeteket, tárgyakat, illetve karaktereket idézhetünk meg. Még ha azok nem is felelnek 
meg részleteikbe menően 

• elvárásainknak, amelyeknek álomvilágunk (görbe)tükröt mutat. Amennyiben meg vagyunk 
róla győződve, hogy képtelenek vagyunk valamire - pl. falakon átmenni -, az szabályszerűen életbe 
fog lépni. Akkor is, ha ezen elvárásokkal tudatosan nem is vagyunk mindig tisztában. Azzal, 
hogy számítunk egy konkrét esemény bekövetkezésére, azt általában pusztán ennyivel életre is hívjuk. 
Álmaink kontrollálását így akár elvárásaink kordában tartásaként is értelmezhetjük. A meglepetések 
elkerülése érdekében emiatt érdemes egy kis önvizsgálatot tartani ezekkel kapcsolatban, mielőtt útnak 
indulnánk. Azok mozgatórugói ugyanis lehetnek érzelmeink, emlékezetünk, illetve bevésődött mentális 
mintázataink is. 

A zuhanástól való félelem pl. garantálja, hogy se perc alatt a földön találjuk magunkat, míg ellazultabb 
érzelmi állapotban könnyebb a levegőben maradnunk. Ha nem vagyunk képesek észben tartani az 
álmodás tényét, kisebb valószínűséggel fogunk megpróbálkozni környezetünk manipulálásával, illetve 
előre meghatározott célunk beteljesítésével. Mivel mindannyian szokásaink rabjai vagyunk, a már jól 
bejáratott módokon szoktunk interakcióba lépni a külvilággal. Ennek következtében egy adott 
környezetben könnyebben kivitelezhetünk olyasmit, ami a mindennapi életben is megszokottnak 
számít. Csekély valószínűséggel bekövetkező dolgok valóra válása viszont meg sem fordul a fejünkben 
- egyszerűen így vagyunk huzalozva. A ma napig hajlamos vagyok elgyalogolni A pontból B-be, csak 
ezért mert ott van, látótávolságban. 

• Újonnan felfedezett világunkban kóborolva előbb-utóbb rá fogunk jönni, hogy az azzal való 
interakció és kommunikáció egy kétirányú utca. Bár a díszletek tőlünk függetlennek, illetve rajtunk 
kívül állónak tűnhetnek, valójában saját elménk kivetülései - bármennyire is valósnak vagy valótlannak 
hatnak. Az álmokban saját magunk eddig ismeretlen aspektusai, illetve aktuális elmeállapotunk 
testesülnek meg, így a környezet megváltoztatására tett próbálkozásainkkal tulajdonképpen önmagunk 
formálását kíséreljük meg. 

• Fake it ’til you make it... / Tégy úgy, mintha... A legnagyobb akadályt általában 
saját bizonytalanságunk jelenti. Ennek leküzdésére az irányítás gyakorlására tett kezdeti 
szárnypróbálgatásaink során - na meg persze később is - előfordulhat, hogy át kell ejtenünk ok-okozati 
összefüggésekben gondolkodó, logikus bal agyféltekénk. Teremtő ambícióink megvalósításához így pl. 
ajtókat, átjárókat, munkaeszközöket, varázsitalokat, hi-tech kütyüket, vagy jármüveket kell segítségül 
hívnunk. 

Még mindig úgy gondolod, hogy képtelen vagy repülni? Csatold fel a Vasembertől kölcsönzött 
sugárhajtású csukló- és bokapántokat, vagy a közeli fa tövében heverő jet pack-et! Rögtön szerte 
fognak foszlani a levegőbe emelkedéssel kapcsolatos kétségeid! 

Az alapok elsajátítását követően szerencsére egyre könnyebben fogunk egyre összetettebb dolgokat 
kivitelezni - megnövekedett önbizalmunknak köszönhetően idővel azon fogjuk kapni magunk, hogy már 
nincs is szükségünk a racionalitás biztonsági hálójára. 

• Ember tervez, tudatalatti végez... Irányítási kísérleteink még a játékszabályok ismeretében 
is meddők maradhatnak, vagy a várttól eltérő eredményt produkálhatnak. Ezt nem kell kudarcként 
megélnünk vagy tapasztalatlanságunk számlájára írnunk. Tartsuk észben, hogy tudatalattink ott ül 
mellettünk a rendezői székben, gyakran magáénak tudva az utolsó szót. Szándékaink kifejezéséhez és 
érvényesítéséhez először meg kell tanulnunk azonos nyelvet beszélni vele. Némi gyakorlást igényelhet, 
hogy közös nevezőre jussunk, és elkerüljük a statisztává való visszasorolást. 

Ehhez el kell fogadnunk, hogy ezt a birodalmat nem az álombéli énünk uralja, hanem tudatalattink, 
amelynek megvannak a maga motivációi és indíttatásai. Ezeket nem feltétlenül fogja csak azért félre 
tenni, mert szépen megkérjük rá. Jobb egy kölcsönösen kifizetődő szövetségre lépni, mintsem hadat 
üzeni azon részünknek, amely képes a semmiből egész világokat teremteni. 

Tartósan kudarcba fulladó irányítási kísérletek esetén érdemes fontolóra vennünk, hogy azok 
nem annak tudhatók-e be, hogy a fejünkben még mindig a fizikális világ törvényszerűségei vannak 
érvényben a most ismertetettek helyett. A leggyakrabban elkövetett hibák kategória oszlopos tagjai 
még a túlzott analizálás és túlgondolás. Ahelyett, hogy megpróbálnánk egy problémát minden oldalról 
körbejárva megoldást találni, tegyük azt, amit intuíciónk diktál. Ha valami nem megy egyféle módon, 
próbálkozzunk mással. Vagy máskor. Ahelyett, hogy magunkat hibáztatnánk és önbizalmunkat 
lerombolva bebiztosítanánk a sikertelenséget a jövőbeli alkalmakra is, egy vállrándítással nyugtázzuk, 
hogy vannak rajtunk kívül álló tényezők, amelyeket nem tudunk befolyásolni! 

Bár az álomkontroll elég intuitív szokott lenni, és mindenki a maga saját útját járva válhat a 
leghatékonyabbá e téren, ismerkedjünk meg néhány tippel és trükkel, amelyekkel felvértezve jobb 
esélyekkel próbálkozhatunk a trónfosztással virtuális királyságunkban. Ezek mind a gyakorló közösség 
által kifejlesztett és kipróbált praktikák, ennek ellenére nyugodtan módosíthatjuk, személyre szabhatjuk 
vagy újrahasznosíthatjuk őket. Ugyan jól be vannak járatva, ez még nem jelenti azt, hogy mindenkinél, 
vagy minden alkalommal működni fognak. A könnyebb boldogulás érdekében ezért érdemes szélesebb 
repertoárral a tarsolyunkban útnak indulni, illetve a pillanat hevében az analizálás helyett improvizálni. 

Míg az egyes technikák működésének miértjére vannak elméletek - pl. logikus, bal agyféltekénk 
megtévesztése -, a másik részük hatékonyságával kapcsolatban senki nem fog tudni kielégítő 
magyarázatot adni. De nem is a „miért” a lényeg - hanem az, hogy saját magunknak tapasztaljuk ki, 
adott helyzetekben melyiket kell bevetnünk közülük. 

Stabilizálás 

A tudatos álmokból való felébredés nem szokott problémát jelenteni. Épp ellenkezőleg, általában 
elég serényen kell fáradoznunk azon, hogy fenntartsuk az állapotot, és ne omoljon össze körülöttünk 
alternatív valóságunk. Nincs is annál idegesítőbb, mint rájönni, hogy álmodunk, majd néhány 
másodpercen belül a hatalmába kerítő izgalomtól kilökődve az ágyunkban heverve találni magunk. Ez 
főként a tudatosulással még csak most ismerkedők esetében szokott problémát jelenteni, de a 
tapasztaltabb álmodok életét is meg tudja keseríteni. 

Álmaink irányításához viszont elengedhetetlen, hogy megfelelő időt tudjunk bennünk eltölteni, így 
először stabilizálásukra kell megoldást találnunk. Lábunk megvetése és az álom elmélyítése 
a tudatosulást követően az első dolgunk kell, hogy legyen. Ehhez 

• meg kell tudnunk őrizni nyugalmunkat, elkerülve az idő előtti felébredést vagy az események 
általi elsodródást; 

• folyamatos időközönként emlékeztetnünk kell magunkat arra, hogy álmodunk; 

• előre kitűzött céllal kell tudatosulnunk, amely segít figyelmünk összpontosításában. Enélkül 
tudatossági szintünk le-fel fog csúszkálni azon a bizonyos skálán, bebiztosítva, hogy előbb-utóbb ismét 
álomzombivá lefokozva, öntudatlan téblábolással töltsük fennmaradó időnk. 

Amint éberségi szintünk lankadását, vagy az álom instabillá válását tapasztaljuk, próbáljuk végig az 
alábbi technikákat, míg egy működőképesét nem találunk! 

• Valóságtesztek - végrehajtása nem csak napközben vagy a tudatosulás során jöhet kapóra, 
hanem az álom fenntartásában is. Elvégzésükkor továbbra is nyugtázzuk, hogy épp álmodunk! 

• Verbális utasítások- adása az álom meghosszabbítása mellett számtalan egyéb célra 
felhasználható, amennyiben elhisszük, hogy működni fognak. Ez esetben a fókusz, tudatosság, 
tisztaság, stabilitás stb. növelésére irányuló parancsokat kell hangosan, érthetően kiadnunk. A 
kimondott szavak önmagukban üresek - a minél teljesebb átélés és a beteljesülés iránti 
sóvárgás ruházza fel őket hatalommal. 

• Szenzoros amplifikáció - alatt most az álombéli érzékszerveinktől érkező információk 
felerősítését értjük. Főként tapintásunkra, illetve látásunkra hagyatkozhatunk, amely összhangban van 
a fizikális világban való tájékozódásunkkal - ott is leginkább a taktilis és vizuális érzetek 
feldolgozására vagyunk húrozva. Mindössze annyi a dolgunk, hogy részleteikbe menően, közelről 
szemügyre vesszük a környezetünkben levő dolgokat, illetve végig tapogatunk mindent, ami a kezünk 
ügyébe kerül. Amennyiben épp nincs „kéznél” semmi használható, nyugodtan folyamodjunk álombéli 
testünk végigtaperolásához! Ha mégsem vagyunk vizuális lények, akár végig is nyalogathatjuk azt, ami 
épp utunkba akad. Bármelyik érzékszervünk is választjuk, törekedjünk arra, hogy figyelmünk folyamatos 
mozgásban maradjon ahelyett, hogy huzamosabb ideig egy ponton időzne! 

• Kinesztetikus technikák - bevetése is egy elég könnyen járható útnak számít. Ezek alatt olyan 
cselekményeket értünk, amelyek a mozgással/izommunkával vannak összefüggésben. A 
leggyakrabban használt verziók tenyerünk összedörzsölése, saját tengelyünk körüli forgás, illetve 
a hanyatt esés, de pl. az egy helyben való ugrálással is sikereket érhetünk el. 

• Mentális akrobatikák - megkísérlése akkor javallott, ha magunkénak érezzük azt a nézetet, 
miszerint minél több agyterületet aktiválunk, tudatunk annál magasabb működési fokozatba fog váltani. 
Ami elméletileg maga után vonja a tudatossági szintünk helyrerázódását is. Mazochista módon 
az algebrát, és az egyszerű számtani műveletek elvégzését szokták ajánlani, ha minden kötél 
szakadna, és a többi technika kudarcot vallana. Természetesen egyéb kognitív és metakognitív 
funkciókért felelős agyi régiót is beizzíthatunk. 

Akkor se csüggedjünk, ha stabilizálásra tett kísérleteink kudarcba fulladnának, és fel találnánk 
ébredni! Ilyenkor próbáljunk mozdulatlanok maradni - az sem árt, ha szemünk csukva tudjuk tartani 
ébredéskor - és képzeljük magunkat bele az álomjelenetbe, amelyből kilökődtünk! Szerencsés esetben 
képesek leszünk visszatérni és elrendezni az elvarratlan szálakat. Az álomba történő ismételt belépés 
reményében a vizualizáció alternatívájaként tovább kísérletezhetünk - még kb. fél-egy 
percig - a befuccsolt stabilizáló technikával. 

Helyváltoztatás/helyszín megváltoztatása 

Az álomvilág kínálta lehetőségeket akkor tudjuk igazán kihasználni, 
ha hatékonyan tudunk közlekedni a különböző helyszínek között. A fizikális világ szabályaitól - és a 
gyaloglástól - eltekintve többféleképpen megkönnyíthetjük a barangolást. Mivel a tér, idő és gravitáció 
korlátái itt nem érvényesek, a helyváltoztatást nem feltétlenül kell álombéli testünkre hagyatkozva, saját 
erőből kiviteleznünk. Izmaink helyett gondolataink és akaraterőnk összpontosítására támaszkodhatunk. 

• Álmok inkubálása - által anélkül tudjuk konkrét helyek, helyzetek, szimbólumok 
vagy karakterek felbukkanását előidézni, hogy egy tapodtat is mozdulnunk kellene. Ilyen értelemben 
ezt nem nevezhetjük helyváltoztatásnak, inkább egyfajta kiskapunak, amivel rengeteg macerától 
megkímélhetjük magunkat. Miért vesződnénk az utazással, ha az inkubációra támaszkodva úti célunkat 
használnánk fel magára a tudatosulásra, azonnal belecsöppenve egy előre megtervezett szituációba? 

• Ajtók, átjárók, felvonók, tükrök, portálok stb. - használatával könnyedén át tudjuk verni az 
ok-okozati összefüggésekről nehezen megfeledkező bal agyféltekénk. Ha még mindig a fizikális 
valóságban megszokott közlekedési módokban gondolkodunk, a távolságokat könnyedén áthidalhatjuk 
ajtókon, átjárókon, felvonókon, tükrökön, portálokon történő átlépéssel stb. Csak el kell képzelnünk, 
hogy a másik oldalra jutva el fogjuk érni úti célunkat. 

• Teleportálás - az előző pontban ismertetett praktika egy olyan változata, amelynél nem 
használunk konkrét átjárókat. Azok egyébként is csak vizualizációs segédeszközök, amelyeket 
lecserélhetünk sziklaszilárd elhatározásunkra célunk azonnali eléréséhez. Mindössze annyit kell 

tennünk, hogy lehunyjuk a szemünk, kiválasztjuk a célállomást, és kinyilatkoztatjuk magunkban - vagy 
hangosan - megérkezési szándékunk. Amennyiben az elérni kívánt hely látóterünkbe esik, abba 
egyszerűen belekapaszkodhatunk mentális csápjainkkal, mintegy odavontatva, vagy ha úgy tetszik, 
zoom-olva magunk. Esetleg molekuláinkra bomolhatunk, hogy azt követően az új helyszínen ismét 
összeszerelődhessünk. 

• Saját tengelyünk körüli forgás - kapóra jöhet nem csak a stabilizálásban, hanem az azonnali 
hely- és helyszínváltoztatásban is. Környezetünk egyik pillanatról a másikra történő feloldása és 
újraformálása elég nagy falat. Helyette magunk körül megpördülve, vagy folyamatosan 
forogva, úticélunk vizualizálásával életre hívhatjuk azt. Szőröstül-bőröstül, az azt benépesítő 
karakterekkel és tárgyakkal együtt. 

• Repülés - talán az egyik legnépszerűbb helyváltoztatási forma: már-már elemi ösztönként van 
belénk kódolva a levegőbe emelkedés iránti vágy. Kézenfekvősége és praktikussága ellenére 
előfordulhat, hogy kezdetben meggyűlik vele a bajunk. Ha nem tudnánk logikus agyféltekénk meggyőzni 
arról, hogy e képesség igenis birtokunkban van, próbálkozzunk meg a fokozatossággal! Induljunk ki a 
szokottnál magasabbra történő ugrásokkal, majd az egyre hosszabb ideig tartó lebegéssel. Előbb-utóbb 
el fogjuk érni, hogy a levegőben maradjunk, különböző manővereket hajtsunk végre, illetve eddig nem 
tapasztalt magasságokba jussunk. Alternatívaként segítségül hívhatunk a repülést megkönnyítő 
felszerelést (jet-pack, varázsszőnyeg stb.), állati támogatást, de akár szárnyat is növeszthetünk! 

• Állati segítség / alakváltás - természetkedvelő, illetve az urbanizációnak és iparosodásnak 
fityiszt mutató tudatos álmodok kedvelt módszere az álomvilágot benépesítő különböző teremtmények 
hátaslóként történő használata (hallottam már oneironautáról repülő kövön lovagolni...). Amennyiben 
nem akarunk azok megszelídítésével bajlódni, akár saját, emberi alakunk hátra hagyását is 
választhatjuk. Átalakulva valami egészen mássá, hatékonyabban küzdhetjük le a távolságokat és az 
utunkba kerülő akadályokat. Önmagunkról alkotott képünk elég mélyen belénk van vésődve: az 
alakváltás megkönnyítéséhez ezért pl. képzeljük el az új bőrünkben - vagy bundákban - való mozgás 
által kiváltott érzeteket. 

• Technológiai vívmányok - modern életvitelünkből adódóan szinte már kórosan hozzá vagyunk 
szokva a technológiára való támaszkodáshoz. Emiatt szinte fel sem merül bennünk, hogy annak 
segítségével ne tudnánk lehetetlennek tűnő dolgokat megvalósítani. Szerencsére álmainkban ezzel a 
saját malmunkra tudjuk hajtani a vizet. Még csak arra sincs szükségünk, hogy a használni kívánt hi- 
tech kütyük, létezzenek a való életben - nyugodtan meríthetünk ötleteket kedvenc képregény 
adaptációinkból, illetve az (ál)tudományos-fantasztikus kasszasikerekből. 

Tárgyak teremtése / személyek és egyéb lények megidézése 

• Megnevezés - a verbális utasítások kiadása nem csak a stabilitás növelésére alkalmas. 
Amennyiben pl, konkrét személyekkel szeretnénk összefutni, nevük határozott kimondásával 
elérhetjük, hogy a közelben teremjenek. A hívószavak kimondása közben vizualizáljuk a szóban forgó 

karaktert, illetve valós személyek esetén idézzük fel, milyen érzelmeket vált ki belőlünk a 
jelenlétük. Tárgyak esetén próbáljuk elképzelni, milyen érzés azokat kezünkben tartani! 

Bár akaraterőnkben és vizualizációs képességeinkben bízva megpróbálkozhatunk a semmiből történő 
életre hívással is, ez kezdetben elég kemény diónak bizonyulhat. Amennyiben nem boldogulnánk 
segítség nélkül, legyünk találékonyak! Az álomvilág és Hollywood-i filmek közötti további párhuzam, 
hogy 5 méteres körzetben mindig megtalálhatjuk azt, amire épp szükségünk van. Pillantsunk a hátunk 
mögé, forduljunk be az utcasarkon, forgassuk fel a bútorokat, kukkantsunk be a kövek alá, kutassuk át 
zsebeinket stb.! 

• Útbaigazítás kérése - akárcsak a való életben, álmainkban is megkérhetjük a körülöttünk 
levőket, hogy legyenek segítségünkre a tájékozódásban, illetve információt szolgáltassanak 
valaki/valami hollétével kapcsolatban. A technika működéséhez meg kell bíznunk a kapott füles 
pontosságában, illetve nem árt tisztázni, azt szeretnénk, hogy a keresett dolog a közelben legyen, és 
minél gyorsabban rábukkanhassunk. 

Reduce, reuse, recycle... 

Bár ez a felkiáltás a hulladékkezelés egyik unásig ismételgetett, újrahasznosításra sarkalló 
szlogenje, eddig eljutva már gondolom, mindenkiben kezd körvonalazódni, hogy az egyes technikáknak 
többféle lehetséges alkalmazási módja van. Sőt, az energiatakarékosság jegyében azokat egyszerre 
több dolog kivitelezésére is felhasználhatjuk! A saját tengelyünk körüli forgással pl. a stabilizálás mellett 
új helyszínre juthatunk, ahol már türelmetlenül várakozik ránk a megidézni kívánt személy, jármű, 
használati tárgy stb... Mivel álmainkban az idő linearitása is egy felesleges koncepció, a 
helyzetváltoztatáskor egyúttal letűnt, vagy eljövendő korokat is meglátogathatunk - csak be kell 
szállnunk saját bejáratú időgépünkbe. És még folytathatnánk... 

A lényeg, hogy merjünk kreatívak lenni és közben jól szórakozni - sikertelenség esetén saját 
magunkon! A felsorolt, vagy általunk kifejlesztett technikák hatásfokát elvárásaink határozzák 
meg. Gyermeki játékossággal és egy adag humorérzékkel hozzáállva sokkal könnyebben elkerülhetjük, 
hogy balul elsült próbálkozásainkat kudarcként éljük meg. Azzal úgyis csak a jövőbeli 
bizonytalanságnak és eredménytelenségnek teremtenénk meg a táptalajt - a felhalmozódó negatív 
tapasztalatok miatt idővel nem számítanánk rá, hogy képesek lennénk szemfényvesztő trükkjeink 
kivitelezésére. 

A fogyasztói társadalomban uralkodó, azonnali örömszerzést előnyben részesítő mentalitással 
összhangban az álomkontrollra gyakran mint a tudatosulás céljára, mintsem az ismeretszerzés egy 
eszközére tekintünk. És megeshet, hogy akárcsak a valós életben, észre sem vesszük, hogy ami iránt 
sóvárgunk, az valójában csak illúzió. 

A tudatos álmok kutatásának egyik vezéralakja, Stephen LaBerge, Exploring the World of Lucid 
Dreaming című könyvének egyik fejezetében pont az irányításhoz való ilyen hozzáállást, illetve a 
kontroll illuzórikus voltát boncolgatja. Véleménye szerint az álmainkban felmerülő problémákkal való 
szembesüléskor két választási lehetőségünk van: vagy a külső körülményeket manipuláljuk, vagy az 
önkontroll mellett tesszük le a voksunk. 

Mint már említettük, illetve akár meg is tapasztalhattuk, a külső körülmények manipulálása nem 
mindig jön össze. De ahelyett, hogy ezt kudarcként élnénk meg, talán inkább hálásnak kellene lennünk 
érte. A sikertelenséggel végső soron el tudjuk kerülni a problémák ilyenforma „megoldásához” 
való hozzáállás szokássá válását. Az idézőjel azért van ott, mert motivációként sok esetben egy másik 
m betűs szó bújik meg irányítási szándékunk mögött: a menekülés. 

Persze szokásaink nem mindegyike tekinthető feltétlenül károsnak. Sőt, egy részük még kapóra is jön a 
mindennapokban. Az viszont valószínűleg nem lenne túl praktikus, ha a problémák tudatos álmokban 
megvalósítható mágikus megszüntetése - vagy az előlük való menekvés - hétköznapjainkba is 
beszivárgó attitűddé válna. 

Úgy gondolod, hogy ennek nincs reális esélye? Számtalan, pl. motoros tanulással kapcsolatos 
tanulmány jutott arra a következtetésre, hogy agyunk nem tesz különösebb különbséget az ébrenlét, a 
mentális edzés során fennálló, illetve az éber álmokban megtapasztalt tudatállapotok valódisága között. 
Ez teszi lehetővé, hogy az utóbbi két elrendezésben gyakorolt készségek látható teljesítményjavulást 
okozzanak a valós életben. Ugyanúgy, ahogy e javulásnak, szokásaink berögződésének is kitüntetett 
idegrendszeri kapcsolatok megerősödése szolgál alapul. Nem véletlenül mondják, hogy szokásaink 
rabjai vagyunk - azok szó szerint belénk vannak vésődve agyi áramköreink szintjén. 

Itt lehetne párhuzamot vonni a tibeti álomjóga azon álláspontjával, miszerint a tudatos álmok 
karmikusan nem semlegesek. Bár a karma koncepciója számunkra idegenként hathat, az instant 
karma létezésének gondolatát talán könnyebben beveszi a gyomrunk. Elvégre eléggé hozzá van 
szokva számos, egyéb instant dolog befogadásához... 

Az említett élettani jelenséggel összhangban a tudatos álmokban felgyülemlő karmánk (kialakuló 
szokásaink) ébrenlétünk során megnyilvánulva fog(nak) kísérteni bennünket - az idegrendszerünkben 
keletkező lenyomatok miatt. 

Az álmokban jelentkező kellemetlen helyzetek kezelésekor a külső körülmények manipulálása 
helyett választott önkontroll kiküszöbölheti ezt a problémát. Az önkontrollra való képtelenségből ízelítőt 
kaphatunk pl. akkor, amikor félelemtől hajtva menekülni kezdünk egy álomkarakterünk elől. Hiába 
tudjuk, hogy konstruktívabb lenne farkasszemet nézni vele, erre egyszerűen képtelenek vagyunk. 

A tudatosulás puszta ténye önmagában még nem fogja feltétlenül eltörölni rémületünk, azzal 
magunknak kell megbirkóznunk. Ez teszi a tudatos álmokat olyan remek gyakorlótérré a 
mindennapjaink hatékonyabb megélésére. Annak ellenére, hogy a megtapasztalt események - a 
fizikális világot viszonyítási alapul véve - nem valósak, hétköznapjainkra gyakorolt hatásuk nagyon is 
az. Félelmeink leküzdéséből eredő önbizalmunk nappal is igazi fegyvertényt fog jelenteni - a tudatos 
álmok tudatos(abb) ébrenlétet szül(het)nek. 

Az irányítás illúziójával kapcsolatban a tudatos álmodás irodalmának egy másik kiemelkedő 
alakja, Róbert Waggoner (Lucid Dreaming - Gateway to the Inner Self) tetszetős analógiával szolgál. 
Ugyanúgy, ahogy a tengerészek sem képesek irányítani az óceánt, a tudatos álmodóknak 
sincs valós hatalma álmaik felett. Az elemek játékának kiszolgáltatott matrózokhoz hasonlóan pusztán 
annyit tehetünk, hogy megpróbálkozunk a láthatár adott pontja felé kormányozni. 

Ha valóban mi irányítanánk az álmainkat, nem kellene ennyi energiát fordítanunk a manipulálásukra 
szolgáló technikák elsajátítására. Vagy képesek lennénk órákig fenntartani az egyes epizódokat, 
ahelyett, hogy azok percek múltával ránk omlanának. A kontroll fogalma teljhatalmat vagy teljes 
dominanciát sugallhat. Ehhez képest mi csak saját, álmodó énünk figyelmét tudjuk adott 
dolgokra irányítani - nem pedig magukat az álmainkat kontrollálni. 

Persze az irányítással kapcsolatos nézeteink, illetve kapcsolatunk felülvizsgálatának is megvan a 
maga ideje. Természetes módon, általában csak egonk alapvető igényeinek kielégítése után szokott 
felébredni bennünk a vágy, hogy bármiféle építőbb jellegű dologba kóstoljunk bele. Újoncként 
valószínűleg először szeretnénk kezünk közé kaparintani az irányítást - ami teljesen érthető, hisz az 
remek móka tud lenni! Még akkor is, ha magunkat megvezetve az eredeti helyett csak annak illúziójával 
játszadozunk. 

Saját érési folyamatunk siettetni egyébként is értelmetlen próbálkozás. Megnyugtatásként szolgáljon a 
tudat, hogy bármikor is látjuk elérkezettnek a pillanatot, az irányítás kézbevétele helyett csak rá kell 
bíznunk magunk az események - vagy inkább tudatalattink - sodrására. 

• Az alvás alapvető biológiai szükséglet, a megfelelő alváshigiéné pedig alapvető oneironauta 
szükséglet. Ennek hiányában az ideálisnál rosszabb körülményeket teremtünk az álmodás számára, 
amivel tudatosulási esélyünk is lecsökkentjük. 

• Az álmainkkal való intimebb viszony kialakításának, álmaink felidézésének, az álomvilágunkban 
való jelenlétünk megnövelésének, illetve a Ránk jellemző álomjelek beazonosításának alapvető feltétele 
az álomnapló vezetése. Amit a megfelelő hatékonyság érdekében érdemes komolyan vennünk, illetve 
szertartásossá tennünk. 

• Ahhoz, hogy megfelelően elcsendesedett elmeállapotban kerüljünk megváltozott tudatállapotba, 
rendszeresen ildomos meditálnunk. Annak gyakorlásával ugyanis megtanuljuk nyakon csípni elménk, 
amikor robotpilóta üzemmódba kapcsolva ábrándozni kezd, hogy azután napunk nagyobbik részét 
gondolatainkba veszve töltsük el. Ennek tetten érése szükséges az álmainkban való tudatosuláshoz is. 
A meditációval általánosságban is növelni tudjuk napközbeni tudatossági szintünk, amely kvalitás 
azután meg fog jelenni álmodó tudatunkban is. 

• Ezt, az ébrenléti tudatossági szintünkben való növekedést tovább támogathatjuk 
valóságteszteléssel. Ennek során olyan dolgokat kell csinálnunk/letesztelnünk, amelyek álmainkban 
eltérő eredményre vezetnek, mint ahogy azt a fizikális világban megszoktuk - lehetőleg olyankor, 
amikor szembe találkozunk az álomnaplózás segítségével meghatározott álomjeleinkkel. Az ébrenlét 
során kialakított tesztelési szokás idővel szintén álmodó tudatunk jellemzőjévé válik. 

• Tudatosulási esélyünk sokszorosára növelő talán legegyszerűbb módszer a wake-back-to-bed 
(WBTB), amely egy 4,5-6 óra alvást követő ébredésből, fél- egy órás ébrenlétből, majd - határozott 
tudatosulási szándékkal párosított - ismételt álomba merülésből áll. 

• Az álmainkban történő éberré válással még nem tudtuk le a munka oroszlánrészét. Tudatossági 
szintünk fenn is kell tartanunk, illetve meg kell tanulnunk hatékonyan operálni az álmaink nyújtotta 
újszerű környezetben. Erre szolgálnak az álomkontroll ernyőszó alá bezsúfolható készségek, 
amelyekről ugyan érdemes elolvasnunk egy útmutatót, de intuitív voltának köszönhetően javallott saját 
magunk belátására hagyatkozva kifejleszteni irányítási trükkjeink. Szem előtt tartva, hogy az 
álmainkban megjelenő problémáktól való menekvés csak a megoldás halogatása, az ilyenkor kialakított 
szokásaink pedig meg fognak jelleni mindennapi viselkedésünkben is. 

4. A bőség zavar-e 

A tudatos álmodást elősegítő technikák szép számban képviseltetik magukat. Az angol nyelvű 
elnevezésekből jópofa betűszavakat szoktak gyártani, amelyek általában - ILD (Induced Lucid 
Dreaming) végződést tudhatnak maguknak. MILD, RILD, FILD és még sorolhatnánk. 

Az éberré válás módjainak ilyen sokszínűsége alapvetően egy jó dolog, hisz mindenki megtalálhatja a 
Neki számára leginkább járható utat a tudatosulásra. A probléma ott kezdődik, ha nem vagyunk elég 
kitartók, és néhány sikertelen kísérletet követően minduntalan technikát váltunk, a következőtől várva a 
csodát ahelyett, hogy megállapodnánk egy mellett, és néhány hétig következetesen gyakorolnánk, hogy 
megadjuk neki az esélyt a működésre. Spoiler álért: Szent Grál valószínűleg nem létezik. 

Természetesen következetes gyakorlás esetén is előfordulhat, hogy úgy tűnik, csak az időd 
vesztegetted, amennyiben sokáig nem koronázza siker a próbálkozásaid, de mint minden készség 
esetén, itt is igaz, hogy a fejlődés nem mindig szemmel látható. Nem is lineáris és nincs mindig egyenes 
arányosság a befektetett munka és annak eredménye közt. 

Arról nem is beszélve, hogy az elérhető technikák sokszor csak első pillantásra tűnnek „újnak” vagy 
„másnak”, valójában csak egymás, csomagolásukban eltérő változatai. Amennyiben pl. nem erősséged 
a vizualizáció, meddő dolog lenne folyamatosan arra építő módszerek között váltogatnod: még ha 
szorgosan is gyakorolsz, sokkal rosszabb esélyekkel indulsz, mintha valami olyasmire építenél, ami az 
erősségeid közé tartozik. Ez persze nem azt jelenti, hogy egy vizualizációra építő technikával nem 
érhetsz el sikereket, hanem azt, hogy először csiszolnod kell a vizualizációs készségeden, ahelyett, 
hogy irreális elvárásokat támasztanál az ilyen módszerek hatékonyságával szemben a Te esetedben. 

Ezért érdemes a technikákkal való megismerkedés során megpróbálni beazonosítani a már 
korábban esetleg kipróbált módszerekkel való hasonlóságokat és eltéréseket, hogy valójában mit is 
igényel kivitelezésük, na meg persze, hogy egyáltalán testhezállók-e. Emellett érdemes kikérnünk olyan 
oneironauta társaink véleményét is, akik az adott technikát használják az éberré válásra, hisz értékes 
meglátásokkal szolgálhatnak az esetleges zsákutcákkal kapcsolatban, vagy akár teljesen más 
megvilágításba is helyezhetik azt. 

A fentieket szem előtt tartva már kedvedre válogathatsz az alábbi technikák közül. 

4.1 Éber átmenet/WILD 

A WILD egy olyan indukciós technika, amellyel azt kíséreljük meg, hogy „ébren” vészeljük át a 
folyamatot, mely során testünk nyugovóra tér, tudatunk pedig ezzel egy időben többé-kevésbé 
megszakítás nélküli átmeneten megy keresztül egy megváltozott állapotba: az álomvilágba. A 
technika több ponton igényelhet személyre szabást, így nyugodt szívvel finomhangolhatod az alább 
ismertetett általános sémát a szükséges helyeken. Azt is érdemes leszögezni, hogy az átmenet során 
nem feltétlenül kell a felsorolt állomások mindegyikén áthaladnunk. 

Testünk alvó üzemmódba való kapcsolása során a hipnagógikus hallucinációk (hangok, vibrációk, 
zuhanás érzete stb.) széles skáláját, illetve adott esetben az alvásparalízist is megtapasztalhatjuk. 
Mivel annak kapcsán nincs konszenzus, mi a teendő az ilyenkor fellépő érzetekkel (figyelmen kívül kell 
hagyni őket, passzív megfigyelőként állni hozzájuk, vagy éppen megpróbálni felerősíteni őket) - ezt a 
részt (is) saját magadnak kell kitapasztalnod. 

Ha nem vagyunk képesek elég hosszú ideig fenntartani a figyelmünk, könnyedén belealudhatunk 
aktuális próbálkozásunkba. Amennyiben viszont túlbuzgó módon próbálunk fejjel menni a falnak, 
görcsösen fenntartva éberségi szintünk, elménkkel együtt testünk sem fogja elszánni magát az 
elalvásra. 

0. Napközbeni előkészületek. 

A gyakorlás/próbálkozás napján igyekezzünk telíteni tudatalattink a technikával, illetve a tudatos 
álmodással kapcsolatos tartalmakkal! Erősítsük meg magunkban tudatosulási szándékunk, illetve 
a sikerbe vetett hitünk! A ritualizáció különböző formáinak bevetése mellett igyekezzünk olyan éjszakát 
kijelölni, amikor pihenőnk esetleges többszöri megszakítása nem fogja zavarni következő napi 
teljesítőképességünk! A csendes, nyugodt környezet, amelyben kedvünkre kísérletezhetünk, szintén 
alapvető fontosságú. Ezek kipipálásával a nap végén 

1. Térjünk nyugovóra! 

Elalváskor ürítsük ki elménket, csendesítsük el belső monológunk, és igyekezzünk úgy álomba 
merülni, hogy utolsó gondolataink a tudatosulási szándékunk körül forogjanak! Egyelőre még ne 
próbálkozzunk az indukcióval! 

Az éjszaka során tett későbbi kísérleteink számáról és idejéről érdemes RÉM fázisaink normális 
mentrendjét számításba véve döntést hoznunk. Amennyiben szeretnénk kihasználni a REM-ek végén 
fellépő természetes ébredéseket, hogy egy éjjel többször is próbálkozhassunk - napközben az ezzel 
kapcsolatos szándékunk is meg kell erősítenünk. Alternatívaként használhatunk ébresztőt is egy 
alkalmas időpont elkapására. 

A megfelelő időablak megtalálása azért lényeges, mert RÉM fázis nélkül kisebb valószínűséggel 
fogrendelkezésünkre állni álom, amelybe beléphetnénk. Ezért sem érdemes rögtön lefekvéskor 
próbálkoznunk. Meg azért sem, mert a következő dolog, amiről gondoskodnunk kell, az a 

2. relaxáció. 

Mind testünk, mind tudatunk szempontjából. Szerencsére a kísérletünk előtt alvással töltött idő 
ezt a lehető legtermészetesebb módon már elvégezte helyettünk! 

Ezzel rengeteg macerától kíméljük meg magunkat. Ellenkező esetben, ha pl. rögtön lefekvéskor 
próbálkoznál, Neked kellene szisztematikusan ellazítanod a különböző izmaid, hogy azok ne 
szabotáljanak a technika kivitelezése közben. Másrészt lefekvéskor testünkkel együtt tudatunk is sokkal 
könnyebben kikapcsol, így nehezebben tudnánk kellő ideig egyensúlyozni az álom és ébrenlét határán. 

Az éjszakai ébredést követően célunk ennek a relaxációnak a megtartása, így az ébrenléttel töltött időt 
ennek függvényében állítsuk be. Annak leteltével válasszunk ki egy Nekünk megfelelő pózt, amelyben 
az említett határmezsgyén való egyensúlyozást fogjuk végezni! Elég kényelmesnek kell lennie 
ahhoz, hogy el tudjunk benne aludni. Ezzel egyidőben elég kényelmetlennek, hogy ne ájuljunk be 
azonnal. így tanácsos lehet a szokásostól eltérő testhelyzetet felvenni, vagy pl. másik 
helyiségben/ágyban próbálkozni. Nem, nem a promiszkuitást akarom reklámozni. Az egyensúlyozáshoz 

egy 

3. mentális horgonyra 

lesz szükségünk, amelybe kapaszkodni tudunk. Tíz körömmel vagy foggal-körömmel: ahogy jól 
esik. A technika ezen pontjával kapcsolatban szintén számtalan variáció létezik. A kapaszkodóként 
használt horgony lehet egy jelenet vizualizálása, mantra ismételgetése, számolás, fehér 
zaj vagy binaurális ritmus hallgatása stb. A cél, hogy kellőképp érdekfeszítő mentális elfoglaltságot 
találjunk magunknak, amely segít az éberségi szintünk fenntartásában és a potenciálisan fellépő 
hallucinációkkal/érzetekkel való megbirkózással. 

4. Lévén, ha jól időzítettünk, előbb-utóbb hipnagógikus hallucinációk, vagy hosszabb- 
rövidebb álomfoszlányok fognak megjelenni tudatunkban, esetleg paralizált állapotba kerülünk. (A 
fellépő alvásparalízissel kapcsolatos teendőkről a balesetvédelmi oktatás részben olvashatsz.) Ezek 
jelzik, hogy jó úton haladunk, és nemsokára átléphetünk a túloldalra. 

Amennyiben hiába várnánk rájuk, előcsalogathatjuk őket egy korábbi álom felidézésével. Vagy azzal, 
hogy figyelmünket hosszabb-rövidebb időre hagyjuk elkalandozni ugyanúgy, mint pl. azt napközbeni 
ábrándozás során tennénk - egy kvázi szabadon lebegő tudatállapotban sodródva. Csak kerüljük el, 
hogy túl messzire bóklásszunk és elszalasszuk a határátkelést! Ilyenkor 
ugyanis megtapasztalhatunk hosszabb-rövidebb filmszakadásokat, akár felszínes álomba is 
merülhetünk. 

A lényeg, hogy képesek legyünk ismét kellőképp a felszínre bukkanni. 

5. Atranzíció/átmenet 

szintén egyéni kitapasztalást és intuíciót igényel. Előfordulhat, hogy az álomjelenet fokozatosan 
épül fel körülöttünk, és elég, ha passzív megfigyelőként megvárjuk, amíg magába nem ránt. A túlzott/túl 
korai interakció ilyenkor könnyen eredményezheti a „szemünk előtt” formálódó kép szerte foszlósát. 
Helyette próbáljuk meg úgy kezelni, mint ahogy a látóterünk perifériáján történő dolgokat - vegyünk róla 
tudomást, de ne fókuszáljunk rá szándékosan! 

Máskor viszont aktívan kell tennünk érte, hogy az átmenet végbe menjen. Ezért legyen a tarsolyunkban 
egy előre elkészített álomjelenet, amelyet szükség esetén könnyűszerrel bevethetünk, 
hisz vizualizálását már előre begyakoroltuk. Próbáljunk meg a többi érzékszervünket is 
bevonva részeivé válni a jelenetnek! 

A vizualizálást az előre előkészített helyett az ilyenkor felvillanó álomfoszlányok, hipnagógikus képek 
segítségével is végre hajthatjuk - azokkal interakcióba lépve megpróbálhatunk ott helyben improvizálni, 
rögtönzött belépési pontot létrehozni. 

További lehetséges forgatókönyv, hogy a fokozatos átmenet helyett egyik pillanatról a másikra az 
álomban találjuk magunkat. Esetleg elveszítjük a fonalat, és az álom egy későbbi pontján tudatosul 
bennünk, hogy mi történik körülöttünk. Vagy - szerencsétlenebb esetben - a reggeli ébredést követően 
esik le a tantusz annak kapcsán, hogy valamit rosszul csináltunk. 

Siker esetén ugyanúgy aktívan tennünk kell a tudatosság fenntartásáért, mint ahogy az álomból induló 

Mint már említettem, ez csak egy 
általános sablon az éber átmenet 
koncepciójának felvázolására. A 
finomhangolást és személyre szabást 
igénylő pontokat mindenkinek magának 
kell beazonosítania. A felhasználható 
mentális horgonyok a technika egyik 
legsarkalatosabb pontját, az ébrenlét és 
álom határán történő 

egyensúlyozás segítik. Ezen mentális 
gyakorlatoknak/elfoglaltságoknak 
számos fajtája van, így mindenki ki tudja 
választani a számára megfelelőt - akár többet is, ha túl hamar ráununk egyetlen típus használatára. 

A teljesség igénye nélkül következzen néhány konkrét példa, amelyek igény szerint módosíthatók, 
kiegészíthetők és kombinálhatok. 

1. Vizualizációs variánsok 

• Aktív formájában a vizualizáció egy előre megtervezett jelenet elménkben történő ismételt 
lefuttatásából áll. Segítségével egy többé-kevésbé előre meghatározott, fixált belépési pontot tudunk 
létrehozni az álomvilágba. 

A szóban forgó jelenet szólhat egynéhány másodpercig tartó aktivitásról, pl. egy trambulinon való 
ugrálásról, de lehet összetettebb és hosszabb is, az irányított meditációk mintájára. A lényeg, 

old. 69 


epizódoknál is. 








Éb(e)ren álmodom 

hogy minél több érzékszervünk be tudjuk vonni a gyakorlatba. A trambulinon való pattogást pl. 
végezhetjük a hátsó kertben, a kerítés tövében. A sztori kiszínezésére a szomszédban épp 
sütögethetnek, így a szaglásunk is aktiválódik, miközben a fülünk mellett süvítő kellemes szellőn 
keresztül hallgatjuk a közelből érkező madárcsicsergést. Ezzel egyidőben élvezzük, ahogy a tavaszi 
napsütés cirógatja arcbőrünk. 

A hosszabb verzió alkalmazása esetén azt nagyvonalakban papírra is vethetjük, mielőtt vizualizálnánk. 
Kerüljük el a túlzott részletgazdagságot, megadva a lehetőséget, hogy elménk szabadon kiélhesse 
kreativitását! Ez megkönnyíti, hogy figyelmünk a gyakorlatra összpontosuljon - az ismételt lefuttatások 
közti kisebb-nagyobb eltérések pedig segíteni fognak érdeklődésünk hosszabb ideig történő 
fenntartásában! 

Amennyiben kiindulásként valamilyen relaxáló tematikájú jelenettel próbálkoznánk, de 
folyton belealudnánk, találjunk ki valami extrémebbet/veszélyesebbet, amely hosszabb ideig fenn tudja 
tartani figyelmünk! Pl. képzeljük magunk egy felhőkarcoló legfelső emeletére száguldó, kapaszkodó 
nélküli, nyílt felvonóra! Vagy más magaslati pontra, ahonnét lepillantva tériszonyunk lehet. Minél 
nagyobb őrültséggel hozakodunk elő, annál hatékonyabb lehet - amennyiben a zen vonulatot nem 
érezzük sajátunknak. 

• A passzív megközelítés esetén nincs szükségünk előre megtervezett forgatókönyvre. Helyette 
összpontosítsuk figyelmünket a lezárt szemhéjunk mögötti sötétség egy pontjára, vagy képzeljünk oda 
egy egyszerű szimbólumot! Amennyiben az jobban „kézre áll”, hagyjuk, hogy tekintetünk szabadon 
sodródjon látóterünk egyik pontjáról a másikra! 

A kezdetben egységesnek tűnő, sötét háttérben előbb-utóbb felvillanó fényes pontok, örvénylő területek, 
esetleg komplexebb képek jelennek meg. Fontos, hogy ne próbáljunk rájuk fókuszálni! Tartsuk 
„tekintetünk” az előre kiválasztott ponton vagy szabadon sodródva, a látványt pedig perifériás látásunk 
segítségével fogadjuk be. 

Bízzuk magunk az események sodrására! Amennyiben képesek vagyunk passzív megfigyelőként részt 
venni a gyakorlatban, a hópehelyként induló vizuális ingerek kész álomjelenet lavinájává dagadhatnak, 
amely azután minket is magával ragadhat - ha nem vigyázunk, tudatosság nélkül. 

Tartsuk szem előtt, hogy aktív belépésre tett túl korai kísérlet mindkét vizualizációs megközelítés 
esetén az érzékelt képek szerte foszlósát eredményezheti! 

A sikeres átmenetet követően emlékeztessük magunk az álmodás tényére! 

2. Számold magad éberré! 

Amennyiben a vizualizáció nem erős oldalunk, segítségül hívhatunk más mentális feladatokat is, 
pl. a számolást. Az álomba merülés során kezdjünk el 1-től 100-ig számolni magunkban, minden egyes 
számjegyhez hozzáadva az „Álmodom.” kijelentés valamilyen verzióját („1, álmodom... 2, álmodom... 

3, álmodom...”)! 

Siker esetén előbb-utóbb azon kaphatjuk magunkat, hogy valóban egy álomban folytatjuk a matekozást, 
ahelyett, hogy azt az ágyunkban fekve, fejben végeznénk. A gyakorlat szükség esetén (a 100-at elérve) 
természetesen újrakezdhető. 

3. Egy test, két test... tettesd! 

Elalvás során választhatjuk azt is, hogy figyelmünk a testünk különböző régióiban fellépő 
érzetekre összpontosítjuk. A különböző energiaáramlások és vibráció érzete mellett végül annak is 
tanúi lehetünk, ahogyan akaratlagosan mozgatható izmaink fokozatosan bénult állapotba kerülnek - 
ezek mind a RÉM alvás természetes velejárói. Bármennyire is természetellenesnek hatnak, akárcsak a 
gondolat, hogy szándékosan alvásparalízist tapasztaljunk meg. 

Agyunk bénultságról tájékoztató, logikus/racionális régióit ilyenkor valahogy meg kell tévesztenünk- 
ellenkező esetben továbbra is meg lennénk győződve róla, hogy nem vagyunk képesek a mozgásra. A 
tudatos álmokat pedig sokkal izgalmasabb dolgokra találták ki, mintsem a saját testünkben való 
mozdulatlan heverészésre! 

A helyzet megoldásaként képzeljünk el egy álombéli ikertestet, amely könnyedén ki tud lebegni, gurulni 
vagy éppen süllyedni paralizált fizikális másából! Alternatívaként, ha a két test koncepcióját nehéz 
megemésztenünk, feledkezzünk el az ágyban fekvő fizikális eredeti pozíciójáról - és ezzel együtt 
annak mozgásképtelenségéről. Egyszerűen képzeljük magunkat egy másik testhelyzetbe, illetve 
helyszínre, amelyben képesek vagyunk a mozgásra. 

A paralizált verziót hátrahagyva mindkét esetben emlékeztessük magunkat arra, hogy épp álmodunk - 

ellenkező esetben könnyen tudatosságunk veszthetjük! 

4. Fázis technikák direkt megközelítésben 

Michael Raduga megváltozott tudatállapotokkal kapcsolatos értelmezéséről, a Fázisról, illetve 
az általa ajánlott technikákról néhány fejezettel lejjebb olvashatsz. Elöljáróban elég annyit tudnod róla, 
hogy ezek használhatók ébredést követően, kvázi „indirekt” módon is, de az éber átmenet során is 
elővehetjük őket, a „direkt ”alkalmazással próbálkozva. 

A tárgyalt példák mintájára, vagy azoktól elrugaszkodva kísérletezhetünk saját 
horgonyok létrehozásával is. Pl., ha a számolást terhesnek érezzük, de a verbális megközelítés hívei 
vagyunk, kántálhatunk (magunkban) egy tetszőlegesen kiválasztott mantrát. További opció lehet 
a külső segítség igénybevétele pl. binaurális ritmusok vagy fehér zaj hallgatása formájában - bár itt 
horgonyként a rájuk való összpontosítás szolgál, nem maguk a hangfájlok. 

Éberségi szintünk megtámogatását étrend kiegészítők segítségével is megkísérelhetjük. Ezeknek 
főként akkor lehet létjogosultsága, ha minduntalan azon kapnánk magunkat, hogy még horgonyunkat 
kivetve is túl könnyedén sodródunk álomba. 

old. 71 



Éb(e)ren álmodom 

4.2 MILD (Mnemonic Induction of Lucid Dreams) 

... avagy emlékezet által kiváltott tudatos álmok. 

Mint ahogy azt az angol betűszó jelentése (mild=gyengéd) már sejteti, ez is egy kezdőbarát 
technika, amelyet maga Stephen LaBerge fejlesztett ki a ’70-es években. A módszer prospektív (előre 
tekintő) memóriánkon alapszik - annak köszönhetően emlékszel pl. arra is, hogy a munkából hazafelé 
tartva majd tejet kell venned a boltban, illetve emiatt nem felejted ott a gyereket az óvodában. 
Bármennyire is el szoktál néha játszadozni a gondolattal... 

E memória funkciónk beprogramozásával szerencsénkre azt is elérhetjük, hogy álmainkban adott 
dolgokra emlékezzünk - pl. magára az álmodás tényére! 

• Már, ha megfelelő mértékű motivációval párosítjuk. A tejvásárlás elmulasztása valószínűleg nem 
fog komolyabb következményekkel járni, így könnyen megeshet, hogy megfeledkezünk róla. 
Csemetéink általában előrébb helyezkednek el a fontossági sorrendben. 

• A hatékonyságot azzal tudjuk tovább növelni, ha mentális asszociációkat alakítunk ki az 
elvégzendő cselekvés és a körülmények között, amelyek közepette végre szeretnénk őket hajtani. 

• A végrehajtás vizualizálása szintén megtámogathatja erőfeszítéseink. 

A technika alkalmazásának előfeltétele, hogy először ébrenlétünk során legyünk képesek egy 
adott, jövőbeli szándékunkra emlékezni. Mivel enélkül álmainkban is elég rossz esélyekkel 
indulnánk, be kell gyakorolnunk, hogy külső segítség nélkül, pusztán saját akaraterőnkre 
támaszkodva tudjunk ezt megtenni. 

Erre szolgál prospektív memóriánk tréningezése egy legalább egyhetes edzőtábor keretein belül. 

1. E hét minden napjára meg kell határoznunk négy-négy hétköznapi eseményt/történést (pl. amikor 
vizet iszol, vagy kinyitod a pénztárcád, esetleg fekete hajú nővel találkozol), amelyek célpontul 
fognak szolgálni. Ébredést követően minden reggel el kell olvasnunk és meg kell jegyeznünk az 
aznapi négy, előre meghatározott célpontot anélkül, hogy a többi napét meglesnénk. 

2. Azt kell elérnünk hogy a nap folyamán észre vegyük, amikor ezen események először történnek 
meg, és ilyenkor feltegyük magunknak a kérdést, vajon álmodunk-e. 

3. A nap végén azután le kell jegyeznünk, hány célpontunkat sikerült elsőre eltalálnunk a négy közül. 
Amennyiben menet közben rájövünk, hogy valamelyiket elszalasztottuk, az akkor is „nem talált ”-nak 
számít, amennyiben egy későbbi ismétlődését észre vettük. Ha meggyőződésünk, hogy egy vagy 
több célpontunkra egyszer sem volt példa, arról is készítsünk bejegyzést. 

4. Folytassuk a gyakorlatot egy hétig prospektív memóriánk javulásának nyomon követésére! Ha még 
mindig nagy százalékban elszalasztjuk az első alkalmakat, gyakoroljunk addig, amíg szinte az 
összesét el nem tudjuk csípni! 

Mihelyst kellőképpen hatékonnyá váltunk a célba lövöldözés terén, következhet maga a technika! 

1. Lefekvés előtt erősítsük meg magunkban azon szándékunk, hogy az éjszaka folyamán minden RÉM 
periódust követően (vagy amikor megfelelőnek érezzük) felébredünk és feljegyezzük álmainkat! 

2. Ébredést követően tegyünk eleget ezen elhatározásunknak! Ha túl kómások vagyunk, valahogy 
térítsük magunkat észhez annyira, hogy el tudjuk végezni az álomnapló írást. 

3. Visszaadáskor kizárólag azon elhatározásunkra összpontosítsunk, miszerint emlékezni 
fogunk arra, hogy fel kell ismernünk az álmodás tényét! Ismételgessük magunkban, hogy „A következő 
alkalommal, amikor álmodom, emlékezni akarok rá, hogy azt felismerjem!”. Igyekezzünk minél nagyobb 
átéléssel csinálni! Ha figyelmünk elkalandozna, gyengéden terelgessük vissza a megfelelő sávba! 

4 Ezzel egyidőben képzeljük magunkat bele abba az álomba, amelyből felébredtünk! Azzal a 
különbséggel, hogy a vizualizációnk során ismerjük fel az álmodás tényét - egy álomjelet észre véve 
„Éppen álmodom!” felkiáltással. A tudatosulást követően neki is láthatunk azoknak a dolgoknak, 
amelyeket már előre elterveztünk. 

5. Az előző két lépést addig ismételgessük, amíg elhatározásunk sziklaszilárddá nem vált, majd 
merüljünk álomba! Ne feledjük: utolsó gondolatunknak annak kell lennie, miszerint emlékezni fogunk rá, 
hogy fel kell ismernünk az álmodás tényét. 

Ha minden jól megy, eladást követően rövidesen egy álomban fogjuk találni magunk, és valóban 

emlékezni fogunk rá, hogy ezt fel kell ismernünk. 

Ne törődjünk vele, ha tovább tart visszaaludnunk, mint ahogy azt mi szeretnénk! Ha képesek 
vagyunk a szándékunkra összpontosítani, ez a mi malmunkra fogja hajtani a vizet, hisz így annak több 
ideje van megszilárdulni. 

A WBTB után a MILD ismerősnek tűnhet. Ez azért van, mert a WBTB visszaadási lépésénél 
használt affirmációk és vizualizáció szintén támaszkodhatnak prospektív memóriánkra. 

Az két technika közötti alapvető különbség az ébredések és visszaadások számában, és 
emlékezőképességünk bevetésében rejlik - jelen esetben nem csupán az a szándékunk, hogy pl. 
valamilyen körülöttünk levő következetlenségre hagyatkozva ismerjük fel az álmodás tényét. Ahelyett, 
hogy külső tényezőre támaszkodnánk, emlékezőképességünkben bízunk, hogy majd az siet 
segítségünkre. így az affirmációnkat is úgy kell megfogalmaznunk, hogy az prospektív memóriánkon 
alapuljon és jelen időben legyen, 

A MILD emellett nem igazodik olyan szigorúan alvási ciklusainkhoz. Ennél a technikánál akár minden 
RÉM szakaszt követően elvégezhetjük szándékunk megerősítését. Sőt! Már előző este is nekiláthatunk, 
amikor nyugovóra térünk. 


4.3 RÉM rebound/visszatérés és CAT 

Az alvási ciklusaink RÉM fázisához igazodó technikák egész jó hatásfokkal szoktak működni. Sőt, 
némelyikük célzottan a RÉM szakasz meghosszabbítására irányul, az álmodással töltött idő 
elnyújtásával növelve az éberré válás esélyét. Ezek a módszerek azt használják ki, hogy szervezetünk 
törekszik egy kiegyensúlyozott alvási ütemtervhez való igazodásra - ha megszakadnánk, sem tudnánk 
hosszútávon kieszközölni, hogy megússzuk a ciklusok egyes szakaszain való áthaladást. 

Rövidtávon azonban egészen más a helyzet. Egyrészt szándékos belepiszkálás nélkül is 
megfigyelhetünk időszakos átrendeződéseket. Pl. betegségek alkalmával, vagy sérüléseket követően 
a regenerációnak teret adó szakaszok kerülnek túlsúlyba. Másrészt tudatosan is megcélozhatjuk 
az egyensúly ideiglenes eltolását, alvási szokásaink módosításával, vagy különféle étrend kiegészítők 
és hatóanyagok magunkhoz vételével. 

A már említett, egyensúlyra való törekvés biztosítja, hogy a RÉM ideiglenes legátlását követően 
szervezetünk az első adandó alkalommal megkísérli a keletkezett hiány orvoslását. A soron következő 
elalváskor ennek köszönhetően megtapasztalhatjuk a RÉM rebound jelenségét. Ez tulajdonképpen a 
RÉM szakasz korábbi gátlásnak köszönhető átmeneti meghosszabbodását jelenti. Ehhez még az is 
hozzáadódik, hogy a kialvatlanság következtében intenzívebb 
agyműködés figyelhető meg az alvás során, amely az álmok 
életszerűségének növekedését vonja maga után. 

Azzal valószínűleg még nem fogod teljesen feje tetejére 
állítani bioritmusod, ha tekersz egy kicsit a fogaskerekein, így 
nyugodtan tehetsz vele egy próbát a következő hétvégén - 
vagy egy bármelyik másik napon, amikor nem okoz gondot, 
hogy a részleges kialvatlanság miatt épp nem vagy annyira 
penge mentálisan 

A RÉM megvonás mértékét természetesen igény szerint 
változtathatjuk, a visszaalvással pedig nem feltétlenül kell 
várnunk a következő éjszakáig - még aznap hajnalban, vagy egy délutáni szunyókálás alkalmával is 
visszatérhet hozzánk a nemrég elhajított RÉM bumerángunk. Én pl. durván 3 óra alvást követően írom 
e sorokat, abban bízva, hogy holnap hajnalban többemeletes, transzcendentális tudatosulásaim 
lesznek... Amelyek majd kárpótolnak a potenciális mellékhatásként jelentkező éhségért, 
ingerlékenységért és szorongásért... 

old. 74 








Éb(e)ren álmodom 

Amennyiben komolyabban szeretnénk beleásni magunk a RÉM rebound-ban rejlő lehetőségek 
kiaknázásába, érdemes lehet megismerkednünk a Dániel Lőve által kifejlesztett CAT (cycle adjustment 
technique) indukciós módszerrel. 

A szerző elmondása szerint a tudatosulás kiváltásának biológiai, illetve pszichológiai 
alapjainak hosszas mérlegelését követően hozakodott elő e módszerrel. Megítélése szerint a technikák 
többsége inkább csak a pszichológiai aspektusra fókuszál - ez a módszer viszont azzal párhuzamosan 
élettani folyamataink egyidejű bevonásával igyekszik megteremteni a tudatosuláshoz szükséges 
megfelelő körülményeket. Az elgondolás tehát az, hogy a pszichológiai komponensek a kedvező 
biológiai feltételek mellett hatásosabb működésre képesek. 

A technika működőképességéhez elengedhetetlen, hogy állandó, bejáratott napi ritmusunk legyen a 
lefekvés-ébredés viszonylatában. Enélkül nem várhatjuk, hogy annak módosításával meg tudjuk növelni 
tudatosulásunk gyakoriságát. 

1. Első lépésként egy teljes hétig, ébresztő segítségével a megszokottnál 90 perccel korábban kell 
felkelnünk, biológiai óránk átállítása érdekében. Ez sajnos nem a WBTB módszer egy verziója, így 
ne reménykedjünk abban, hogy ezt követően majd visszafeküdhetnénk. Vagy tudatos álmaink 
lennének az első 7 nap folyamán - egyelőre csak a terepet készítjük elő számukra. Megtámogatva 
azzal, hogy ezt a másfél órát arra használjuk, hogy minél több valóságtesztet hajtsunk végre. Az idő 
leteltével lássunk hozzá aznapi teendőinkhöz. (Ennek során opcionálisan megpróbálhatjuk elrejteni 
környezetünk elől kialvatlanságunk tényét azáltal, hogy időről-időre torkunk szakadtából befelé 
sikoltunk.) 

2. A 8. naptól induló második fázisban pedig végre-valahára nekiállhatunk a tudatosulás indukciójához. 
Ehhez egyrészt annyit kell tennünk, hogy folyamatosan, egyik napról a másikra, 90 perccel tologatjuk 
ébredésünk időpontját. Normális, korai, normális, korai... Másrészt az esti lefekvéskor meg kell 
erősítenünk azon szándékunk, hogy a korai ébredés időpontját követő másfél órában minél több 
valóságtesztet fogunk végrehajtani. A hosszabb alvási időt biztosító „normális” napokon így a 
koraiakhoz képest másfél órával tovább aludhatunk. A „korai” napokon viszont az első fázissal 
megegyező módon a normálisnál 90 perccel előbb kell felkelnünk, és minél több valóságtesztet kell 
végrehajtanunk. 

Hogyan működik az egész? 

Az egy hétig tartó alapozásnak köszönhetően szervezetünk arra számít, hogy a „normális” 
napokon (amikor tovább tudunk aludni) is már a korai ébredés időpontjában fel fogunk kelni, így 
éberségi szintünk ennek megfelelően el fog kezdeni megnövekedni. Az ébresztő hiányában ez azonban 
az idő alatt fog bekövetkezni, amikor még mindig alszunk. Ráadásul álmodunk is, az eddigre 
meghosszabbodott RÉM szakaszaink egyikében. Az első héten kialakított valóságtesztelési 
szokásunknak köszönhetően pedig valószínűleg tesztelni fogunk egyet-kettőt álmainkban - siker 
esetén tudatosulást indukálva, 

Amennyiben túl munkásnak hangzik az egész, alternatívaként megpróbálkozhatsz pótkerékként 
szolgáló különböző anyagok magadhoz vételével a RÉM rebound kiváltására. Arra senkit nem fogok 
bíztatni, hogy alkoholt, vagy THC-t használjon erre a célra (bármennyire is hatékonyak legyenek). 
Helyette megközelíthetjük a dolgot alvási ciklusaink idegrendszeri szabályozásának irányából. 

Tudjuk ugyanis, hogy az alvást - és álmodást - szabályozó idegrendszeri hírvivő molekulák közül 
a szerotoninnak RÉM ciklust gátló hatása van. A szerotonin előanyagának számító 5-HTP lefekvéskor 
történő bevételével emiatt az éjszaka első felében elnyomhatjuk korai RÉM fázisaink. Ezzel nemcsak, 
hogy elősegíthetjük a pihentetőbb alvást, de RÉM visszatérést is kiválthatunk a reggeli órákban. Az 
addigra lecsökkenő szerotonin szintünk ugyanis lehetővé teszi, hogy szervezetünk kompenzálja a 
kezdeti REM-ek kiesését. 

Az étrend kiegészítő kipróbálása mellett szólhat, hogy használatával nem kell megnyirbálnunk alvással 
töltött óráink számát. Az 5-HTP RÉM gátlásra ajánlott dózisa 100-150 mg, és igény szerint 
kombinálható a WBTB során beszedendő acetil-kolin észteráz inhibitorokkal, A varázspirulák 
fogyasztásától irtózok számára (én sem bíztatlak rá, hogy orvosi konzultáció nélkül bármit is bevegyél) 
jó hír lehet, hogy szerotonin szintünk természetesebb módon is megnövelhetjük - mindössze el kell 
majszolnunk egy banánt az esti lefekvéskor. Legalábbis így szól az ezzel kapcsolatos városi legenda. 

Bár a banán és egyéb növények valóban tartalmaznak szerotonint, az abban a formájában a dolgok 
mai állása szerint nem tud átjutni a vér-agy gáton. (Ami tulajdonképpen egy olyan akadály, amely 
biztosítja, hogy a keringésünk által ne kerüljön olyasmi agyunkba, aminek ott nincs semmi 
keresnivalója.) 

Értelemszerűen, WBTB során szerotonin szintet növelni egyébként is elég nagy öngól lenne, hisz 
olyankor pont annak alacsonyan tartására kell törekednünk. Ennek ellenére, ha nem tudtál rájönni, miért 
nem működik Nálad a WBTB, járj utána, hogy az esetlegesen ilyenkor elfogyasztott dolgok 
befolyásolják-e bármiféle módon szerotonin, illetve acetil-kolin szinted! 

Azt is feltétlenül ellenőrizd le, milyen lépésekben alakítja át szervezetünk a bevitt molekulákat, és azok 
melyike képes egyáltalán átjutni a központi idegrendszerünket védelmező gát túloldalára! Szerotonin 
szint növelésére pl. az 5-HTP előanyagának számító triptofán nevű aminosav tartalmú dolgok (olajos 
magvak, tejtermékek stb.) javallottak. 

Kedvet kaptál bioritmusod birizgálásához? 

Akkor nézzük először a játékszabályok elég szigorú betartását igénylő technika előnyeit, illetve 
hátulütőit! 

Pro: 

1. Elfeledkezhetünk a számos, egyéb módszerhez szükséges éjszakai felkelésről/visszaalvásról, és a 
hozzájuk kapcsolódó összes maceráról, 

2. Nincs szükségünk összetett vizualizációkra. 

3 Ez a módszer - leszámítva az első hét ébredést követő másfél óráit - nem igényel napközben 
végzendő gyakorlást és energiabefektetést. 

4. Rugalmatlan időbeosztással rendelkezők is alkalmazhatják, hisz nincs szükség az éjszakába nyúló 
ébren maradásra. 

5. Saját élettani és pszichológiai sajátosságainkon alapulva, kizárólag saját anyaggal dolgozik. 

6. A tudatosulás a leghosszabb RÉM periódusban jön létre, amelyben az a potenciálisan fellépő RÉM 
rebound miatt hosszabb és stabilabb lehet. 

7. Nincs szükség pengeéles memóriára, vagy prospektív memória tréningre. 

Kontra: 

1. A hatásosság érdekében szigorúan tartanunk kell magunk a protokollhoz. 

2. A tudatosulás csak egy viszonylag szűk, behatárolt időablakban tud megtörténni. 

3. Alvási ciklusaink akarva-akaratlanul módosulni fognak. 

4. A szokás kialakulásához egy elég intenzív alapozási periódusra van szükség - bár az egy egyébként 
kihasználatlan napszakra esik. 

Mindezt latba vetve a technika azok számára lehet a legideálisabb, akiknek minden nap ugyanabban 
az időben kell felkelnie, és napközben nincs lehetősége mindenféle, egyéb indukciós technikával 
foglalkozni. Ezzel a trükkel azonban az ígéretek szerint ők is képesek lesznek tudatosulni, akár heti 4 
(!) alkalommal. 

Maga a protokoll tehát 2, egymást követő periódusból áll. 

Az első szakasz feladata, hogy 

• kialakítson egy kijelölt időablakban megnyilvánuló, illetve azáltal kiváltott szokást; 

• biológiai ritmusunk átalakításával biokémiai fronton támogassa meg éberségi szintünk a fenn 
említett időintervallumban; 

• előkészítse a terepet a második, tudatosulást eredményező fázis számára. 

Az egy hetes alapozás során 

1. szigorúan tartanunk kell magunk az előre kijelölt lefekvési és ébredési időpontokhoz, és azokat csak 
az alábbi instrukciók keretein belül módosíthatjuk. 

2. Szokásos, ébrenléttel töltött időnket ezekhez kell igazítanunk. Mégpedig úgy, hogy a korábbihoz 
képest e hét minden egyes napján 90 perccel előbb kell felkelnünk. Ehhez ébresztő segítségét kell 
hívnunk. 

3. Esténként, lefekvéskor meg kell erősítenünk magunkban a korai felkeléssel, és az azt követő 90 
percben végzendő feladatokkal kapcsolatos szándékunk. 

4. Az ébresztést követő másfél órát azzal töltjük, amivel szeretnénk, azzal a megkötéssel, hogy nem 

feküdhetünk vissza, és 2-5 percenként valóságteszteket kell végeznünk. Az erre való emlékezést 
szintén megtámogathatjuk emlékeztetők segítségével, 

5. A 90 perc leteltével hozzáláthatunk napunkhoz, vagy folytathatjuk ott, ahol abba maradt. 
A valóságtesztelést opcionálisan napközben is fenntarthatjuk a hatékonyság növelése érdekében. 

Egy héten keresztül tartsuk magunk a fenti pontokhoz, majd térjünk rá a második fázisra, 
amely funkciója, hogy 

• életben tartsa a már kialakított szokást; 

• a RÉM visszatérésnek köszönhetően meghosszabbítsa és stabilizálja a kijelölt RÉM fázist; 

• tudatosulást indukáljon, 

• mégpedig a kérdéses RÉM periódusra koncentrálva; 

• periodikusan váltogassa a normális, illetve korai időpontokban való ébredést; 

• biokémiai alapot adjon éberségi szintünk már sokat emlegetett RÉM periódusban való 
tetőzéséhez; 

• szorgalmazza az e RÉM alatt végzett valóságtesztek végrehajtását; 

• növelje a tudatos álomból történő közvetlen felébredés esélyét, illetve a felidézés hatásfokát. 

A második szakasz fenntartása folytonos, naponta végzendő feladat. Amennyiben hosszú 
távon szeretnénk alkalmazni a technikát, néhány hetente az első szakasz 

megismétlésével ráncfelvarrást kell végeznünk. A folytonosság bármiféle megszakítását 
követően szintén szükségünk lesz az első szakasz általi ismételt alapozásra. 

E második fázis folyamatosan váltakozó a) normális és b) korai ébredést jelentő napokból áll. A 
technika megkezdését követő második hét első, tehát 

a) normális napján lefekvéskor erősítsük meg szándékunk annak kapcsán, hogy a korai ébredési 
időnket követő másfél órában valóságteszteket végezzünk. Ennek ellenére ébresztőnket a normális 
ébredési időpontra állítsuk be! Elménk így a korai ébredésre, illetve a valóság tesztelésre lesz 
felkészülve. 

Az ébresztő elmaradásának köszönhetően viszont az ellenőrzést alvó üzemmódban fogja elvégezni. 
Biológiai óránk ugyanis a korai ébredés időpontjában beindítja az éberségi szintünk növelő biokémiai 
folyamatokat - ezek azonban az ébresztő hiányában alvó tudatunkra fognak hatni. Az ehhez 
hozzáadódó, korábbi napokban akkumulálódott RÉM rebound miatt meghosszabbodott RÉM 
pedig megfelelő táptalajt fog jelenteni a szokottnál aktívabb elménkben kiváltódé tudatos álmok 
számára. 

Amennyiben mégis felébrednénk ébresztő nélkül is a korábbi időpontban, maradjunk 
mozdulatlanok, emlékeztessük magunk a valóságtesztelési szándékunkról, és próbáljunk meg éber 
átmenetet végrehajtani! 

old. 78 



Éb(e)ren álmodom 

A b) korai ébredést igénylő napok teendői teljes mértékben megegyeznek az első fáziséival: 
a normálisnál 90 perccel korábban kell felébrednünk, és az ezt követő másfél órában 2-5 
percenként valóságteszteket kell végrehajtanunk. A különbség, hogy ezt ilyenkor mindössze egy-egy 
napon keresztül kell csinálnunk az egy teljes hét helyett - lévén minden másnap a normális ébredéskor 
életbe lépő szabályok érvényesek. 

Az a) és b) napokat tehát folyamatosan váltogatnunk kell. Köszönhetően annak, hogy a hetek páratlan 
számú napból állnak, a normális és korai ébredések az egymást követő hetek során eltérő napokra 
fognak esni. Ez azt is maga után vonja, hogy míg az egyik héten 4 napon lesz esélyünk tudatosulni, a 
következőn csak 3 alkalommal. 

A normális időpontban való ébredést jelentő napokon alkalmasint aludhatunk tovább a megszokottnál 
- ez azonban az aznapi hosszabb RÉM és nagyobb tudatosulási esély árán potenciálisan rontani fogja 
a technika egészének hosszútávú hatásfokát. Igyekezzünk minél kevesebbszer ily módon belepiszkálni 
átállított bioritmusunkba! 


4.4 FILD 

A FILD (Finger Induced Lucid Dreaming) egy különösebb előkészületet nem igénylő technika, 
ennek köszönhetően kezdő tudatos álmodok is bátran kísérletezhetnek vele - azok számára pedig 
különösen ajánlott, akik egyébként is többször felébrednek maguktól az éjszaka folyamán. 

A FILD, akárcsak az álom láncolás (DEILD - Dream Exit Induced Lucid Dreaming), tulajdonképpen 
tekinthető az éber átmenetbe (WILD) vitt csavarnak is, illetve annak egy alternatív, 
tömörített verziójának. WILD.rar, ha úgy tetszik. Mentális horgonyként ez esetben ujjaink mozgatását 
használjuk, annak érdekében, hogy a visszaalváskor végbemenő átmenet során kellőképp éberek 
tudjunk maradni. 

Röviden felvázolva, a FILD mindössze 4 lépésből áll: 

1. a normális esti elalvásból, 

2. néhány óra elteltét követő ébredésből, 

3. mutató és középső ujjunk váltakozó mozgatásából, 

4. illetve a kb. 30 másodperc elteltével végzett valóság tesztelésből. 

És persze a remélhetőleg ezáltal kivívott tudatosulásból. 

A kivitelezés kapcsán néhány dolgot érdemes szem előtt tartanunk: 

1. A végrehajtáskor eléggé kómás, elalvás közeli, de mégis relaxált állapotban kell lennünk. A kellő 
fáradtság biztosításához így érdemes mindössze 3-4 óra alvást követően felébreszteni magunk. A 

FILD talán legnagyobb nehézsége e megfelelő éberségi szinttel járó feleszmélés eltalálása. 

2. Ha túl ébernek érezzük magunk, nyugodtan aludjunk vissza, és próbálkozzunk a következő 
ébredéskor! Bár nem alapfeltétel, hogy a technikát közvetlenül egy álomból felébredve kíséreljük 
meg, de ezzel jelentősen növelhetjük a siker valószínűségét. 

3. Az ébredést követően - szemünk kinyitása nélkül - azonnal a technikára kell összpontosítanunk. 
Figyelmünk elkalandozásának elkerülésére ezért az előző nap folyamán erősítsük meg kísérletezési, 
illetve tudatosulási szándékunk. 

4. Ujjaink mozgatását egy zongora vagy billentyűzet két egymás melletti billentyűjének váltakozó 

nyomogatását utánozva kell kiviteleznünk. A kifejtett erőnek akkorának kell lennie, hogy éppen csak 
nyomást gyakoroljunk a képzeletbeli klaviatúrára. Nem kell ütközésig tolnunk a gombokat, 
ujjainkat csak annyira kell megmozdítanunk, hogy érezzük izmaink 

összehúzódását. Alternatívaként középső és mutató ujjunk gyengéd egymáshoz érintgetésével is 
próbálkozhatunk. 

5. Figyelmünk teljes mértékben a kivitelezett mozgásnak kell szentelnünk. Kerüljük el a magunkkal 
folytatott mentális párbeszédeket, vizualizációt, számolást, illetve a túlzott analizálást! Csináljuk 
automatikusan! Bár célunk a visszaalvás, azt ne próbáljuk meg erőltetni - azzal pont az ellentétes 
hatást fogjuk elérni! 

6. A tesztelés időpontjaként megadott 30 másodperc, illetve egyéb időablakok csak irányadók. Nem 
kell pontosan fél percig mozgatnunk az ujjaink, nyugodtan rábízhatjuk magunk szubjektív 
időérzékünkre. 

7. A valóságteszt megválasztásakor érdemes egy olyan mellett letenni a voksunk, amelyik minimális 
mozgást igényel. Pl. a másik kezünk két ujjával befogott orrunkon keresztül megkísérelt légzés, ha 
már a technika megálmodója eredetileg azt használta. 

8. Amennyiben arra a következtetésre jutottunk, hogy ébren vagyunk, hagyjunk fel aktuális 



epizódunkból. A helyszín elhagyásának megkönnyítésére ilyenkor segítségül hívhatjuk a 
vizualizációt, egy hálószobánktól eltérő helyszínre transzportálva magunk. Ezt követően nincs más 
dolgunk, mint az álom stabilitásának fenntartása. 

A nevezéktan zavarosabbá tételére a technika HILD néven is fut, lévén egy - hargarts nevű - 
fórumozótól származik. Az eredeti leírást tartalmazó, 2004-es bejegyzés ma is elérhető az LD4ALL.com 
és DremViews.com weblapokon. 

Bár tudományos magyarázattal nem szolgál a módszer működésével kapcsolatban, megemlíti, hogy 
nem kell feltétlenül ujjainkra hagyatkoznunk az indukció során - egyéb testrészeinkkel, illetve 
időintervallumokkal is próbálkozhatunk a finomhangoláskor. A hangsúly a mozgás árnyalatnyi, 
illetve ismétlődő voltára van helyezve. 

A FILD-re tett kísérletek során könnyedén tapasztalhatunk téves ébredést, így az arra egyébként is 
hajlamos oneironautáknak különösen résen kell lenniük a valóságtesztek végrehajtásakor. 


4.5 DEILD - álomláncolás 

Az éber átmenet megközelítésén alapuló, eltérést leginkább csak a nevükben hordozó technikák 
sorából nem maradhat ki az álom láncolás (DEILD - Dream Exit Induced Lucid Dreaming). A FILD 
technikához hasonlóan ezzel a módszerrel is főként a felszínes alvók, illetve 
azok tudnak könnyedén sikereket elérni, akik egyébként is maguktól felébrednek RÉM periódusaik 
végén. 

Az ilyen alkalmak remek lehetőséget biztosítanak a tudatosulásra, amennyiben képesek 
vagyunk mozdulatlanul, csukott szemmel felébredni álmainkból - az éberségi szintünk fenntartása 
melletti tudatos visszalépés szándékát észben tartva. Megfelelően kivitelezve e technikával egyetlen 
éjszaka folyamán lánccá fűzhetjük egymást követő (remélhetőleg) tudatos álmaink. További 
pozitívumok, hogy pillanatok alatt kivitelezhető, és a „klasszikus” éber átmenettel szemben nincs 
szükségünk normális alvási mintázataink megzavarására. 

Az álom láncolás megálmodója a DreamViews.com fórum egy felhasználója, aki jó egy évtizeddel 
ezelőtt, Klace nick név alatt tárta nyilvánosság elé módszerét. Csak hogy tudjuk, siker esetén ki felé 
irányítsuk hála fohászaink ahelyett, hogy azokat hagynánk céltalanul bolyongani az éterben. 

A technika előfeltétele - már ha az épp véget ért álomba szeretnénk visszalépni -, hogy képesek 
legyünk felidézni álmaink, illetve kellő mértékű jelenlétet vigyünk álomvilágunkba. Egy tisztán 
felelevenített álom ugyanis nagyobb támadási felületet nyújt a visszalépésre, mint egy halvány 
foszlányok formájában felidézett. 

Az álom láncolás alapvetően 3 lépésből áll: 

1. a csukott szemmel történő, mozdulatlan ébredésből, 

2. az álomba történő tudatos visszalépésből egy rövid ébrenlétet követően, illetve 

3. a felkészülésből a következő álomba való belépésre, a jelenlegi destabilizálódásakor. 

1. Az ébredésnek 

nem kell feltétlenül egy álmot követnie, a technika alvási ciklusaink bármelyik szakaszából feleszmélve 
bevethető. Amennyiben az ébredéshez külső segítségre kell hagyatkoznunk, ügyeljünk arra, hogy az 
ébresztő funkciójának betöltését követően kapcsoljon ki. Az ismétlődően megszólaló riasztás idő előtt 
megszakíthatja aktuális éberré válásunk. 

Bár a csukott szemmel eltöltött mozdulatlanság nem alapfeltétel, azzal jelentősen megnöveljük a 
sikeres visszalépés esélyét. Ébredést követően ugyanis arra kell törekednünk, hogy agyunkat minél 
kevésbé zökkentsük ki álmodó üzemmódjából - a mozgolódás, illetve a külvilág vizuális ingereinek 
befogadása pont az ellenkező irányba terelné tudatállapotunkat. 

Az igazsághoz persze hozzátartozik, hogy az éjszaka során is folyamatosan forgolódunk, amikor 
kényelmetlenné válik aktuális testhelyzetünk - mégsem szokott problémát okozni a másik oldalunkra 
való átfordulást követő azonnali visszaalvás. Amennyiben nem analizáljuk rongyosra a mozgás 
kiváltotta lehetséges következményeket, és képesek vagyunk a technika végrehajtására fókuszálni, 
nem kell a következő, mozdulatlan ébredést megvárnunk. 

A mozdulatlanságot egyébként a lefekvéskor 
végzett autoszuggesztióval vagy prospektív 
memóriánk megedzésével tudjuk bebiztosítani. 

A szituáció napközbeni mentális gyakorlása szintén sokat 
segíthet. Ehhez egyszerűen feküdjünk le, meditáljunk 
vagy ábrándozzunk néhány percig, majd játsszuk el, 
ahogyan lezárt szemhéjjal, mozdulatlanul „felébredünk”! 

2. A rövid ébrenlétet, 


amit az álomba való tudatos visszalépésre várva töltünk, 
viszont ildomos kővé dermedve, csukott 

szemmel átvészelnünk. Amire egyébként lehet, hogy rá is 
leszünk kényszerítve, lévén alkalmanként az 
alvásparalízis állapotában eszmélhetünk fel. Vagy esetleg 
a visszalépés során lesz szerencsénk azt megtapasztalni. A lényeg, hogy ilyenkor képesek legyünk 
megőrizni nyugalmunk. 

Magát a visszalépést többféleképpen is megpróbálhatjuk. Tetszés szerint 

• visszaképzelhetjük magunk az épp megszakadt álom végső vagy egy másik, 
tetszőleges jelenetébe; 

• az éber átmenetet megkísérelhetjük egy teljesen új álomjelenet vizualizálásával kiváltani; 

• a dolgok sodrására bízva magunk megvárhatjuk, hogy a tudatalattink által véletlenszerűen elénk 
tárt környezetben találjuk magunk. 

Az álom láncolás nem csak az éber átmenet kapcsán tűnhet ismerősnek. Michael Raduga Fázis 
technikáinak indirekt alkalmazási módja szintén tudatunk ébredést követő, álmodó állapothoz (REM- 
hez) való közelségét igyekszik meglovagolni a „Fázis térbe” való visszalépéshez. 
Alternatívaként ezekkel, a 12. pontban ismertetett a praktikákkal is próbát tehetünk. 

A tranzíció néhány percen belüli bekövetkezésének elmaradása esetén tanácsos inkább 
visszaaludnunk, majd a következő ébredéskor újult erővel próbálkoznunk. 

Az álomjelenetbe való csöppenést követően minden esetben valóságtesztet/teszteket 
szükséges végeznünk, illetve stabilitást fenntartó álomkontroll módszereket bevetnünk. A lehetséges 
téves ébredések miatt most is résen kell lennünk! 

3. Az álom destabilizálódása 

még a fenntartásra tett legelszántabb próbálkozásaink ellenére is bármikor bekövetkezhet. Ez nem 
feltétlenül kell, hogy problémát jelentsen, hisz mi fel vagyunk készülve erre a forgatókönyvre is! Illetve 
az ilyenkor elvégzendő teendőnkre: a következő álomba való belépésre. A lényeg, hogy fel tudjuk 
ismerni a jelenlegi kiruccanásunk végének közeledtére utaló jeleket. 

A technika tulajdonképpen ezen a ponton ér körbe. Az aktuális álom szertefoszlásakor ugyanaz a 
dolgunk, mint a kiinduláskor: az ébredést csukott szemmel, mozdulatlanul kell túlvészelnünk. Egészen 
addig, amíg a körülmények ismét alkalmassá nem válnak az álomvilágba való tudatos visszalépésre. 

Ennyiből gondolom az is látható, hogy a láncolás nemcsak önmagában használható, de az idő előtt 
megszakadt tudatos álmokba való visszalépésre is alkalmas lehet. És mivel tudatos álmainknak bevett 
szokása a vártnál korábbi összeomlás, nem árt, ha van egy ehhez hasonló trükk a tarsolyunkban. 


4.6 ADA - egész napos tudatosság 

Az ADA (All Day Awareness) tulajdonképpen egy korábban már ismertetett gyakorlat, vagy ha 
úgy tetszik, szokás egész napossá kiterjesztett verziója: a tudatosságé. A meditáció kapcsán már szót 
emeltem a tudatosság napközbeni gyakorlásának fontossága mellett. Az éber és álmodó tudatunk 
működése közötti hasonlóságoknak köszönhetően ugyanis a napközben kialakított szokásaink az 
éjszaka során is manifesztálódni fognak - így az ébrenlét során gyakorolt éberség hozzá fog járulni az 
álmainkban történő tudatosuláshoz. Ellenkező esetben, ha még az ébrenléttel töltött óráinkban sem 
vagyunk résen, ne számítsuk rá, hogy álmainkban majd más hozzáállást tanúsítunk! 

Az 'egész napos’ elnevezés félrevezető lehet, azt sugallva, hogy hitvány emberi képességeink 
meghaladó módon figyelmünket reggeltől estig folyamatosan összpontosítanunk kellene valamire. 
Szerencsére ilyesmiről szó sincs. Ez különben is teljesen lefárasztana bennünket, mivel szembe menne 

elménk alapvető működési módjával, a robotpilóta üzemmóddal. Arról nem is szólva, hogy egy időben 
csak véges számú dolog befogadására vagyunk képesek, és határaink feszegetése rövidtávon túltelíti 
processzorainkat. 

Legtöbbünk úgy rohan végig a napjain, hogy az emberi elme véges kapacitását értelmetlen 
dolgokra fecsérli. Folyamatosan azon kattogtatja fogaskerekeit, hol, mit és kivel kell még elintéznie, 
mielőtt kifutna az arra a napra kiszabott 24 órás időkorlátból. A folyamatos előre tervezés persze a 
távolabbi jövőre is kiterjedhet, de a lényeg, hogy vajmi kevés időt töltünk a jelen pillanat megélésével, 
környezetünk és tudattartalmaink aktuális valójukban történő érzékelésével. 

Tudatunka működőképesség érdekében szelektíven tünteti ki figyelmével a lényegesnek ítélt 
dolgokat, a szükségteleneket pedig ezzel egyidejűleg figyelmen kívül hagyja. Az olvasás során 
feltételezem eddig a pontig nem voltál tudatában pl. annak az érzetnek, amelyet a rajtad levő ruha 
érintése vált ki a bőrödön. A figyelemről akár egy reflektorfényeként is gondolkodhatunk, amely véges 
számú dolgot képes megvilágítani. Egy adott területre való fókuszálás a többi kárára megy a láthatóság 
(érzékelhetőség) szempontjából. A tudatosulás érdekében nem a fényerőt kell megnövelnünk, hanem 
a minőségét, illetve célpontját kell megváltoztatnunk. Megfontoltabban és célirányosabban kell a 
valósághoz viszonyulnunk, nem pedig megkísérelnünk azt minél teljesebb valójában, esztelenül 
befogadni. Az a már előrevetített túltelítődéshez, kimerüléshez és az azokból elkerülhetetlenül adódó 
feladáshoz vezetne. 

A technika helyes megközelítését, illetve az eltérő minőségben jelen levő figyelmet jól példázhatjuk pl. 
a reggeli hírek olvasásával: 

• Robotpilóta üzemmódban végezve az informálódást figyelmünk - tekintetünkkel karöltve - csak 
átsiklik a szalagcímek felett. Ez felel meg szokásos érzékelésünknek. 

• Ha igyekeznénk beazonosítani az összes betűtípust és -méretet, az olyan lenne, mintha 
megkísérelnénk a valóság minden lehetséges részletének befogadását. Ezzel csak leolvasztanánk a 
saját áramköreinket. 

• Ehelyett az olvasás során a szöveg jelentésén való eltöprengésre, annak értelmezésére kell 
törekednünk. 

Az ADA alapelve, hogy a nap folyamán igyekeznünk kell a jelen pillanat megélésére fókuszálni 
- megfigyelő és reflektív képességeink bevetésén keresztül. A szokottnál nagyobb figyelmet kell 
szentelnünk környezetünknek, a testünkben jelen levő érzeteknek és gondolatainknak. A 
működőképességet az teszi lehetővé, hogy a valóság éber tudattal történő érzékelése és megélése 
teljesen más érzeteket kelt, mint amelyek az álmokban megtapasztalhatok. Amennyiben megtanuljuk 
elkülöníteni őket egymástól, nem kell állandóan kitüntetett álomjelek felbukkanására várnunk - spontán 
is tudatosulni fogunk. Egyre gyakrabban. 

Ajelen részleteinek tudatos megtapasztalását és mérlegelését tehát az álom és ébrenlét elválasztására 
való törekvést szem előtt tartva kell elvégeznünk. Pusztán tudatában lenni az érzékszerveink felől 
érkező információnak, illetve tudattartalmainknak nem elegendő - azt is fontolóra kell vennünk, vajon 

ezek a tapasztalatok miben lennének mások, ha épp álmodnánk. 

Az ADA tehát nem az érzékszerveink hosszú távon fenntarthatatlan leterheléséről szól - az a 
tudatosság szempontjából teljesen haszontalan lenne. Épp aktuális valóságunk természetének 
megkérdőjelezése nélkül legfeljebb életszerűbb álmokat eredményezhetne. Ehelyett annak kell 
állandóan tudatában lennünk, hogy épp ébren vagyunk, vagy esetleg álmodunk. 

Ennek érdekében igyekeznünk kell napközben minél gyakrabban tetten érni magunk a robotpilóta 
üzemmódba való kapcsoláskor, a fejünkben kavargó gondolatoknak való behódoláskor. Erre remek 
lehetőséget adhatnak pl. azok az alkalmak, amikor észrevétlenül magába szippant minket a szociális 
háló, vagy technológiánk valamely egyéb vívmánya igéz öntudatlanná bennünket. Figyelmetlenségünk 
észlelésekor térjünk vissza az ’itt és most’- ba, az álmodás gyanújával befogadva és kiértékelve 
környezetünk! 

Az álmainkban való felébredés érdekében kifejlesztendő ilyen, aktív tudatosság sajnos éles 
ellentéte az egyébként ránk jellemző passzív jelenlétnek, amellyel végigrobogunk saját életünkön - 
alvajáróként, ösztöneinktől hajtva habzsolva tapasztalatainkat anélkül, hogy valójában megízlelnénk 
azokat. Atudatosság - részben jelenlegi, azt még nyomokban sem tartalmazó szokásaink hatalma miatt 
- egy olyan készség, amely kifejlesztése nem egyik pillanatról a másikra fog megtörténni. 

Lassú víz partot most alapon azonban a figyelemmel átélt pillanatok fokozatosan életstílussá 
alakíthatók. Az ADA ugyanis inkább tekinthető életmódnak, mintsem puszta indukciós technikának. 
(Ehhez útmutatót egy kedves barátom Youtube videóiban találsz, pl. itt) Az aktívan és tudatosan megélt 
élet pedig még éber álmok nélkül is sokkal színesebb, mint a szórakozottan elfogyasztott szürke 
hétköznapok. 


4.7 FATE - szándékos téves ébredés 

A nem elég szemfüles tudatos álmodókra alattomosan leselkedő téves ébredéseket már 
ismerhetjük korábbról. Ezek olyan, általában hiperrealisztikus álmok, amelyek a valós felébredés akár 
teljesen meggyőző másolatai. És valójában teljesen értelmetlen volt antropomorfizálni őket... 

A téves ébredések során a környezetünkben levő kisebb-nagyobb következetlenségekből jöhetünk rá 
arra, hogy még mindig álmodunk. Ha elkerülik figyelmünk, zavartalanul ténykedhetünk tovább, mígnem 
egyszer csak valóban felébredünk. A detektálásuk kiváltotta érzelmi sokk szintén ezt eredményezheti. 
Amennyiben viszont úrrá tudunk lenni a felismerés kiváltotta reakciónkon, akár tudatos álomként is 
folytathatjuk tévesen megkezdett napunk. 

A FATE (False Awakening Through Expectation - szándékos téves ébredés) technika abban lehet 
segítségünkre, hogy az ilyen alkalmak sikeres kihasználását ne kelljen a sors szeszélyeire bíznunk: a 
téves ébredést elvárásaink erejére támaszkodva szándékosan idézzük elő. Hogy pontosan hogyan, azt 

a CAT (Cycle Adjusment Technique) technikát is megálmodó Dániel Love-nak köszönhetően tudhatjuk 
meg. Akár Are You Dreaming c. könyvét megvásárolva is. (Melegen ajánlom.) 

A FATE alapelgondolása, hogy az ébredéskor végzett valóságtesztelés szokásunkká alakításával az 
ellenőrzést nagy valószínűséggel egy téves ébredés során is el fogjuk végezni. Az epizódot meg 
optimális esetben fel fogjuk ismerni. 

Pofonegyszerű, nem? De mégis hogyan tudunk megfelelő táptalajt biztosítani az egyébként 

viszonylag ritka téves ébredéseknek? 

Úgy, hogy az ébredésünkkel kapcsolatos megszokott (idő, helyszín, bejáratott reggeli rutin) elvárásaink 
mellé továbbiakat teremtünk magunkban: a normálisnál korábbi ébredést és a valóságtesztelést. 

Számítanunk kell rá, hogy valami miatt fel fogunk ébredni az éjszaka során - hasonlóan ahhoz, amikor 
pl. el kell érnünk egy hajnali vonatot, amivel eljuthatunk jól megérdemelt vakációnk helyszínére. Amikor 
elménk egy bekövetkezendő esemény szinte megszállottjává válik, valószínű, hogy elvárásainktól 
hajtva az azt megelőző éjszaka - gyakorlásképp - álmodni is fogunk róla. Amennyiben számítunk rá, 
hogy éjszakai pihenőnk nem lesz zavartalan, mert valami miatt a szokottnál korábban meg kell 
szakítanunk, az ezáltal eredményezett álmok jó eséllyel a felébredésről fognak szólni. 

A technika kivitelezéséhez szükségünk lesz a mindennaposán használt mellett még egy 
ébresztőre (okostelefon, okosóra, táblagép stb.), amely képes egy előre meghatározott 
időintervallumban véletlenszerű időközönként hangos riasztásokat generálni. 

Maga a módszer pedig így néz ki, lépésről lépésre: 

1. lefekvés: során arra kell programoznunk szokásos ébresztőnk, hogy legalább 5 óra alvást követően 
szólaljon meg. Az azon felül használtat pedig arra, hogy ezt követően egy 90 perces periódusban 
véletlenszerű időpontokban riasszon. Az ébresztőket úgy kell elhelyeznünk, hogy ne tudjuk 
félálomban kinyomni őket - muszáj legyen felkelnünk az elhallgattatásukhoz. Emellett el kell 
távolítanunk, vagy le kell takarnunk minden, idő mérésére alkalmas eszközt, hogy ne tudjuk 
megítélni, valójában hány óra lehet. 

2. ébredés: az előre beállított időben. Az ágyból kikecmeregve ilyenkor ki kell kapcsolnunk megszokott 
ébresztőnk, illetve le kell takarnunk, hogy még véletlenül se tudjunk rá támaszkodni a 
tájékozódásban. Mindeközben az egész cselekvés részleteire kell összpontosítsunk: a 
fényviszonyokra, tárgyak elrendezésére, testünkben keletkező érzetekre. 

3. valóságtesztelés: befogott orrunkon keresztüli légzés megkísérlésével. Kivitelezni javallott a 
standard ébresztőnk kikapcsolását követően. Amennyiben biztossá válunk az ébrenlét tényével 
kapcsolatban, feküdjünk vissza! 

old. 86 





Éb(e)ren álmodom 

4. a valóságtesztelés vizualizálása: visszafekvés közben fejben fussunk át azon, ahogy a 
valóságtesztet elvégeztük. Milyen érzés volt odakászálódni az ébresztőhöz, megpróbálni elzárt 
orrlyukainkon keresztül levegőt venni. Ezúttal azonban képzeljük el, hogy a tesztelés során képesek 
voltunk lélegezni - amiből rájöttünk, hogy valójában álmodunk! Arra is emlékeztessük magunk, hogy 
hamarosan ismét fel fog ébreszteni egy véletlenszerű riasztás, amelyet követően ismét meg kell 
ejtenünk a szóban forgó valóságtesztet! 

5. véletlenszerű riasztásra történő ébredés: a 90 perces periódus random időpontjában. Miközben - 
opcionálisan kalapáccsal a kezünkben, átkozódva - ismét odakászálódunk az ébresztőnkhöz, 
összpontosítsunk a cselekvés részleteire: a fényviszonyokra, tárgyak elrendezésére, testünkben 
keletkező érzetekre. Majd végezzük el megint a valóságtesztet! Amennyiben arra a következtetésre 
jutunk, hogy ébren vagyunk, feküdjünk vissza! 

6. a 4. és 5. lépés ismétlése: addig, amíg tudatossá nem válunk, vagy elérkezik a pillanat napunk 
megkezdésére. 

Fontos, hogy mindeközben fogalmunk sem legyen a pontos időről, vagy arról, konkrétan hány 
riasztást fogunk kapni a kezdeti ébredést követő 90 perces periódusban! Az így kialakított 
bizonytalansággal ellehetetlenítjük, hogy elménk túlzottan bele tudjon lazulni az egész gyakorlatba, és 
kényszerítjük, hogy folyamatosan számítson a következő ébresztőre. 

A valóságteszt természetesen lecserélhető egy másikra, de ügyeljünk arra, hogy az ne az idő mérésére 
támaszkodjon, hisz épp azt próbáljuk elérni, hogy ne tudjuk, hányat is ütött az óra. 

A módszer érdekes módon mind DILD (Dream Initiated Lucid Dreams), mind WILD (Wake Initiated 
Lucid Dreams) kiváltására alkalmas lehet. Előbbi esetén egyszerűen arról fogunk álmodni, amint 
végezzük a valóságtesztet, s közben leesik a tantusz, hogy épp egy álomban botorkálunk. A WILD pedig 
a 4. pont vizualizációja során indukálódhat, amikor azon kaphatjuk magunkat, hogy már nem pusztán 
vizualizálunk, hanem egy immár tudatos álomban vagyunk. 

Ha elsőre túl munkásnak tűnik, hasonlítsd össze az előnyöket és hátrányokat, hogy el tudd dönteni, 

adnál-e egy esélyt a kipróbálásnak! 

Pro: 

• sokoldalú módszer, amely figyelembe veszi a tudatosulás pszichológia és biológiai aspektusait, 
illetve az időzítés fontosságát is; 

• a tudatosulás valószínűleg egy ismerős környezetben (hálószobánk) következik be, amely 
megkönnyíti előre meghatározott cselekvési tervünk kivitelezését; 

• magas tudatossági szintre számíthatunk. 

Kontra: 

• az alvás megzavarása miatt nem alkalmas rendszeres használatra, illetve esetleges 
alvópartnerünk sem fogja feltétlenül díjazni; 

• a véletlenszerű időpontban érkező riasztások megtorpedózhatják a már sikeresen indukált 
tudatosságot; 

• a hozott anyag mellett további eszközöket (okostelefon, -óra, táblagép stb.) igényel. 


4.8 SSILD - érzékszervek általi tudatosulás 

Érzékszerveink nem csak a fizikális valóságban való tájékozódásra, hanem egy alternatívba való 
bejutásra is felhasználhatjuk. A rájuk támaszkodó indukciós technika (SSILD - Senses Initiated Lucid 
Dream) talán legismertebb formája egy kínai fórumon bukkant fel 2011-ben, egy Cosmiclron néven futó 
felhasználónak köszönhetően. Bár nem volt - és ma sem teljesen - tiszta, egész pontosan miért is 
lenne működőképes, viszonylag rövid idő alatt pozitív visszajelzések garmadát sikerült generálnia. Ezek 
felhasználásával a közösség az évek során a mai, kifinomult - és érdekes módon Michael Raduga Fázis 
technikáira hajazó - formájára csiszolta. 

A SSILD - amennyiben hihetünk a reklámszövegnek - üzembiztos hivatott lenni, hisz nem igényel 
különösebb finomhangolást, kreativitást vagy velünk született adottságot. Az álombéli tudatosulás 
(DILD) mellett az éber átmenetet (WILD) is elősegítheti. Ráadásul kivételt képez azon módszerek közül, 
amelyek az idő előrehaladtával veszítenek hatékonyságukból. Bár ezen lehetne vitatkozni, hogy vajon 
a technikák veszítenek a hatékonyságukból, vagy inkább mi a motiváltságunkból. 

A módszert legildomosabb 4-5 óra alvást követően, akár a WBTB-vel kombinálva bevetni, esetleg 
délutáni szunyókálások során, amikor esélyünk van arra, hogy azonnal alvási ciklusaink RÉM fázisába 
lépjünk. Persze ha alkalmunk adódik rá, a természetes ébredéseket követően az éjszaka során 
bármikor máskor is kipróbálhatjuk. 

Ehhez mindössze annyit kell tennünk, hogy 4-6 alkalommal megismételjük a technika magját alkotó 
ciklusokat, 

1. bemelegítésként először 4-6 ciklust elvégezve, 3-4 másodpercig tartó gyors, majd 

2. 4-6 kört végig pörgetve, 15-20 másodpercig tartó lassú formában, 

3. végül pedig minél rövidebb idő alatt álomba merülünk. 

Ügyelve arra, hogy túlbuzgóságunkban ne essünk át a ló másik oldalára, és akkor se csináljunk a 
javasoltnál több ismétlést, ha nem tapasztalunk semmi különöset. Elvégre nem az éber átmenet a 
célunk, hanem hogy megteremtsük a megfelelő feltételeket a későbbi, álombéli tudatosuláshoz. Amit 
ellehetetlenítenénk a túl görcsös alkalmazás által kiváltott álmatlansággal. 

A „ciklusok” 3 lépésből állnak, amelyek mindegyikére a gyors körben 3-4, a lassúban 15-20 másodpercet 
kell fordítanunk. A megszokott alvási pozíciónktól eltérő testhelyzetet felvéve: 

1. Kiindulásként a látásunkra kell összpontosítanunk, pontosabban a csukott szemhéjunk mögötti 
sötétségre. Szemizmaink megerőltetését kerülve, nyugvó szemgolyókkal, anélkül, hogy bármit is 
megpróbálnánk vizualizálni - teljesen normális, ha semmit sem látunk. 

2. Ezt követően figyelmünket a hallásunkra kell terelnünk. Kellően csendes környezetben a fejünkben 
jelen levő, ellenkező esetben a külvilág hangjaira is összpontosíthatunk. 

3. Végül pedig a tapintási érzetünket kell beizzítanunk, olyan szokatlan érzetek után kutatva 
testünkben, mint pl. a bizsergés, zuhanásérzet, viszketés, elnehezedés stb. Amennyiben egyikük 
sem tudjuk felfedezni, összpontosíthatunk a takaró súlyára, a levegő hőmérsékletére, 
szívverésünkre stb. 

Érzékszerveink ilyen módon való ismételt stimulációja mind testünk, mind elménk olyan állapotba 
hozza, amely elősegítheti a spontán tudatosulást. Tehát ne akarjunk erőnek erejével olyasmit látni, 
hallani vagy érezni, ami nincs ott! Jobb, ha arra számítunk, hogy semmi szokatlan nem fog történni. 
Végezzük a gyakorlatot ellazultan, kényelmesen, racionalizálás nélkül! 

Néhány ismétlést követően valószínűleg el fogunk álmosodni, akár annyira, hogy meg is feledkezünk a 
ciklusok kivitelezéséről. Ebből azonban nem kell problémát csinálnunk: ha elvesztjük a fonalat, 
egyszerűen kezdjünk élőről egy új ciklust! Az egyes lépésekre fordítandó 3-4, illetve 15-20 másodpercet 
pedig még véletlenül se próbáljuk fejben számolva pontosan nyomon követni! 

Amennyiben a gyakorlat befejeztével még mindig ébren vagyunk, a lehető legkényelmesebb pozícióba 
helyezkedve, a lehető leggyorsabban álomba kell merülnünk! A sikerre akkor is van esélyünk, ha még 
a ciklusok közben bealszunk. A visszaalvási képtelenség viszont el fogja azt lehetetleníteni. 

A ciklusok kivitelezése során számos lehetséges forgatókönyvet megtapasztalhatunk. 

ASSILD-et követő elalváskor a szokottnál nagyobb tudatossági szintnek köszönhetően spontán éberré 
válhatunk, lévén kritikusabban fogunk hozzáállni az álmainkban egyébként megjelenő furcsaságokhoz. 

Hipnagógikus hallucinációk fellépésekor igyekezzünk passzív megfigyelők maradni anélkül, hogy 
analizálnánk a történéseket! Szerencsés esetben ezek a hálószobánkból kiinduló tudatos álomba 
fognak átfordulni. Ellenkező esetben megpróbálhatjuk őket vizualizációval a megfelelő irányba terelni! 

A SSILD gyakorta vált ki téves ébredéseket is, méghozzá elég valósághüeket. így ha azon kapjuk 
magunk, hogy a technikát követően elalszunk, majd látszólag bármi említésre méltó nélkül felébredünk, 
mindenképpen végezzünk valóságteszteket! Megeshet, hogy nem is álmatlanságban szenvedünk, 
hanem egy téves ébredés epizódban hánykolódunk álmatlanul, vagy abban próbálkozunk a technikával, 
látszólag eredménytelenül! 

Akkor se keseredjünk el, ha a valóságteszt eredménye mégis arra mutat, hogy az ébredésünk valós! 
Ilyenkor próbáljunk ellazultnak maradni és végezzünk el néhány számon felüli, közepes tempójú ciklust! 
Amennyiben semmi különös nem történik, merüljünk mihamarabb álomba! 

Ha a gyakorlás kiváltotta tényleges visszaalvási képtelenség tartósan fennáll, próbálkozhatunk 

• a kezdeti, javallott 4-5 órás alvási idő, illetve 

• a WBTB során ébren töltött idő 

lerövidítésével. 


4.9 Fordított pszichológia 

A fordított pszichológiát általában mások - mondjuk ki - manipulálására szoktuk használni, amikor 
a céljaink elérésére szolgáló egyéb módszereink sorra csütörtököt mondanak. Ilyenkor kell megpróbálni 
jobb színben feltüntetni azt a forgatókönyvet, amelynek pont az ellentettjét igyekszünk előmozdítani. 

A tiltott gyümölcs különben is mindig édesebb... A fordított pszichológia esetén pedig minél édesebb, 
annál működőképesebb. Már a módszer, nem a gyümölcs. A lényeg, hogy minél előnyösebb színben 
van feltüntetve a megtiltott dolog, vagy minél nagyobb mértékben van kilátásba helyezve szabadságunk 
lekorlátozása, annál intenzívebben fogunk reagálni. Ki tudja, épp hányadik dackorszakunk élve ugyanis 
nehezen viseljük az ilyesmit, így - elméletileg - lázadással reagálunk rá. 

Ezt nem csak a nagycsaládos szülők szokták végső elkeseredésükben kihasználni - a 
pszichoterápiában is alkalmazzák pl. a nem kevésbé hangzatos paradox intenció elnevezésű praktika 
formájában. Ez a technika mondjuk épp a negatív szuggesztión alapul, de mégis tudományosan 
megalapozottabbnak, illetve intellektuálisabbnak tűnik a mondandónk, ha telepakoljuk idegen 
kifejezésekkel, nem? A szerző meg remélhetőleg intelligensebbnek... (Ez mondjuk hiú ábránd, mert 
kutatások igazolják, hogy azokat az embereket érzékeljük értelmesebbként, akik az egy adott fogalmat 
leíró kifejezések közül a rövidebbet és egyszerűbb hangzásút használják.) 

Visszatérve a fordított pszichológiára... Mielőtt még rosszul éreznénk magunk amiatt, hogy a mi 
emberi kapcsolataink is ehhez hasonló játszmákon alapulnak, megnyugtatlak - a médiából ránk zúduló 
tartalmak egy része sem csinál belőle lelkiismereti kérdést, hogy a manipuláció ilyen és hasonló 
eszközeihez nyúl. Gondoljunk csak pl. a reklámokra vagy a korhatáros tartalmakra... 

Persze nem lehet mindenkit - minket meg aztán főleg nem! - olyan könnyedén csőbe húzni. A fordított 
pszichológia főleg a lázadó vagy a nárcisztikus személyiségek esetén működik, illetve a döntéshozatalt 
érzelmi alapokra helyező embertársainknál. A meghunyászkodásra hajlamosabb, illetve megfontoltabb 
áldozataink esetén valószínűleg nem kell, és nem is érdemes ilyen végletekig elmennünk. 

A Negatív Szuggesztió Technikája azt használja ki, hogy alvás során prefrontális agykérgünk 
inaktivitása miatt feloldódnak szociális gátjaink, így álmaink nyugodtan betölthetik a Freud által is 
promótált vágybeteljesítő funkcióik. Az ébrenlét során bennünket lekorlátoló szabályok ilyenkor 
következmények nélkül áthághatók - a technika az álmok ezen aspektusát igyekszik hasznosítani. 

Dióhéjban összefoglalva, arra megy ki a játék, hogy intenzív sóvárgást ébresszünk fel egy nagyon is 
speciális tiltott gyümölcs iránt. Illetve, hogy ezen vágyunk csak és kizárólag álmainkban tudjon 
beteljesülni, egyértelműen jelezve ezzel számunkra az álmodás tényét. 

A módszer kipróbálásához szükségünk lesz továbbá egy bizalmasunk bevonására. Akit meg kell 
kérnünk, a kezébe nyomott pénzösszeget fordítsa arra, hogy az általunk kiválasztott - attraktív és 
strapabíró - tárolónkat töltse meg olyan tárgyakkal, amelyekről tudja, hogy számunkra nagyon is vonzók 
lennének. Bár konténerként használhatunk bármit, ami kellően tetszetős, lehetőleg válasszunk valami 
hordozhatót, pl. kis ékszeres dobozt vagy titkos rekesszel rendelkező nyakláncot! 

Az összegnek pedig ajánlatos akkorának lennie, hogy öribarink ne tudja metamfetaminra vagy a 
BalatonSound apropóján reneszánszát élő egyéb designer drogra költeni - de azért meg tudja vele 
saját bejáratú kis frigyládánk tölteni. Apropó, ha Neked is csupa ilyen ismerősöd van, talán itt az ideje 
újakat beszerezni... 

Álomszéfünk - mondanom sem kell, nem romlandó dolgokkal való - feltöltését követően ismerősünknek 
abban egy kézzel írott cédulát is el kell helyeznie, amelyen az „Álmodsz” kijelentésnek kell szerepelnie. 
Majd az egészet oly módon lezárnia, hogy ne tudjon magától kinyílni, de szükség esetén könnyedén 
feltörhető legyen. És a tartalomról természetesen mélyen kell hallgatnia - semmi esetben sem árulhatja 
el nekünk, milyen kincsek kerültek álmaink tárolójába. 

Ezzel máris egy olyan kapszula tulajdonosai lettünk, amelynek tartalma egész további életünk során 
rejtély marad - a tartalom megismerése iránti sóvárgásunk kizárólag álmainkban elégülhet ki, hisz 
a tárolónk természetesen semmi esetben sem nyithatjuk ki. 

Ezt követően mindössze annyi a dolgunk, hogy napközben - pl. amikor valóságteszteket végzünk vagy 
pusztán csak az álmokkal kapcsolatban töprengünk - elővegyük tárolónkat és annak tartalmáról 
ábrándozzunk. 

Képzeljük el, amint felnyitjuk, és ami még fontosabb, hogy ettől világossá válik számunkra, hogy épp 
álmodunk! Tisztázzuk le magunkban, hogy a nyitott konténer abszolúte kiegyenlítendő az álmodás 
tényével! 

Esténként, lefekvéskor is mindig ismételjük meg a fenti vizualizációt, ezzel kialakítva a vágyat tárolónk 
felnyitására. Idővel azt fogjuk elérni, hogy majd meg fog minket ölni a tartalommal kapcsolatos 
kíváncsiság - aminek következtében el fogunk kezdeni kincses ládikánkról álmodni. Hogy milyen 
formában, az az álmok kiszámíthatatlanságának köszönhetően alkalom- és személyfüggő lesz. 
Megeshet, hogy álmainkban a konténerre nyitott, sérült vagy mutáns formában fogunk találni. Esetleg 
konkrétan a felnyitásról fogunk álmodni. 

Ezek a forgatókönyvek nagy eséllyel tudatosulást fognak kiváltani! 

Amennyiben mégsem, köszönhetően egy az álmodó tudatunk által létrehozott bizarr magyarázatnak, 
térjünk vissza a vizualizációnkhoz, és fektessünk több energiát annak élethűbbé és célirányosabbá 
tételébe! Dolgozzunk még egy kicsit azon a nyitott állapotképp álmodom asszociáción! 

A technika további áldásos hozománya, hogy az elkövetkező időkben álmainkban mindenféle olyan 
dolgot fogunk találni frigyládánkban, amelyek nagyon is kapóra jöhetnek az adott szituációban. Vagy 
esetleg fejvakargatással párosuló gyermeki rácsodálkozásra fognak kényszeríteni. 

Ez a fordított pszichológián alapuló technika remek lehetőséget nyújt a tudatos álmodás gyakorlásának 
mindennapjainkba történő beépítésére, és ezzel egyúttal megnöveli az álombéli éberré válás (DILD - 
Dream Initiated Lucid Dreams) esélyét. 

A bejegyzés alapjául szolgáló videót (amelynek megnézésétől szeretnék mindenkit eltanácsolni) a 
könyv Facebook oldalán keresztül tudod - magyar felirattal - elérni. Mind a technika, mind a videó 
Dániel Lőve szellemi terméke, akinek a Youtube csatornájára való feliratkozást meg egyenesen 
megtiltom. 

4.10 Álmok inkubációja 

Az álmok inkubálásának gondolatával már az ókori egyiptomiak és rómaiak is eljátszadoztak. 
Illetve ezt így kijelenteni erős sarkítás: ezekben a kultúrákban olyan központi szerepet töltöttek be az 
álmok és a velük való bensőséges viszony kialakítása, hogy külön templomokat emeltek az 
inkubációhoz. Itt aztán Isteneik által küldött gyógyító energiákat és megvilágosító üzeneteket kaphattak. 
Vagy legalábbis megnyugtatást az interpretációért felelős papjaiktól hogy az ilyesféle átvitel valóban 
megtörténhet... 

A technika eredetileg nem feltétlenül irányul a tudatosulás elérésére, elsősorban 
egy problémára próbál megoldást találni egy, tudatos elménkén kívülről érkező „tanácsot kérve”. Azt, 
hogy ki, vagy mi is valójában jóakaró tanácsosunk - saját tudatalattink, esetleg ügyeletes őrangyalunk 
-, mindenki döntse el magának hiedelemrendszerének függvényében. 

Egy kis csavart víve a történetbe viszont e módszert is saját szolgálatunkba állíthatjuk: 
specifikus helyek, helyzetek, szimbólumok vagy karakterek felbukkanását idézhetjük 

elő vele álmainkban. Ezek azután remélhetőleg segíteni fognak annak felismerésében, hogy álmodunk. 
A jelenség azért működik, mert van egyfajta áthallás, illetve folytonosság ébrenléti és álmodó tudatunk 
között: álmainkban - főleg az alvási ciklusok első néhány RÉM fázisában - gyakran jelennek meg azok 
a dolgok, amelyek napközben foglalkoztatnak bennünket. Különösen igaz ez a közvetlen elalvás előtti 
gondolatainkra, illetve a vizualizált helyzetekre, tudatalattinkba elhintett gondolat magvakra. 

1. A sikeres inkubációhoz 
először is meg kell 
edzenünk azt a mentális 
izmunk, amely az álmaink 
felidézéséért felel. Illetve 
az álmaink fontosságával 
kapcsolatos 

szemléletmódunk is meg 
kell változtatnunk, ha 
jelenleg nem tulajdonítunk 
nekik túl nagy jelentőséget, 
vagy esetleg azt hisszük, 
hogy egyáltalán nem is 
álmodunk. 

Erre a legjobb módszer az álomnapló vezetése. Kiindulásként tehát válassz ki egy, a rögzítésre 
alkalmas módszert! Ez lehet papír alapú, vagy elektronikus, rajtad áll, melyiket preferálod. Ha az előbbi 
mellett döntesz, lehetőleg egy kizárólag erre a célra kinevezett füzetet használj, ne holmi fecniket! Ezzel 
is megüzened tudatalattidnak, hogy valami olyasmire készülsz, aminek számodra nagy jelentősége van. 
Az ilyen szertartásosság szinte minden technika esetén megjelenik - segít bennünket a célra való 
összpontosításban. 

Reggeli - illetve éjszakai - ébredéseid követően gondolatban fuss át az épp aktuális álmod/álmaid 
történésein, majd jegyezd fel őket! Kezdetben valószínűleg csak foszlányokra fogsz emlékezni. Ennek 
ellenére fontos, hogy minden részletet - tűnjenek bármennyire jelentéktelennek - rögzíts! Idővel egyre 
több dolgot fogsz tudni felidézni: nemcsak pillanatképeket, hanem kész jeleneteket, párbeszédeket, 
saját belső monológod és átélt érzelmed. Az előhívást segítheti, ha annak során ugyanabban a 
testhelyzetben maradsz, mint amelyben felébredtél. 

2. Ha már kellőképpen megbarátkoztunk álomvilágunkkal, következhet az inkubálandó álom 
megtervezése! Ennek során álomnaplónkba, vagy egy üres lapra vázoljunk fel egy jelenetet, 
amelyet szeretnénk átélni álmainkban. Fontos, hogy kerüljük a túlzott részletgazdagságot, vagy a túl 
hosszú forgatókönyvet! Ez meg fogja könnyíteni az álom vizualizálását. A konkrét helyszín, szereplők 
és történés meghatározása pont elegendő. Pl. ha egy rég nem látott személlyel szeretnénk találkozni 
egy helyiségbe belépve, elég, ha csak a fal színét, vagy a bútorok elrendezését kötjük ki. A falon függő 
képekről, vagy az asztalon heverő tárgyakról majd tudatalattink gondoskodik. 

3. Már csak egy dolog maradt hátra: elalvás előtti mentális gyakorlatként képzeljük bele magunkat a 
megtervezett álomba! Miután kényelmesen bevackoltuk magunkat az éjszakai pihenőnkhöz, saját 
nézőpontunkból vizualizáljuk újra és újra a szóban forgó szituációt. Törekedjünk a minél 
nagyobb átélésre, érzelmi töltetet adva a dolognak! Arra is figyeljünk, hogy minden alkalommal 
ugyanazon a jeleneten fussunk végig: ne próbáljunk meg pl. szereplőket hozzáadni, vagy a helyszínt 
megváltoztatni! Ha gondolataink elkalandoznának, gyengéden terelgessük őket vissza a kívánt 

mederbe! Ezzel tudjuk biztosítani, hogy az elalvás előtti utolsó gondolataink az inkubált álommal 
kapcsolatosak legyenek. Ezt a vizualizációt az éjszakai felébredések után is végezzük el ahelyett, hogy 
rögtön a másik oldalunkra fordulnánk és visszaaludnánk! 

Mi fog történni ezt követően? 

Remélhetőleg a kívánt dologról fogunk álmodni! Talán már első alkalommal, de megeshet, hogy 
csak napok-hetek múltán. Mint minden technika esetén, itt is fontos a kitartás, elhatározás és a sikerbe 
vetett hit. Annak bekövetkezésekor pedig már csak fel kell ismernünk, hogy egy álomban vagyunk, amit 
arra terveztünk, hogy ugródeszkaként használhassuk a tudatosuláshoz. 

Ebben a részben van segítségünkre az álomnapló vezetése. Minél nagyobb figyelmet szentelünk 
álmainknak, illetve minél jobban összebarátkozunk velük, annál inkább növekszik az átélésük során 
jelen levő tudatossági szintünk. Ez elengedhetetlen a helyzetfelismerésben, nélküle csak 
(álom)zombiként bukdácsolnánk végig éjszakai utazásainkon. 

Az ismertetett technika természetesen személyre szabható, a sarkalatos pontokon kívül tetszés 
szerint változtatható. Saját érdekünk és felelősségünk, hogy megtaláljuk a közös hangot 
tudatalattinkkal és telítsük azt az inkubációval kapcsolatos tartalmakkal. 

Merjünk kreatívak lenni! 

A megtervezett álmot egy külön lapra kiírva párnánk alá helyezhetjük, vagy készíthetünk egy vele 
kapcsolatos rajzot. A vizualizáció mellett elalvás verbalizálhatjuk is azon szándékunk, hogy az adott 
témával kapcsolatban fogunk álmodni. Napközben is folyamatosan emlékeztethetjük magunkat erre. 
Valóban akarnunk kell, és számítanunk kell rá, hogy sikeresek leszünk. 

Más, tudatosulást elősegítő technikákkal is kombinálhatjuk az inkubációt. A megtervezett 
álomjelenet tartalmazhat olyan részt, amelyben valóság tesztet hajtunk végre - ennek eredménye 
automatikusan emlékeztetni fog bennünket az álmodás tényére. 

Emellett a WBTB módszert is bevethetjük, amely lényegében az éjszaka során történő 
felébredéseket használja ki. Ilyenkor rá kell vennünk magunkat, hogy kimásszunk az ágyból, 15-60 
percet ébren töltsük, majd visszafeküdjünk. Az ébrenlét során a tudatos álmodással kapcsolatos 
dolgokkal kell foglalkoznunk: olvasgathatjuk álomnaplónkat, átfuthatjuk az inkubálandó álmunkat, vagy 
böngészhetünk bármilyen más, témával kapcsolatos tartalmat. Mindenképpen kerüljük el azonban, 
hogy tudatunk átkapcsoljon az ébrenléti üzemmódba! Tegyük félre mindennapi gondjainkat, ne 
jelentkezzünk be automatikusan a szociális hálóra - kerüljük el a robotpilóta üzemmódot! 

Szánjuk rá ezen alkalmakat, hogy álomvilágunkra összpontosítsunk! 

4.11 Rémálmok kezelése 

A rémálmokat feltételezem, szinte senkinek nem kell bemutatni. Ha mégis szükségét érzed egy 
definíciónak, egyezzünk ki abban, hogy ezek olyan nyugtalanító álmok, amelyekből azok 
elviselhetetlenné válásakor védekezésképp felébredünk. Szólhatnak teljesen általános 
veszélyhelyzetekről, de legbensőbb félelmeink is megtestesülhetnek bennük. Visszatérő formában 
nemcsak az éjszakai pihenésünk, hanem az ébren töltött órákat is megkeseríthetik. Az elalvás 
megnehezítése mellett memória funkcióink csökkenését, általános szorongásérzetet okoznak. 
Felmérések szerint a felnőtt népesség kb. 5-10 %-át kínozzák valamilyen formában és gyakorisággal. 
De minket nem a statisztikai adatok érdekelnek, hanem az, hogy mihez kezdjünk a rémálmokkal, ha 
szembe találkozunk velük. 

Az alkalmanként jelentkező rémálmoknak valószínűleg nem kell különösebb jelentőséget 
tulajdonítanunk, hisz azokat kiválthatják olyan hétköznapi események, mint a stressz, vagy pl. lázzal 
járó betegségek. Visszatérő formájuk azonban jelezheti, hogy már épp ideje egy nagytakarításnak a 
fejünkben. De ami ennél is fontosabb számunkra: remek lehetőséget biztosítanak arra, 
hogy tudatosuljunk álmainkban. 

Gondoltad volna, hogy bármiféle hasznukat tudnád venni? 

Stresszes, ijesztő, vagy veszélyhelyzetekkel való szembesülés során - ösztönlények révén - 
általában hagyjuk, hogy átvegyék felettünk az irányítást „Fight-or-Flight” / "Harcolj vagy Menekülj” 
válaszreakcióink. így nem meglepő, hogy még egy tudatosra forduló álomban is folytathatjuk a 
veszélyhelyzet előli menekülést, akkor is, ha valójában nincs okunk a félelemre. 

A rémálmokkal való megbirkózásra különböző kreatív technikákat találhatunk, amelyek nagy része 
azonban csak a félelmeink elől való menekvés, illetve a problémamegoldás halogatásának különböző 
formái. Ezek többségében olyan praktikák, amelyek a gyors helyváltoztatásban/felébredésben, vagy 
a harc megkönnyítését szolgáló különböző képességek/társak életre hívásában segítenek. 

Felébredni, vagy „biztonságos” helyre menekülni rémálmaink elől valójában csak a menekülés hamis 
illúziójával lát el bennünket. Ezzel csak a tüneteket kezeljük a problémát kiváltó ok feltárása helyett. Ha 
ez nem lenne elég, biztosak lehetünk benne, hogy a nem kívánt események előbb, vagy utóbb ismét 
fel fognak bukkanni álmainkban. 

Szembeszállni és erőszakkal fellépni egy fenyegető álomkarakterrel szemben első pillantásra jó 
ötletnek tűnhet. De latba vetve annak az eshetőségét, hogy ezek a karakterek saját személyiségünk 
azon aspektusait szimbolizálhatják, amelyeket igyekszünk szőnyeg alá söpörni, már kevésbé imponáló. 
Elpusztításukra tett törekvéseink azt mutathatják, hogy képtelenek vagyunk elfogadni egyes, általunk 
kevésbé megnyerőnek ítélt tulajdonságainkat. Agresszív fellépésünk ezen felül szorongást, vagy 
bűntudatot ébreszthet fel bennünk a későbbiekben, esetleg „bosszúálló” karaktereket hívhat életre 
elkövetkező álmainkban, tovább táplálva egy soha véget nem érő ördögi kört. 

Azért léteznek a szabályt erősítő kivételek is. Amennyiben rémálmainkban korábbi, saját életünkben 
megtörtént események ismétlődnek, amelyek során megaláztak, bántalmaztak, vagy kihasználtak 
minket, semmiképpen ne hagyjuk, hogy ez álmainkban ismételten megtörténjen! Nyugodtan vegyünk 
revansot! És nyugodtan élvezzük ki! 

Most akkor mihez is kezdjünk rémálmainkkal? 

Először is használjuk őket ugródeszkaként az álmainkban való tudatosuláshoz! Napközben, vagy 
elalvás előtt vizualizáljuk, amint a kérdéses helyzetben felismerjük, hogy valójában álmodunk! 

Másodsorban pedig az agresszív fellépés 

helyett próbálkozzunk valamilyen békésebb megoldással! Ez akkor is érvényes, ha nem egy rémálmot 
használtunk kiindulásként a tudatosuláshoz, hanem egy békésen induló tudatos álmunk fordult át 
rémálomba. Ezt is bőven lesz alkalmunk megtapasztalni, hiszen a szemünk előtt kibontakozó 
forgatókönyvet nagyban befolyásolják érzelmeink. Ha valamilyen váratlan eseménytől megriadunk, 
könnyen elszaladhat velünk a ló. 

Amennyiben pl. üldöznek, vagy megtámadnak bennünket, próbáljunk beszédbe elegyedni a fenyegető 
álom karakterrel! Kérdezzünk rá a viselkedésük okára vagy, hogy van-e valami üzenetük számunkra! 
Ha ez nem segítene, megpróbálhatjuk valamilyen ajándékkal lekenyerezni támadónkat. Megeshet, 

hogy csak egy falat szeretetre, 
vagy épp segítségre van 
szükségük, és valójában csak mi 
érzékeltük fenyegetőnek 

közeledésük. 

Egyik legemlékezetesebb 

tudatos rémálmomban egy 

többszintes épületben téblábolok. 
Egyik lépésem követően átesem a 
padlón, de nem azért, mert 
beszakadt volna alattam. Ennek 
következtében a mennyezetté vált 
padló és az alattam levő szint 
padlója között lebegek, amiről 
bevillan, hogy ekkora marhaság is 
csak egy álomban történhet. Ettől rögtön tudatosulok. Körbetekintve a helyiségben egy fehér ruhás, 
hosszú, fekete hajú, átázott kislányt pillantok meg alattam gubbasztani. Átfut az agyamon, hogy pont 
úgy néz ki, mint Samara, a Kör c. horror TV-ből kimászó, kútba fullasztott szereplője. Még be sem 
fejezem a gondolatmenetet, a lány máris felpattan, és oszlott kezével a karomba markolva kihalász a 
levegőből, odahúzva püffedt arcához. Bár megfordul a fejemben, hogy ettől keresztbe-hosszába fossam 
magam, az is beugrik, hogy a filmben is úgy szerelte le a főhősnő a szerencsétlent, hogy magához 
ölelte. Én is ezt teszem, amitől - ha emlékeim nem csalnak - a filmben történtekhez hasonló módon 

fokozatosan szétporlad. Azt hiszem, valamelyik részemnek szüksége volt egy falat szeretetre. 
Mindenesetre sírva, de megkönnyebbültem ébredtem. És azóta sem találkoztam vele ismét össze. 

Elméletben beszélni ezekről a dolgokról és kivitelezni őket nyilván teljesen más tészta. Ne 
keseredjünk el, ha eleinte nem tudjuk megvalósítani elképzeléseinket! Motiváljon minket, hogy siker 
esetén nem csak az éjszakai pihenőnket kapjuk vissza, hanem teljesen más érzelmi állapotban, 
energetizálva fogunk ébredni! 

Mégiscsak más úgy elkezdeni a napod, nemde? 

4.12 Michael Raduga Fázis technikái 

A megváltozott tudatállapotok elérésére irányuló különböző megközelítésmódok kapcsán 
mindenképpen érdemes megemlíteni Michael Raduga-t, aki ezt az egészet a Fázisnak nevezett 
ernyőszó alá söpri. Honlapján és már magyarul is elérhető könyvében direkt, illetve indirekt technikákat 
kínál ezek megtapasztalására, illetve egy elég nagy lélegzetvételű ismeretterjesztő filmmel is igyekszik 
a vállalkozó kedvűek lelkesedését felizzítani. 


A majd egy órás ismertető magyar 
felirattal is elérhető a Youtube-on. 
Megtekintése főleg azoknak ajánlott, akik 
képesek elvonatkoztatni a hatásvadász, 
összeesküvés elmélet háttérzöngét és 
„élő Barbie babát” (Valéria Lukyanova) is 
felvonultató kivitelezéstől. Bár el kell 
ismerni, hatásosabb vágóképként szolgál 
a lenge hálószerkójában parádézva, 
mintha engem mutatnának a pecsétes 
polár pulcsimban, délutáni sziesztázás 


A videó megértést Eszenyi Zsolt fordítása segíti, aki 
egyébként - tudtommal igen hatékonyan - oktatja 
is a Fázis technikákat. Vele a következő linkek 
valamelyikén tudsz kapcsolatba lépni: 


www.tudatosálmodás.hu 

https://www.facebook.com/groups/oobelivegroup/ 

\An«nA; r\r>kAli\/o klnnonnt Ki i 



közben. Nyáladzva. (Szerk.: A polár pulcsim azóta kimostam. De még mindig nyáladzom.) 

Visszatérve a Fázishoz: pozitívumként mindenképpen kiemelendő a gyakorlatias és célratörő 
megközelítésmód, illetve a misztikus sallangoktól való mentesség. A szerző a Fázisba lépés 
lehetőségének magyarázataként az evolúció során megnövekvő tudatossági szintünk RÉM fázisba való 
beszivárgását nevezi meg. Hasonlóan, mint ahogy egy újszülött kinövi a régi ruháit - illetve mi felnőttek 
is, főleg ott derék tájékon -, fokozatosan fejlődő tudatunk is egyre nagyobb kitölthető teret igényel. Bár 
ilyen hasonlattal nem él. 

Raduga megközelítésében a Fázis állapotba kerülést elősegítő módszerek 
indirekt, direkt és álmon belüli tudatosulás kategóriákba vannak osztva. 

Az indirekt módszert az ébredést követő pillanatokban lehet bevetni, a direkt úton pedig öntudatunk 
elvesztése nélkül tudunk belépni a Fázisba. Az álmon belüli tudatosulás csoportról meg már sejthetjük, 
hogy a tudatos álmok indukciójának azon verzióit foglalja magába, amelyek a RÉM során lezajló 
öntudatra való ébredésen alapulnak. 

Mivel a kezdeti szárnypróbálgatásokhoz az indirekt módszer kipróbálása javallott, mi is ezt fogjuk 
először kivesézni. Alkalmazásakor 

1. 6 óra alvást követően fel kell ébresztenünk magunk, majd 

2. ezen instrukciók ismételt elolvasása és egyéb szükségleteink kielégítése után vissza kell feküdnünk. 
Az álomba merülés során a Fázisba való belépési szándékunkra kell összpontosítanunk. 

3. Az elkövetkező órák során lezajló természetes ébredésekkor első dolgunk a testünktől való 
szeparációra tett kísérlet kell, hogy legyen. Igen, nem káprázik a szemed. E technikák velejárója 

lehet a testünktől való szeparáció érzete. 

4. Sikertelenség esetén az innentől számított kb. egy percet arra kell szánnod, hogy 2-3 szimpatikus 
(3-5 másodpercig tartó) indirekt technika 4 ciklusán végig haladva találj egy működőt, majd 
szeparálódj a testedtől. 

5. A kísérleteket követően - függetlenül attól, hogy sikeresek voltak-e, vagy sem - ismét vissza kell 
aludnunk. Az újabb ébredések során pedig meg kell ismételnünk az egész protokollt a 3. 
ponttól kiindulva. Siker esetén pedig hozzá is láthatunk a Fázisban végrehajtandó, előre kiötlött 
tervünk megvalósításához. 

A ciklusok során használandó technikákat, illetve magát az indirekt megközelítést tárgyaló 
magyar nyelvű útmutató ezen a linken található. 

Alább meg a teljesség igénye nélkül kiragadott minták. 

• Körforgás: 3-5 másodpercig próbáld meg minél valósághűbben elképzelni és érezni, hogy a fej¬ 
lábujj tengelyed mentén körben forogsz valamelyik irányban! Ha ez semmilyen érzetet nem kelt, lépj 
tovább egy másik technikához! Amennyiben a rotáció leghalványabb jelét is érzékeled, összpontosítsd 
a figyelmed erre a technikára és próbálj meg még energetikusáéban körbe forogni! Mihelyst a forgás 
érzete stabillá és valóssá válik, ezt kiindulási pontként használva ismét meg kell próbálnod szeparálódni 
a testedtől. 

• Úszó technika: 3-5 másodpercig próbáld meg a lehető legnagyobb beleéléssel elképzelni, hogy 
úszol, vagy egyszerűen csak úszó mozdulatokat végzel a karoddal! Próbáld meg bármi áron érezni, 
olyan életszerűen, amennyire csak lehet! Amennyiben semmi sem történik, válts technikát! Ha az úszás 
érzete megjelenik, nincs szükség arra, hogy más technika után nézz. Helyette erősítsd fel a megjelenő 
érzékletet! Ezután a vízben történő úszás valós érzete meg fog jelenni. Szeparációra ilyenkor nincs 
szükség, lévén már a Fázisban vagy. Ellenben, ha az úszás érzete úgy jelenik meg, hogy közben az 
ágyadban vagy valamilyen víztömeg helyett, szeparációs technika alkalmazására lesz szükséged. 
Használd az úszás érzetét kiindulási pontként! 

• Képek megfigyelése: Nézz a lezárt szemeid előtt található ürességbe 3-5 másodpercig! Ha 
semmi sem történik, válts technikát! Ha képes vagy bármiféle vizuális ingert felfogni, irányítsd rá a 
tekinteted, míg valóságossá nem válik! Mihelyst megtörténik, szeparálódj a testedtől és engedd, hogy 
az eléd táruló kép magába szippantson! Amikor képeket figyelsz meg, fontos, hogy ne próbáld vizsgálni 
azok részleteit, mert ellenkező esetben el fognak mosódni. Keresztül kell nézned a látott képen, amely 
valószerűbbé fogja azt tenni! 

• A kéz vizualizálása: 3-5 másodpercig élénken és határozottan képzeld el, hogy egymáshoz 
dörzsölöd a tenyered, közel a szemedhez! Próbáld meg minden áron érezni, látni őket magad előtt, 
illetve a dörzsölésükből adódó hangot is próbáld meg hallani! Ha semmi sem történik, válts technikát! 
Ha a fenn említett érzetek bármelyike megjelenik, maradj ennél a technikánál és erősítsd fel addig, amíg 
teljesen élethűvé nem válik! Ezek után megpróbálhatsz szeparálódni a testedtől, a módszer 
használatából eredő érzeteket használva kiindulási pontként. 

• Fantom végtag mozgatás: Próbáld meg az érzékelt kezed, vagy lábad ide-oda mozgatni 3-5 
másodpercig! Semmilyen körülmények között ne mozgasd a fizikális izmaid! Például próbálj meg 
intenzíven le-, illetve felfelé nyomni, jobbra-balra mozogni, és így tovább! Ha semmi sem történik, válts 
technikát! Ha a mozgás bármiféle érzete hirtelen megjelenik, összpontosítsd a figyelmedet erre a 
technikára, próbáld meg növelni a mozgás terjedelmét, amennyire csak lehet! Ha már legalább 10 cím¬ 
re el tudsz mozdulni, azonnal próbálj meg szeparálódni a testedtől, kiindulási pontként a technikából 
eredő érzeteket használva! 

A direkt megközelítés bevetését bármikor megpróbálhatjuk szemünk lehunyását követően - 
elsajátítása viszont jóval nehezebb. Ezért is javallott először az indirekt, illetve álmon belüli tudatosulási 
utat bejárni. 

• Kiindulásként itt is érdemes először valamelyest kialudnunk magunk a belépésre 
tett kísérletet megelőzően. Szigorúan megadott időtartam nincs, bár Raduga a 6 órára esküszik. 
Alternatívaként akár már lefekvéskor próbálkozhatunk. 

• A 3-10 percnyi ébrenlétet követően ismételt elalvás helyett rögtön a technikák bevetését kell 
kiviteleznünk. 

A kísérletre szánt időt nem érdemes 20 percnél tovább kitolni, lévén azt túllépve elménk valószínűleg 
túl aktívvá válik, és testünk képtelen lesz álomba merülni. 

Ne lepődjünk meg, ha a próbálkozás során hosszabb-rövidebb megszakításokat tapasztalunk 
öntudatunk folytonosságában, illetve ha átmenet nélkül egy álomban találjuk magunkat! A Fázisba való 
belépés ilyen feltételek mellett is megvalósítható. 

Ha hiányérzeted támadna az ütemterv pontjainak számára pillantva, az azért lehetséges, mert maguk 
az alkalmazott technikák azonosak az indirekt útnál ismertetettekkel. 

A különbség a végrehajtás idejében, időtartamában és módjában rejlik. Jelen esetben 

megpróbálhatjuk a 

1. klasszikus alkalmazási módot, ahol alkalmanként egy kiválasztott technikával kísérletezünk a 
maximum 20 perces próbálkozás ideje alatt. 

2. Ha az szimpatikusabb, választhatjuk 2-3 technika 1-5 percig történő sorozatos használatát, azok 
tetszőleges módú váltogatásával. 

3. Illetve dönthetünk az indirekt útnál bemutatott ciklusos alkalmazás mellett 3 technika bevetésével. 
Ilyenkor az egyes technikákat 3-5 helyett 10-60 másodpercig kell próbálgatni. 

Ismerkedésre a klasszikus változat ajánlott, de a sorozatos tekinthető elsődlegesnek, annak 
rugalmas felhasználási volta miatt. A kivitelezés passzív, 2 technikát alkalmazó és agresszív, 1 perces 
váltásokat magába foglaló végletei között lavírozva bármi belefér, így könnyedén be tudjuk lőni saját 
tempónkat. A ciklusos alkalmazás pedig kiutat jelenthet az állandó álomba merüléstjelentő zsákutcából. 

Adirekt megközelítésmód alapjaiban nem különbözik bármely más, tudatos álom indukciós technikától, 
amely az öntudat folytonosságának megtartására törekszik. Itt is arról van szó, hogy valamivel le kell 
foglalnunk elménk, amíg testünk álomba nem szenderül. Újdonságérzetet maguk a figyelemelterelő, 
akarom mondani figyelemfenntartó eszközök - a technikák - adhatnak. 

Az álmon belüli tudatosuláson alapuló megközelítést itt most nem tárgyaljuk: pont elegendő 
információt találsz róla a többi technika ismertetése közben. 

5. Pótkerekek 


Az első kérdés, ami általában fel szokott bennünk merülni egy készség kifejlesztése kapcsán, 
hogy mennyi időt fog igénybe venni. Vagy az, létezik-e valami egyszerűbb és gyorsabb megoldás, amit 
kvázi pótkerékként használhatunk. Na, nem azért, mert hozzá lennénk szokva, hogy itt és most 
megkapjuk azt, amit akarunk. Lehetőleg anélkül, hogy túlzottan meg kelljen erőltetnünk magunk érte. 

Szerencsénkre a tudatos álmodás megkönnyítését hivatott termékekkel Dunát lehet rekeszteni. 
Szerencsétlenségünkre nagy részükről az is elmondható, hogy legfeljebb arra való. A kereskedelmi 
forgalomban elérhető pótkerekek egy részét nem a tudatos álmodás iránti lelkesedés, hanem a gyors 
pénzszerzési lehetőség hívta életre. 

E segédeszközök között találunk elektronikai cikkeket, amelyek arra hivatottak, hogy jelezzék 
számunkra, mikor vagyunk alvás során a RÉM fázisban. Alvó maszkok, amelyek fényjeleket adnak le, 
vagy csuklópántok és mobil alkalmazások, amelyek rezgéssel próbálják tudtunkra adni, hogy épp 
álmodunk. Esetleg a fülünkbe duruzsolják ennek tényét. 


Azután ott vannak az étrend kiegészítők, amelyek az alvással, álmodással és memória 
funkciókkal kapcsolatos élettani folyamatainkat igyekeznek megtámogatni, megteremtve a megfelelő 


táptalajt a tudatosuláshoz. Ezek általában az agyunkban termelődő olyan ingerület átvivő anyagokat 


Még mielőtt rátérek ezek részletesebb tárgyalására, 
szeretném leszögezni, hogy senkit nem bíztatok 
arra, hogy bármit is beszedjen. Egyrészt azért, mert 
az emberi szervezet ez nagyon finoman hangolt 
masinéria, így nem feltétlenül tanácsos 
belepiszkálnunk a működésébe. 

Másrészt, ha elkezdünk külső forrásból magunkhoz 
venni valamit, idővel hozzászokhatunk és függővé 
válhatunk tőle ahelyett, hogy saját magunk 
állítanánk elő. 

Biológiánkban jelenlevő egyéni, apróbb 
eltéréseknek köszönhetően pedig a javasolt dózisra 
másként reagálhatunk, mint az átlag. 


Bagoly mondja verébnek, hogy.. 



célozzák, amelyek segítségével 
idegsejtjeink kommunikálnak, és az 
alvási ciklusok során folyamatosan 
változó szintjükkel segítik, hogy minden 
a normális kerékvágásban maradjon. 
De vannak köztük olyanok is, amelyek 
pusztán csak nyugtató hatásukkal 
hivatottak javítani alvásminőségünkön. 

A szintetikus anyagoktól 
ódzkodók szerencsét próbálhatnak 
oneirogén (gyógy)növényekkel, 

amelyekről azért annyit érdemes 
elöljáróban leszögezni, hogy csak azért 
mert „természetesek”, nem lesznek 


biztonságosabbak laboratóriumban „termett” szintetikus alternatíváiknál. 


És persze nem maradhat ki az agyhullámok hangolása/szinkronizálása binaurális (két füllel 
kapcsolatos), monaurális vagy izokrónikus ritmusok segítségével. Amelyek azon alapulnak, hogy 
agyhullámaink képesek válaszolni ritmikus szenzoros pl. fény- és hangimpulzusokra. Ha azok megfelelő 
ütemben és erősséggel érkeznek hozzánk, agyunk mondhatni rájuk hangolódik, aktivitása 
szinkronizálódik velük. Az idegrendszerben hangok segítségével kiváltott ilyen, elektromos változásokat 
frekvenciakövető válasznak nevezzük. Agyunkat a megfelelő állomásra tekerve ezek a hangok 

elméletileg segíthetnek a tudatos álmodásban. 

A kockázatok és mellékhatások tekintetében úgy gondolom - leszámítva az agyunk kémiájába 
való belepiszkálást-, ezek a segédeszközök ésszerű használat mellett ártani nem árthatnak. Legfeljebb 
a pénztárcánknak. 

A hasznosságukról a legtöbb esetben már kevésbé vagyok meggyőzve (kivéve a később tárgyalásra 
galantamine-t vagy huperzine A-t), és sikeres alkalmazás esetén is nehéz megmondani, mekkora 
arányban tudható be a tudatosulás placebo hatásnak, illetve mennyiben járultak hozzá ezek a 
segédeszközök. 

Arra mindenképpen jók lehetnek, hogy segítsenek ritualizálni, szertartásossá tenni tudatosulási 
törekvéseink, ezáltal is azt közvetítve a tudatalattinknak, hogy épp valami olyasmivel próbálkozunk, ami 
fontos számunkra. 

A fagyi ott nyalhat vissza, ha függővé válunk tőlük, vagy ezektől várjuk a csodát. Még ha segítenek is 
éberré válnunk álmainkban, ha a megfelelő technikákkal nem készülünk fel, vajmi keveset fogunk tudni 
kezdeni vele. Valószínűleg néhány másodperc alatt fel fogunk ébredni, ki fog csúszni az irányítás a 
kezünkből, és tudatossági szintünk visszasüllyed a hétköznapi álmokban megszokottra. Persze azt sem 
szabad figyelmen kívül hagynunk, hogy ezek az alkalmak is remek lehetőséget jelentek a gyakorlásra, 
a tudatállapottal való ismerkedésre. 

5.1 Drugs are bad, mmkay? 

Ahogy azt már korábban említettem, az agyunk neurokémiáját befolyásoló étrend kiegészítők 
tárgyalásakor Thomas Yuschak Advanced Lucid Dreaming: The Power of Supplements c. könyvére 
fogunk támaszkodni. Úgy gondolom, a szóban forgó anyagok természetét figyelembe véve ez 
mégiscsak bölcsebb, mint vakon megbízni egy találomra kiválasztott internetes forrásban. Yuschak 
maga is lelkes tudatos álmodó volt - amíg aktívan részt vett az online közösségi életben -, és 
oneironauta társai visszajelzéseit is figyelembe véve csiszolta ki a könyvében olvasható használati 
utasításokat. 

Mindemellett, ha bármelyik anyag használata mellett döntünk, kezdjük az alacsonyabb dózisú, 
önmagukban történő bevitellel! Rövid „piackutatást” követően látni fogjuk, hogy a tiszta anyagok mellett 
számos termék elérhető, amely már előre bekevert formában tartalmaz egyszerre többféle, tudatos 
álmodást megtámogatni hivatott összetevőt. 

Bár csábítóan hangozhat, hogy ne kelljen időt, energiát és pénzt belefektetnünk egy számunkra 
működőképes kombináció kitapasztalására, az ilyen, „mindent bele” keverékek megvásárlásától 
szerintem jobb eltekinteni. 

Használatukkal ugyanis nem fogjuk tudni meghatározni, hogy az egyes összetevők mennyiben járulnak 
hozzá a kiváltott hatáshoz. így csak a sötétben fogunk tapogatódzni, hogy sikertelenség esetén melyik 
komponensre kellene ujjal mutogatnunk. Másrészt az is megeshet, hogy felesleges dolgokat viszünk be 
szervezetünkbe, amelyek bár nem feltétlenül károsak - de attól még mindig szükségtelenek. 

A megfelelő szint belövését követően azután, szükség esetén, kombinálhatjuk a különböző étrend 
kiegészítőket a hatás optimalizálása érdekében. Természetesen a szervezetünkben lejátszódó, 
releváns átalakulási folyamatok ismeretében. 


A tudatos álmodás biológiai vonatkozásaival kapcsolatos agytágítás az előző alkalommal 
fennakadt valahol a vér-agy gáton. Amely az egyik legjobb barátod, még ha ennek eddig nem is voltál 
tudatában. Vér-agy gátunk ugyanis folyamatos műszakban gondoskodik arról, hogy csak olyan dolgok 
juthassanak el agyunkba, amelyeknek ott ténylegesen van keresnivalója. Persze véletlenül és szánt 
szándékkal is bekerülhetnek szervezetünkbe olyan anyagok, amelyekre e védművünk nincs 
felkészülve, de ettől eltekintve azért elég jól ért a dolgához, amikor a nemkívánatos határátlépők 
kiszűréséről van szó. Amely a kitüntetett szereppel - érzékenységgel - bíró idegszövetünk esetén egy 
nagyon is alapvető igény. 


Vér-agy gátunk szűrő funkciójának meglétét akkor érdemes észben tartanunk, amikor valamilyen 
étel/ital, vagy étrend kiegészítő elfogyasztásával próbáljuk befolyásolni agyunk alvási ciklusokat irányító 
kémiáját. Ha figyelmen kívül hagyjuk a vér-agy gát bevitt anyagokkal szembeni átjárhatóságát, a kívánt 
hatás elmaradását fogjuk tapasztalni. Még jó, hogy az ingyenesen elérhető keresőmotorokat is 
barátaink sorában tudhatjuk! Ne legyünk restek segítségül hívni őket a tájékozódásban! 


1.5.1 Acetilkolin 

Az acetilkolin szerepéről 
a RÉM fázis kialakításában és 
fenntartásában már volt szó. Itt most 
az agyunkban végbemenő 
átalakulási folyamatait taglaljuk, 
hogy könnyebben megértsük, 
milyen támadási pontokon hatnak a 
szintjét módosító étrend 
kiegészítők. 

Az idegsejtjeinkben 


A szervezetünkben lejátszódó biokémiai folyamatokra 
jellemző a ciklikusság. A különböző 
biomolekulák alkotóelemeikből folyamatosan felépülnek, 
majd életcéljukat beteljesítve lebomlanak, így veszítve el 
aktivitásukat. Az építőköveket azonban nem pazarolja el 
testünk - ez különben is meggondolatlanság lenne részéről 
a mai ingatlanárak mellett. Helyette besorozza őket 
folyamatosan ismétlődő, önmagukba visszatérő felépülési és 
lebomlási ciklusokba. Ezek a mai napig is csak részlegesen 
feltérképezett kapcsolati rendszert alkotnak egymással, 
amelyek az emberi elme számára felfoghatatlanul bonyolult 
módon szövődnek össze. A már feltérképezett 
csomópontokat célba véve viszont befolyásolni tudjuk az 
egyes molekulák szintjét. 


Lépj előre tetszőleges számú mezőt! 



lejátszódó acetilkolin ciklus egyik főszereplője az azt lebontó enzim (a biokémiai folyamatok lezajlását 


megkönnyítő molekula), az acetilkolin észteráz. 


A tettvágytól fütött acetilkolin molekula az aktív idegsejtből a szinapszisok területén kikerül a szinaptikus 
résbe (a kapcsolódó sejtek nem érnek egymáshoz, ez a parányi hézag választja el őket). Ott aztán a 

megfelelő receptorokhoz kapcsolódva leadja a forró drótot a címzetteknek. Szerencsétlenségére a 
szinaptikus rés egy veszedelmes vidék. Az ott levő acetilkolin észteráz molekulák már türelmetlenül 
várják, hogy mondandója befejeztével kettévágják főhősünk. A happy (never) ending-et az biztosítja, 
hogy az így keletkező kolin és acetát felhasználódik újabb és újabb acetilkolin molekulák gyártására. 

Erre alapozva, a szemfüles és kreatív tudatos álmodok korszakalkotó ötlettel álltak elő. Vegyük el az 
acetilkolin lebomlásáért felelős enzim munkakedvét, így hosszabbítva meg a kommunikációs molekula 

élettartamát - következésképp 
pedig a RÉM fázis hosszát. 


A demoralizálásra alkalmazott 
jómunkásemberek 
az acetilkolin-észteráz gátlók. 
Ezek - ugyanúgy, mint a 
hétvégéjükről beszámoló 

munkatársaid teszik azt veled 
hétfőn - egy időre elterelik az 
acetilkolin-észteráz figyelmét a 
munkáról. Az acetilkolin 
molekulák így kicsit hosszabb 
életet élhetnek, nagyobb mennyiségben lesznek jelen az idegsejtek közötti térben: a RÉM fázis pedig 
tovább fog tartani. 

Hosszabb RÉM —> hosszabb álmok —> több idő és nagyobb esély a tudatosulásra. 

Használatukkal tehát egy ébrenléttel töltött éjszakai időszakot (WBTB technika) 
követően nagyobb eséllyel fogunk azonnal alvási ciklusaink RÉM fázisába kerülni. Emellett annak 
meghosszabbításával növeljük azt az időablakot, amelyben tudatosulhatunk. Ha ez nem lenne elég, az 
ébrenlétből álomba való direkt, éber átmenetet is segíthetjük. 

Az acetilkolin szint befolyásolására szolgáló étrend kiegészítők többféle irányból is hathatnak: 

a) imént tárgyalt lebomlásának megakadályozása mellett 

b) lehetnek szerkezetileg hasonló molekulák (agonisták), amelyek képesek utánozni az acetilkolin 
által kiváltott hatást, illetve 

c) alapanyagként (prekurzor) szolgálnak a felépítéséhez. 

a) A tudatos álmodás megkönnyítésére használt két legelterjedtebb acetilkolin-észteráz gátló molekula 
a Galantamine és a Huperzine A. A Galantamine olyan növényekből nyerhető ki, mint a hóvirág, nárcisz, 
skarlátpiros japánamarillisz, illetve az amarilliszfélék családjának egyéb tagjai. Elképzelhető, hogy 
nemcsak lebomlást megakadályozó molekulaként, hanem agonistaként is szerepet játszhat. A 
huperzine A pedig a korpafüfélék közé tartozó Huperzia serrata nevű növényből, továbbá a 
Huperziaceae növénycsalád további tagjaiból izolálható, 

b) Az acetilkolinhoz hasonló szerkezetű 
molekula a nikotin. Közismerten 
mérgező és függőséget okozó 
természete miatt nem fogok róla 
bővebben beszélni. Legyen elég annyi, 
hogy ugyanolyan hatást képest kiváltani 
az acetilkolin receptorokon, mint maga a 
neurotranszmitter. Ha mégis kedvet 
kapnál hozzá, a dohányzásra való 
rászokás helyett tapasz formájában kell 
magadhoz venned. 

c) Az acetilkolin szervezetünk általi 

előállítását megtámogató 

kiegészítőkben pl. kolin sók (bitartrát és 


Ezek a pótkerekek természetes módon előfordulnak 
különböző növényekben, illetve a keleti 
gyógyászatban már több száz éve használják 
memóriát támogató funkciójuk miatt. A nyugati 
orvostudomány kicsit megkésve ugyan, de szintén 
felismerte az ebben rejlő potenciált, és manapság 
az Alzheimer-kór lelassítására hívja őket segítségül. 
Ennek ellenére itt szeretnék mindenkit megkérni, 
hogy ne támadja meg a tavasz közeledtével a 
szomszéd virágágyást. Ezeket a hatóanyagokat 
otthoni körülmények között nem lehet úgy kivonni, 
hogy biztonságosan elválasszuk őket a 
növényekben található más, esetenként mérgező 
molekuláktól. 


Bagoly mondja verébnek, hogy.. 



citrát), CDP-kolin (citidin difoszfát kolin) és GPC (glicero-foszfokolin) található. 


A sók előnye, hogy gyorsan szívódnak fel és emelik meg a jelenlevő acetilkolin mennyiségét - már 
amennyiben annak kiindulási szintje alacsony volt. Hátrányuk, hogy hatékonyságuk gyorsan lecseng. A 
további koncentrációnövelésre jó a CDP-kolin és GPC. Hatékonyság tekintetében elméletileg az utóbbi 
a nyerő, mivel gyorsabban felszívódik, és hamarabb ki is pucolódik szervezetünkből, miután betöltötte 
funkcióját. 


Ezen felül közvetett módon is beleszólhatunk az acetilkolin munkavégzési hatékonyságába. 
Ugyanúgy, ahogy egy idő után Te is érdeklődésed veszted a munkatársaid beszámolói után azon a 
bizonyos hétfőkön, a molekula érzékelésére szolgáló receptorok is közömbössé válnak - 
szakzsargonnal élve deszenzitizálódnak. Ez az érzéketlenné válás akkor válik igazán problémássá, 
amikor megnövekszik az agyban jelenlevő acetilkolin mennyisége. Mi most épp ilyen forgatókönyvekről 
beszélünk. A receptorok figyelmének fenntartásában szerencsére segítségünkre siethet a Piracetam. 


A két, közkedvelt acetilkolin-észteráz gátló molekula, a Galantamine és a HuperzineA, tehát (részben) 
azonos módon hivatottak javítani tudatosulási esélyünk: az acetil-kolin molekula lebomlásának 
lelassításán/megakadályozásán keresztül. A galantamine emellett képes magát az acetil-kolin molekula 
ikertestvérének álcázva direkt módon is aktiválni az azt érzékelő receptorokat. 

A fentiekből kitűnhet, hogy az időzítésnek kritikus szerepe van a siker elérésében. Ahelyett, hogy este, 
lefekvés előtt csatolnánk fel pótkerekeink, 4,5-6 óra alvást követően érdemes bevetnünk őket, 
kombinálva pl. olyan indukciós technikákkal, mint a WBTB vagy a MILD. 


Nemcsak a bevétel időpontja, hanem az azt követő ébrenlét hossza is sarkalatos. Ha túl sokáig 
bíbelődnénk a visszafekvést megelőzően, könnyen tapasztalhatjuk, hogy átestünk a ló másik oldalára 
- az időközben fellépő hatóanyag koncentráció csúcs miatt képtelenek leszünk visszaaludni. így 

old. 106 






Éb(e)ren álmodom 

érdemes e kivonatok szervezetünkben tett látogatásának időbeni vonatkozásaival is tisztában lennünk. 

A galantamine-ra gyors felszívódás és lassú kiürülés jellemző. Bevételt követően egy órán belül 
eléri maximális koncentrációját a vérben, és kb. két teljes napra van szüksége a kimosódáshoz. 
A huperzine A amellett, hogy szinte azonos hatékonysággal szívódik fel, csak fele annyi ideig 
tartózkodik keringésünkben - ez mindenképpen dicséretes! Ennek köszönhetően - ha kedvünk tartja - 
rövidebb idő elteltével tudjuk bevenni a következő adagot anélkül, hogy megmérgeznénk magunkat, 
vagy érzéketlenné válnánk a hatással szemben. 

Ezzel meg is érkeztünk az adagoláshoz. A galantamine tudatos álmodáshoz javasolt dózisa 4-8 
mg között van - ez jóval alacsonyabb a vényköteles, idegrendszeri leépülést meggátolni hivatott 24 mg 
körüli adagtól. A huperzine A esetén ezzel szemben az ajánlott napi dózis 200-400 pg (mikrogramm!). 
A hatékonyság növelése érdekében első lépésben adhatunk hozzájuk 250-500 mg acetil-kolin 
előanyagot kolin-citrát, vagy -bitartrát formájában. Hogy erre van-e szükségünk, azt saját magunknak 
kell kitapasztalnunk. Egyesek esküsznek rá a lehetséges mellékhatásként jelentkező enyhe fejfájás 
kivédésében. Szerintem csak rontanak a helyzeten. 

Mit várhatunk tőlük? 

Jobb esetben extrém hosszú ideig tartó, élénk, hiperrealisztikus álmokat. Ha szerencsénk van, 
mindezt tudatos formában, vagy legalábbis megnövekedett tudatossági szint, egyéb kognitív 
képességek és irányíthatóság mellett. 

Ha kevésbé rendezett bolygóállások 
mellett születtünk, vagy túladagoljuk 
magunk, akkor pedig potenciális 
mellékhatások egész hosszú sorát. Ide 
értve a fejfájást, izomgörcsöket, 
emésztőszervi kellemetlenségeket, 

fáradékonyságot, légzési nehézséget, 
hangulatingadozásokat, 
memóriazavarokat, hőháztartással, 

szívritmussal és vérnyomással 
kapcsolatos kellemetlenségeket. 


- 

ily w/w 


Bagoly mondja verébnek, hogy... 


Saját tapasztalataim alapján az ajánlott dózisok 
határának feszegetése másnap fejfájást, 
fáradékonyságot és intenzív ingerlékenységet 
okozhat. Ezen felül az álmaim felidézése is eléggé 
döcögött a bevételt követő második napon. 

Utóbbi talán betudható annak, hogy a bevitel 
hatására megnövekedett acetilkolin szint ugyan 
ideiglenesen megtámogatja a memória funkciókat, 
de a külső forrás megszűnésekor szervezetünk 
elégtelennek találja a saját maga által termelt 
mennyiséget. Ezek a mellékhatások a következő 
napra megszűnni látszanak, és az alacsonyabb 
dózisok esetében nem is jelentkeznek. Z' 


1.5.2 Szerotonin 

Az indukciós technikákat taglaló fejezetből már tudjuk, hogy alvási ciklusaink RÉM fázisának 
hosszát közvetett módon is meghosszabíthatjuk, a RÉM rebound nevű jelenség segítségével, amely 
tulajdonképpen szervezetünk egyensúlyra való törekvésén alapul. A szerotonin ennek kivitelezésében 
lehet segítségünkre, illetve az alvás minőségét általában javító hatásával tovább támogathatja éberré 
válásunk. 

Az előanyagaiból kiinduló pályafutása valahogy így néz ki: 


Az ábrán látható bioszintetikus 
útvonal tagjai közül maga 
a szerotonin, illetve az N-acetil 
szerotonin pattan le vér-agy 
gátunkról. A többiek számára szabad 
az átjárás, és ezzel egyidőben recept 
nélkül is megszerezhetők étrend 
kiegészítő formájában, vagy 
bevihetők táplálékunk segítségével. 
Mivel az 5-HTP közelebb áll a 
szerotoninhoz, illetve könnyebben 
átjut a vér-agy gáton, hatékonyabb 
előanyagnak számít, mint a triptofán, de utóbbi használata 

is életképes megközelítésmód lehet szerotonin szintünk megnövelésére. Ugyan végső soron 
a melatonin mennyiségét is meg fogjuk emelni, annak modulálását eredményesebben tudjuk megtenni, 
ha már előre gyártott formában vesszük magunkhoz. 



A tárgyalásra kerülő neurotranszmitterek közül a szerotonin játssza a legösszetettebb szerepet 
mindennapi élettani folyamatainkban, illetve a legközvetettebbet a tudatosulásainkban. Mind 
az éberségi szint, mind az alvás szabályozásában részt vesz, és akkor még nem is beszéltünk 
a hangulat, fájdalom, koncentráció, libidó és étvágy modulálásáról. 


Az alvási ciklusok kezdeti szakaszában szintje fokozatosan elkezd emelkedni, és ezt a tendenciát 
mutatja egészen addig, amíg el nem érjük a legmélyebb nem-REM fázisokat. A visszaúton mindez a 
visszájára fordul, és a REM-be érve ki is ürül véráramunkból. 


A tudatos álmok megtámogatásában a szerotonin 
egy kétélű fegyver. Pozitívumként említhetők a 
meghosszabbodott késői RÉM fázisok, illetve az 
alvás minőségének javítása. A dolog árnyoldala, 
hogy amennyiben még mindig a szervezetünkben 
van a tudatosulási kísérletünk során, a siker esélye 
drasztikusan csökkenni fog. Emiatt 
egyaránt körültekintően kell 

eljárnunk a dózissal, bevételi idővel, és más 
anyagokkal történő kombinálással is. 


Bagoly mondja verébnek, hogy... 



Az álmokra kifejtett hatása kapcsán 
ismeretes, hogy függetlenül attól, hogy 
táplálék, gyógyszer vagy étrend kiegészítő 
formájában visszük be, megnöveli azok 
életszerűségét. Ennek viszont ára van, 
mivel a szerotonin által megtámogatott 

- általában 

nyugtató és pihentető - álmokat nehezebb 
felidézni. A bevitt koncentrációjával 
kapcsolatos mértékletesség nem csak 
ezért javallott - a túladagolás az akár 
életveszélyessé váló szerotonin 


szindrómába is átfordulhat. Tünetként ilyenkora zavarodottság, fejfájás, remegés, izzadás, láz, magas 
vérnyomás, tachycardia (szapora szívverés), hányinger, hasmenés, izomrángások, túlműködő reflexek, 


álmatlanság és kóma is megjelenhet - tetszőleges kombinációban és intenzitással. Szerencsére ezt 

általában csak a különböző gyógyszerek felelőtlen kombinálásával tudjuk kiváltani, de azért mindig 
legyünk elővigyázatosak, ha egyszerre többféle dolgot is beveszünk! 

A szerotonin szintéziséhez szükséges előanyagok hatékonyságának összehasonlításakor már 
felmerült, hogy az 5-HTP számít biztosabb befutónak. Megfelelő alkalmazásával nemcsak 
a pihentetőbb alvást és RÉM visszatérést válthatjuk ki, hanem megkönnyíthetjük a visszaalvást az 
olyan, stimuláló anyagokkal való kombinálást követően, mint a Galantamine, Huperzine A és Yohimbine. 
Az álmokra kifejtett további potenciális hatása a nézőpontváltás: ahelyett, hogy aktív résztvevői lennénk 
a történéseknek, inkább csak passzív megfigyelőként vagyunk bennük jelen. 

Az 5-HTP gyors felszívódással és rövid féléletidővel rendelkezik, amelyből az következik, hogy 
közvetlenül lefekvés előtt érdemes bevennünk. Vérbeli koncentrációjának csúcsát kb. 90 percet 
követően éri el, és nagyjából 6 órányi (4 alvási ciklusnyi) alvást követően a bejutott mennyiségnek már 
csak kb. egytizede van jelen keringésünkben. 

Ajánlott dózisa 100-150 mg, amely lehetővé teszi, hogy 4-5 óra alvást 
követően már visszatérjenek kezdetben elnyomott álmaink. Ilyenkor érkezik el a pillanat a WBTB 
módszerrel, acetil-kolin észteráz inhibitorokkal, WILD-al, illetve egyéb étrend kiegészítőkkel való 
kombinálására. 

Leggyakoribb mellékhatásaként hányinger és gasztrointesztinális diszkomfort jelentkezhet (Utóbbi egy 
ősmagyar kifejezés, amely a cifrafosás választékosabb szinonimája.). Elkerülésük érdekében a 
kipróbálást kezdjük egy alacsonyabb dózissal, amelyet a megadott határértéken belül (50-300 mg) 
fokozatosan emelhetünk a kívánt hatás megjelenéséig. Vényköteles antidepresszánsok szedése 
esetén semmiképpen ne próbálkozzunk vele! Előfordulhat, hogy huzamosabb ideig kell kísérleteznünk 
az eredményesség érdekében. Ilyenkor feltétlenül figyeljünk oda, hogy hagyjunk időt az esetlegesen 
használt más kiegészítők szervezetünkből történő kiürülésére azok ismételt bevitele előtt! 

Azt is érdemes számításba venni, hogy B6-vitaminnal történő egyidejű bevétele 
esetén emésztőrendszerünk szabotálhatja tudatosulásunk, az 5-HTP-t agyunk helyett 
a tápcsatornánkban szerotoninná alakítva - ezáltal esélyt sem adva neki a vér-agy gáton történő 
átjutásra. 

A felvázolt bioszintetikus útvonal kiindulási pontját jelentő triptofán egy esszenciális aminosav, 
amelyet szerveztünk ne tud önmaga előállítani, így azt külső forrásból kell beszereznünk. A 
kiegyensúlyozott táplálkozás biztosítja, hogy kellő mennyiségben jussunk hozzá, de ha magas triptofán 
tartalmú ételeken/italokon keresztül szándékoznánk befolyásolni szerotonin szintünk, olyasmit kell 
fogyasztanunk, mint a tofu, olajos magvak, tejtermékek, lazac, tonhal, bárány, pulyka, barna rizs, 
szójaszósz. Az étrend kiegészítő formájában bevitt ajánlott dózisa 500-1500 mg között mozog a 
különböző internetes források alapján. 

A probléma csak az, hogy 5-HTP-vá alakulásához ugyanarra a B6-vitaminra van szükség, amely majd 
a következő lépésben szerotoninná változtatja - még a tápcsatornában. Ehhez jön még az, hogy a B6- 

vitaminból meg aztán tényleg lehetetlenség lenne táplálékon keresztül bevinni a tudatosuláshoz 
ajánlott, 100 mg-os dózist. így mindenképpen B6 étrend kiegészítőhöz kell nyúlnunk, ha azt szeretnénk, 
hogy a bevitt triptofán célirányosan tudjon hasznosulni. És még ekkor sem tudjuk leállítani a reakciót az 
5-HTP létrejötténél - annak egy része még a bélcsatornánkban szerotoninná konvertálódva kárba fog 
veszni: lévén nem fog tudni átjutni a vér-agy gáton. 

Ennek köszönhetően hosszas kísérletezésre számítsunk, ha megpróbálnánk megtalálni a triptofán és 
B6 megfelelő beviteli arányát! És ne lepődjünk meg, ha az azonnali tudatosulás helyett „csak” álmaink 
életszerűségén, illetve felidézésük képességén tudnánk csiszolni valamelyest... 

1.5.3 Dopamin 

Az agyunk jutalmazási rendszerében kulcsszerepet betöltő dopamin az örömszerzés mellett 
a tanulás és mozgás szabályozásában, illetve a motiváció és egyensúly fenntartásában is érdekelt. 
Megemelkedett szintjétől akár eufórikus állapotba is kerülhetünk, de önbizalmunkra, éberségi 
szintünkre és agresszivitásunkra anélkül is serkentő hatással bír. Nem mellesleg ez szabadul fel 
agyadban, mikor megpillantod a kék háttér előtti piros értesítéseket. A szociális média addiktív voltának 
biológiai alapjai vannak. 

Dopamin hiányában általános letargiát, fáradtságot, életuntságot és motiválatlanságot 
tapasztalhatunk. Libidónk és önértékelésünk is eléggé megtépázódhat. Egyensúlyának felborulása 
különféle kórképek kialakulásához is vezethet: többletét a skizofréniával, normálisnál alacsonyabb 
szintjét a Parkinson-kórral és a depresszió egyes formáival hozhatjuk kapcsolatba. Sajnálatos 
módon szintjének csökkenése a kor előrehaladtának elkerülhetetlen velejárója a dopamint termelő 
(dopaminerg) neuronok fokozatos pusztulásának köszönhetően. 

Mivel e dopaminerg idegsejtek aktivitása a nap folyamán vajmi keveset változik, az alvási 
ciklusok szabályozásában feltételezhetően csak mellékszerepet játszik. Az álmokra gyakorolt alapvető 
hatásáról viszont érdekes módon a Parkinson-kórban szenvedő, L-dopa tartalmú gyógyszeres kezelést 
kapó páciensek beszámolói szolgálnak bizonyítékul. Külső forrásból történő 
bevitele életszerűbb, hosszabb, de akár (félelemérzettől mentes) rémálomszerű epizódokat is 
eredményezhet. Anélkül, hogy bármilyen módon befolyásolná a RÉM periódust - ennek köszönhetően 
a tudományos közösségben is kezd átértékelődni a nézet, miszerint a RÉM feltétlenül szükséges lenne 
az álmodáshoz. 

A dopaminnal megtámogatott álmoktól ezen felül eseménydússágot várhatunk, vezérmotívumként 
pedig gyakran valamiféle ellenségen/fenyegető helyzeten való sikeres felülkerekedést. 

A tudatos álmok indukciójakor a dopaminnak nem tudjuk hasznát venni, helyette az irányítás 
kezünk közé kaparintásában számíthatunk a támogatására. A dopamin nyújtotta önbizalom és 
motiváció növekedés hatására álomkontroll trükkjeinket még nagyobb hatásfokkal vethetjük be - a 
bátortalan szárnypróbálgatások helyett seperc alatt a fellegekben járhatunk. 

Ebbe persze a korábban tárgyalt vér-agy gátunknak is beleszólása van, lévén annak egyik 
kedvenc elfoglaltsága e transzmitter aktív formája központi idegrendszerünkbe való bejutásának 
megakadályozása. Közvetlen előanyagának, az L-dopának már nem kell elszenvednie ezt a 
diszkriminációt, így a bevitelkor inkább hagyatkozzunk ezen prekurzorra! Ugyan a fenil-alanin és tirozin 
is járható út lehet, a közbeékelt átalakulási lépéseknek köszönhetően inkább egy rögökkel, mint 
babérokkal behintett. Bár az L-dopa szintetikus, tisztított verziója vényköteles, természetes 
formájában szerencsére számos babfélében megtalálható. Legnagyobb mennyiségben a Mucuna 
Pruriens csúfnevet viselő fajban. 

Ahogyan az előanyagok átalakulását szemléltető fenti folyamatábra is mutatja, dopamin szintünk 
megnövelésével a bennünk keringő noradrenalinnak és adrenalinnak is adnánk egy löketet. Amit a nem 
kívánt vérnyomás- és szívfrekvencia emelkedés, illetve egyéb mellékhatások miatt ildomos elkerülnünk. 
Még egy indok a dopamin aktív formában történő bevitelére tett kísérletek mellőzésére. Ahogyan azt az 
étrend kiegészítők taglalása során korábban már láthattuk, itt sem babra megy a játék. 

Apropó, bab... 

A Mucuna Pruriens-t az ayurvédikus gyógyászatban már évezredek óta használják - ennek ténye 
talán csökkentheti a bevételétől való ódzkodásunk. Vagy annak a számításba vétele, hogy motoros 
képességeink olajozott működéséhez elengedhetetlen a dopamin szinten tartása - ez viszont az idő 
előrehaladtával a már említett idegsejtszám csökkenés miatt saját erőből egyre kevésbé kivitelezhető. 

Az L-dopa természetes forrása - a szintetikus vénykötelességén túl - azért is jobb opció, mivel utóbbit 
egy további gyógyszerrel egy időben kellene magunkhoz venni, amely megakadályozná, hogy még a 
vér-agy gáton történő átjutás előtt dopaminná konvertálódjon. Ami azután nemcsak hatástalan maradna 
álmaink manipulálása szempontjából, de a keringésünkben maradva különböző mellékhatásokat 
produkálna. Pl. túlzott stimulációt, hőemelkedést, álmatlanságot és hányingert. Terhes nők esetén akár 
magzatkárosítást. 

A Mucuna Pruriens-ből származó L-dopa esetén ez idáig tisztázatlan okokból kifolyólag nincs 
szükség semmiféle segédanyag magunkhoz vételére az ilyesmi megakadályozásához. Sőt, a 
hatékonysága sem marad el a szintetikus alternatívájától, így nincs szükség magasabb dózis bevitelére. 
A túladagolással azért ezzel a variánssal is ki tudnánk váltani az említett mellékhatásokat. 

A cuccot gyors felszívódás és rövid kiürülési fél-életidő jellemzi. Mindössze 90 perc alatt eléri 
koncentrációs csúcsát vérünkben, ezt követően mennyisége ugyanennyi idő alatt a felére csökken, 
és 12 óra elteltével már nem is mutatható ki. 

Az ajánlott dózis bevitelének kiszámításakor figyelembe kell vennünk a tisztított növényi kivonat 
százalékos hatóanyagtartalmát, hisz az extraktum a kereskedelmi forgalomban többféle koncentrációjú 
formában is elérhető (10% - 50%). A forrásul használt könyv szerzője a 10 %-os mellett teszi le a voksát. 
Feldolgozatlan mag formájában történő kipróbálása nem ajánlott, hisz annak pontos L-dopa tartalmát 

nem tudjuk meghatározni. 

Maximális, még biztonságosnak tekinthető napi dózisa 400 mg, de a tudatos álmok 
megtámogatására a 80-200 mg-os tartománnyal ajánlatos kísérleteznünk. Ehhez opcionálisan 
hozzáadhatjuk az acetil-kolin észteráz inhibitorok valamelyikét azok ajánlott mennyiségének észben 
tartásával. Túl nagy dózisú Mucuna Pruriens más, indukáló anyagokkal való kombinálása jelentősen 
csökkentheti a tudatossá válás esélyét! A két különböző természetű pótkerék bevitele közötti optimális 
időablakot, illetve az adagokat nekünk kell kitapasztalnunk. 

Irányadóként használhatjuk az alábbi két kombinációt: 

a) 4-5 óra alvást követően 4-8 mg Galantamine, 250-750 mg kolin só (citrát, vagy bitartrát) és 100 mg 
L-dopa egyidejű elfogyasztása; 

b) 4 óra alvást követően 200 mg L-dopa bevétele, majd kb. egy óra elteltével 4-8 mg Galantamine és 
250-750 mg kolin só (citrát, vagy bitartrát) hozzáadása. 

A B6-vitamin L-dopa tartalmú étrend kiegészítőkkel történő együttes szedésétől szintén el kell 
tekintenünk, mert az az L-dopa -> dopamin átalakulás szükséges katalizátora. Amennyiben túl nagy 
mennyiségű B6-vitamin van jelen emésztőrendszerünkben elfogyasztásakor, az L-dopa idő előtti 
átalakulás miatt le fog pattanni vér-agy gátunkról. 


1.5.4 Melatonin 

A melatonin, mint már említettem, felszabadulásának és kifejtett hatásának helye alapján nem 
tekinthető neurotranszmitternek. Azok ugyanis általában az idegsejtek nyúlványai között létrejövő 
kémiai szinapszisokban, illetve az ideg- és izomsejtek találkozási pontján kialakuló neuromuszkuláris 
junkcióban végzik az információátadást - kisebb hatótávolsággal. A melatonin ezzel szemben a 
véráramba ürül, így definíció szerint a hormonnak nevezett kommunikációs molekulák közé tartozik. 
Amelyek közös tulajdonsága, hogy a keringésbe kerülnek, és általában az őket kiválasztó szervtől 
nagyobb távolságra fejtik ki hatásukat. Kitalálod, miért nevezik neurohormonnak? Mert a melatonint 
előállító sejtek az idegrendszerben találhatók. 

Bár már a múlt század közepén felfedezték, étrend kiegészítőként csak a ’90-es évek elején 
kezdték el forgalmazni. E, tobozmirigyünk által termelt hormon központi szerepet tölt be napi (cirkadián) 
biológiai ritmusunk szabályzásában. A melatonint elválasztó tobozmirigy egyébként a keleti 
vallásfilozófiák harmadik szemként is emlegetett Ajna csakrájának szervi megfelelője. Emiatt közkedvelt 
vesszőparipája a megváltozott tudatállapotokat misztikus, vagy spirituális oldalról megközelítő, illetve 
az összeesküvés elméleteket kedvelő embertársainknak. 

A melatonin izolálását követő hatásvizsgálatok arra irányultak, hogy ezt az endogén módon termelődő 
molekulát fel lehet-e használni a szintetikus nyugtatok természetes alternatívájaként - elkerülve 
azok mellékhatásait. Emellett különböző daganatos, neurodegeneratív, immunrendszert és vérnyomást 
érintő megbetegedésekben is vizsgálták esetleges alkalmazhatóságát - messzemenő 
következtetéseket azonban egyelőre még nem tudtak levonni. Bár nyugtató és hipnotikus hatását 
számos tanulmány megfigyelte, a pontos mechanizmust nem tudták meghatározni. Kezdetben arra 
gyanakodtak, hogy a hormonális rendszerünkkel karöltve álmosít el bennünket. Az ezt alátámasztó 
bizonyítékok hiányában azonban manapság úgy gondoljuk, hogy testhőmérsékletünk (pontosabban 
maghőmérsékletünk) lecsökkentésén keresztül fejti ki hatását. Azt is tudjuk, hogy e „sötétség” 
hormonnak az alvás szabályzása mellett egyéb funkciói is vannak (antioxidáns, immunerősítő), illetve 
a kor előrehaladtával termelése lelassul. 

Annak kapcsán is egyetértés van, hogy a melatonin elválasztását a sötétség indukálja. Ennek 
megfelelően szintje az éjszakai órákban a legmagasabb, míg nappali fényviszonyok mellett - ide értve 
a mesterséges megvilágítást is - termelődése lecsökken. Ezt azért érdemes észben tartanunk, mert a 
természetes fényviszonyok ritmikus változásától eltérő környezet - a melatonin háztartásunk 
megzavarásán keresztül - kihatással van alvásminőségünkre. A megfelelő alvás higiénés szokásoknak 
ezért is része a teljes sötétségben való alvás, illetve a képernyő bámulásának és egyéb erős 
fényforrásoknak a mellőzése a lefekvés előtti órá(k)ban. Még jó, hogy jelenlegi életvitelünk 
összhangban van ezzel! 

Egészséges felnőtteknél az alacsony dózisú, alkalmankénti bevitele biztonságosnak tekinthető. Az 
ajánlottnál magasabb adagok is csak viszonylag enyhe mellékhatásokkal járnak: úgymint hányinger, 
szédülés, fejfájás, álmosság, fáradtság, kedvtelenség. A hosszú távú, rendszeres használat 
következményeiről - különösen kiskorúak esetén - azonban egyelőre még keveset tudunk. A libidónkra 
valószínűleg negatív hatással lenne. Annak a veszélye is fennállhat, hogy tartós szedése 
esetén szervezetünk saját elválasztási képességét elveszítve függővé válna a külső forrástól. De mint 
már írtam, az utóbbiak csak spekulációk. 

Immunrendszert megtámogató hatása miatt autoimmun problémákkal küzdőknek talán érdemes más 
pótkerék után néznie. Étrend kiegészítőként való elterjedését követően ugyanis egyes szakértők hangot 
adtak azon aggodalmuknak, hogy a melatonin az autoimmun tünetek fokozódását válthatja 
ki. Megeshet, hogy ez is csak spekuláció. 

A melatonin a korábbról már ismerős szerotonin anyagcsere útvonalának tagja, így szerotonin 
szintünk növelésével agyi melatonin koncentrációnkon is emelni tudunk. A két molekula közötti 
átalakulás viszont idő- és anyagveszteséggel jár, így a melatonint érdemesebb aktív formájában 
elfogyasztanunk. Vér-agy gátunk különben sem fogja megakadályozni, hogy rendeltetési helyére 
jusson. 

Azonos szintetikus útvonalak tagjaiként nem meglepő, hogy melatonin kiegészítőnk elfogyasztásától a 
szerotonin szintünk megtámogatására szolgáló 5-HTP-hoz hasonló hatást várhatunk: könnyebb 
elalvást és a reggeli órák RÉM fázisaiban átélt álmok életszerűbbé válását. 

Anekdotális beszámolók alapján a melatonin álmok nemcsak intenzívek, de sokszor 
kellemetlenek, bizarrak, esetleg rémálomszerűek. Használata az alvásparalízis és téves ébredés 
valószínűségét is növelheti. A negatív tapasztalatok valószínűsége a dózis emelésével mutat 
párhuzamot - akárcsak az anyaggal szemben kialakuló tolerancia és hatásvesztés is. Az ajánlott és 
kipróbált mennyiségek kapcsán elég nagy a szórás, de az alkalmankénti, éhgyomorra bevett 0,3-3 mg 
tartományban remélhetőleg kellemetlenségek nélkül kísérletezhetünk. 

Bár feltételezhetően a RÉM elnyomásán, illetve annak későbbi visszatérésén (rebound) keresztül 
befolyásolja álmaink, az alvási ciklusokra kifejtett hatása kapcsán egymásnak ellentmondó kísérletes 
eredményeket találhatunk. Egyes tanulmányok kimutatták, hogy képes az alvási ciklusok struktúrájának 
átrendezésére (a REM-ek között eltelt idő, egyes fázisok időtartamának megváltoztatására), mások 
azonban hatástalannak találták ilyen szempontból. 

A melatonin bevételt követően mintegy 60 perc alatt éri el koncentráció csúcsát vérünkben, és fél¬ 
életideje is roppant rövid, kb. 40 perc. 6 óra elteltével ki is ürül szervezetünkből. 

Emiatt a RÉM elnyomásához, majd az azt követő RÉM rebound kiváltásához elég nagy dózist kell (kb. 
3 mg) bevennünk. Ezzel viszont megkockáztatjuk, hogy a vártnál korábban fogunk felébredni, illetve 
nem fogunk tudni visszaaludni hatása lecsengését követően. RÉM rebound kiváltására így ajánlottabb 
az 5-HTP használata. 

Kis dózisban inkább acetil-kolin észteráz gátlókkal, illetve más étrend kiegészítőkkel kombinálva 
tudjuk igazán jól kihasználni, amennyiben problémánk adódik a visszaalvással az éjszaka közepén 
történő ébredést követően. Ebből is látható, hogy indirekt módon támogathatja tudatosulásunk, más 
technikák és pótkerekek használata esetén, az álmatlanság orvoslásával, illetve a visszaalvási idő (akár 
felére történő) csökkentésével. Az ilyenkor ébren töltött idő optimális ablakát nyilván magunknak kell 
kitapasztalnunk, de az irányadó 40-60 perc. A javasolt mennyiség pedig 0,5 mg alatti. 

1.5.5 Noradrenalin 

Mivel már mind a 
neurotranszmitterekről, mind a 
neurohormonokról volt szó, 
könnyedén be fogja venni a 
gyomrunk, hogy a noradrenalin 
(norepinefrin) mind 

neurotranszmitter, mind hormon 
funkciót ellátt. Az előző 
pótkerékkel, a melatoninnal 
ellentétben nemcsak központi 
idegrendszerünkben, hanem 
autonóm idegrendszerünk 

szimpatikus ganglionjaiban (idegdúcaiban) és mellékveséinkben is termelődik. És ahelyett, hogy 
elálmosítana, nagyon is élénkítő hatással van ránk. 

így nem csoda, hogy fontos szerepet játszik figyelmünk fenntartásában és az összpontosításban, 
illetve memóriánk működésében. Egész pontosan egyrészt abban segít, hogy ne terelődjön el 
figyelmünk az épp aktuálisan végzett feladatokról. Ezen felül munkamemóriánk megfelelő működését 
is biztosítja. Nem véletlen, hogy abnormális szintje kapcsolatba hozható olyan megbetegedésekkel, 
mint pl. a figyelemhiányos hiperaktivitás-zavar (ADHD). Közvetlen előanyaga a dopamin, azonban azzal 
ellentétben képes szabadon átjutni a vér-agy gáton. Aktív formájában vényköteles, így manipulálásakor 
kerülőút után kell néznünk. 

A noradrenalin esetén még az eddig tárgyalt neurotranszmittereknél is fontosabb, hogy 
különbséget tegyünk a vérkeringésünkben, illetve az agyunkban levő molekulák közözött. Az agyban 
elválasztott noradrenalin ugyanis egy küszöbszintet átlépve elkezd onnét kiszivárogni (overflow) és a 
keringéssel testünk többi részébe szállítódni. Ami azért problémás, mert a vérkeringésben a „Harcolj 
vagy Menekülj!” válaszreakcióit kiváltó molekula szerepét veszi fel - megnövelve szívverésünk, 
vérnyomásunk, verejték elválasztásunk és légzésünk tempóját. Mi viszont visszaalváskor az ilyesmit 
szeretnénk elkerülni. 

Mivel az éberséggel, mintsem a relaxációval hozható összefüggésbe, azt várnánk, hogy szintje 
az elalvás során folyamatosan csökkenjen, majd a felszínesebb alvási szakaszokhoz való visszatérés 
során ismét megnövekedjen. Ezzel szemben az alvási ciklusok utóbbi kategóriába tartozó RÉM 
szakaszaiban a noradrenerg rendszer kvázi lekapcsol. így általánosan elterjedt nézet, hogy az az acetil- 
kolinnál, szerotoninnál és dopaminnál jelentéktelenebb szerepet játszik az álmok szabályzásában. 
Ennek ellenére az agyi noradrenalin szintet megnövelő étrend kiegészítők az acetil-kolint megtámogató 
társaikkal vetekedő hatékonysággal működhetnek - az általuk kiszínezett álmok hosszabbak és 
életszerűbbek a szokásosnál. A figyelemfenntartó funkciójának köszönhetően az álombéli 
összpontosítást is megkönnyíti, az életünkkel kapcsolatos emlékek felidézésével együtt. Ezáltal 
nagyban hozzájárulhat, hogy képesek legyünk kivitelezni az aktuális tudatosulásunkra eltervezett 
teendőinket. Sőt, azt is, hogy erre az egészre még emlékezzünk is ébredést követően. 

Az egyik járható út noradrenalin szintünk megtámogatására az alfa-2 adrenerg receptor 
blokkolók alkalmazása, amelyek képesek közvetve megemelni a noradrenalin agyi szintjét, annak 
kötőhelyeinek elfoglalásával. Egy biológiai aktivitással rendelkező molekula kötőhelyéhez (receptor) 
kapcsolódó olyan ágenseket, amelyek megakadályozzák az eredeti molekulát élettani hatása 
kifejtésében, antagonistának hívjuk. Az alfa-2 adrenerg receptor blokkolók a noradrenalin receptorának 
antagonistái. A kötőhelyek kisajátításával arra kényszerítik a noradrenalin molekulákat, hogy továbbra 
is szabad formában ténferegjenek, amely fokozatos feltorlódásukhoz vezet. Az elválasztásuk 
szabályozó alfa-2 receptoron kifejtett hatás hiányában ugyanis agyunk úgy érzékeli, hogy nincs 
elegendő rendelkezésre álló noradrenalin molekula, amit a további termeléssel próbál meg orvosolni. 

A szintemeléshez elméletileg használhatnánk monoamin-oxidáz gátlókat (MAO inhibitorok) is, 
amelyek a monoaminokat lebontó enzim likvidálásával szintén képesek közvetve növelni a noradrenalin 
szintjét. A probléma csak az, hogy ezzel egy időben serkentenénk olyan, egyéb monoaminok szintjét is, 
mint pl. a dopamin, szerotonin és melatonin. Ami korántsem lenne egy célirányos megközelítés. 
Egyrészt nem tudjuk egyenként kontrollálni e molekulák mennyiségének változását, másrészt 
szerotonin szintünk feltekerésével csak elnyomnánk a megtámogatni kívánt RÉM fázist. Arról nem is 
beszélve, hogy a MAO inhibitorok kéjes örömüket lelik abban, hogy reakcióba lépjenek mindenféle 
orvossággal, növényi, illetve táplálékkal bevitt egyéb hatóanyaggal - amivel növelik a veszélyes 
kölcsönhatások valószínűségét. Szóval inkább maradjunk távol az olyan, MAO gátlókat tartalmazó 
növényektől, mint a közönséges orbáncfű, golgotavirág, szerecsendió és édesgyökér. 

A vény nélkül kapható alfa-2 blokkolók száma sajnos véges, így valószínűleg be kell érnünk 
a Yohimbine nevezetű képviselőjükkel. Ez a molekula az afrikai örökzöld yohimbe cserje kérgének 
kivonata, amelynek egyébként a merevedési zavarokra gyakorolt hatását is vizsgálták. Még egy indok 
arra, hogy kipróbáljuk! Akarom mondani, hogy elkerüljük... Attól függ, hogy már 30 felett járunk-e... 
Persze ez nem jelenti azt, hogy a yohimbine mizogin lenne - hatását nő társaink is 
megtapasztalhatják. Bár egyesek a zűrzavar növelésére enyhe MAO inhibitorként is számon tartják, 
erre vonatkozó meggyőző kísérleti eredmények nincsenek - csak arra, hogy valamilyen módon 
befolyásolja a MAO gátlók aktivitását. így inkább könyveljük el, hogy elsődleges funkciója az alfa-2 
adrenerg receptorok gátlása! 

A Yohimbine faramuci módon koncentráció függvényében képes az eltérő altípusú receptorokkal 
interakcióba lépni, egymással ellentétes hatásokat eredményezve. Az adagolással itt is csínján kell 
bánni! Az említett overflow, az azáltal okozott álmatlanság, meg az álmainkban esetlegesen megjelenő 
szorongás elkerülése miatt is. A túladagolás hatására megtapasztalható 
további mellékhatások a remegés, szédülés, nyáladzás és hányás lehetnek. Az arra hajlamos 
egyénekben szorongást, sőt pánikrohamot is kiválthat. A szabálytalan szívverés és 
vérnyomásesés következtében akár halálos is lehet. Emiatt túladagolás esetén azonnal orvosi 
segítséget kell keresnünk. 

A Yohimbine-t gyors felszívódás és rövid fél-életidő (kb. 40 perc) jellemzi. Koncentráció csúcsát 
fogyasztás után kb. 1 órával éri el, és 5 óra elteltével nagyjából ki is ürül szervezetünkből. Önmagában 
is használható indukáló szerként, de úgy kell időzítenünk, hogy a bevételét követően képesek legyünk 
rövid időn belül visszaaludni. Az ajánlott dózis ilyenkor 0,75 - 1 mg. 

Alternatívaként kombinálhatjuk is acetil-kolin észteráz gátlókkal - ilyenkor kisebb 
mennyiségben, 0,35 - 0,5 mg tartományban. Bármelyik utat választjuk, a kipróbálást a korai reggeli 
órákra kell időzítenünk, néhány óra alvást követően. 

Alvási ciklusaink menetrendjének ismerete előfeltétele a sikeres felhasználásnak, így ha még sosem 
kísérleteztünk étrend kiegészítőkkel, ne ezzel az anyaggal kezdjük az ismerkedést! A Galantamine vagy 
Huperzine A sokkal felhasználóbarátabb lehet a kezdők számára. Annál is inkább, mert a Yohimbine 
hatékonyságát az izgatottsági szintünk és elvárásaink függvényében saját agyunk által termelt 
noradrenalin is befolyásolni fogja - alkalomról alkalomra változóan. 

E pótkerék mind feldolgozatlan kéreg, mind standardizált, tisztított kivonat formában elérhető. Utóbbiak 
hatóanyag tartalma változó, de legalább fel van rajtuk tüntetve a bennük található koncentráció. így 
utána tudunk számolni, mennyit kell belőle bevennünk a megcélzott dózis eléréséhez. A feldolgozatlan 
kéreg esetén vaktában tapogatóznánk, ami a felsorolt mellékhatások fényében egy elég felelőtlen dolog 
lenne. 

Ugyanúgy, ahogy bármely kereskedelmi forgalomban kapható étrend kiegészítő bevétele a 
gyógyszerészünkkel, vagy kezelőorvosunkkal való konzultáció nélkül. Erre tehát senkit nem bíztatok. 

Az étrend kiegészítőkről szóló fejezetek pusztán ismeretterjesztő célzattal készültek - és sajnos 
semmiféle anyagi juttatásban nem részesültem érte az őket forgalmazó iparág irányából, 

5.2 Oneirogén (gyógy)növények 

A kétes eredetű szintetikus pirulák bevételétől ódzkodóknak joggal támadhat az az ötlete, hogy 
valamiféle természetes, növényi eredetű alternatíva után nézzenek tudatosulásuk megtámogatására. 
Ilyesmi után kutatva különösebb erőfeszítés nélkül bukkanhatunk rá különböző (gyógy)növényekre, 
amelyek akár központi szerepet is játszhatnak az álmaiknak azokat megillető jelentőséget tulajdonító, 
természetközeli népcsoportok kultúrájában. De attól még, hogy ezek az oneirogén (görög oneiros: 
álom, gerr. teremteni) növények az Anyatermészet ajándékai, nem feltétlenül lesznek hatékonyabb, 
vagy biztonságosabb pótkerekek... 

A körültekintést igénylő használat az összes oneirogén (gyógy)növényre igaz. Kipróbálásuk előtt - 
amire személy szerint senkit nem bíztatok -, illetve kezelőorvosunkkal vagy gyógyszerészünkkel való 
konzultálást követően, mindenképpen érdemes alaposan fontolóra venni az alábbiakat: 

• Az étrend kiegészítőkhöz, illetve az összes többi pótkerékhez hasonlóan e (gyógy)növények 
sem fognak önmagukban automatikusan tudatosulást előidézni vagy mindenre kiterjedő irányítási 
képességet kölcsönözni. A munka oroszlánrészét továbbra is nekünk kell elvégeznünk. A megfelelő 
dózis és elkészítési mód megtalálása mellett elménk egyidejű megedzése is elengedhetetlen a kívánt 
eredmény eléréséhez. 

• A természetközeli népek szokásrendszerének gyakran szerves része a szellemvilágba tett 

kirándulás, vagy az azzal való kommunikáció - akár álmok formájában is. A megváltozott 
tudatállapotokhoz és álmokhoz való, nyugati világétól merőben 

eltérő hozzáállás, illetve a ritualizáció jelentősen hozzájárulhat e növények placebo 

hatásának felerősítéséhez. Az ő esetükben működő pszichológiai komponens a miénkben könnyen 
hatástalan maradhat. 


old. 117 



Éb(e)ren álmodom 

• A placebo mellett ezekben a 
növényekben számos más, 
biológiailag aktív anyag fordulhat elő, 
amelyek már kis mennyiségben is 
mérgezők, illetve allergének lehetnek, 
így kettő, vagy több növény együttes 
alkalmazása még veszélyesebb lehet, 
mint az étrend kiegészítők felelőtlen 
kombinálása. Bár az utóbbiak esetén 
tisztított formában találhatóak meg a 
bevitt hatóanyagok, azok is képesek 
nem várt kölcsönhatásba lépni egymással. A növényekben egy időben előforduló vegyületek esetén a 
lehetséges ilyen kölcsönhatások száma megsokszorozódik. Ráadásul egyes képviselőiket időtlen idők 
óta előszeretettel használják az alternatív gyógyászatban. Érdemes utána járnunk, hogy milyen 
bántalmakra, majd az így szerzett ismereteink tudatában dönteni a használattal kapcsolatban. 

• Az álmainkat megtámogató növényi hatóanyagokat otthoni körülmények között nem lehet úgy 
kivonni, hogy biztonságosan elválasszuk őket a növényekben található más, nem kívánatos 
molekuláktól. Nem csak a megfelelő eszközök hiánya miatt, hanem mert sok esetben a pozitív hatással 
bíró molekula azonosítása még várat magára - emiatt csak a sötétben tapogatóznánk. Ismeretlen 
dolgokat ráadásul tudományosan sem lehet vizsgálni, így azt se várjuk, hogy minden esetben találni 
fogunk a hatásmechanizmust magyarázó, vagy a hatásosságot bizonyító tanulmányokat. 

• Bár nem feltétlenül illegálisak, nem biztos, hogy forgalmazzák őket Magyarországon - vagy 

Európa egyéb országaiban. Az internetről rendelt anyagok 

forrását/eredetiségét/tisztaságát/frissességét nem tudjuk ellenőrizni. Ez sajnos a sarki gyógynövény 
boltra is igaz. A felsorolt jellemzők viszont alapvető fontosságúak a növények hatásához. Ha biztosra 
szeretnénk menni, igyekezzünk megbízható helyről vásárolni - esetleg a megfelelő botanikai ismeretek 
birtokában saját magunk által termesztett oneirogént fogyasztani. 

• Ilyen képzettséggel azonban valószínűleg nem sokan rendelkezünk. Ami elég sajnálatos, mert 
nagyban segítené a tájékozódást az interneten keringő, felhasználással kapcsolatos téves 
információk rengetegében. Nem mindegy ugyanis, hogy egy adott növény gyökerét, szárát, levelét, 
vagy termését fogyasztjuk el. Nyilván az sem, hogy azt milyen formában elkészítve és milyen időzítéssel 
tesszük meg. Könnyen megeshet, hogy ezt mind saját magunkon kell kikísérleteznünk. 

Ami elég munkás lehet, hisz a szóban forgó növényeket nem csak forrázatként tudjuk magunkhoz 
venni. Megjegyzem, ez öröm lehet az ürömben, mert pl. az általam „tea” (aminek ugye kizárólag a 
Camellia sinensis cserje feldolgozásával nyert termékeket hívjuk) formájában kipróbált Calea Z. és üröm 
hányingerkeltően keserű. Szerencsére sok esetben kapszulaként, vagy tinktúraként is elérhetők a 
szóban forgó oneirogének. Némelyikük elméletileg cigarettába sodorva/pipába töltve el is tudjuk szívni. 
Esetleg illóolajként vagy álompárnaként bevetni - a szagok által indukált tudatosulás ugyanis egy valós 
megközelítés - a hatékonyságával kapcsolatban már nem tudok pozitívan nyilatkozni. 

5.2.1 Calea Zacatechichi 

Az álomfű - becenevén Calea zacatechichi/Calea Z. - talán a legismertebb oneirogén növény, 
amely legálisan beszerezhető Európa, illetve a világ legtöbb országában. A kb. 1,5-2 méteresre 
megnövő, évelő cserje egyike azoknak az állítólagosán pszichoaktív hatóanyagokat tartalmazó 
növényeknek, amelyek álmokra kifejtett hatását tudományos módszerekkel is vizsgálták. Egy 1986-os 
tanulmányban pl. arra a következtetésre jutva, hogy fogyasztása statisztikailag helytálló mértékben 
növeli nemcsak 

• az átélt álmok mennyiségét és 

• azok felidézésének képességét, de 

• az elalvás során megtapasztalt hipnagógikus hallucinációk intenzitását is. 

Érdekes mód ugyanez a tanulmány az álomfű RÉM szakaszt megrövidítő hatását is kimutatta... A 
látszólagos ellentmondás feloldására már e cikk szerzői is azzal az ötlettel hozakodtak elő, hogy nem 
is olyan biztos az álmok és a RÉM szigorúan monogám kapcsolata. És milyen igazuk volt. 

Az álomfűben található, biológiai aktvitással rendelkező, 

azonosított vegyületek főként a fiavonok és szeszkviterpén laktonok közé tartoznak. Az alvásra 
gyakorolt hatásért feltételezhetően az utóbbiak germakranolidokr\ak nevezett csoportjába 
tartozó caleicine és caleochromene felelnek. 

A fiavonok és szeszkviterpén laktonok egyébként olyan növényi vegyületek, amelyek emberi 
szervezetre kifejtett hatásáról nincs tudományos konszenzus. Még arról sem, hogy bármiféle hatásuk 
lenne - az is megeshet, hogy az emésztés során felszívódásuk követően gyorsan átalakulnak és ki is 
ürülnek. Ennek ellenére számos pozitív dolgot szoktak a számlájukra írni: a fájdalomcsillapítástól és 
gyulladáscsökkentéstől kezdve, a rák- és vírusellenes, illetve féregűző tulajdonságokon keresztül a kor 
előrehaladtával járó különböző krónikus megbetegedések kockázatának csökkentéséig. Kevésbé 
szerencsés esetben persze allergének, mérgezők és akár mutagének (genetikai mutációt előidéző) is 
lehetnek. 

Az álmokra kifejtett pozitív hatásokról laboratóriumi körülmények közt végzett kísérletek és 
különösebb kémiai analízis nélkül is tudtak a növény tradicionális felhasználóinak számító mexikói 
Chontal bennszülött törzsek. Sámánjaik a levelek elfüstölésével egy időben az azokból 
készített forrázatot fogyasztották annak érdekében, hogy álmaikon keresztül kapjanak útmutatást a 
Szellemvilágtól. De a hétköznapokban is hasznosították a Calea-t, különböző emésztőszervi és 
hormonháztartást érintő panaszok enyhítésére. 

Ha hihetünk az említett tanulmány eredményeinek, a sok évszázados hagyománynak, illetve az 
interneten található, otthoni kísérletezésen alapuló beszámolóknak, meghosszabbodott, részletgazdag, 
élénk álmokat várhatunk tőle, illetve felidézési képességünkre is jótékony hatással lehet. Sőt, 
akár spontán tudatosulást is kiválthat, szokatlanul stabil éber epizódot eredményezve. Mindemellett 
nem tekinthető instant varázspirulának, de álmaink intenzitásának fokozásával elősegítheti az 

álomvilágunkkal kialakított viszony bensőségesebbé tételét. Továbbá a különböző indukciós technikák 
pótkerekéül szolgálhat. 

Kereskedelmi forgalomban tinktúraként, szárított levélként, illetve annak kapszulába 
töltött őrleményeként is elérhető. Az utóbbi megvásárlását talán érdemes mellőzni, mivel nem tudhatjuk, 
az álomfű mely részeit darálták be az ilyen formában árusított termékekbe. Különben is, ha van otthon 
elfekvőben üres zselatin kapszulánk, a szárított növényt feldolgozhatjuk és betárazhatjuk saját kezűleg 
is. így ugyan meg tudjuk kerülni a gyomorforgató ízt, elég sokat kell lenyelnünk belőle a néhány 
grammnyi növényi anyag elfogyasztásához... 

Az álomfüvet leggyakrabban talán forrázat formájában szokták kipróbálni - ami azonnal világossá fogja 
tenni, miért hívják a növényt keserűfűnek is. A leforrázandó levélmennyiség kapcsán eléggé eltérő 
adatokat lehet találni: 1-2 gramm 10-20 percig történő áztatása 2 csésze forró vízben életképes 
kiindulási pont lehet. A megfelelő dózist és elkészítési módot azonban mindenkinek saját magának kell 
kitapasztalnia. Biztos, ami biztos alapon ajánlott alacsonyabb mennyiséggel kezdeni, esetleges 
hatástalanság esetén azt tovább növelni. A célba érést elméletileg jelezni fogja, ha a fogyasztást 
követően bágyadtságot, illetve mély megnyugvást érzünk. Gépjárművezetést, munkagépek kezelését 
és egyéb potenciális balesetforrást jelentő szituációt megelőzően ezért kipróbálása nem ajánlott. 

A forrázat ízének elviselhetővé tételére többféle trükkel is próbálkozhatunk pl. 

• hozzáadhatunk természetes, vagy mesterséges édesítőszereket, tejet, citrom-, vagy egyéb 
gyümölcslevet, 

• megpróbálhatjuk kihűlve fogyasztani, 

• (saját felelősségre) összekeverhetjük más gyógynövényekkel, 

• rágózhatunk, vagy cukrot szopogathatunk a szürcsölgetés közben. 

Alternatívát jelenthet az is, ha a szárított növény helyett a tinktúrát csepegtetjük 
valamilyen ízesített italba. 

Ha minden kötél szakad, a leveleket el is szívhatjuk cigarettába sodorva, illetve vízipipába töltve. 
Ilyenkor össze is keverhetjük az álomfüvet más növényekkel, a füst élének elvételére. 

Botanikus vénával rendelkezők akár meg is próbálhatják saját álomcserjéjük felnevelését. Ez csak a 
türelemmel és nehezen lelohasztható lelkesedéssel bírók számára ajánlott - a megvásárolt Calea z. 
magvak állítólag nagyon kis százalékban hajlamosak kicsírázni. A felnőtt növény lemetszett hajtásának 
párás környezetben való gyökereztetése járhatóbb út lehet. Az álomfű átültetést követően elméletileg 
elég igénytelen, a túlzott napfényt viszont elég rosszul tűri. 

Az időzítés és indukciós technikákkal való kombinálás terén szintén nincs megegyezés, de az esti 
elalvás előtti bevitel helyett a 4-6 óra alvást követő WBTB módszerrel való párosítás örvend nagyobb 
népszerűségnek. A több napon keresztüli folyamatos fogyasztás is növelheti az eredményességet. 

Mellékhatásként az alvás pihentető voltának csökkenését említik egyesek, illetve a nagy számok 
törvénye alapján lehetnek köztünk olyanok, akik a népesség azon hányadába tartoznak, akik pont az 
álomfűre allergiásak. Ők valószínűleg kiütéseket, viszketést, szédülést és hányingert fognak 
tapasztalni. A komolyabb tünetek megelőzését, illetve az anafilaxiás sokk elkerülését a kisebb 
dózisokkal való ismerkedéssel, illetve előzetes allergia teszt elvégzésével biztosíthatjuk. 

5.2.2 Üröm 

Az üröm kifejezés a fészkesvirágzatúak családjának Artemisia nemzetségébe tartozó 200-400 
növényfaj összefoglaló neve. A tudatosulás elősegítésére egyesek a fekete (A. vulgáris), mások a fehér 
(A. absinthium), esetleg az édes (A. annua) változatára esküsznek. 

Az Artemisia nemzetség név vélhetően Artemisz görög istennőhöz köthető, aki szerintem legalább 
három műszakban dolgozott, hogy elláthassa a szüzek, tisztaság, vadászat, íjászat, a hold, illetve az 
erdők képviseletéből fakadó tetemes teendőit. Hogy erre a karrierizmus, a mazochizmus vagy a nemek 
közötti bérszakadék vitte-e rá, az nem derül ki a javarészt férfiak által írt történelemből. 

A róla elnevezett növénycsoport tagjaira viszont legalább ekkora sokoldalúság jellemző. A világ számos 
szegletében használták őket az idők folyamán a fáradtság, hőguta, viszketés, emésztési és 
menstruációs problémák, vadállatok, rontó szellemek, férgek és egyéb kártevők ellen. 
Természetesen számos természet közeli népcsoport álom kultúrájában fontos szerephez jutottak. 
Alkalmasint a sör ízesítésére, illetve a dohány helyettesítésére is az ürömhöz folyamodtak. Mi viszont 
csak akkor tegyünk így, ha nem vagyunk rá allergiásak - aminek kipróbálás előtt érdemes utánajárni, 
lévén ezek a növények nemcsak önmagunkban okozhatnak túlérzékenységet, de számos egyéb 
allergénnel is keresztreakciót mutatnak. A méhizomzatra kifejtett stimuláló hatásuk miatt terhes nők 
messziről kerüljék el őket! Illóolajaik ugyanis bőrön keresztül is képesek bejutni szervezetünkbe. Ezzel 
arra akarok kilyukadni, hogy az üröm fogyasztása mindenki saját felelőssége, nem pedig az irányomból 
érkező javaslat vagy kényszer. 

Az üröm számos azonosított, biológiai aktivitással rendelkező növényi vegyületet ( flavonoidok, 
terpének, kumarin származékok) tartalmaz. Ezek közül talán legismertebb az abszintban is - 
nyomokban - megtalálható, vélhetően GABA és szerotonin neurotranszmitterekre 
ható thujone. Egyelőre azonban nem tudni, az üröm hatóanyagai közül melyik felelős az álmokra 
kifejtett hatásért. Vagy, hogy a thujone rendelkezik-e egyáltalán a neki tulajdonított pszichedelikus 
potenciállal. 

Az álmok üröm általi befolyásolhatóságáról tudományos folyóiratban megjelent bizonyítékot nem 
sikerült találnom, mindössze anekdotálisat. Azok alapján viszont használatával 

• felerősíthetjük álmaink felidézésének képességét, 

• azok vizuális aspektusait (színtelítettség, felbontás, részletesség), 

• elősegíthetjük a relaxációt. 

Ezzel még nyilván nem fogjuk bebiztosítani a tudatosulást - bár ezzel kapcsolatos beszámolók is 
vannak -, de megfelelő táptalajt teremthetünk számára. Vagy az egyesek által jelentett sámánisztikus 
víziókat tapasztalhatunk meg. Az előző azért valószínűbbnek tűnik. 

Az ürömben többféleképpen kereshetjük az örömöt. Értem ezalatt, hogy elméletileg a szár, a levél és a 
virágzat is ugyanolyan hatásfokkal használható 

• forrázat, 

• álompárna, 

• illóolaj, 

• dohányként történő elszívás és 

• füstölő formájában. 

Az adagolást és időzítést mindenkinek egyénileg kell finomhangolnia. Lehetőleg anélkül, hogy 
megmérgeznénk magunk: a thujone nagy dózisokban ugyanis toxikus hatású. 

A forrázással és elszívással kapcsolatban a különböző oneironauta fórumokon 1 
teáskanál szárított növény van leggyakrabban kiindulási dózisként megadva, egy csésze 
forrázatra/cigarettára számítva. Az áztatási idő, illetve a fogyasztás időpontja kapcsán nincs kiegyezés. 
Mind az esti lefekvés előtti, mind a hajnali WBTB-vel kombinált megközelítésnek vannak 
támogatói. Egyesek a két beviteli mód egyidejű alkalmazására esküsznek. Személy szerint a WBTB- 
vel értem el sikereket, az említett adagot 10-15 percig forrázva. Az elfüstölése hatástalan volt. 

Álompárna készítése esetén az intenzívebb illatért érdemesebb a friss, mintsem a 
szárított növénnyel próbálkoznunk. Amennyiben ez sem lenne elég, a füstölőként vagy illóolajként 
történő felhasználással még inkább telíthetjük szagló receptorainkat. Ezzel meg azt akarom mondani, 
hogy a környezetünkben levő szagokhoz nagyon gyorsan hozzászokunk, majd szimplán figyelmen kívül 
hagyjuk őket. Persze ma már ezt a szagadaptációnak nevezett jelenséget is megkerülhetjük, hisz 
elérhetők időzítővel ellátott illóolaj párologtatók, amelyeket be tudunk programozni arra, hogy a RÉM 
periódusaink menetrendjéhez igazodva juttassák el hozzánk a kívánt illatot. Amennyiben látunk rációt 
ebben a megközelítésben. 

Az álmok szagok általi befolyásolhatóságáról ugyan vannak kísérletes eredmények, de az ilyen irányú 
kutatások még egyelőre gyerekcipőben járnak. Az aromaterápia tudatosulásra gyakorolt hatásával 
kapcsolatos anekdotális beszámolók engem szintén nem győztek meg - így ilyesmire személy szerint 
biztosan nem fogok beruházni. 


5.2.3 Silene capensis - afrikai álomgyökér 

Bemutatásra kerülő oneirogén gyógynövényeink sereghajtója az afrikai álomgyökér, vagy 
tudományos nevén Silene capensis. A szegfűfélék családjába tartozó virág Dél-Afrika Kelet-Fokföld 
tartományában őshonos, és a Xhosa népcsoport hiedelem- és álomvilágában játszik központi szerepet. 

Nem csak oneirogén, hanem entheogén hatása miatt is, mely utóbbi a spirituális élmények 
előidézésének képességét jelenti. Amit a Xhosa jósok fel is használnak az őseikkel való diskurzus 
megtámogatásában, a világ eldugottabb zugaiban élő természet közeli népek jó szokásához híven. Az 
ilyen közösségek szokásrendszerében a szellemvilágba, illetve annak az egyéni jólétre gyakorolt 

hatásába vetett hit alappillérnek számít. A megváltozott tudatállapotok remek lehetőséget biztosítanak 
az elődök bölcsességének és jóindulatának kicsikarására, így az efféle tapasztalatokat indukáló 
növények - mint az álomgyökér is - nagy tiszteletnek örvendő orvosság számba mennek. 

A Xhosa gyógyászatban a hánytatószerek ubulawu csoportjába tartozó készítmény a tradicionális 
elkészítés során a benne található szaponinoknak köszönhetően vízzel (határozott mozdulatokkal) 
összekeverve fehér habot képez - az azt elfogyasztó sámánból pedig immáron beavatott, az ősöket 
tolmácsoló prófétát. Aki a Xhosa hiedelmek szerint a növény lelőhelyétől függő tematikájú 
meglátásokkal fog szolgálni - a folyók mellett növő variációk a folyóhoz, a füves pusztákon, illetve 
erdőségekben nevelkedők pedig azokhoz a lokációkhoz kapcsolódó álmokat hívnak életre. Az ubulawu 
növényfajok ugyanis, praktikus módon, termőhelyük szerint vannak kategorizálva - minek bajlódnának 
a filogenetikus rendszertannal... 

Az ubulawu készítményeket számos dologra felhasználják. A pszichoaktív változatokat pl. a memória 
funkciók és egyéb mentális folyamatok/problémák feljavítására, illetve korrigálására, az ilyen hatással 
nem rendelkezőket pedig akár szerelmi bűbáj előidézésére. 

A gyökér őrleményéből felvert habot egyébiránt reggelente, éhgyomorra kell fogyasztani, egészen 
addig, amíg el nem tölt minket a jóllakottság érzete. Vagy ránk nem tör a hányás ingere. Késő este 
pedig a habot (az opcionális ismételt bevitel mellett) a hagyományőrzés nevében fel is használhatjuk 
saját magunk tetőtől-talpig, illetve a hányást is számba véve, kívül-belül történő megtisztítására. A porrá 
őrölt gyökér elmajszolása, felszippantása, a belőle készült kenőcs bőrön ejtett sebekbe való kenése, a 
szembe való cseppentés illetve a szárított levelek elfüstölése mellesleg mind bevett fogyasztási módok 
a dél-afrikai spirituális rituálék keretein belül. Népcsoportról népcsoportra változó kombinációban. 


A különösen életszerű álmokat ígérő növénnyel kapcsolatban végzett tudományos tanulmányokat 
valószínűleg nem fogunk túl nagy számban találni. Az eddigi információk jórészt az 
antropológus Manton Hirst és a botanikus Jean-Francois Sobiecki megfigyeléseiből származnak, akik 
éveket töltöttek el a Xhosa népcsoportok vendégszeretetében. 


Egy 2013-as tanulmány (5) az oneirogén 
hatást a növényben 

található triterpén szaponinoknak 
tulajdonítja. Azoknak konkrétan acetil- 
kolin észteráz inhibitor szerepét feltételezi, 
amelynek hatásmechanizmusát már 
ismerjük a szintén az ebbe a kategóriába 
tartozó Galantamine és Huperzine 
A korábbi ismertetésének köszönhetően. 
Ez persze csak egy feltételezett működési 
mód, de magyarázná az álomgyökér 
memóriatámogató hatását is. 


Személy szerint ezek egyikének kipróbálását sem 
javaslom, és ha mégis amellett döntenénk, 
feltétlenül kérjük ki gyógyszerészünk vagy 
kezelőorvosunk véleményét is! Már nem a 
szellemvilág létezéséről, hanem a hatóanyagok 
biztonságosságáról. Az afrikai álomgyökérben 
levő (feltehetőleg) oneirogén szaponinok ugyanis 
mérgezők - nem véletlenül fogyasztják őket kis 
dózisban. 


Bagoly mondja verébnek, hogy... 

A Silene elméletileg bárhol legálisan beszerezhető a világon, az elérhetőség, illetve a minőség 
azonban már kérdéses. Ha kitartó kevergetést követően sem látunk habot fejlődni kotyvalékunk tetején, 
valószínűleg hiányoznak frissen beszerzett portékánkból azok a bizonyos szaponinok - így különösebb 
hatást se várjunk tőle. 

A tradicionális elkészítési mód 250 mg - 1 g gyökér porrá őrlését, majd hideg vízben (az őseinkkel 
való kapcsolatunk szimbolizáló villával) való felhabosítását jelenti. Amit a hab, illetve a keverék hányásig 
történő fogyasztása követ. Ez nyilván opcionális. Mint ahogy a bevétel reggeli vagy esti - esetleg 
kombinált - időpontja is. Az éhgyomor azonban ajánlott, illetve a telihold idején történő 
használat egymást követő 3 napján a hústól, alkoholtól és szextől való távolmaradás is. 

Már ha tényleg hűen kívánjuk reprodukálni a dél-afrikai viszonyokat. A kísérletezésre és személyre 
szabásra nyilván ez esetben is szükség lehet. Aminek keretein belül a növénnyel forrázat formájában 
vagy kapszulába töltve is próbálkozhatunk, de a sámánok nyomdokait követve akár a rágcsálásnak is 
esélyt adhatunk. Természetesen az alacsonyabb dózisok irányából kiindulva, különösen akkor, ha 
mégsem szeretnénk kidobni a taccsot. Ébrenléti tudatállapotunk valószínűleg nem fogja befolyásolni, 
az álmokra gyakorolt hatásért pedig hajlandónak kell lennünk akár több, mint 3 napon keresztül is 
kitartani. 

A fáradságos munka akár profetikus tudatos álmok formájában is meghozhatja gyümölcsét, de 
legalábbis az álombéli színek intenzív felerősödésére, illetve felidézési képességünk javulására 
számíthatunk. Amennyiben egy megoldandó problémával kapcsolatban őseink bölcsességére 
szeretnénk támaszkodni, érdemes azt egy konkrét kérdésre való összpontosítás formájában kikérni. 

A válasz elmaradását pedig a beszállítónkra fogni. Esetleg annak betudni, hogy mégsem tudtuk hűen 
végig követni természet közeli embertársaink instrukcióit. Hisz arra vonatkozó adatok is vannak, hogy 
ők az álomgyökér fogyasztását más Silene, Hippobromus és Dianthus fajokkal kombinálva végzik, 
amelyek potenciálisan mind oneirogének - így felerősíthetik, vagy legalábbis kiegészíthetik egymás 
hatását. 

Mellékhatásként - a hányáson felül, ami ez esetben tulajdonképpen az elvárt hatás - érdemes 
megemlíteni az interneten keringő városi legendát, amely a huzamosabb ideig történő használatról szól. 
Az ugyanis állítólag még a fogyasztás elhagyását követően is véglegessé teheti az álomvilágunkkal - 
és felmenőinkkel - való viszonyunk bensőségesebbé válását. 

5.3 Agyhullámok hangolása 

Az agyhullámok hangolásán/szinkronizálásán agyunk külső, ritmikus pl. fénnyel, vagy hangokkal 
történő stimulálásra adott elektromos válaszát értjük. Idegrendszerünkben hangok segítségével 
kiváltott ilyen, elektromos változásokat frekvenciakövető válaszoknak (FFR- frequency following 
response) is szokták nevezni. Ezek akkor jönnek létre, amikor az említett külső impulzusok a megfelelő 
ütemben és erősséggel érkeznek hozzánk. 

Az érzékszerveinken keresztül felfogott információkra adott válaszokat a koponyára erősített elektródák 




es nang ingereKroi (iyoy) is Deoizonyosoaott, nogy 

i i /-i \ / o / o uví o n n /ti\/itnn n I ono ro 



segítségével mérni is tudjuk, 
megnyugtatva a kétkedőket a 



hasznosítható a tudatos 



álmodással 


való 


kísérletezésünk során, mert 
agyhullámaink és különböző 
tudatállapotaink kölcsönösen 
függenek egymástól. 


Ennek már a ’60-as években elkezdték gyakorlati hasznát venni a gyógyászatban: alkalmazásával 
csökkenthető volt a műtéti, illetve fogászati beavatkozások során szükséges anesztetikumok 
mennyisége. Emellett vérzéscsökkentő és feszültségoldó hatását is megfigyelték. Az azóta eltelt 
évtizedekben vizsgálták felhasználhatóságát a migrén megszüntetése, stresszoldás, meditáció 
támogatása, kreativitás növelése, figyelmi zavarok, krónikus fáradtság és fájdalom, magas vérnyomás 
és számos más megbetegedés kezelése stb. kapcsán. 

Témánál maradva, mi egyrészt a binaurális hangokat tudjuk használni agyhullámaink hagolására. 
Legalábbis ezek örvendenek a legnagyobb népszerűségnek a tudatosan álmodok körében. A binaurális 
csak egy hangzatos kifejezés, hogy ne kelljen minden egyes alkalommal leírnunk, hogy ilyenkor 
mindkét fülünket igénybe vevő jelenségről beszélünk. 

A hangolás során jobb és bal fülünkbe egymástól kissé eltérő hangok érkeznek, amelyeket a saját 
agyunk kever össze, egy intenzitásában pulzáló ritmust hozva létre. Konkrét példán szemléltetve: ha 
egyik fülünkbe 200 Hz-es, a másikba 205 Hz-es hang érkezik, agyunk egy harmadik, pulzáló, 5 Hz-es 
hangot is “hall”. Vagyis a két frekvencia különbségét. Tulajdonképpen ez hangolja a kívánt frekvenciára 
agyhullámaink. 

Ahhoz, hogy ezek a hangok érzékelhető hatással legyenek tudatállapotunkra, megfelelően 
megválasztottnak kell lenniük. Arra is oda kell figyelnünk, hogy fül-, vagy fejhallgatónk adott oldali 
hangszórója a megfelelő fülünkhöz legyen csatlakoztatva. 

Ezzel szemben a monaurális ritmusok, bár szintén két hang kombinálódásából erednek, már azelőtt 
létrejönnek, mielőtt még elérnék az agyunk. Ezek azonos időközönként felhangzó/elhallgató 
impulzusokból állnak, nincs szó két különböző hang összekeveréséről. Ahhoz, hogy agyunk értelmezni 
tudja őket, ezeknek a hangoknak azonos frekvenciájúnak kell lennie. A hangok ki- és bekapcsolása 
viszonylag lágy, így ritkán érezzük azt zavarónak. 

A harmadik fő technológiát az izokrónikus ritmusok jelentik, ha valaki kísérletező kedvében nem 
elégszik meg a binaurálisakkal és monaurálisakkal. Ezek is azonos időközönként felhangzó/elhallgató 
impulzusokból állnak, viszont élesebbek, így ki- és bekapcsolódásuk zavaró lehet. 

És hogy melyikkel próbálj szerencsét? 

Az oneironauták talán inkább a binaurális ritmusokra esküsznek, annak ellenére, hogy mérési 
eredmények alapján a három típus közül azok váltanak ki a legkisebb intenzitású elektromos választ 
agyhullámainkban. Ez alapján azt várnánk tőlük, hogy a legkevésbé hatékonyak legyenek. 
Közkedveltségüknek talán történeti okai vannak, hisz a másik kettő tekinthető fiatalabb technológiának. 

Másrészt egy binaurális hang sokkal „lágyabb”, könnyebben emészthető, mint az élesebben 
körülhatárolt impulzusokból álló izokrónikus alternatívák. Utóbbiak hallgatása fárasztóbb lehet. 

Izokrónikus hangokkal elméletileg nem lehet a 4 Hz alatti tartományban hangolni, így azok nem 
tudnak segítségünkre lenni pl. az elalvásban, vagy elmélyült meditációban. A binaurális hangok viszont 
hatástalanok a magasabb, béta és gamma tartományokban. Legalábbis a termékeket kínáló és a 
témával foglalkozó weboldalak anekdotális bizonyítékai alapján. 

Az izokrónikusak és monaurálisak mellett szól viszont, hogy hallgatásukhoz nem kell füles. Bár 
egyesek esküsznek rá, hogy annak használatával növelhető a hatékonyságuk. Emellett fülhallgatón 
keresztül a két agyféltekét eltérő hangokkal tudjuk stimulálni, amely a binaurális ritmusok esetén nem 
lehetséges, hisz ott mindkét fülbe érkező információra szükség van a jel létrejöttéhez. 

A hatékonyság kapcsán nem tisztem ítéletet hozni. Egyénfüggő, hogy kinek melyik válik/válhat 
be. Személy szerint a binaurális ritmust preferálom, de megjegyzem, pusztán azzal, hogy passzívan 
hallgatjuk őket, még nem fogunk megváltozott tudatállapotba kerülni. Meditáláshoz mindenképpen 
remek mankót jelentenek, de meditálni nélkülük is ugyanolyan jól lehet. 


Ha ráhangolódnál a témára, számos előre 
gyártott “professzionális”, illetve mezei 
felhasználó által barkácsolt “amatőr” ritmus 
közül válogathatsz. Az előbbiekre általában 
az jellemző, hogy a binaurális hangok be 
vannak ágyazva más, relaxáló zenei, vagy 
irányított meditációs hangfájlba, azoknak is 
csak egy adott frekvenciatartományába, az 
esetleges zavaró hatás és torzulás 
kiküszöböléséért. Az utóbbiak pedig 
általában fapadosabbak, gyakran csak a 
hangoláshoz szükséges frekvenciákat, 
esetleg valamilyen háttérzajt tartalmaznak. 


Bár az ismertetett technológiák használata 
elméletileg biztonságosnak tekinthető, 
alkalmazásuk mégsem javasolt az epilepsziás 
rohamokra hajlamos, terhes, ittas, pacemaker-t 
viselő egyéneknek. Hallgatásuk vezetés, illetve 
munkagépek üzemeltetése közben szintén nem 
javallott. Mellékhatásként fejfájás, álmatlanság, 
koncentrációzavar, emlékezetkiesés jelentkezhet 
a kivételt erősítő szabályt jelentőknél. Mint 
ahogyan a többi pótkerék használata esetén is: 
csak saját felelősségre! 


Bagoly mondja verébnek, hogy... 



Elég széles a piaci választék, ha a vásárlás mellett döntenél. Bár ez nem a reklám helye, szerintem 
mindenképp kiemelendő a Monroe Institute által forgalmazott, Hemi-Sync technológián alapuló 
termékcsalád. Az intézet alapítója, Róbert Monroe nem mellesleg a megváltozott tudatállapotok, 
nevezetesen a testen kívüli élmények kutatásának egyik úttörője volt. 

Ha ez nem lenne elég, ingyenesen hozzáférhető szoftverek segítségével (pl. BrainWave 
Generátor, Gnaural, SINE Isochronic Entrainer) akár Te is megpróbálkozhatsz személyre szabott 
hangfájlok előállításával! így a bizalmatlanabbaknak, vagy csináld-magad lelkületűeknek sem lehet oka 
panaszra. 

5.4 Alvó maszkok és fejpántok 


A technológia - sokszor 
megkérdőjelezhető létjogosultságú - 
vívmányai életünk szinte minden területére 
beszivárognak. Ez még az olyan viszonylag 
szűk réteget megmozgató elfoglaltságra is 
igaz, mint a tudatos álmodás. A legapróbb 
piaci rést is kiszagoló vállalkozások az utóbbi 
években megannyi elektronikai cikkel 
igyekeztek megkönnyíteni a növényi 
hatóanyagoktól és egyéb étrend 
kiegészítőktől idegenkedők tudatosulását. 

Ezek talán legismertebb képviselői az alvó 
maszkok, illetve az elméletileg kényelmesebb változataikat jelentő fejpántok. 

Az elektronikai cikkekre támaszkodó megközelítés alapja az, hogy a külvilág fény-, hang- és 
tapintási ingerei alkalmanként még álmodás közben is beszivároghatnak és beépülhetnek tudatunkba - 
pl. a telefonunk ébresztője egy mellettünk elrohanó szirénázó mentőautó formájában manifesztálódhat. 
Az alvó maszkok villogó LED fényei pedig pl. a villanyrendőr idegesítően hosszú piros jelzéseként 
jelennek meg álmainkban. Amit esetenként egyáltalán nem egyszerű álomjelként felismerni, főként 
akkor, ha egyébként semmi más szokatlan nincs az épp átélt jelenetbe. 

A megközelítés hatásfoka eszközről-eszközre, illetve személyről-személyre változni fog. Nem beszélve 
arról, hogy a folyamatos használat fokozatosan érzéketlenné teheti idegrendszerünk a külső 
jelzésekkel szemben - egy idő után teljesen érdeklődését veszítheti az ilyesmi iránt. Ezt az egy éjszaka 
során folytatott kísérletezés során is érdemes szem előtt tartanunk - ahelyett, hogy folyamatosan 
bombáznánk érzékszerveink a külvilágból érkező szignálokkal, először pihenjük ki magunk, és csak ezt 
követően próbálkozzunk a külső segítség bevetésével! így az egyébként kényelmetlen viseletnek 
számító eszközök magunkon tartását is valószínűbbé tehetjük. 

A tudatos álmodó közösséget anno a már sokat emlegetett Stephen LaBerge csapata által 
kifejlesztett - és laboratóriumi körülmények között tesztelt - DreamLight és NovaDreamer fantázianevű 
álom maszkok zsongatták be. A kütyük alapvetően arra voltak kihegyezve, hogy infravörös 
mozgásérzékelők segítségével detektálják a RÉM fázisról árulkodó szemmozgásaink. Majd ezt 
követően a maszk belsejében levő LED izzók villogtatásával megpróbálják viselőjük az álmodás 

Érdemes már elöljáróban leszögezni, hogy 
amennyiben külső stimulációt szeretnénk 
felhasználni a tudatosuláshoz, 

annak felismeréséhez továbbra is szükségünk 
lesz egyfajta kognitív előkészületre - pl. 
prospektív memóriánk bevetésére. Az 
ilyen pótkerekekre végső soron csak előre 
programozható álomjelekként tekinthetünk, 
amelyek felismeréséért és hasznosításáért 
továbbra is meg kell dolgoznunk. 


Lépj előre tetszőleges számú mezőt! 








Éb(e)ren álmodom 

tányéré ráébreszteni. A fényjeleket opcionálisan hangingerekkel is meg lehetett támogatni a beépített 
hangszóróknak köszönhetően. 

A később piacra került és fejlesztés alatt álló maszkok, illetve fejpántok számos egyéb funkcióval 
bővültek. A NovaDreamer kereskedelmi forgalomból való kikerülésekor keletkező űrt kitölteni 
hivatott RÉM Dreamer pl. kétirányú kommunikációt tett lehetővé a maszk és a viselője között. 
Tudatosulást követően egy előre meghatározott szemmozgás mintázattal lehetett jelezni a maszk felé 
a siker tényét, amely leállította annak további jelzéseit - ezzel biztosítva, hogy azok még véletlenül se 
ébresszenek fel bennünket. 

Annak ellenére, hogy a manapság kapható maszkok és fejpántok első pillantásra jelentősnek tűnő 
fejlődésen mentek keresztül, legtöbbjük még mindig ugyanezen az elven működik - várhatóan 
nagyjából ugyanolyan hatékonysággal. Tény, a RÉM fázist egyszerre több élettani változót (EEG, ECG, 
testhőmérséklet stb.) figyelemmel kísérve, érzékenyebb szenzorokkal képesek detektálni. A 
tudatosulás indukciójában azonban továbbra is a megkérdőjelezhető hatékonyságú fény- és 
hangjelzésekre hagyatkoznak. 

A - placebo hatáson felüli - működőképességet igazoló kísérletes bizonyítékkal kizárólag a 
NovaDreamer, illetve az elődjéül szolgáló DreamLight büszkélkedhet. Agyártó állítása szerint maszkjuk 
laboratóriumi körülmények közt nagyjából kétszeresére növeli a tudatosulás valószínűségét. Mivel 
azonban egy saját fejlesztésű és forgalmazású termékről van szó, az eredmények közel sem 
tekinthetők függetlennek. Ráadásul a publikálása óta senki nem vette a fáradságot, hogy a kérdéses 
tanulmányt megismételje és hitelesítse. 

így szerintem hiú ábránd a jelenleg kapható maszkok bármelyikétől azt várni, hogy ugyanazon a 
technológián alapulva következetesen tudatosulást indukáljanak. 

A legígéretesebbnek tűnő fejlődési irányvonalnak - már ha az indukcióról van szó - a 
koponyacsonton keresztüli egyen-, illetve váltóáramú ingerlés tűnik (tACS, tDCS). Dióhéjban annyit 
érdemes tudni róla, hogy a homloklebeny elektromos 

stimulációjával látszólag felébreszthetők azon, álmodás során alapjáraton szunnyadó metakognitív 
funkcióink, amelyek kapcsolatban állnak a tudatosulással. 

A közelmúltban, illetve jelenleg fejlesztett maszkok és fejpántok többsége egyébként kísértetiesen 
hasonló életutat jár be: 

1. felbukkannak a közönségi finanszírozás talán egyik legismertebb platformjának számító Kickstarter- 
en, fűt-fát beígérve, 

2. az oneironauta közösségen futótűzként végig terjedő lelkesedést váltanak ki, 

3. a fejlesztők a kitűzött összeg elérését követően hónapokat, netán éveket késnek a legyártással és 
kiszállítással. 

Rosszabb esetben a sűrű bocsánatkérések közepette felhagynak az egész hercehurcával. Furcsa 
módon a termékekkel kapcsolatos, nem puszta promóció számba menő, valódi felhasználók által 
készített termékismertetők száma is a magyarországi fehér holló populáció méretével vetekszik. 


Az alvó maszkok és fejpántok jelenleg még 
nem tűnnek a kognitív technikák életképes 
alternatíváinak, inkább csak azokat 

megtámogató pótkerekeknek. Amennyiben 
még nem volt tudatos álmunk, önmagukban 
valószínűleg nem sok sikerélménnyel fognak 
megajándékozni. 


Bár eredetileg a DILD indukálásra találták ki őket, a 
maszkok egy alternatív felhasználási módja lehet a 
WILD éber átmenetének megtámogatása, amely 
során az egyébként zavaró fényjeleket pont arra 
használhatod, hogy megakadályozzák túl korai 
álomba merülésed. Különösen akkor, ha ilyenkor 
nehézségeid akadnak éberségi szinted 
fenntartásában. A maszkok meghatározott 
időközönként leadott, ismétlődő jelzései segíthetnek 


Bagoly mondja verébnek, hogy... 


az álom és ébrenlét közötti egyensúlyozásban. 

A beépített technológiát nem használó 
alvó maszkok használatát viszont érdemes 
fontolóra venni. Egyrészt segíthetnek 
javítani alvásminőségünkön a körülöttünk levő fényforrások teljes kizárásával. Másrészt hordásuk 
emlékeztethet arra, hogy ébredést követően rögvest álmaink felidézésére összpontosítsunk. De 
viselésük tényének leellenőrzése reggelente akár a téves ébredések felismerésében is segítséget 
nyújthat. Már ha az éjszaka folyamán nem téptük le őket magunkról... 



Ami azért mégis kevésbé bosszantó - és a kényelmességnek köszönhetően kevésbé valószínű - egy 
párszáz forintos fapados, mint egy több tízezres, robusztusabb maszk esetén. 

• Az indukciós technikákon felül számos pótkereket segítségül hívhatunk az éberré válás 
megkönnyítésének reményében. Azt azonban érdemes észben tartanunk, hogy legyen szó étrend 
kiegészítőkről, oneirogén növényekről, agyhullámok hangolásáról, alvó maszkokról vagy a technológiai 
egyéb vívmányairól, egyikük sem jelent garantáltan és következetesen működő utat a tudatosuláshoz. 
Sőt, az sikerhez a placebo is hozzájárulhat, és még csak nem is lehet eldönteni, mekkora mértékben. 
Másrészt, ha a tudatállapot fenntartásához és hasznosításához szükséges mentális izmaink 
megedzése nélkül válunk éberré, valószínűleg nem fogunk tudni túl sok mindent kezdeni vele. 

• Pusztán azért, mert valami „természetes”, nem lesz biztonságosabb attól, amely „szintetikus”. A 
taglalt étrendkiegészítőket sajnos csak külföldről tudjuk beszerezni - az álomfüvet akár Budapesten is 
-, az így megérkező terméket minőségét és valódiságát ezért nem tudjuk leellenőrizni. A kipróbálást 
csak saját felelősségre, az alacsonyabb dózisoktól kezdve ajánlatos kezdeni, kezdetben mellőzve az 
egyes anyagok kombinálását. 

• Az étrendkiegészítők bevételekor a megfelelő időzítés érdekében szem előtt kell tartanunk, 
melyik nerotranszmitterünk szintjét akarjuk módosítani, illetve annak koncentrációja milyen változásokat 
mutat alvási ciklusaink során. Az oneirogén (gyógy)növények fogyasztásakor emellett még arra is oda 
kell figyelnünk, hogy azt a növényi részt vegyük magunkhoz, amely a feltételezett hatóanyagot 
tartalmazza. 

• A technológiai vívmányaitól ne várjunk csodát, mindössze előre programozott álomjelként 
tekinthetünk rájuk, amelyek felismeréséhez nem kerülhetjük meg a mentális felkészülést. Bár az 
újabbnál újabb kütyük gyakran azzal próbálják eladni maguk, hogy mindenféle hangzatos módon 
hivatottak RÉM fázisunkat detektálni, az egész koncepció nem az álmodás detektálásánál sántít, hanem 
a tudatosulás kiváltásában. Függetlenül attól, hogy ezek az eszközök fény- vagy hangjelzésekkel, 
esetleg rezgéssel igyekeznek jelezni felénk álmodásunk tényét, ezek a stimulusok nagyon kis 
hatékonysággal szivárognak be álmainkba. Sokkal nagyobb a valószínűsége, hogy észre sem vesszük 
őket, vagy felébresztenek bennünket. Idővel pedig idegrendszerünk hozzájuk fog szokni, és 
érdekeltségét veszti a rájuk való bármiféle reagálásban. 

• Agyhullámaink hangolhatósága a tudatosulás érdekében szintén egy ellentmondásos pótkerék, 
amely placebo komponensét nehéz lenne százalékosítani, így nem csoda, hogy megannyi eltérő 
véleménnyel lehet találkozni a használhatósággal kapcsolatban. Ha a tudatosulásra nem is, a meditáció 
segítésére mindenképpen megpróbálhatjuk felcsatolni. 

6. A (keleti) szomszéd fűje mindig zöldebb - álomjóga kedvcsináló 


Ahogy azt már remélhetőleg a saját bőrünkön is megtapasztalhattuk, a tudatos álmok a saját 
bejáratú élményparkok netovábbját jelentik, amelyben világi vágyaink széles spektrumát élhetjük ki. Az 
emberi lét beépített velejárója azonban, hogy az újdonságok előbb-utóbb elvesztik varázsukat. Éjszakai 
kalandozásainkkal kapcsolatban is el fogunk töprengeni azon, mire is jó ez az egész, esetleg hogyan 
tudnánk valami építőbb jellegüre felhasználni. 


Ha egy ideje már érlelődik benned a gondolat, hogy az éberré válást elméd elkényeztetése helyett 
annak megedzésére kellene használnod, érdemes megismerkedned az álomjóga fantázianévvel 
ellátott praktikákkal. 

És ehhez még csak nem is kell Magadénak vallanod, vagy részleteibe menően ismerned egy 
számunkra idegenként ható gondolatiságot - a gyakorlati hasznot az alapok ismeretével is kiélvezheted. 
Mindössze a kulturális kisajátítás okozta erkölcsi dilemmától kell eltekintened. 


Az álomjógának többféle megközelítésmódja létezik, a legismertebb talán a tibeti buddhista 
tradíció verziója. Ennek gyakorlatai arra szolgálnak, hogy kiszabaduljunk az ignoranciánk által 
hajtott ördögi körből, amelyben alvajáróként éljük le életünk - illetve egymást követő életeink, ha valaki 
hisz ebben - , elvakítva és megvezetve a Samsara-nak nevezett álomszerű, illuzórikus állapotban. 


Véleményük szerint a tudatos 
álmodás, bár megfelelő kiindulási 
pontként 

szolgál, önmagában még nem fog 
hozzájárulni a spirituális értelemben 
vett felébredéshez. Épp 

ellenkezőleg: újabb emeletet húzhat 
a vállunkat már így is megrogyasztó 
Samsara tetejére, hisz amikor 
cselekedeteink szándék vezérli - 
még ha csak álmainkban is - 
növeljük karmikus adósságunk. A 


( ' ' \ 

A koncepció megértéséhez annyit érdemes tudnunk a 

buddhizmusról, hogy az minden (emberi) szenvedés 
forrását ignoranciánknak és eltorzított nézeteinknek tudja be. 

Az igazi boldogság nyitját pedig - azok levetkőzésén 
keresztül - a (rém)álomszerű Samsara-ból való 
felébredésben látja. 


Mindössze fel kell hozzá hagynunk azzal, hogy folyamatosan 
menekülünk az általunk negatívnak ítélt dolgok elől, illetve 
azzal is, hogy a pozitívak befogásával próbálkozzunk. A 
boldogságot pedig ne az előbbiek elkerülésétől és az. 
utóbbiak megszerzésétől várjuk. 


Lépj előre tetszőleges számú mezőt! 



tudatosság karmikusan nem semleges, ha úgy tetszik. Ennek orvoslásában siethet segítségünkre az 


álomjóga, amellyel élményparkunkat laboratóriummá változtathatjuk - amelyben saját elménket 


vehetjük górcső alá. 


Az átfedéseknek köszönhetően, még ha nincsenek is spirituális ambícióink, 
az álomjóga gyakorlatai között találhatunk olyanokat, amelyek a tudatos álmok világában 
is segíthetnek bennünket a szintlépésben. Ez a kijelentés fordított esetben is megállja a helyét - a 
tudatosulást elősegítő technikák némelyike remekül beleillik a spirituális úton járok praxisába. A két 

megközelítésmód kiegészítheti egymást. 

Ez egyáltalán nem meglepő. A (tudatos) álmokat tanulmányozó, viszonylag fiatal nyugati 
pszichológiának, és az évezredes múltra visszatekintő buddhizmusnak ugyanis vannak találkozási 
pontjai. Pl. az emberi psziché megértésére való törekvés. Másrészt a buddhizmus hangos szószólója 
az első kézből származó tapasztalatok gyűjtésének a különböző tanításokba vetett vak hitre való 
támaszkodás helyett. A rendelkezésre álló gyakorlatoknak és hipotéziseknek köszönhetően így saját 
magunk gyűjthetünk objektív tényeket, mérhető adatokat és logikus érvelést igénylő elménk igényeit 
kielégítő bizonyítékokat. Az efféle információgyűjtés a nyugati tudományos világban is jól bejáratott 
módszer. 

Azzal a különbséggel, hogy míg a tudatos álmodás segítségével pszichénk határait csak 
a tudatos/tudatalatti viszonylatában tudjuk felderíteni, az álomjóga számára a végállomást az 
elme még annál is mélyebben található, legalapvetőbb (psziché -> szubsztrát -> 
primordiális) területei jelentik - amelyeken - az ígéret szerint - a megvilágosodás található. 

A megközelítésmódok közötti másik lényegi eltérés az éberség/ébrenlét fogalmával kapcsolatos. 
Atudatos álmok gyakorlását létre hívó nyugati életfelfogás az ébrenlétünk során megélt valóságra tekint 
alapvalóságként. Értelmezésében álomba merüléskor egy képzeletbeli világba lépünk át, hogy azután 

az ébredést követően a valóságot - a 
lehetőségekhez mérten - ismét 
objektív voltában tapasztalhassuk meg. 
Ezzel kvázi elejét is vehetjük a valóság¬ 
illúzió ellentétpárral és ébrenléttel 
kapcsolatos összes további 
eszmefuttatásnak. 


A buddhizmus ezzel szemben ébrenléti 
tudatállapotunkra és az általa 
megtapasztalt valóságra is álomként 
tekint. Sőt, tudatunk 3 alapvető megjelenési formája - éber, alvó és álmodó - közül az ébert tekinti a 
legkevésbé formálhatónak, illetve a fejlődés szempontjából a legkisebb potenciállal rendelkezőnek. 
Álmainkban lehetőségeink már megsokszorozódni látszanak - amennyiben tudatosodik bennünk az 
álmodás ténye ahelyett, hogy csak az ébrenlétivel azonos megvezetett állapotban léteznénk benne. A 
mély, álomtalan alvás pedig még ennél is nagyobb fejlődési lehetőséggel kecsegtet - az egyetlen 
bökkenő, hogy ezt alapjáraton nem tudjuk kihasználni, hisz ebben a tudatállapotban nem rendelkezünk 
kellő éberségi szinttel. 

Az álomjóga (dream yoga) gyakorlása során bejárandó út a fentiekkel összhangban az álmok 
felidézésének képességével indul, hogy majd azt követően éberré tudjunk válni bennük. A következő 
lépcsőfok megtételével belekóstolhatunk az alvás jógába (sleep yoga), amely segítségével a mély, 
álomtalan alvás során is öntudatra ébredhetünk. Levetkőzve elménk dualista korlátáit, ebben az 
állapotban közvetlenül dolgozhatunk a tudat mélyebb szintjeivel, amely sokkal nagyobb transzformatív 

potenciállal kecsegtet, mint a felszínes rétegek puszta kapargatása. Elvégre a tudatosságot igazán 
tiszta formájában akkor tudjuk megtapasztalni, ha percepciónk nem korlátozzák sem az 
érzékszerveinktől érkező 

szenzoros, sem az elménktől 
kapott konceptuális (fogalmi) 
stimulusok. 

A reinkarnáció koncepciójával 
szimpatizálók számára még ez 
sem jelenti a végállomást - a 
megtestesüléseinket összekötő 
átmeneti állapotban, a bardo-ban 
való várakozást ugyanis a bardo 
jógának (bardo yoga) köszönhetően nem kell feltétlenül kómában töltenünk. És még mondja valaki ezek 
után, hogy a halálra nem lehet felkészülni... csak egy adag humorra és ambícióra van szükségünk 
hozzá. 

De miért akarnál álmaidban az álomjóga gyakorlataival összhangban bármit is megváltoztatni? 

Mert ugyanúgy, ahogyan az álombéli objektumok, úgy ébrenléti érzelmeink és koncepcionális korlátáink 
is átalakíthatok. A depresszió boldogsággá, a félelem bátorsággá, a reményvesztettség hitté. A 
rémálmok kezelésének mintájára gördülékenyebbé válhat az erőt próbáló, valós élethelyzetekkel való 
megbirkózás is. 

Nem érzed Magadénak az eddig leírtakat? 

Ennek egyik oka az lehet, hogy nem osztod a tudatos álmodok körében általánosan 
elfogadott nézetet, miszerint az álmok során megélt tudatosság alapvetően egy „pozitív” dolog. 
Érdemes azonban megállnunk egy pillanatra és elgondolkodnunk, hogy a tudatosulást követően kinek 
a kezébe kerül az irányítás. Tik... tak... bingó! 

A gyarmatosítók nyilván puszta felebaráti szeretetből cselekednek - de mi helyzet a 
gyarmatosítottakkal? Próbáltad már az álomvilágod benépesítő karakterek helyébe képzelni magad? 
Tisztában vagy a megszállásod tényével? Lehetséges, hogy a diktatúrával egészen újszerű 
tapasztalatoktól szigeteled el magad? 

Ha látod ebben a rációt, a tibeti buddhista tradíció megközelítése helyett inkább az integrál deep 
listening (IDL) nevet viselő álomjóga csapásvonal lehet Nálad a befutó. 

Amely azt vallja, hogy a tudatosulás gyakran azt eredményezi, hogy valójában nem is figyelünk 
álmainkra. Helyette éber tudatunkkal szándékosan megváltoztatjuk és gyarmatosítjuk azokat ahelyett, 
hogy passzív megfigyelőként állnánk hozzájuk vagy meditálnánk bennük. 

Az útravaló tehát az, hogy - álmaink képlékeny voltát 
felhasználva - a saját tudatunkon végzett kísérletekből 
levont következtetéseket felhasználhatjuk mindennapi 
életünkben. Az álmok és alvás feletti irányításon 
keresztül megtanulhatjuk kordában tartani saját elménk. így 
kitörhetünk a saját magunk elvakító szemellenzőink és 
hiedelmeink korlátái közül, levetkőzve a valóság téves 
érzékelését okozó kondicionáltságunkat. 


Lépj előre tetszőleges számú mezőt! 

A tudatosulás puszta ténye önmagában még egy arasznyival sem fog az ébrenlétivel azonos módon 
működő elménk kvalitásain javítani - nem leszünk automatikusan empatikusabbak, bölcsebbek, 
együttérzőbbek vagy elfogadóbbak. Csak hatékonyabbak abban, hogy frissen szerzett irányítási 


képességünk egyes dolgok életre hívására, megváltoztatására, elnyomására vagy 


Saját szemellenzőink által megvakított, összezavarodott énünk 
ilyenkor szabadabb kezet kap az álomvidék kényére-kedvére 
történő átalakításában. Ezzel, bár első pillantásra még jó 
ötletnek tűnhet, többet árthatunk, mint amennyit használunk. 
Könnyen megeshet, hogy észre sem vesszük, amikor 
visszanyal a fagyi. 

Mielőtt elhessegetnéd ennek lehetőségét, gondolj csak pl. a 
kereszténység azon törekvéseire, hogy - önzetlenségének és 
bölcsességének teljes tudatában - kéretlenül is 
megajándékozza a „primitív", civilizálatlan népeket egy jó nagy 
adag megváltással. Vajon az „önzetlenség” ilyenforma 
racionalizálása nem képes tömeges vérontást és szenvedést 
eredményezni? 


Bagoly mondja verébnek, hogy.. 



elkerülésére használjuk, ha 
épp úgy tartja kedvünk. 

A saját magunk által 
teremtett valóság 

valósságába vetett hit még 
nem fogja kiszélesíteni 
látóterünk és világnézetünk, 
amelyek segítségével 

tapasztalatainkat 
értelmezzük. Percepciónk 
nem fog mágikus módon 
magától transzformálódni. 
Az IDL értelmezésében nem 
az álombéli démonainkkal, 


tűzvészekkel, zavarodottsággal stb. kapcsolatban kell változást kieszközölni. Nem is az „illuzórikus” és 
„valós” álmok egymástól való elkülönítésére kell fókuszálnunk, mint pl. a tibeti tradíció tanításában. 


Az igazi probléma nem az álmokkal van. Még csak nem is a tudatosság hiányával. Hanem az 
átélő személyével. A téves érzékeléssel, amely tudatállapottól - és tudatossági szinttől - független. 

Ennek okát éber nézőpontunk részlegességében kell keresnünk. Az ugyanis feltételezi, hogy teljes 
valónk érdekeit képviseli. De hogyan tudná ezt megítélni anélkül, hogy kikérné lényünk különböző 
aspektusainak véleményét? Amennyiben az irányítás helyett folyamatos kikérdezés alatt tartanánk az 
ezen részeink szimbolizáló karakterek egy reprezentatív csoportját, rá kellene jönnünk, hogy éber 
énünk korántsem áll a fejlettség/megvilágosodás általunk feltételezett fokán. Ez persze csak akkor 
probléma, ha az ebből eredő boldogtalanság zavar bennünket... 


Az IDL emiatt nem csupán az álombéli tudatosság és irányítás elérésére összpontosít, hanem saját 
lényünk alkotórészeire való - tudatállapottól független - ráébredésre. Ebben a megközelítésben a 
magunk által létrehozott (rém)álom, amelyből fel kell ébrednünk saját létünk, illetve lényünk 
megélésével kapcsolatos. 

A bölcsebbé váláshoz tehát különböző részeink kifaggatásán keresztül vezet az út - lévén azok nem 
mindegyike tudhatja be magáénak éber énünk megfeneklettségét. Legalábbis nem azonos, 
lényegesnek számító életterületen. Ezidáig mostoha bánásmódban részesített alkotóink 
integrálásával kiterjeszthetjük saját magunkról alkotott képünk - hisz elimináljuk az azt krónikus módon 
eltorzító tévhiteink. Amelyek pl. az állandó (kényszeres) irányítás hasznosságával kapcsolatosak - 
függetlenül attól, hogy álomról vagy ébrenlétről legyen szó. 

Bár az álomjóga szónak már a puszta kóstolgatása is spirituális utóízt hagyhat a szánkban, az 
IDL azt is hangsúlyozza, hogy a gyakorlás önmagában nagyon rossz indikátora a „spirituális 
fejlettségnek”. Ahogyan a tudatos álmodás képessége is az, hisz arra a bűnözőktől kezdve a gyerekekig 
bárki képes lehet. Ez egyúttal azt is jelenti, hogy nem kell a spiritualitást Magadénak érezned, hogy 
hozzáláthass a gyakorláshoz. Ha engem kérdezel, ez egy újabb piros pont az IDL javára, amellyel az 
ilyen sallangok mellőzésének köszönhetően szélesebb réteg szimpatizálhat. 

Ha az álomjóga ekkora potenciállal kecsegtet, miért kellene először a tudatos álmokkal 

megismerkedned? 

Elsősorban azért, mert a nyugati kultúrában kondicionált elméd számára az kevésbé hat 


idegenként- így könnyebben 
értelmezhető és alkalmazható. 
Többek között az álomjógához 
szükséges alapok lefektetésére is, 
hisz annak gyakorlásához már 
viszonylag edzett tudattal ajánlott 
hozzáfogni. Szóval ne érezd magad 
rosszul attól, ha egyelőre az 
élménypark javára teszed le a 
voksod! Az ott töltött idő még 
hasznodra fog válni a későbbiekben, 
ha a „továbbtanulás” mellett döntenél. 


r 


Persze a sikeres alkalmazáshoz nem árt kíméletlenül 
őszintének lennünk magunkhoz annak kapcsán, hol is 
állunk az emberi lét társasjátékának képzeletbeli 
pontversenyében. Ami esetenként nem is olyan 
egyszerű, hisz már maga a tudatos álmodásra való 
képesség is azzal hitegethet bennünk, hogy előrébb 
tartanánk másoknál. Még akkor is, ha pontosan 
tudjuk, hogy ugyanazon a mezőn toporgunk, mint a 
többiek. Jól jöhet a későbbiekben, ha már rögtön az 
elején egy jó nagy adag alázattal kezdünk neki a 

Különben is, ha felhalmozott karmikus adósság nélkül iratkoznál be, a hozott anyag hiányában mégis 

mihez kezdenél a gyakorlati órákon? 

A tanévkezdést megelőzően egyébként érdemes elgondolkodnunk, mi az egyik legalapvetőbb 
feltétele, hogy tudatossá váljunk álmainkban. Az éber és álmodó tudatunk közötti átfedéseket ismerve 
a válasz gondolom mindenki számára egyértelmű: az, hogy ébrenlétünk során is tudatában legyünk az 
elménkben zajló történéseknek. Sajnos e téren elég rosszul teljesítünk, nemcsak a keleti bölcsek 
véleménye, hanem a nyugati idegtudósok becslései alapján is. Az álomjóga napközbeni gyakorlatait 
pont ennek orvoslására használhatjuk. A tudatos álmodás szempontjából ez azért releváns, mert 
amennyiben képesek vagyunk a napközbeni tudatosságot szokásunkká alakítani, az 
elkerülhetetlenül maga után fogja vonni éjszakai éberré válásaink megsokszorozódását. Ezen felül, 
remélhetőleg, stabilitásuk és tisztaságuk növekedését is. 

Első megközelítésben elmondhatjuk, hogy bár a tudatos álmodás és az álomjóga éjjeli gyakorlatai 
között vannak átfedések, a két praxis legalább annyira el is tér egymástól. A tudatos álmodás az 
álombéli és ébrenléti valóságunk közötti különbségekre fekteti a hangsúlyt, míg az álomjóga a 
hasonlóságokat hangsúlyozza. Ezzel el is érkeztünk ezen évezredes hagyomány napközben végzendő 

gyakorlataihoz, a Forma illúziójához. 

E napközbeni praktikák jelentik a tudatos álmodás és az álomjóga közti egyik lényegi megkülönböztető 
tényezőt. A tudatos álmodás elérésére végzett valóságtesztek segítségével általában el tudjuk dönteni, 
hogy egy álomban, vagy ébrenléti valóságunkban vagyunk-e. Az álomjóga megközelítésében még 
akkor is emlékeztetnünk kell magunkat arra, hogy álmodunk, amikor épp „ébren vagyunk”. 

Az éjszakai álomjóga és a forma illúziója több szempontból is ugyanazon edzésforma két különböző 
tudatállapotban - az álmodás és ébrenlét során - való alkalmazását jelentik. A köztük levő különbség 
abban rejlik, hogy míg az éjszakai gyakorlatokat szofisztikáltságuk miatt sokan nehéznek találhatják, a 
forma illúziójával bárki könnyedén sikereket érhet el. 

Miről szólnak a Forma illúziójának gyakorlatai? 

A gyakorlás három aspektusra terjed ki: a test, a beszéd és az elme illúzióira. Lévén az említett 
hármason keresztül állunk kapcsolatban a világgal, illetve gondolatainkkal, szavainkkal és tetteinkkel 
szilárdítjuk meg annak megtapasztalását. 

Az alapgondolat, hogy napközben folytonosan emlékeztessük Magunk arra, hogy minden általunk 
érzékelt dolog csak egy illúzió, a valóság puszta látszata. A cél, hogy idővel képessé váljunk a látszat 
és valóság elválasztására. Aktuális voltában tudjuk érzékelni az utóbbit ahelyett, hogy szilárdként, 
tartósként és függetlenként tekintenénk rá. 

Mivel még nem jutottunk el oda, hogy ezt tapasztalati szinten is értelmezni tudjuk, képzelőerőnkre 
hagyatkozva kegyes hazugságokat kell elhitetnünk magunkkal - amelyeknek ez esetben azért van 
alapja. Az egészet nem azért csináljuk, hogy szándékosan megvezessük saját magunkat, hanem hogy 
ki tudjunk szabadulni szokásaink hatalma alól. Ez esetben éber „valóságunk” alapvalóságként történő 
érzékelésétől. 

Az álomjóga egyik alaptétele, hogy a minket körülvevő emberek, dolgok, illetve események 
önmagukban képtelenek hatni ránk - ezt a hatalmat mi adjuk a kezükbe azáltal, hogy valóssá 
„szilárdítjuk” őket. A forma illúziója ezt az elgondolást azzal közelíti meg, hogy rámutat, 
valójában nem ezek után a külső, formával rendelkező dolgok után sóvárgunk - hanem a tudatunkban 
általuk kiváltott alaktalan állapotokat, érzéseket hajszoljuk. 

Ennek tudatosulása figyelmünk befelé irányulását fogja maga után vonni, ahol rábukkanhatunk, hogy 
saját boldogtalanságunk forrása az elménk tartalmaihoz való helytelen hozzáállásunk. A forma illúziója 
gyakorlásának ez ad igazán létjogosultságot. Buddhista szemszögből nézve egyik fő jellemzőnk 
agyszüleményeink külső világba/világra történő kivetítése, illetve az így keltett visszhangokból egy Én¬ 
kép összefércelése. A forma illúziója e pszichológiai echolokáció értelmetlenségének megértésén 
keresztül igyekszik letéríteni minket a tévútról, amely a soha véget nem érő emberi elégedetlenségbe 
vezet. Ahelyett, hogy indirekt módon, külső dolgokon próbálna változtatni, a probléma forrásának 
közvetlen megszüntetésére nyújt lehetőséget. Bár - ahogy azt eredetileg elterveztük - az ébrenlétünk 

során ilyenformán megnövekedett tudatossági szintünk álmainkba is át fog szivárogni, mindennapjaink 
élhetőbbé és élvezhetőbbé tétele sem egy elhanyagolható „mellékhatás”. 

További pozitívum, hogy az álomjóga gyakorlásával megteremthetjük a szükséges alapokat annak 
elkerülésére, hogy függővé váljunk az álmainktól, illetve a bennük átélt tartalmaktól. Amennyiben csak 
önmagában gyakorolnánk a tudatos álmodást, fennállna annak a lehetősége, hogy áldozatul essünk 
saját fantáziánk kreálmányai csábításának. Emellett a mezei oneironautákat annak a veszélye is 
fenyegeti, hogy az álmaik feletti uralom átvételétől megrészegülve meg kell tapasztalniuk ego-juk 
vállalhatatlan méretűre való elhízását - az álomjóga ennek kivédésében is a segítségünkre siet, 
mégpedig az alábbi gyakorlatokkal. 

A test illúziójának gyakorlatai az arra irányuló folyamatos emlékezésről szólnak, hogy ébrenléti 
valóságunk formái álomszernek. Tulajdonképpen olyan mantrákat kell ismételgetnünk, amilyen gyakran 
csak tudjuk, mint pl. „Álmodom.”, vagy „Ez egy álom.” Mindezt természetesen a megfelelő átéléssel kell 
párosítanunk. Változatosabbá tehetjük a gyakorlást, illetve megkönnyíthetjük a beleélést, amennyiben 

• nemcsak mentálisan ismételjük, hanem hangosan is kimondjuk ezeket a kijelentéseket. A 
valóságtesztekhez hasonlóan digitális, vagy papír alapú emlékeztetőket állíthatunk be (lakásunk 
különböző pontjait teleplakátozva), illetve megedzhetjük prospektív memóriánkat, hogy biztosan ne 
mulasszuk el mantránk napközbeni ismételt kinyilatkoztatását; 

• az előző nap eseményeit a ma nézőpontjából szemléljük. A tegnap valósnak és szilárdnak tűnt 
annak átélése során - mára viszont álomszerűvé halványult. Ennek mintájára vizsgáljuk meg a mai 
napot a holnap perspektívájából! Mennyire tűnnek így életszerűnek a pillanatnyilag annak ítélt 
tapasztalatok? 

• segítségül hívunk egy tükröt. A benne visszaverődő tükörképünk analógiaként használhatjuk, 
annak látszólagos/anyagtalan voltát kiterjeszthetjük éber valóságunk minden elemére. Első lépésben 
kezdjük el dicsérni képmásunk („Te vagy a legnagyszerűbb ember! Senki nem képes arra, amire Te!”)! 
Mindeközben figyeljük meg, milyen érzéseket vált ki belőlünk tükörképünk csodálata, majd tekintsünk 
ezekre is illúzióként! Ego virágunk gondos megöntözése után jöhetnek a szemrehányások! Intsünk be 
magunknak, mutogassunk hasonmásunkra, miközben hangot adunk elmarasztaló véleményünknek 
(„Egy született vesztes vagy! Lehetetlen, semmirekellő alak”)! Vizsgáljuk meg, ez milyen hatással van 
ránk, majd elmélkedjük az így kiváltott negatív érzelmek illuzórikus természetéről! 

• éber valóságunk álmaink jellemzőivel látjuk el. Amennyiben álmaink főleg vizuális 
érzékelésünkön alapulnak, füldugó napközbeni hordásával növelhetjük környezetünk 
megtapasztalásának álomszerűségét. Az éjszakai kalandjainkra jellemző összefüggéstelenséget azzal 
tudjuk szimulálni, ha gyors, egymás utáni rángásokban mozgatjuk fejünket, vagy ha pislantáskor a 
szokottnál hosszabb ideig tartjuk csukva szemhéjunkat. Esetleg kombináljuk a kettőt. Amennyiben 
elegendő ideig csináljuk a gyakorlatot, el fog uralkodni rajtunk egyfajta kényelmetlen érzés - de ez is 
csak a stabilitás iránti sóvárgásunk leplezi le. 

• bűvészek mutatványait szemléljük, szürreális műalkotásokat bemutató kiállításokat 
látogatunk, optikai illúziókat tanulmányozunk. A tehetséges bűvészek remek illuzionisták, a nem 
valóságábrázoló művészet pedig számtalan alkotással támogathatja meg azon törekvésünk, hogy a 
valóságot illúzióként szemléljük. 

• álomszerű filmeket nézünk, immerzív videojátékokat játszunk. Ezek az álmokhoz hasonlóan 
teljesen valósnak tűnhetnek, illetve intenzív érzelmeket válthatnak ki belőlünk annak ellenére, hogy 
pusztán egy képernyőre vetített hamis képkocka sorozatok. Figyeljük meg, amint teljesen magukba 
szippantanak minket, majd ébredjünk rá, mi történik velünk - egy illúzió áldozatává váltunk! 

A beszéd illúziójának gyakorlatai remekül példázzák, hogy a kimondott szavak - a megfelelő 
kontextusban és időzítéssel kézbesítve - ugyanúgy képesek fájdalmat okozni, mint a fizikális 
objektumok. Vagy éppen bearanyozni a napunk. Ez annak köszönhető, hogy mások mondandója 
jelentőséggel bír számunkra - hogy mekkorával, azt szerencsére képesek vagyunk befolyásolni. 

A buddhista etika helytelen viselkedésnek számító tíz tette közül négy kapcsolatos a meggondolatlan 
beszéddel, illetve annak következményeivel. Konkrétan a hazugság, rágalmazás, rosszindulatú 
megjegyzések és az üres fecsegés - ezek a hozzávalók mind megtalálhatóak napi szinten öntudatlanul 
(is) folytatott tevékenységeink legerénytelenebb formájában, a pletykában. Aminek fő funkciója, hogy a 
környezetünktől érkező visszaigazolás kicsikarásával erősítsük meg saját magunk olyan nézeteinkkel 
kapcsolatban, amelyek helytállóságában nem vagyunk biztosak - ezáltal is megszilárdítva a 
valóságként érzékelt saját gyártású fantáziánkat. 

A beszéd illúziójának gyakorlatai azt a célt szolgálják, hogy átlássunk a szavak ilyen 
megszilárduló és megszilárdító természetén. Semlegesen tudjuk a hallott dolgokat fogadni, hogy ne 
legyen hatással ránk, amit mások mondanak. Ez nem azt jelenti, hogy az ilyesmi abszolúte nem fog 
minket megérinteni - hanem azt, Mi döntjük el, milyen mértékben. A gyakorlatok során 

• hangfelvételt készíthetünk arról, amint épp dicsérjük, illetve vádoljuk magunkat, a tükörképünk 
bevonása nélkül is. Alternatívaként megkérhetünk valakit, hogy tegye meg Nekünk e szívességet. 
Esetleg nyilvános helyen csináljunk valami társadalmilag kevésbé elfogadott dolgot - saját magunk és 
mások testi és lelki épségét szem előtt tartva -, majd figyeljük meg a járókelők reakcióját! Amennyiben 
lázadó kamasz korszakunk kinőve már nem szeretnénk jelenetet rendezni, elég, ha mozdulatlanul 
állunk egy helyben anélkül, hogy a minket megközelítő emberekkel szóba elegyednénk - helyette 
koncentráljunk a mutatványunkkal kiváltott reakcióikra! Illetve, ami még ennél is fontosabb: arra, hogy 
Bennünk milyen érzelmeket generálnak a járókelők reakciói! 

• tudományosabb megközelítést alkalmazva tanulmányozhatjuk a hangok fizikai és élettani 
sajátságait. Végső soron csak longitudinális hullámokról van szó, amelyek a dobhártyánkat 
megrezegtetve elektro-kémiai jelátvitelt váltanak ki idegrendszerünkben. Amelyet azután az agykérgünk 
megfelelő területei értelmeznek és látnak el jelentéstartalommal. Függetlenül attól, hogy az „pozitív”, 
vagy „negatív”, az ily módon kiszínezett mondanivaló alapvetően nem található meg az eredeti 
rezgésben. 

• megpróbálhatjuk anyanyelvűnk szavait egy idegen nyelv szavainak, vagy puszta hangoknak 
hallani. Az elidegenítési folyamaton keresztül könnyebben megérthetjük, hogyan töltjük meg a szavakat 
formáló hangokat tartalommal. Egy szó érzékelésének pillanatában ugyanis annak azonnal a személyes 
tapasztalatainkon alapuló töltetet adunk. Mi sem mutatja ezt jobban annál, ha először egy semleges 
példát véve (pl. autó), azt kb. egy percen keresztül hangosan ismételgetjük. Az idő leteltével a 
kiválasztott szót jelentésétől immár nagyjából lecsupaszítva, másként fogjuk hallani. Most 
próbálkozzunk egy olyannal, amely valamilyen intenzívebb érzelmi reakciót vált ki belőlünk (pl. isten, 
erőszak, buzi, nigger)! Figyeljük meg, mennyivel tovább tart, amíg el tudjuk tőlük választani a beléjük 
ivódott jelentést! 


• a látáson alapuló Rorschach teszt mintájára elkészíthetjük annak hallható verzióját. Kérjünk 
meg valakit, vegyen diktafonra/digitálisan rögzítsen egyszerű szavakat anélkül, hogy minket előre 
beavatna a felvételek tartalmába! Számoljuk össze, hány különböző szót vagyunk képesek kihallani a 
számunkra ismeretlen felvétel ismételt lejátszásakor! A teszt kiválóan példázza, hogyan vetítjük ki saját 
magunk, illetve elvárásaink a környezetünkre - tudatunk kísértetházának halálra rémült lakójaként olyan 
dolgokat vagyunk képesek hallani és látni, amelyek valójában nincsenek ott. 


Az elme illúziójának gyakorlatai arra próbálnak rávilágítani, hogy bár tudattartalmaink nem 


rendelkeznek jól körülhatárolt formával, képlékenységük ellenére is képesek arra, hogy alapjaiban 
határozzák meg egész életünket. Árnyalatnyi voltukat meghazudtoló hatalommal bírnak minden egyes 


A buddhista megközelítésben szenvedésünk mértéke 
egyenesen arányos azzal, mennyire szilárdítjuk meg, 
tekintjük valósnak az említett tudattartalmakat. A skála egyik 
végpontját az őrület jelenthetné, amely esetén képtelenek 
vagyunk kitörni rögeszméinkkel benépesített személyes 
észvesztőnkből. A másikat pedig a Buddha-lét, amely 
lehetővé teszi, hogy ugyanezen felmerülő gondolatokhoz és 
érzelmekhez ragaszkodás nélkül, szenvtelenül álljunk hozzá. 
Persze többségünknek nincs hivatalos papírja arról, hogy 
őrültek lennénk, de ennek ellenére időről-időre képesek 
vagyunk különböző gondolatok és érzelmek megszállottáivá 
válni és hagyni, hogy azok átvegyék felettünk az uralmat. 


Lépj előre tetszőleges számú mezőt! 



dolog felett, amit kimondunk, 
vagy megteszünk. 

Az elménket megtöltő 

gondolatokat és érzelmeket 
illúzióként, 
illetve álomszerűként 
kezelve azonban elérhetjük 
valóságunk képlékenyebbé, 
álomszerűbbé válását. A 
gyakorlatok során nem a 
külvilágba/külvilágra kivetített 
tartalmakra összpontosítunk, 
hanem magára a vetítőre. 
Közvetlenül az elménkkel 
dolgozva alapjaiban alakítjuk 


át, hogyan viszonyulunk a benne található tartalmakhoz. 


A gyakorlás pont arra irányul, hogy a behódolás helyett átlássunk elménk tartalmain, vagy ha úgy 
tetszik, ráébredjünk azok valós természetére. Alapvetően ugyanis nem a tudatunkat benépesítő 
dolgokkal van baj - gondolataink természetüknél fogva egyszerűen szerte foszlanának, ha képesek 
lennénk békén hagyni őket. Amit elég ritkán szoktunk megtenni. Ehelyett általában figyelmünket rájuk 
összpontosítva olajat öntünk az - alapjáraton szikraéletű - önmagunk által csiholt tűzre, hogy az azután 

aggodalmak, szorongások, elvárások, hiú ábrándok, meddő töprengések és megalapozatlan félelmek 
formájában kapjon lángra. És ezzel megmérgezze mindennapjainkat. 

Az ellenszer különböző meditációk formájában érkezik. Nem véletlenül áll a forma illúziója közeli 
rokonságban a tudatosság meditációval. De amíg az utóbbi a jelen pillanat tudatos megélésére irányul, 
előbbi a pillanat ilyenforma megélését kibővíti annak tudatával, hogy ami abban a momentumban 
történik velünk, az csak egy illúzió. 

A tudatosság meditáció során figyelmünk elkalandozásakor mentálisan emlékeztetnünk kell magunkat 
a gondolatainkban való elveszés tényére. Ez esetben azonban - kis csavart víve a történetbe - az 
„elgondolkodtam” kijelentés helyett az „átlátok rajta” valamilyen verzióját kell használnunk. Lévén a 
figyelmünket elterelő gondolatok veséjébe látó tekintet kifejlesztésén munkálkodunk - amely képes 
bepillantani a színfalak mögé ahelyett, hogy fennakadna a dolgok látszólagos voltán. 

Az elme illúziójának gyakorlása elméletben pofonegyszerű - mindössze nem kell mindent elhinnünk, 
ami a fejünkben található. A nehézségét viszont az adja, hogy eddigi életünk nagyobbik részét pont 
ezzel töltöttük. Kitartó munkával azonban idővel képessé válhatunk elengedni a jelenleg még véresen 
komolyan vett dolgokat - ambícióinkat, elvárásainkat, kételyeinket és félelmeinket. Amelyek 
haszontalan voltának felismerését megkönnyíti, ha ébrenléti valóságunkra is csak egy álomként 
tekintünk. Elvégre az álmainkban átélt eseményekbe való érzelmi és mentális energia befektetése is 
pazarlásnak tűnik a reggeli ébredést követően. 

A tudatunkhoz való hozzáállás ilyenforma megváltoztatása a beszédünkhöz, testünkhöz és tetteinkhez 
való viszonyulásunk is át fogja alakítani. A szavainkkal és testünkkel kialakított viszonyunk pedig szintén 
visszahat az elménkkel ápolt kapcsolatunkra. A forma illúziójának 3 aspektusa ezáltal kölcsönösen 
erősíti meg egymást - minél hatékonyabbá válunk az egyik gyakorlásában, annál messzebbre jutunk a 
másik kettő fejlesztésében. 

Ez mindenképpen jó hír azok számára, aki mégse próbálnák ki a főtéren átvonuló embertömegben 

való néma strázsálást! 

• A viszonylag fiatal nyugati pszichológiának és az évezredes múltra 
visszatekintő buddhizmusnak vannak találkozási pontjai: pl. az emberi psziché megértésére való 
törekvés. A buddhisták szerint a tudatos álmodás ugyan megfelelő kiindulási pontként 
szolgál, önmagában még nem fog hozzájárulni a spirituális értelemben vett felébredéshez, hisz amikor 
cselekedeteink szándék vezérli - még ha csak álmainkban is -, növeljük karmikus adósságunk. A 
tudatosság karmikusan nem semleges, ha úgy tetszik. 

• Az átfedéseknek köszönhetően, még ha nincsenek is spirituális ambícióink, 
az álomjóga gyakorlatai között találhatunk olyanokat, amelyek a tudatos álmok világában való 
navigációban is segíthetnek bennünket. Ez a kijelentés fordítva is igaz - a tudatosulást elősegítő 
technikák némelyike remekül beleillik a spirituális úton járok praxisába. A két 
megközelítésmód kiegészítheti egymást. 

• Persze lényegi eltérés is van pl. az éberség/ébrenlét fogalmával kapcsolatban. A tudatos álmok 
gyakorlását létre hívó nyugati életfelfogás az ébrenlétünk során megélt valóságra tekint 
alapvalóságként. Értelmezésében álomba merüléskor egy képzeletbeli világba lépünk át, hogy azután 
az ébredést követően a valóságot - a lehetőségekhez mérten - ismét objektív voltában 
tapasztalhassuk meg. 

• A buddhizmus ezzel szemben ébrenléti tudatállapotunkra és az általa megtapasztalt valóságra 
is álomként tekint. Sőt, tudatunk 3 alapvető megjelenési formája - éber, alvó és álmodó - közül az ébert 
tekinti a legkevésbé formálhatónak, illetve a fejlődés szempontjából a legkisebb potenciállal 
rendelkezőnek. Az álomjóga végső célja nem az, hogy éberré váljunk az álomban, hanem hogy 
felébredjünk az álomban, amelyet ébrenlétünk során álmodunk. 

• Az álomjóga napközbeni gyakoratai három aspektusra terjednek ki: a test, a beszéd és az elme 
illúzióira. Ezen a hármason keresztül állunk kapcsolatban a világgal, illetve gondolatainkkal, szavainkkal 
és tetteinkkel szilárdítjuk meg annak megtapasztalását. E gyakorlatok nemcsak az éberré válási 
képességünk növelhetik, hanem segíthetnek annak elkerülésében, hogy függővé váljunk az álmainktól, 
illetve a bennük átélt tartalmaktól. Amennyiben csak önmagában gyakorolnánk a tudatos álmodást, 
fennállna annak a lehetősége, hogy áldozatul essünk saját fantáziánknak és elvárásainknak. Azok 
kiélésének csapdájába essünk ahelyett, hogy megadnánk az esélyt a valóban releváns és konstruktív 
élmények megtapasztalásának. 

7. Hogyan értelmezzük (félre)... 

7.1 ... álmainkat 

Álmaink létének okával, illetve hasznával kapcsolatban a mai napig nem született egyetértés. Az 
témával hivatásosan foglalkozók között vannak, akik szerint pusztán biológiai okokból kifolyólag 
álmodunk. Mások szentül hiszik, hogy álmaink pszichológiai funkciót töltenek be és mindig tartalmaznak 
valamilyen, az énünk vagy létünk szempontjából fontos információt. Természetesen képviseltetik 
magukat az arany középutat járók is, akik igyekeznek mindkét szélsőséges álláspont helytállóságait és 
helytelenségeit számításba venni, és álmainknak változó mértékű biológiai és pszichológiai jelentőséget 
tulajdonítani. 

Mivel álmaink jelentős részében (legalábbis a kezdeti RÉM fázisokban) az elmúlt napok eseményei és 
motívumai köszönnek vissza ránk, elképzelhető, hogy azoknak egyfajta rendrakó funkciója van. 

Evolúcióbiológiai szempontból megközelítve a problémát született meg a teória, miszerint az 
álmok potenciális veszélyforrást jelentő élethelyzetek szimulátorai, amelyek lehetőséget adnak arra, 
hogy gyakoroljuk azok észrevételét és elkerülését. 

A pszichológiai hasznosság eshetőségét fontolóra véve elképzelhető, hogy az álmok valamilyen módon 
segítenek nekünk feldolgozni mindennapi gondjaink, megoldani problémáink és kiegyensúlyozni lelki 
világunk. 

A pszichoanalízis atyjaként számon tartott Sigmund Freud az álmokra a „tudatalatti 
megismeréséhez vezető királyi” útként tekintett, mert szerinte álmainkban az ego védelmi 
mechanizmusai meggyengülnek, utat engedve az elfojtott tartalmak megjelenésének, ámbár eltorzult 
formában. Véleménye szerint az álmok a tudattalan által tett kísérletek elnyomott konfliktusok 
megoldására, tabunak számító szexuális tartalmak megélésére - egyfajta vágybeteljesítő funkciójuk 
van. 

Cári Jung, bár egyetértett a tudatalatti létezésével, arról vele ellentétben nem állatiasként és 
ösztönösként, inkább spirituálisként vélekedett. Szerinte az álmok tudatalattink jelenlegi állapotának 
szimbolikus megjelenítésére, nem pedig a szégyenletes tartalmak elrejtésére szolgálnak. Ablakot 
jelentenek a tudatalattinkra, tudatos énünknek próbálnak mintegy útmutatást nyújtani az azzal való 
egyesülésre. Egyik alapvető funkciójuk, hogy helyreállítsák a kibillent pszichés egyensúlyunk - ha pl. 
túlzottan intellektuálisak lennénk, álmainkban inkább érzelmi töltettel bíró tartalmak fognak megjelenni. 
Másrészt jövőbeli várható eseményekről tájékoztatnak. 

Ilyen, kiragadott példákat még hosszasan lehetne sorolni. De ez mit sem változtatna a tényen, hogy 

senki nem tudja biztosra, miért álmodunk. 

így talán nem meglepő, hogy értelmezésük kapcsán is csupán egyetlen dologban tud kiegyezni a 
mezei álomfejtők, pszichológusok és kutatók hada - abban, hogy nem tudnak kiegyezni. Ahány 
(önjelölt) szakértő véleményét kérnéd ki, annyiféle különböző magyarázattal szolgálnának. Még jó, hogy 
a tudatosuláshoz nincs szükségünk az interpretációra... 

Amennyiben mégis megpróbálkoznál vele, készülj fel rá, hogy valószínűleg elég nagyfába vágod 
a fejszéd - a tévútra jutás elkerülése érdekében ugyanis álmaid értelmezésekor végső soron csak 
Magadra hagyatkozhatsz. A jó munkához ebben az esetben nem csak idő, hanem egy gátlástalanul 
nagy adag őszinteség is szükségeltetik. Cserébe viszont olyan meglátásokhoz juthatsz, amelyek 
élhetőbbé tehetik mindennapjaid. 

Persze megeshet, hogy nincsenek ilyen magasra törő ambícióid, és csak a puszta kíváncsiság hajt. Ez 
esetben nyugodtan emeld le a polcról az - annak vaskosságával arányos hitelességet magáénak tudó 
- álmoskönyvet és hagyatkozz az abban található magyarázatokra! Elvégre elég nagy a valószínűsége, 
hogy pontosan ugyanarról szoktál álmodni, mint annak szerzője, nemde? Álomkaraktereitek egymás 
kiónjai, a megjelenő szimbólumok pedig azonos jelentéssel bírnak, köszönhetően az eddig bejárt 
életutaitok kísérteties hasonlóságának. Ezt az opciót választva a befektetendő munka mellett a 
szarkazmus által kiváltott esetleges allergiás reakció terhétől is megkímélheted magad. Merthogy a 
fejezet további része nyomokban azt is tartalmaz(hat). Már szarkazmust, nem allergiás reakciót. 

Ezzel nem azt akarom mondani, hogy az álmoskönyvek teljesen haszontalanok. Pl. mindenféle 
kultúrtörténeti értékük is lehet. De a kortárs alkotások arról valószínűleg mind mélyen hallgatni fognak, 
hogy ha a megvásárlásukat követően pl. a Bermuda-háromszögről találnál álmodni, az bármiféle utalás 
lenne tudatalattid részéről a kiadott összeg értelmetlen és végleges eltűnésére. Mindemellett 
elképzelhető, hogy alkalmanként értékes információval szolgálhatnak, hisz mind ugyanabban a 
kultúrában, korban nevelkedtünk, illetve mindannyian emberi lények vagyunk. Nem csoda, ha - akár 
tudatalatti szinten is - azonos következtetésekre jutunk az élet nagy kérdéseivel kapcsolatban. De elég 
lusta és igénytelen dolog lenne túlzott mértékben e szótárakra hagyatkozni. 

Az álmok interpretációjáról szóló eszmefuttatások elkerülhetetlen kliséje Sigmund 
Freud nevének, illetve a “pszichoanalízis atyja” titulusának megemlítése. Hogy mégis valami 
eredetiséget próbáljak vinni a történetbe, itt szeretném kinyilvánítani azon véleményem, Freud jó nagy 
fekete pontot érdemel hipotéziséért, miszerint tudatalattink elfojtott és torz tartalmakkal lenne telítve. 

Hogy a jóindulat, vagy a tudatalattijában lapuló valamilyen egyéb, sötét tartalom vezérelte abban, hogy 
szabad- és munkaidejét e nézet népszerűsítésével töltse, azt nem tudom. Azt viszont gyanítom, ez 
nagyban hozzájárult elménk e felderítetlen részétől való, még manapság is megfigyelhető, ódzkodó 
magatartás térhódításának. 

Szerencsére legalább akkora befolyással bíró kollégája, Cári Jung ennél pozitívabb megvilágításba 
próbálta helyezni tudatalattink. Sőt, számos, szerinte egyetemes jelentést hordozó archetípust is 
meghatározott, amelyeket elméletileg szamárvezetőként használhatunk álmaink elemzésekor. Ezek 

az archetípusok (gör. archein - eredeti, ősi; typos - minta, modell, típus) univerzális, kultúrákon és 
történelmi korokon keresztül ívelő szimbólumok, karakterek, témák, illetve szituációk, amelyek 
tervrajzul szolgálnak az összes többi, hozzájuk hasonló személy, objektum, illetve koncepció tudatos 
megnyilvánulásához. Az emberi evolúció során megtapasztalt és a kollektív tudatalattiban 
megbúvó alapvető motívumok, amelyek minden egyes egyéni psziché számára elérhetők. És érthetők. 
Ilyenformán remek szemléletformálóvá, vagy unaloműzővé válhatnak esős délutánokon - de álmaid 
értelmezését talán érdemes rajtuk túlmutató módon kivitelezni. Lévén a koncepció a pszichoterápia 
kontextusában lett megalkotva, és onnét kiragadva azért valószínűleg veszít valamelyest 
életképességéből. Ugyanez érvényes a Freud-i szemléletmódra is. 

Jó hír, hogy ha a mondandóm eddigi részével megbirkóztál, valószínűleg álmaid értelmezésével 
sem lesz gondod! A hosszúra nyújtott bevezető inkább csak arra volt hivatott, hogy próbára tegye az 
interpretációhoz szükséges kitartásod és türelmed. Illetve, hogy meggyőzzön arról, a külső 
források ugyan - viszonylag - érdekes értelmezésekkel hozakodhatnak elő, de azok össze sem 
hasonlíthatók saját perspektíváddal. 

Mivel mindannyian a magunk módján értelmezzük a valóságot, álmaink sem futószalagon 
készülnek - azokban a tudatalattink által elraktározott korábbi, környezetünkkel való interakción alapuló, 
saját élettapasztalataink tükröződnek. A hangsúly a saját szón van: saját élettapasztalatok, környezet, 
tudat, tudatalatti és álmok. Amelyhez saját magunk által kialakított szabályrendszer dukál. 

Az interpretálási folyamatot a magányos farkas üzemmód mellett az is megnehezíti, hogy először közös 
nevezőre kell jutnod tudatalattiddal a kommunikáció terén. Elég hamar megtapasztalhatod ugyanis, 
hogy amikor kérdéseket teszel fel álmaidnak, válasz gyanánt gyakran valami teljesen váratlan, első 
pillantásra szimbólumokkal és rejtjelekkel teli üzenet érkezhet, amelyet Neked kell valahogy 
dekódolnod. Az erre tett kísérleteid kezdeti sikertelensége miatti frusztráció érthető. De csak azért mert 
tudatalattid nem beszél magyarul, még nem kell az első sarlatánhoz fordulnod, mert ő meg igen. 

Az egymás melletti kezdeti elbeszélést ne úgy fogd fel, hogy elméd e része örömét leli kínzásodban, 
kétségbe vonja értelmi szinted, vagy ilyen sajátosan kegyetlen humora lenne - inkább úgy, hogy az 
üzenet nem mindig adható át verbálisán. A szimbolikus kommunikációra tett kísérlettel talán a felszínes 
verbálisnál egy sokkal mélyebb, személyes szinten próbál Veled kapcsolatba lépni. 

Bár hétköznapi álmaid is számos érdekességgel szolgálhatnak a Benned zajló folyamatokról, a 
tudatosulás hatékonyabbá teheti az interpretációt azáltal, hogy éberré válást követően lehetőséged 
nyílik a helyszínen történő önvizsgálatra, a tudatalattiddal folytatott valós idejű 
kommunikációra, illetve interakcióra. Lévén 

a) megszemélyesítheted tudatalattid pl. totemállatként/szellemi vezetőként. így kérdéseket tehetsz fel 
neki, megkérheted, hogy vezessen el egy releváns helyszínre, vagy szembesítsen egy tanulsággal 
szolgáló szituációval; 

b) menet közben végezheted a történések elemzését ahelyett, hogy meg kellene várnod az ébredést, 

amivel egyébként is növelnéd a részletek feledésbe merülésének, illetve torzulásának kockázatát; 

c) elejét veheted annak a tendenciának, hogy a felidézés során megszépítsd, vagy szelektáld a 
dolgokat. Valós idejű értelmezés és átélés során nem tudunk a saját magunk elleni védekező 
mechanizmusként szolgáló álarcok mögé bújni. 

d) nem kell a puszta verbális kommunikációra hagyatkoznod. Álombéli környezeted saját belső világod 
reprezentációja, nem pedig a véletlen műve által összeeszkábált puszta díszlet. A környezeteddel 
folytatott interakciót számos módon kivitelezheted - a lehetőségeknek csak saját kreativitásod és 
fantáziád szab határt. 

Annyit még érdemes megjegyezni, hogy álmaid tudatos 

interpretációja során alkalmanként rábukkanhatsz lényed olyan aspektusaira, amelyekkel nehéz lesz 
megbarátkoznod. De ahelyett, hogy menekülőre fognád a dolgot, vagy elutasítóra a figurát, lásd be, 
hogy valójában erre megy ki a játék - jelenlegi tudatossági szinted kiterjesztésére, az eddig 
félhomályban megbúvó tartalmak megvilágítására. 

Az ilyen szembesülés végső soron egy keserédes dolog, hisz kizárólag olyasmit tudsz megváltoztatni 
Magaddal kapcsolatban, aminek tudatában vagy. Álmaid ennek köszönhetően megfelelő közegül 
szolgálhatnak arra, hogy ne csak az álmodás tényére, hanem saját Magaddal kapcsolatos dolgokra is 
ráébredj. Pl. a mindennapjaidban Téged korlátozó és visszatartó tudatalatti hiedelmeidre. 


7. 2. ... megváltozott tudatállapotainkat 

A tudatos álmodás az ébrenlétihez viszonyítva egy megváltozott tudatállapot, amely létezését 
tudományos bizonyítékok is alátámasztják. Azonban nem ez az egyetlen olyan, normálistól eltérő 
állapota tudatunknak, amelyet akár ez eddig tárgyalt technikák egyikével-másikával mi is 
megtapasztalhatunk. És nem is az egyetlen, amelyet tudományos módszerekkel vizsgáltak. 

Ott vannak rögtön a testen kívüli élmények, amelyek kapcsán még ma is elég szkeptikus 
álláspontra helyezkedik a tudós társadalom: sokan csupán érzéki hallucinációként, félreértelmezett 
éber álomként vagy pusztán agyunk információfeldolgozásának megbicsaklásaként tekintenek rájuk. 

A legegyszerűbb magyarázat természetesen az lenne, hogy a testen kívüli élmény pontosan az, amit 
az elnevezése is sejtet: tudatunk testünktől való szeparálódása és attól független, fizikális világba tett 
barangolása. Megelégedve ezzel az indoklással, nagyjából nem is lenne min tovább elmélkednünk, 
úgyhogy inkább helyezkedjünk arra az álláspontra, hogy tulajdonképpen a hallucináció egy formájáról 
van szó. így már elkezdhetünk töprengeni azon, mi teszi lehetővé, hogy megannyi ember ugyanazokat 
az érzéki csalódásokat élje át. 

A testen kívüli élmények egyik viszonylag újkeletű tudományos magyarázata azt állítja, azok akkor 
jönnek létre, amikor agyunk temporoparietális találkozási pontja (junkciója) valamiért képtelenné válik a 
testünk különböző részeiből érkező érzékszervi információk normális integrálására. 

Alapjáraton ez a terület felel a különféle érzékszerveink felől egy időben beérkező - látási, hallási, 
tapintási, helyzeti és mozgási - érzetek feldolgozásáért, testképünk kialakításáért, saját magunk és 
mások megkülönböztetésének képességéért, illetve vizualizációkor a belsőből 
külső mentális perspektívába történő váltásért. 

Az elmélet szerint a testen kívüli élmények megtapasztalásakor egész pontosan két kerekét veszíti el 
multiszenzoros információfeldolgozásunk szekere: 

• egyrészt a saját testünkkel kapcsolatos proprioceptív (testünk helyzetéről és mozgásáról szóló), 
tapintási és vizuális érzetek megfelelő összehangolásának képességét; 

• másrészt az aktuális pozícióinkról beszámoló vesztibuláris (egyensúlyérzékelő), és a külvilágról 
tájékoztató vizuális ingerek párosításának készségét. 

E zavarok következtében jön létre az élmény, mely során testünket egy magasabban elhelyezkedő 
perspektívából, olyan pozícióban elrendeződve látjuk, ami nem egyezik meg az érzékelt helyzetével. 

Érdekes módon magát az érzetet az említett agykérgi terület direkt ingerlésével, vagy számítógép által 
generált - testünk külső szemlélőként való megfigyelését lehetővé tévő -virtuális valóság 
felhasználásával is ki lehet váltani. Sőt, a temporoparietális régióban sérülést elszenvedett betegek által 
leírt testen kívüli élményekre is találhatunk példát. Ha ez nem lenne elég, egészséges egyénekben 
is aktivitásnövekedés figyelhető meg a szóban forgó agyterületen azt követően, hogy azt a feladatot 
kapják, próbáljanak meg testen kívüli perspektívába helyezkedve szemlélődni. A temporoparietális 
junkció mágneses megzavarása pedig ellehetetleníti ezt, a kísérletben szereplő nézőpontváltást. 

Mi a helyzet azzal - a tudományos berkekben is elterjedt - nézettel, hogy a testen kívüli 
élmények félreértelmezett tudatos álmok, illetve csak azok variánsai? Bár a két tudatállapotot 
megtapasztalok és azokra önálló jelenségként tekintők tábora számtalan „bizonyítékot” tud felhozni 
álláspontja megtámogatására (eltérő előfordulási gyakoriság, a környezet fizikális világtól való 
különbözőségének mértéke, stabilitás, irányíthatóság stb.), azok általában könnyedén 
megtorpedózhatok. 

Ezek közül az első az szokott lenni, hogy a testen kívüli élmények túl „valósághüek” ahhoz, hogy csak 
puszta álmok legyenek. Ha volt már ilyen irányú tapasztalatod, ezzel valószínűleg Te is egyet fogsz 
érteni - testünk elhagyásának élménye egyszerre tud izgalmas és sokkoló lenni, ami a hálószobánk 
meggyőző vizuális reprezentációjával párosítva bárkiben elaltatná annak gyanúját, hogy az egészet 
csak álmodná. Ne feledjük, hogy átélésük során álmaink is tudnak ugyanolyan hitelesnek hatni, mint 
éber valóságunk - de mivel általában végig öntudatlanul botorkálunk bennük, nem sokat törődünk 

velük ébredést követően. Ennek köszönhetően veszítenek életszerűségükből. Ugyanez viszont 
elmondható hétköznapjainkról is - amennyiben nem történik valami szokatlan, a jelen pillanatban 
megélt, nagyon is „valós” események néhány órán belül jelentéktelen emlékké foszlanak. Mégsem 
gondoljuk azt, hogy ébrenléti valóságunk csak egy álom lenne. 

Azt is érdemes megfontolni, hogy a testen kívüli élményeket, illetve éber átmenetet indukáló 
technikák közötti hasonlóság beleillik-e az előbbiek különálló voltát elutasító képbe. A véletlen (?) 
egybeesések nem merülnek ki ennyiben. Stephen LaBerge és munkatársai által végzett felmérések 
kimutatták, hogy 

• az éber átmenet során (tehát megszakított REM-ből induló) átélt megváltozott 
tudatállapot epizódokat négyszer akkora valószínűséggel értékeljük testen kívüli élményként, mint az 
álomból induló (kvázi folyamatos, zavartalan REM-ben lezajló) tudatosulásokat; 

• fizikális testünkkel kapcsolatos torzulások (paralízis, vibrációk, lebegés), illetve testünk 
helyzetének érzékelése szintén sokkal valószínűbb az éber átmenettel indukált tudatos álmokban; 

• a testen kívüli élményekről beszámoló alanyok egyik közös tulajdonsága, hogy 
viszonylag rendszeres tudatos álmodok. 

További érdekesség, hogy az álomból induló (DILD- dream initiated lucid dream), illetve éber 
átmenettel indukált (WILD - wake initiated lucid dream) tudatosulásokat összehasonlító számos fórum 
bejegyzés szól arról, hogy az utóbbiakból kiinduláskor gyakran hiányoznak az álomkarakterek - azokat 
az álmodó személynek kell életre hívnia. Erre a már egy zajló történettel bíró álmokban (DILD) 
általában nincs szükség. Ez pl. teljesen összhangban van az általam testen kívülinek értékelt 
élményekkel - azokban ugyanis mindig kozmikus magányomban bolyongok egészen addig, amíg be 
nem villan a világot benépesítő egyéb entitások gondolata, vagy fel nem ébred bennem a velük való 
kommunikáció igénye. 

Személyes tapasztalataimmal cseng össze az a teória is, miszerint a világról alkotott mentális 
modelljeink integritása határozza meg, mit tapasztalunk meg az érzékszerveinktől való elszakadást- 
jelen esetben elalvást - követően. 

Minél tovább ketyeg az óra a kapcsolatvesztés pillanatától számítva, annál nagyobb valószínűséggel 
és mértékben jelennek meg fantázia elemek, lecserélve a fizikális világot idéző objektumokat. Az éber 
átmenet során kevesebb idő telik el, mint az órák hosszáig tartó alvást követő tudatosuláskor, így 
viszonylag épen maradt mentális modelljeink hozzájárulnak hálószobánk - esetleg testünk 
- realisztikus érzékeléséhez. Azt elhagyva és távolabbra merészkedve viszont - amely nyilván időt vesz 
igénybe - egyre több következetlenség, fizikális világtól való eltérés, illetve fantáziaelem köszönhet 
ránk. Ezt szintén csak megerősíteni tudom. Azt is, hogy ha tüzetesebben szemügyre vesszük, aktuális 
hálóhelyünk nem is biztos, hogy annyira valósághű mása az eredetinek. 

old. 148 



Éb(e)ren álmodom 

Bár nem tisztem ítéletet hozni a testen kívüli élmények valódiságáról, személy szerint támogatom az 
elképzelést, miszerint azok csak az éber átmenettel kiváltott tudatos álmok variánsai. Legalábbis az 
általam átéltek. 

De van a tudatos álmoknak egy olyan variánsa, amelyről vajmi kevés szó szokott esni. Az éberré 
válás egyik fő vonzerejét az érzékszerveinket már-már túltelítő realisztikusság, esetenként 
hiperrealisztikusság megtapasztalása jelentheti. Az ellentétes pólust képviselő, minimális érzékszervi 
információt tartalmazó állapotról, vagy ha úgy tetszik térről hajlamosak vagyunk megfeledkezni. 

Pedig egyáltalán nem ritka, hogy az instabillá váló és összeomló tudatos álmainkat követően a szemünk 
felnyitásáig vagy a következő álom kezdetéig eltelő időt egy ilyen kvázi éber limbo-ban vesztegelve kell 
eltöltenúnk. Sőt, az elalvás előtti hipnagógikus, illetve az ébredést megelőző hipnopompikus 
hallucinációkhoz kapcsoltan is megtapasztalhatjuk. 

Erre a tudatállapotra az oneironauták általában az álmok közötti hézagként tekintenek, amolyan senki 
földjeként, amelynek többféle megjelenési formája lehet. Az uniform, alaktalan sötétségtől kezdve 
az örvénylő semmin keresztül a pulzáló geometriai mintázatokig számos formában manifesztálódhat. 
És éber megtapasztalóiként mi is többféle minőségben tölthetjük 
ki: lebeghetünk benne világtalanul, alaktalanul és térérzékelésünk teljes hiányában, máskor meg 
valamiféle homályos testérzékelés birtokában bolyonghatunk nehezen beazonosítható objektumok 
útvesztőjében. A végtelenségig. Esetleg zuhanhatunk fénysebességgel a minket beszippantó 
örvényben. Egyesek - a saját tapasztalataimmal összhangban is - úgy gondolják, azért kerülünk a 
limbo-ba, mert valami képességeinket meghaladót kísérelünk meg éberré válásunk követően. Mások a 
tudatosság egy magasabb szintjeként tekintenek rá, egyfajta tervező asztalként, amely fölül külső 
szemlélőként vizsgálhatjuk és befolyásolhatjuk álmainkat. 

Bár a limbo érzékszervi információktól jócskán le van kopasztva, ennek nincs feltétlenül negatív hatása 
éberségi szintünkre, vagy kognitív képességeinkre. Amennyiben képesek vagyunk megbarátkozni a 
gondolattal, hogy ideiglenesen nélkülöznünk kell tájékozódásunk legfőbb eszközét, nagyon is relaxáló, 
meditatív és regeneratív lehet ez a képtelenség. 

Persze könnyű azt mondani... 

Az álomtér vizuális ingerek nélküli része ugyanis a vakságérzet miatt kezdetben egy nagyon is 
ijesztő hely lehet - nem csoda, hisz érzékszerveink közül elsősorban látásunkra támaszkodunk 
mindennapjaink során. Még ha nem is érezzük magunk fenyegetve, vagy közvetlen veszélynek kitéve, 
elég kényelmetlen érzés tud lenni huzamosabb ideig tudatalattink sötétjében botorkálni. Nem tudom, ki 
hogy áll vele, de az enyémben akadnak itt-ott olyan dolgok, amiknek még véletlenül sem szeretnék a 
tyúkszemére lépni. A látásunk visszanyerésére, illetve a felébredésre tett sikertelen próbálkozások egy 
idő után elég nagy kínlódásba tudnak átfordulni. Ami elterelheti a figyelmünk az 
abból adódó pozitívumokról, hogy valaki épp egy, a kelleténél 

ragaszkodóbb szemfedőt húzott látóterünkre. 

Pedig amire ilyenkor általában nem kell, hogy gondunk legyen, az a stabilitás. A limbo-ban 
megtapasztalható kép nélküli tudatos álmokban sokkal könnyebben éberek tudunk maradni, mint egy 
akcióval teli multiszenzoros változatukban. A folyamatosan minket bombázó ingerek hiányában pedig 
megtapasztalhatjuk, milyen az, amikor pusztán csak vagyunk. A zen megelégeltével pedig nem kell 
feltétlenül az ébredést választanunk: megpróbálkozhatunk egy újabb tudatos álomba való átmenettel. 


Amennyiben mégis a limbo-ban töltött idő adta 
lehetőségekkel szeretnénk kísérletezni, 
igyekezzünk nyugodtak maradni, és a vívódás 
helyett gyermeki játékossággal, meditatív 
hozzáállással kiélvezni az ottlétet! Bensőségesebb 
viszonyt kialakítva saját sötétségünkkel könnyen 
azon kaphatjuk magunkat, hogy tévesen ítéltünk 
elsőre. Látásunk ideiglenes 

elvesztése pedig nem feltétlenül az elkerülhetetlen 
ébredés előjele: csak egy jó adag meggyőződés 
kell, hogy még mindig álmodunk és továbbra is 
ebben a tudatállapotban maradhatunk. 


Bagoly mondja verébnek, hogy... 



Annak kapcsán, hogy hol is van 
az az itt, egyelőre csak a sötétben 
tapogatózunk. Bár ezt az átmeneti 
állapotot számos oneironauta 
tapasztalja meg saját bőrén, 
laboratóriumi körülmények között 
még nem tanulmányozták. 

Élettani szempontból 

megközelítve a kérdést nagy a 
kísértés, hogy megpróbáljunk 
összefüggést találni az agyi 
aktivitási szint, az alvási ciklusok 
különböző szakaszai (RÉM és 


nem-REM), illetve a minimális vizuális információt tartalmazó (kép nélküli) tudatos álmok között. Bár 


megeshet, hogy a limbo megtapasztalása a nem-REM fázisoknak köszönhető, szemben a RÉM 


érzetgazdag álmaival, a látszólag akaratlagos, önkényes időzítésű átváltás lehetősége a két állapot 
között ez ellen szól. Más kérdés, hogy az idő fogalma értelmét veszti, illetve múlásának mérése objektív 


támpont nélkül ellehetetlenedik az éber limbo-ban. 


A fenti információk tudatában a tudatos álmaink során megtapasztalt átmeneti látásvesztés 
viszont új értelmet nyer: csak át kell húznunk a fejünkben levő egyenlőség jelet a kép elsötétedése és 
az ébredés között. És az egészre úgy tekinteni, hogy ilyenkor az álmainkat egymástól elhatároló senki 
földjére értünk, amit nyugodt szívvel birtokba vehetünk. Hogy azután ugródeszkaként használjuk 
tudatosulásaink számának megsokszorozására. Vagy személyes bejáratú pánik szobánk kialakítására 
-jól jöhet, ha a sötétben mégiscsak sikerülne belebotlani azokba a bizonyos nem kívánatos figurákba. 


Hogy tovább mélyítsük a sötétséget, miért ne beszélnénk a halálközeli élményekről, amelyeket a 
múlt század hetvenes éveiben Dr. Raymond A. Moody Élet az élet után című könyvével állított 
reflektorfénybe? Bár az igazsághoz hozzátartozik, hogy a jelenség az emberiség írásos történelmével 
majd egyidős. 


Halálközeli élmény alatt sérülés, trauma vagy valamilyen betegség következtében 
kialakuló életveszélyes (klinikai halál közeli) állapotban megélt szokatlan, lehetetlen vagy 
természetfeletti tapasztalásokat értünk, amelyek fittyet hánynak a fizikai világ törvényszerűségeire. Az 
állandóan eltérő eredményre jutó felmérések a népesség jelenséget átélő hányadát nagyjából 4-15 % 
közé becsük, 

Éb(e)ren álmodom 

Az alagút végén található fény felé haladás, a mindent átható nyugalom érzése, a testen kívüli 
nézőpont, korábbi életesemények ismételt átélése, illetve elhunyt szeretteinkkel, esetleg 
valamiféle spirituális (vagy másik dimenzióbelinek érzékelt) lénnyel való diskurzus mind klasszikus 
összetevői a halálközeli élményeknek. Bár nem kell feltétlenül a Moody által eredetileg meghatározott 
15 komponens mindegyikét sztereotip sorrendben átélni ahhoz, hogy meggyőzzük magunkat arról, 
alkalmunk volt bepillantást nyerni az igazságba - amely nyilván mindig odaát van. 

Sőt, a megtapasztaláshoz még csak halálközeli állapotba sem kell kerülnünk. Mindössze úgy kell 
érzékelnünk, hogy életveszélyben vagyunk - amely feltétel pofon egyszerűen kielégülhet pl. a 
megváltozott tudatállapotokkal, különösen a testen kívüli élményekkel való kezdeti találkozásaink során. 
Elvárásaink és személyes meggyőződésünk a halálközeli élmények esetében is alapvető szerepet 
játszanak. Még ha nem is tudnak kielégítő magyarázattal szolgálni az összes részlettel kapcsolatban. 

A filozófus, pszichológus és élettanász Moody-t a karrierje során megvizsgált több száz 
esettanulmány persze teljes mértékben meggyőzte az élmény autentikusságáról, illetve a tudat testet 
túlélő képességéről. Hasonló sikereket a kutatásai során használt módszerek már nem tudtak elérni a 
kortárs tudományos világ szemében - kritikusainak népes tábora nem volt rest szót emelni az 
adatgyűjtés, illetve -kiértékelés terén mutatott elfogultsága ellen. Ami feltételezem - legalább részben - 
a paranormális létezésébe vetett személyes hitének volt betudható. 

Esetleg a tudatos álmodással és egyéb megváltozott tudatállapotokkal kapcsolatos mai ismeretanyag 
hiányának. Annak birtokában ugyanis megeshet, hogy valaki előbb-utóbb párhuzamokat vélt volna 
felfedezni a tudatos álmok, testen kívüli és halálközeli élmények között. Netán olyan, 
eretnekségszámba menő kijelentéseket mert volna tenni, hogy ezek tulajdonképpen ugyanazon 
jelenség különböző módon felcímkézett változatai. 

A halálközeli élményeket magyarázó elméleteket két alapvető kategóriába sorolhatjuk: az élettani 
és/vagy pszichológiai alapokon nyugvó a) tudományosba és a vallásos, illetve spirituális vonulatot is 
magába foglaló b) természetfelettibe. Ezeket a teóriákat nyilván sem bizonyítani, sem megcáfolni nem 
tudjuk teljes bizonyossággal, így személyes meggyőződésünk függvénye, melyik mellett tennénk le 
legszívesebben a voksunk. 

Az utóbbi, paranormális kategóriával talán egyszerűbb dolgunk van, hisz a megemésztéséhez 
csupán a természetfelettibe, illetve a túlvilágba vetett hitre van szükségünk. Ezek birtokában 
valószínűleg nem sok kifogásolnivalót fogunk találni az efféle magyarázatokban, amelyek 
közös jellemzője a meggyőződés, miszerint a jelenségért nem kizárólagosan az agyműködésünkbe 
beálló átmeneti zavar felel. Na meg persze, hogy többek vagyunk fizikális testünknél, és tudatunk nem 
pusztán agyi idegsejtjeink összehangolt játékának eredménye. így az élmény során, a halál pillanatát 
követően lelkünk (vagy nevezzük akárhogy is e kézzel nem megfogható részünk) szabadon elhagyhatja 
testünk, ideiglenes kiruccanást téve a Túlvilágra. A létezés olyan síkjait és entitásait megtapasztalva, 
amelyekről az összes alkatrészüket egy helyen tudó embertársaink csak ábrándozhatnak. 

Éb(e)ren álmodom 

Ha már az ábrándoknál tartunk - magát a túlvilág és a lélek létét a másik csoportot 
képviselő tudományos magyarázatok akként kezelik. De a párhuzamok ezzel nagyjából véget is érnek. 
Ezek a teóriák jóval szerteágazóbbak, és a mai napig nem született egyezményesen elfogadott, minden 
szkeptikust kielégítő és minden kérdést megválaszoló verziójuk. Ami nem csoda, hisz a jelenség 
számos aspektusát lehetetlen a tudományos vizsgálódás szigorú irányelveit betartva tanulmányozni. 
Nem beszélve az önkéntesek ideiglenes klinikai halál állapotába való helyezéséből adódó etikai 
problémákról. Már ha lennének egyáltalán önkéntesek... 

Mindenesetre az orvostudomány számos, változó mértékű meggyőző erővel 
bíró magyarázattal szolgál a halálközeli élmények különböző aspektusaival kapcsolatban. Látszólag a 
jelenség minden komponensére jut legalább egy racionális indoklás. De ez egy kétirányú utca - szinte 
minden érvelés esetében találhatunk egy a szabályt erősítő kivételt jelentő esettanulmányt, amelyre 
nem érvényes az egyébként logikusnak tűnő magyarázat. 


A tudományos teóriákat szintén két táborra oszthatnánk: egy részük a haldokló agy, a többieket 
az újjáéledő agy hipotézisének ernyője alá betuszkolva. Ami teljesen felesleges, hisz ezek 
tulajdonképpen ugyanazon érem két oldalai, amelyek az agyműködésben beálló zavarokkal igyekeznek 
magyarázni a jelenséget. Csak az előbbiek a klinikai halál beálltát követő periódusra fókuszálnak, az 
utóbbiak pedig az újjáélesztés során megfigyelhető „bemelegítés” kevésbé olajozott mozzanataira. 


Apropó, klinikai halál. A halálközeli élmények kapcsán mindig kérdéses, hogy a túloldalról visszatért 
katasztrófa turisták valóban halottak voltak-e az élmény átélése során. Ráadásul magának a klinikai 
halálnak a fogalma is egyre képlékenyebbé vált az utóbbi évtizedekben, az ugrásszerű fejlődést mutató 


újjáélesztő és tartósító eljárásoknak köszönhetően. Vajon halottnak tekinthető valaki szívműködésének 


Egereken végzett kísérletek meglepő módon 
olyan eredménnyel szolgáltak, miszerint a 
szívhalált követően fél perccel az agyi aktivitási 
szint nemhogy nem szűnik meg, hanem a 
normális ébrenlétinél magasabb fokozatba 
kapcsol. Olyan szinkronizált aktivitást mutatva, 
amely pl. meditáció, illetve tudatos álmodás alatt 
figyelhető meg. Amennyiben ez a mi esetünkben 
is igaz, nem nehéz elképzelni, hogy a felfokozott 
agyi aktivitás hozzájárulhat a halálközeli élmény 
hiperrealisztikusként történő érzékeléséhez. 


Science, Bitches! 



leállását, illetve EEG jeleinek 
megszűnését követően, ha megfelelő 
hűtési eljárásokkal még órákat követően is 
maradandó károsodások nélkül 
visszahozható az életbe? Az agykéreg 
aktivitását érzékelő EEG jelek hiánya 
nevezhető agyhalálnak, ha - a módszer 
érzékenységének korlátái miatt nem 
detektálható - mélyebb agyi struktúrák 
továbbra is funkcionálnak? 

Ha tovább akarnék kukacoskodni, azt is 
megemlíthetném, hogy az érzékelésünk 
tisztaságának megítélése is teljesen 


szubjektív. Az altatásból ébredő betegek pl. teljesen ébernek érezhetik magukat, miközben a 


kívülállóként szemlélődő egészségügyi személyzet számára teljesen egyértelmű, hogy a páciensek 
még mindig félkómás állapotban vannak. 

Éb(e)ren álmodom 

De térjünk inkább vissza a tudományos magyarázatokhoz... Mind a haldokló, mind az újjáéledő 
agy modellje az abnormális agykérgi információfeldolgozás, nevezetesen a gátlásoldás jelensége köré 
szerveződik. Idegsejtjeink az egymással való kommunikáció során a serkentés és gátlás finoman 
szabályozott egyensúlyának köszönhetik, hogy normálisan el tudják látni funkciójuk. A gátlás alapvető 
szerepet játszik a túlzott izgalmi állapotba kerülés, és az abból adódó (pl. epilepsziás) rohamok 
megakadályozásában. 

Amennyiben valamiért csökken a fékező erő hatékonysága, neuronjaink egyre intenzívebben és egyre 
összehangoltabban kezdenek el serkentő jeleket továbbítani, amely egész agyterúletek 
irányíthatatlanná váló izgalomba jövetelét okozhatja. A gátlásoldást számos tényező kiválthatja pl. 
az ingermegvonás, epilepszia, migrén, drogok, gyógyszerek, oxigénhiányos állapot stb. 

Az utóbbi, oxigénszegény körülmények pl. a klinikai halál már emlegetett egyik kritériuma, a szívleállás 
során is kialakulnak, és valószínűleg a halálközeli élmények számos elemének kiváltói lehetnek. 

Akárcsak az ilyenkor felszabaduló neurotranszmitterek (pl. az endorfinok), amelyek fájdalomcsillapító 
és nyugtató hatásuknak köszönhetően felelősek lehetnek a jelenség során tapasztalt eufórikus érzelmi 
állapotért. 

A testképünk kialakítását biztosító halántéklebenyi agykéreg területek normálistól eltérő 
működése szintén kapcsolatba hozható a halálközeli élmények megtapasztalásával. Az átélők körében 
nagyobb az aránya azoknak, akik ezen agyterületen epilepsziás tüneteket mutatnak. És hogy az 
álmokkal való kapcsoltság se maradjon ki: az abnormális működésű halántéklebennyel rendelkezők 
alvási mintázatai is eltérnek a megszokottól. Kevesebbet alszanak, és több időbe telik, hogy belépjenek 
az első REM-fázisukba - így abból számszerűsítve kevesebb jut nekik az éjszaka folyamán. 

Persze a nyugati orvostudomány materialista álláspontjával ellentétben a halálnak nem kell 
feltétlenül egy objektív és személytelen eseménynek lennie, amely során életfunkcióink - a tudatunkkal 
egyetemben - szép sorjában 
megszűnnek. Keletebbre 
oktatott tanokban kutakodva 
könnyedén találhatunk 

részletes leírásokat annak 
kapcsán, konkrétan milyen 
átalakulásokon hivatott 

keresztül menni a Nyugaton a 
klinikai halál beálltával 
megszűnő tudatunk. Sőt, 
meditatív gyakorlatokra is 
rábukkanhatunk, amelyek arra 
irányulnak, hogy a folyamatot 
az éberségi szintünk 
megtartása mellett legyünk képesek átélni, 

Elég mélyre ásva az irodalomban olyan felmérést is 
találhatunk, amely arra az eredményre jutott, hogy a 
halálközeli élményt átélők körében nagyobb számban 
képviseltetik maguk az ébrenlétet a REM-el vegyítő hibrid 
tudatállapotokat - mint amilyen pl. a tudatos álmodás vagy 
az alvásparalízis - rendszeresen megtapasztalok. 

Mindez arra enged következtetni, hogy a halálközeli 
élményekre hajlamos társaink - legalább egy része - az 
átlagos populációtól eltérő biológiai sajátságaiknak 
köszönhetik nem mindennapi tapasztalásaikat. 


Science, Bitches! 








Éb(e)ren álmodom 


A legtöbbünk számára talán kultúridegen lehet a „Tanuljunk könnyen, gyorsan, tudatosan meghalni!” 
kategóriájú oktatóanyagok bújása, de az érdeklődők az álomjóga -> alvásjóga - > bardo jóga vonalon 
tudnak ezen az úton elindulni. Bár elriasztani senkit nem akarok az effajta akrobatikától, a miheztartás 
végett gondoljunk csak bele, hogy már az elalvás során mennyire munkásnak bizonyulhat tudatossági 
szintünk fenntartása! Feltételezem, van egy kisebb fajta ugrás a nehézségi szintben, amikor 
ténylegesen út az óra. 

Hogy a halálközeli élmények esetében valóban egy természetfeletti tapasztalásról, esetleg téves 
érzékszervi információfeldolgozásról, illetve az agyunk neurokémiájában beálló ideiglenes zavarról van- 
e szó, azt szintén nem tisztem eldönteni. De szerintem mindenképpen érdemes személyes 
hiedelmeinket egy kis időre félre téve számításba venni az eddig boncolgatott egyéb jelenségekkel 
mutatott párhuzamokat. Vagy kísérletező kedvünkben a következő tudatosulásunk alkalmával a 
hálószobánk nyújtotta biztonságban megpróbálkozni egy halálközeli élmény szimulálásával. 


Aztán saját belátásunk szerint dönteni annak kapcsán, hogy valóban van-e egy olyan részünk (lélek, 
tudat stb.), amely képes túlélni fizikális testünk szavatossági idejét. Esetleg, ahogy azt Susan Blackmore 

- a megváltozott 
tudatállapotok egy ismert 
kutatója, aki 

mellékállásban még 

divatdiktátor is - felvetette, 
csak a többi 

embertársunkéhoz nagyon 
hasonló módon elhalálozó 
agyunk. Amely nagyban 
átfedő tapasztalásokat 
produkál a szóban forgó 
pillanatokban. 


A percepció, mely során öt alapvető érzékszervünkön (látás, 
hallás, tapintás, ízlelés és szaglás) keresztül megtapasztaljuk a 
világot, egy kétlépcsős folyamat. így nem csak az befolyásolja, 
ami a környezetünkben található, hanem az is, ami az 
elménkben. A külvilág minket bombázó stimulusait eleve 
megszűrik az érzékszerveink, hisz azok az érzékelhető 
spektrum egy szűk tartományára vannak kihegyezve. Az 
összegyűjtött adathalmaz értékelését pedig számos további 
tényező befolyásolja: figyelmünk, korábbi tapasztalataink, 
kultúránk, társadalmi-gazdasági pozíciónk, illetve egyéb 
hiedelmeink és elvárásaink. 

A valóság objektív észlelését az is megnehezíti, hogy érzékelő 
apparátusunkat meglepő, már-már ijesztő könnyedséggel meg 
lehet vezetni. Nem csak a külvilágból érkező információkat 
fogadó érzékszerveink, hanem a stimulusokat értelmező 
kognitív folyamatok szintjén is. 


Science, Bitches! 



A megváltozott 

tudatállapotokat mindenki 
a saját maga, szubjektív 
módján éli meg és címkézi 
fel. Ami nem is csoda, hisz 
az alapállapotnak - és a lehetőségekhez mérten „objektívnek” - számító éber valóság érzékelése 
is egy teljesen személyes élmény. Ehhez hozzájárulnak nemcsak az érzékszerveink szintjén 
megnyilvánuló anatómiai variációk, hanem az életünk során gyűjtött tapasztalataink 
különbözőségéből adódó pszichológiai sajátságaink, a környezetünkkel való interakció által életre 
hívott szokásaink és a valóságról alkotott feltételezéseink is. Éber állapotunktól elvonatkoztatva ez a 
szubjektivitás egyre csak növekszik, már-már ellehetetlenítve a konszenzus kialakítását. 

Éb(e)ren álmodom 

Legalábbis ez volt a helyzet napjainkig. Az 1970-es évekig a tudatos álmok létezését is 
megkérdőjelezték - mígnem Keith Hearne-nak korszakalkotó ötlete támadt a jelenség tudományos 
kritériumoknak eleget tevő vizsgálatára és bizonyítására. Ki tudja, talán már nem kell sokat várnunk 
arra, hogy a testen kívüli élmények is egy felkapott kutatási területté váljanak, elősegítve, hogy a jelenleg 
még javarészt szkeptikus tudós társadalom belátható időn belül lerántsa a leplet a hátterében húzódó 
folyamatokról - egy újabb darabot helyére illesztve a tudat megértésének kirakósába. 

Amit lehet, hogy csak a tudományosan elfogadott vizsgálódás kritériumain „lejjebb adva” tudunk majd 
csak összeilleszteni. Abban az esetben viszont megbarátkozhatunk azzal az állásponttal, hogy az 
emberi tudat nem egy egyetlen, diszkrét értéket felvevő változó, hanem egy folytonos spektrum, 
amelynek általában csak egy jól behatárolt részében tartózkodunk. Ennek köszönhetően a valóságból 
is csak egy kis szeletet, a fizikális érzékszerveinkkel felfogható részt érzékeljük. 

A teória nem saját, és még csak nem is újKeletű. De ahelyett, hogy Keleten kellene kutakodnunk 
kimerítőbb magyarázat után, maradjunk a jól bejáratott Nyugatnál. 

Az agyhullámok hangolásáról szóló bejegyzésben már említettem Róbert Monroe-t, aki a tudat 
kutatásának egy világszerte ismert, sokak által elismert és meghatározó személyisége volt. A kutatás 
szó alatt itt nem a szigorú értelemben vett, tudományos közösség által elfogadott - és megengedett - 
ismeretszerzési módot kell érteni. Monroe a saját, első kézből származó tapasztalataiból vonta le 
következtetéseit a különböző tudatállapotok kapcsán. 

A kutatás ilyen formáján a mi kultúránkban piedesztálra emelt tudós társadalom nyilván csak fintorog, 
hisz ez nem egy “tudományosan igazolható” megközelítés. Ugyanaz a tudós társadalom, amely a 
kutatást egyetlen tudatállapotból vizsgálódva végzi. Alapdogmaként magáénak tudva azt a hozzáállást, 
miszerint vizsgálatunk tárgya megismerhető azáltal, hogy megöljük, darabjaira szedjük, majd a 
részekből kapott információkból hipotéziseket állítunk fel az egész működésével kapcsolatban. 

A megváltozott tudatállapotok viszonylatában ez nagyjából olyan, mintha egyszerre csak egy 
érzékszervünket használva próbálkoznánk befogadni és értelmezni a valóságot. Vagy a hátsó sorban 
megbújva próbálnánk meg valamit intellektualizálva megérteni ahelyett, hogy önként jelentkezőként a 
saját bőrünkön tapasztalnánk meg. 

Monroe végzettségét tekintve villamosmérnök volt, így a fázisviszonyok segítségével magyarázta a 
valóság éber tudatállapotban érzékelt fizikális, 'objektív’, és megváltozott tudatállapotokban 
megtapasztalt nem fizikális, 'szubjektív’ régióinak kapcsolatát. Ugyanúgy, ahogy egy vezetékben is jelen 
lehet egyszerre több feszültség, ezek is ugyanazt a „teret” töltik ki, egymással összekeveredve, de ezzel 
egy időben szeparálódva. Ezt a szétválást a fáziseltolódás biztosítja. Monroe a megváltozott 
tudatállapotokba kerülést így fázistolásként értelmezte. 

Monroe-t nem azért hoztam fel példaként, mert feltétlenül mindennel egyet értenék a 
megközelítésmódjuk és mondandójuk kapcsán. Ezzel az erővel a tudatos álmokkal átfedő, buddhista 
gyakorlatban honos álomjógát is felhozhatnám példaként. Mint ahogy a természetközeli népek 
hiedelemrendszereit is. 

A különböző megközelítésmódok ismerete „mindössze” arra jó, hogy összehasonlítva őket rájöjjünk, 
hogy mindenki ugyanarról beszél - csak különböző címkéket használ. Ez meg arra „jó”, hogy növelje a 
kavarodást a fejedben. 

Most akkor, hogy találj ki saját tapasztalataid útvesztőjéből, ha nem címkézheted fel őket a könnyebb 

tájékozódás érdekében? 

A legcélravezetőbb talán az, ha ahelyett, hogy Tőled független, külső tapasztalatként kezelnéd 
őket, saját tudatod különböző állapotainak megtapasztalásaként tekintesz rájuk - így nyilván nem Tőled 
függetlenek. Attól „érződnek” különbözőnek, hogy Te vagy mindig kicsit más az átélésük során - 
Tudatod a megtapasztalható spektrum más-más régióiban helyezkedik el. 

Hogy ezek a jelenségek „valódiak-e”, arról szerintem meddő vitát nyitni - az átélő számára nagyon is 
azok. Másrészt meggyőzni sem szeretnék senkit ezzel kapcsolatban, csak arra ösztökélni, hogy 
tapasztald meg őket a saját bőrödön, és állj hozzájuk nyitottan. 

Még ha csak saját fantáziád szülöttei is. Nem tudom, Te hogy vagy vele, de én szívesebben élnék egy 
olyan valóságban, amelynek a fizikális érzékszerveim helyett a fantáziám szabja meg a határait. 

• Álmaink értelmezésekor az álmoskönyvek helyett hagyatkozzunk inkább saját magunkra, illetve 
oneironauta barátainkra. Bár mindannyian osztozunk univerzális szimbólumokon annak köszönhetően, 
hogy egy adott kultúrkörnyezetben élünk, egyéni tapasztalataink és világnézetünk Ránk jellemző 
jelentéssel ruházza fel álmainkat. Értékes meglátásokat szalaszthatunk el, ha belegyömöszöljük őket 
az ilyen könyvekben található sablonokba. 

• Ugyanez a helyzet megváltozott tudatállapotaink esetén. Ezeket sokan sokféleképpen 
megpróbálták már felcímkézni, amivel megeshet, hogy a rendrakás helyett épp az ellenkezőjét érték el 
- esetenként talán észre sem vesszük, hogy valójában mindannyian ugyanarról beszélünk. Vagy 
ugyanazt a jelenséget több, különállóként kezeljük. Amint elkezdünk az éberré válással, illetve a 
meditációval foglalkozni, a tudatspektrum elég széles skáláját megtapasztalhatjuk. Hipnagógikus és 
hipnopompikus hallucinációkat, alvásparalízist, kép nélküli tudatos álmokat, testen kívüli élményeket és 
még ki tudja, mi egyebet. Ha megpróbáljuk mások tapasztalatait reprodukálni, könnyen megeshet, hogy 
lemaradunk valamiről, amelyet mindenre nyitott szkepticizmussal hozzáállva megtapasztalhattunk 
volna. 

• A tapasztalásbeli különbségekhez hozzájárulhatnak az érzékszerveink szintjén 
megnyilvánuló anatómiai variációk, élettapasztalataink különbözőségéből adódó pszichológiai 
sajátságaink, a környezetünkkel való interakció kialakította szokásaink és a valóságról alkotott 
feltételezéseink is. Éber állapotunktól elvonatkoztatva ez a szubjektivitás egyre csak növekszik, már- 
már ellehetetlenítve a konszenzus kialakítását. 

• Ugyanúgy, ahogy ildomos elkerülni, hogy mások tapasztalatait hajkurásszuk, elég bölcsnek kell 
lennünk, nehogy prófétává váljunk. Saját magunk önbeteljesítő prófétájává. Elvárásaink mindenképpen 
ki fogják színezni tapasztalatainkat, így résen kell lennünk, mi az, amit ennek köszönhetően mi hívtunk 
életre. A mindenre nyitott szkepticizmus remélhetőleg ebben is segítségünkre lesz. 

8.Mit csináltam rosszul? Megeshet, hogy... 

Az éberré válással való kísérletezés kezdeti sikertelensége vagy egy váratlan száraz évszak 
beköszönte esetén előbb-utóbb el fog 
kezdeni motoszkálni Benned a gyanú, hogy 
valamit rosszul csinálhatsz. Érdemes 
ilyenkor megállnod egy pillanatra, és 
őszintén elgondolkodni hozzáállásod, illetve 
megközelítésmódod “helyessége” kapcsán. 

Mik azok a tényezők, amelyek 
hozzájárulhatnak a várt tudatos álmok 
megtapasztalásának elmaradásához? Bár 
az éberré válás egy mindenki által 
elsajátítható készség, egyénenként változó, 
hogy mennyi idő alatt. Amennyiben már néhány sikertelen alkalom kedved szegné, megeshet, hogy... 

... türelmetlen voltál. 

Ne próbálj meg futni, mielőtt megtanulnál járni! 

Unásig ismételgetett klisé, de most is megállja a helyét, hogy különbözőek vagyunk. 
Teljesen egyénfüggő, hogy mennyi időt vesz igénybe az első sikeres lépések 
megtétele. Mint minden készség, a tudatos álmodás is gyakorlást igényel. 

Megeshet, a kezdetben befektetett idő és energia nem térül meg azonnal, de ez 
nem azt jelenti, hogy kárba vesznének - előbb vagy utóbb a helyére kerülnek a 
kirakós darabjai. Adj időt a technikáknak ahhoz, hogy működjenek, ahelyett, hogy 
néhány alkalom után mindig új módszerrel próbálkoznál! 

Haladj a saját tempódban! 


Senki nem fogja tudni megmondani, hol húzódik a határ a túl görcsös és a 
túl laza között. A következetes gyakorlás ugyan feltétele a sikernek, de legalább 
ugyanennyire fontos, hogy hallgass saját szervezeted jelzéseire. Ne próbálj meg 
tudatosulni olyankor, amikor le vagy fáradva fizikálisán, érzelmileg vagy 
mentálisan! 


Helyette inkább pihend ki magad, és olyan napokon indulj neki, amikor élvezni tudod a próbálkozást 
ahelyett, hogy kötelezettségnek vagy tehernek éreznéd! Ha szeretnéd elkerülni, hogy keserű maradjon 
a szád íze, ne foglalkozz vele, hol tartanak mások! 

Az indukciós technikák hatásfoka hétről-hétre, 

alkalomról alkalomra változhat. Ilyenkor 
könnyebb egy vállrántással nyugtázni, hogy ez 
egy általános, Rajtad kívül álló jelenség, 
mintsem önvizsgálatot tartani annak kapcsán, 
hogy motiváltságod, illetve a befektetett munka 
vajon összhangban van-e az elvárt^, 

eredményekkel. / 


Bagoly mondja verébnek, hogy... 

Őrizd meg gyermeki ártatlanságod... vagy ha ezzel elkéstem, akkor legalább a játékosságod! 

Ne akarj túl gyorsan felnőni, na... Hogy mit akarsz kihozni a tudatos 
álmodásból, az a Te dolgod. De függetlenül attól, hogy csak szórakozni akarsz, 
vagy személyes épülésed szeretnéd előre mozdítani valamilyen formában: ne 
vedd Magad túl komolyan, inkább tanulj meg nevetni saját Magadon! így sokkal 
jobban fogsz szórakozni, mintha minden sikertelen próbálkozást személyes 
kudarcként élnél meg. 


Bízz a sikerben! 

A ’ hiszem, ha látom’ hozzáállás itt nem fog működni: akkor fogod látni, ha 
elhiszed, hogy képes vagy rá. Amennyiben úgy érzed, kezdetben nincs mire 
alapoznod az önbizalmad, tégy úgy, mintha lenne! Ezzel nem becsapni akarjuk 
saját magunkat, hanem egy kis szerepjátékkal megfűszerezni a gyakorlást. A 
placebo ugyanolyan hatásos tud lenni, mint az eredeti - ez az önbizalom 
esetében is így van. Az eredetiségről meg egyébként is meddő lenne vitatkozni, 
mikor manapság már úgyis minden made in China. 


... figyelmen kívül hagytad, hogy... 

a pszichológiai felkészülés, az időzítés, illetve az alvást és álmodást befolyásoló élettani 
folyamataid egyaránt fontos szerepet játszanak az éberré válásban. 

A tudatosulást indukáló technikák hatásfoka látszólag nemcsak személy- és alkalomfüggő, hanem 
napszak, évszak, holdfázis, bolygóállás, Fortuna szeszélyessége és még ki tudja, mi minden egyéb 
által is befolyásolt. 

Ugyan az előző felsorolást nem kell komolyan venni, a huzamosabb ideje praktizáló oneironauták 
számára nem ismeretlen a frusztráció, ami az egyes indukciós módszerek következetlenségéből ered. 
Legyen akármennyire is jól bejáratva egy technika, az egyik alkalomról a másikra - látszólag ok nélkül 
-váratlanul befuccsolhat. Vagy a hatékonysága fokozatos hanyatlásba foghat. 

Amennyiben ismerős a felvázolt szituáció, érdemes megfontolni a Dániel Lőve által is hangoztatott 
következtetéseket annak kapcsán, milyen tényezők járulhatnak hozzá a sikeres tudatosuláshoz, 
illetve az egyes módszerek hatékonyságához. Konkrétan: a pszichológiai felkészülést, az időzítést 
és agyunk biokémiáját. 

Az indukciós technikák zöme a pszichológiai felkészülésre, mentális izmaink megedzésére 
fókuszál, teljesen figyelmen kívül hagyva az agyunkban lejátszódó, alvást szabályozó, 
ciklikus biokémiai változásokat. Illetve azt, hogy a gyakorlást az ébrenlét során végezzük, amikor a 

szóban forgó molekulák az álmodás idején megfigyelhetőtől teljesen eltérő kombinációban és 
koncentrációban vannak jelen - egy merőben más agyi kémiai környezetet létre hozva. Ezzel be is lép 
a képbe a harmadik sarkalatos tényező: a megfelelő időzítés. Amely nélkül nem számít, mennyire 
vagyunk felkészülve mentálisan, illetve agyunk kémiáját tekintve, leshetjük, hogy mikor fogunk 
tudatosulni. 

Pszichológiai felkészülés alatt a tudatosulás érdekében mindennaposán végzett (álomnaplózás, 
meditálás, valóságtesztelés, prospektív memória edzése) gyakorlatokat értjük, amelyek mentális 
képességeink megerősítésére fókuszálnak. Tudatunk tréningezése, mondhatni. De ide sorolhatjuk 
mindazokat a módszereket, amelyek koncentráló képességünk, az ébren és ébernek maradást vagy 
memóriánkat igénylik - bármit, ami mentális képességeink vagy szokásaink bevonására építenek. Nem 
beszélve motivációnkról. Tulajdonképpen ez az alapozás, amelybe a legtöbb energiát fektetjük. 

A pszichológiai tényezőre fókuszáló technikák ismertetése során azonban általában nem 
fektetünk kellő hangsúlyt az időzítés fontosságára - legfeljebb elejtünk egy homályos megjegyzést 
annak kapcsán, hogy a reggeli órákban érdemes próbálkozni, amikor a RÉM alvás valószínűsége a 
legnagyobb, illetve időtartama a leghosszabb. Ami alapvetően egy nagyon is megszívlelendő meglátás, 
de mivel elég pontatlan, elég sok mindent bíz a sors kegyeire. 

Bár a legalább 5 órányi alvást követő kísérletezés már önmagában is nagyban növeli esélyeink, 
időzítési képességünk további csiszolást igényel. Lévén biztosra kell mennünk, hogy próbálkozásaink a 
lehető leginkább szinkronban vannak a közelgő RÉM fázissal. Ez főleg az éber átmenet (WILD) esetén 
érvényes, a DILD típusú tudatosulások ezen a fronton nehezebben befolyásolhatók. 

A finomhangolás fáradságos munkát jelenthet, hisz nincs egyértelmű jelzője annak, alvási ciklusaink 
melyik szakaszába fogunk belépni a visszafekvéskor. Idővel azonban egy adag kitartás és 
összpontosított megfigyelőképesség birtokában ismerőssé válhat számunkra az érzés, amikor épp a 
közelgő RÉM peremén vagyunk. Illetve be tudjuk azonosítani agyhullámvasútunk azon fázisát, 
amelyikből felébredtünk - következetes dokumentálással kitapasztalhatjuk, mikor tart elménk a RÉM 
vagy a nem-REM irányába. 

Amennyiben az ébredés egy rövid álmot követően történt, esélyes, hogy könnyedén vissza tudunk lépni 
a megszakadt REM-be. Ilyenkor nem érdemes tétovázni, testhelyzetünk opcionális megváltoztatását 
követően azonnal az indukcióra kell fókuszálnunk. 

A siker valószínűségét a visszaalvás során tapasztalt jelenségekből is meg fogjuk tudni ítélni - ha 
hipnagógikus hallucinációkat tapasztalunk, az biztos jele, hogy jó úton járunk. Elménk tompulása, illetve 
hirtelen elsötétülése viszont a nem-REM szakaszokhoz köthető, így ez esetben érdemes kissé 
elhalasztanunk próbálkozásainkat. 

Hosszabb álmokat követően is valószínű, hogy egy tartósabb nem-REM periódus fog következni, 
amelyre megint csak nem érdemes alapoznunk. A nem-REM szakaszokból való ébredést egyébként 
egyfajta kómás érzés, illetve az álmok felidézésének képtelensége jellemzi. Ezek követendő útjelzők az 
ideiglenes parkoló pályára állásra. 

Annak kapcsán ugyan nincs kiegyezés, pontosan meddig kell várakoznunk, a tudatosulás esélyének 
növelésére a 30-90 perces időablakkal érdemes eljátszadoznunk. A kérdésre kizárólag a saját 
kísérletezésünk, az azokról készült feljegyzéseink, illetve az idővel egyre megbízhatóbbá 
váló intuíciónk fognak konkrét választ adni. Ezért fontos, hogy mindig maradjon írásos nyoma a 
visszafekvéskor rajtunk erőt vevő érzéseknek, gondolatoknak, illetve egyéb mentális folyamatoknak. 

A megfelelő időzítést nagyban megtámogathatja a RÉM rebound alkalmazása - az egyenletből való 
kihagyása meg jól meg is zavarhatja. 

Agyunk biokémiája egy potenciálisan kényes téma, hisz sokunk ódzkodik attól, hogy étrend 
kiegészítők, vagy oneirogén növények bevételével szándékosan belepiszkáljon a koponyájában levő 
koktél összetételébe. Emiatt ez a megközelítés sok esetben a perifériára van száműzve, annak ellenére, 
hogy a megfelelő biokémiai környezet megteremtése agyunkban elengedhetetlen a tudatosuláshoz. 

Éber és álmodó agyunk egészen másféle koktélokkal van elárasztva. Az éjszaka közepén történő 
ébredést követően nem feltétlenül uralkodnak olyan viszonyok, amelyek egy időben alkalmasak a 
visszaalvásra, illetve a racionális gondolkodásra. Megeshet, hogy saját magunknak kell kiegyensúlyozni 
a tudatosulásra legalkalmasabb receptúra egyes hozzávalóit. Amely szintén huzamosabb idő- és 
energia befektetést igényelhet. 

Jó hír azonban, hogy nem kell feltétlenül étrend kiegészítők segítségére hagyatkozni. Kritikus és logikus 
gondolkodási képességeink megtámogató agyi környezetet megfelelő mentális stimulációval is 
előállíthatunk. Mindössze olyasmivel kell elfoglalnunk magunk a visszaalvást megelőzően, amely az 
emlegetett funkcióink bevonását szorgalmazza. 

Arra azonban mindenképpen ügyeljünk, hogy ne essünk túlzásba! Legyen szó rejtvényfejtésről, logikai 
képességeink bevonó számítógépes játékokról, meditációról, koffeinmentes ital fogyasztásáról, fény, 
illetve friss levegő beengedéséről. Célunk mindössze annyi, hogy valamivel eloszlassuk a reggeli 
mentális ködöt. De azért ne jussunk el a visszaalvást ellehetetlenítő látótávolságig. 

Ennek tudatában talán érdemes felülvizsgálnunk megközelítésünk erősségeit, illetve gyenge 
pontjait - mérlegelve, vajon a megfelelő dózisban tartalmazza-e a taglalt három 
komponenst. Amennyiben hiányosnak tekinthető valamilyen téren, az ismertetett tippek segítségével 
remélhetőleg kiegyensúlyozottabbá tehetjük. 


... szerencsétlen csillagzat alatt születtél. 

Már ha az égitestek születési időpontunkban megfigyelhető állása bármiféle hatással van 
személyiségjegyeinkre vagy szerencsénkre. 

Annak ellenére, hogy a tudatos álmodás egy mindenki által kifejleszthető készség, vannak közöttünk 

olyanok, akik esetén szinte már adottság. A mázlisták... Bár személyiségjegyeiden valószínűleg már 
nehezen tudnál változtatni, érdemes lehet utánajárni, mik azok a tényezők, amelyek megkönnyíthetik a 
tudatosulásod. 

Ezt nem azért tesszük, hogy rosszul érezhesd magad. Az „ideális” oneironauta személyiségprofil 
ismerete rámutathat életed azon területeire, amelyeken adott esetben csiszolni tudsz a hatékonyabbá 
válás érdekében. 

Sajnos vannak olyan hajlamosító tényezők, amelyek alakításáról már születésünktől fogva 
lecsúsztunk. A tudatos álmodás ugyanis elterjedtebb azokban a kultúrákban, amelyek az álmoknak a 
nálunk megszokottnál nagyobb jelentőséget tulajdonítanak. Azok a társadalmak szintén jobban 
teljesítenek a tudatosulás terén, amelyekben nagy gondot fordítanak a különböző harcművészetek és 
mozgáskultúrák gyakorlására. 

Ezzel összhangban a tornászok körében 5x magasabb a tudatosulás gyakorisága. Ami talán azért van, 
mert az ilyesmivel foglalkozók egyensúlyérzéke és térbeli tájékozódási képessége mérföldekkel jobb, 
mint az átlagemberé. Az ezeket a készségeket szabályozó idegrendszeri struktúráink pedig 
gyaníthatóan kapcsolatban vannak az agytörzs tudatos álmodást befolyásoló területeivel. 

A sportolók emellett mentális gyakorlással is finomítják mozdulataik, amely során a kinesztetikus, illetve 
térben működő képzelőerejükre támaszkodva teszik hatékonyabbá a motoros tanulást. 

De nem kell atlétának lennünk ahhoz, hogy célba érjünk: elegendő, ha élénk fantáziával, átlagon 
felüli interig...inteligenciával... intelligenciával, esetleg művészi vénával rendelkezünk. Bár az utóbbit 
magukénak tudókat gyakrabban kínozzák rémálmok... 

A mozgásszegény életvitelt preferálók számára viszont jó hír, hogy egyes tanulmányok (pl. 
a Jayne Gackenbach által levezényeltek) egyértelmű összefüggést mutattak ki a videó 
játékok nyüstölése, az éberré válás, illetve a hatékonyabb álomkontroll között. Ha már kezdtél 
megijedni, hogy olyan sokoldalúvá kell válnod, mint egy gömb, megnyugodhatsz: elég, ha csak kocka 
vagy! A játékok ugyanis szintén javítják a térbeli intelligenciát, ezzel segítve a tájékozódást a képlékeny, 
folyamatosan és dinamikusan változó álomvilágban. Amely a játékokhoz hasonlóan tulajdonképpen egy 
virtuális valóság - nem csoda, ha képernyő előtt töltött óráknak (legalább) álmainkban bolyongva 
hasznát tudjuk venni. 

Hogy feltegyük a pontot az i-re a térbeli tájékozódás kapcsán: nem árt, 
ha nem vagyunk hajlamosak a kinetózisra (utazási betegségre), és az orientáció során inkább a saját 
testünk felől érkező jelzésekre hagyatkozunk, mintsem a külvilágról tájékoztató érzékszervi 
információkra. A pszichológiai szakzsargon szavajárását használva: elkél egy jó 
adag mezőfüggetlenség. 

A környezetünktől való ilyen, tájékozódásbeli függetlenség optimális esetben ismeretszerzési 
szinten is megnyilvánul. Nagyobb az esélyünk a tudatosulásra, amennyiben fegyelmezettek, 
motiváltak és kitartók vagyunk, könnyedén figyelmen kívül hagyjuk a kritikát, új 
koncepciók megismerésére pedig pusztán a tanulás öröméből kifolyólag is nyitottak vagyunk. 

Ezt a nyitottságot határaink rugalmasságának viszonylatában is érdemes magunkénak tudnunk. 
Gondolok itt személyiségünkre és én-képünkre. Na, nem kell végletekbe esnünk, de kapóra jöhet, ha 
pl. rendelkezünk egy adott mértékű pszichológiai androgüniával. Vagyis merünk fittyet hányni a 
társadalmilag meghatározott klasszikus női és férfi szerepekre - illetve a hozzánk rendelt pszicho- 
szociális nemünkre. Az átjárhatóbb határokkal rendelkező elme emellett fogékonyabbá 
tesz az olyan ESP jelenségekre, mint pl. a prekogníció, vagy a telepátia. Alkalmanként az olyan 
kuriózumokra, mint a szinesztézia. 

Segít, ha az új tapasztalatok szerzéséhez egy jó adag kísérletező kedvvel tudunk hozzáállni, 
illetve merünk kockázatot vállalni. Legalább belső világunkkal kapcsolatban - a hatékony tudatos 
álmodok bár gyakran kerülik a fizikális sérülés veszélyét, a megváltozott tudatállapotokba kerülésre 
sokkal inkább kaphatók. Függetlenül attól, hogy azokat pl. pszichoaktív drogok, koplalás, hipnózis, vagy 
meditáció közbenjárásával érik el. 

Az általános érzelmi és intellektuális egyensúly szintén megkönnyíti éberré válási törekvéseink. 
Az előbb emlegetett meditáció egyik jelzője - és közreműködője - lehet a belső világunkkal való 
összhangnak is. Emellett megtanít figyelmünk összpontosítására, amely nélkülözhetetlen nem csak a 
tudatosuláshoz, hanem az állapot huzamosabb fenntartásához is. 

Az éberré válást követően párhuzamosan végzett, többféle feladattal való megbirkózás során 
ugyanis koncentrációs készségünkre nagy szükségünk van. Tudatosulás közben egyszerre kell az 
álmodás tényét és megvalósítandó célunk fejben tartanunk, interakciót folytatnunk környezetünkkel, 
illetve megakadályoznunk, hogy a szemünk előtt kibontakozó dráma magával sodorjon minket. Az 
egymással interferáló stimulusok figyelemre gyakorolt hatását mérő Stroop-teszte n szintén jobban 
teljesítenek a rendszeres tudatos álmodok. 

Az sem árt, ha meg tudjuk ítélni, mikor van szükségünk egy kis szünet beiktatására. Ahelyett, 
hogy frusztrálná válnánk az időszakos sikertelenség következtében, képesnek kell lennünk fél méterrel 
hátrébb lépve szemlélni a dolgokat. Ez olyan összefüggések meglátását teszi lehetővé, amelyek 
egyébként rejtve maradnának - mivel az összes energiánk arra fordítanánk, hogy makacsul 
próbálkozunk addig verni a fejünket a falba, amíg el nem kezd fájni. A falnak. 

... útitársak keresése helyett izoláltad Magad. 

Emberi lényként mindannyiunknak igénye van társaink megértésére, a hétköznapi 
udvariaskodáson túlmutató interakcióra, amely után normálistól eltérő érdeklődési körrel rendelkezve 
megeshet, hiába sóvárgunk. A tudatos álmodás még manapság is csak egy viszonylag szűk réteget 

vonz, így könnyen kaphatjuk magunk azon, hogy nincs kivel megosztanunk az ezzel kapcsolatos 
lelkesedésünk, illetve tapasztalataink. Még ha a hozzánk közel álló emberek vevők is rá, hogy éjszakai 
kalandozásainkról halljanak, saját, első kézből származó élményeik hiányában a beszélgetés elég 
hamar egyirányú utcává válhat. Függetlenül attól, hol húzódnak tűrőképességünk határai, a 
kirekesztettség érzése előbb-utóbb erőt fog rajtunk venni. 

Bár a világhálónak köszönhetően miniatűrnyire zsugorodott világunkban mi sem könnyebb, mint 
hasonszőrű különcökkel falkába verődni, a virtuális kapcsolattartás nem veheti fel a versenyt a hús-vér 
társainkkal való tapasztalatcserével. Az írott szöveg sorai között sokkal könnyebben elveszik a 
mondandónk, és mi is sokkal nagyobb eséllyel láthatunk bele olyasmit mások véleményébe, amely 
valójában nincs is ott. Nem beszélve arról, hogy egy online közösségben sokkal könnyebben figyelmen 
kívül hagyhatjuk a saját nézeteinknek ellentmondó véleményeket, s úgy zárhatjuk magunkat egy csak 
nekünk tetsző hangokkal teli visszhang kamrába, hogy azt észre sem vesszük. 

Nézeteink időszakos felülvizsgálatára, mások általi más megvilágításba helyezésére pedig egy olyan 
nem hétköznapi jelenség esetén, mint a tudatos álmodás, különösen nagy szükségünk van. A 
hétköznapitól eltérő élmények megtapasztalása bárkit könnyen megrészegíthet, így a két lábunkat a 
földön, illetve egonkat a vállalható mérettartományban tartó útitársak értékét nem lenne bölcs dolog 
alábecsülnünk. 

Magyarországon szerencsés helyzetben vannak, akik a főváros vonzáskörzetében élnek, hiszen 
néhány éve alakult egy, a téma köré szerveződő Tudatos Álom Klub. De erről inkább hadd beszéljen az 
alapító, Fuchs András. 

4 ok, amiért együtt könnyebb 

Felkeltette az érdeklődésed a tudatos álmodás? Jó lenne irányítani az álmaidat? Elolvastál 
néhány cikket, netán könyvet? Bújod a fórumokat újabb módszerek után kutatva? Rávetted Magad a 
gyakorlatokra, és mégsem jön a siker? 

Hozzád hasonlóan nagyon sokan vagyunk így ezzel. Elképesztően csábító a tudatosulás gondolata, 
azonban nagyon nehéz kitartani akkor, amikor a próbálkozások egyre csak kudarcba fulladnak. 

Én 4-5 éve kezdtem el foglalkozni a témával komolyabban, és azóta elértem egy olyan szintet, amivel 
teljesen meg vagyok elégedve. Ahogy így visszatekintek, van egy olyan támpillére ennek a folyamatnak, 
amit szerintem méltatlanul keveset emlegetnek. Ez pedig a közösség ereje! 

Hallottad már a mondást, hogy jól válogasd meg a barátaidat, mert olyan leszel, mint az az 5 ember, 
akivel a legtöbb időt töltőd? Ugyan lehet, hogy nem érdemes számszerűen, szó szerint vennünk ezt a 
szabályt, de kétségtelen, hogy tudatosan és tudat alatt is óriási jelentősége van annak, hogy milyen 
környezetben élünk. 

A tudatos álmodásra vetítve ezt a dolgot: Téged támogat a környezet abban, hogy tanulj, fejlődj és elérd 
a célod? Tudsz egyáltalán erről beszélni a barátaiddal? Szüleid mit szólnának, ha tudnák, miket olvasol, 
vagy mit gyakorolsz lefekvéskor? Nem gondolod, hogy jó lenne egy közeg, ahol nemcsak, hogy nem 
néznek csodabogárnak, amikor az asztráltestedről beszélsz, hanem inkább elismeréseket zsebelhetsz 
be, ha arról számolsz be, hogy éjszaka háromszor is felébresztetted magad és álomnaplót írtál? 

A harcművészetektől kezdve, az origamin át, mindent könnyebb együtt, egymást támogatva megtanulni, 
ez alól a tudatos álmodás sem kivétel. És nem kell egyedül “végig szenvedned” az utat, nem vagy 
egyedül. Itt vagyunk mi, a Tudatos Álom Klub. 

Mielőtt rátérnék arra, hogy kik is vagyunk, hol is találsz meg minket, visszakanyarodok arra, hogy miket 
is kaptam én a klubtól, és miért gondolom azt, hogy te is rengeteget fogsz tőlünk kapni, ha úgy döntesz. 

Nem kell egyedül küzdeni 

Nem tudom, Te hogy vagy vele, de nekem kimondottan nehéz volt kitartanom. Elolvastam egy jó 
cikket, esetleg egy újabb módszert, próbálgattam pár napig, és semmi. Aztán belefutottam egy könyvbe, 
eldöntöttem, hogy végre megcsinálom, rászánok pár napot vagy akár hetet, és a végeredmény ugyanaz 
volt: semmi. Ha sikerült is valami, ahhoz túl kevés volt, hogy kedvem legyen folytatni a próbálkozásokat. 
Azt sem tudtam, mire számítsak: ennek működnie kellene azonnal? Vagy tényleg hónapokba kerülhet 
ezt a képességet kifejleszteni? Csak én bénázok, hogy még mindig nem megy? 

Ezekre a kérdésekre tőlünk megkapod a választ. Mindenki más, és mindenkinek kicsit máshogy sikerült 
elérnie a jelenlegi szintjét. Tudjuk, hogy ez egy nehéz út, de azt is, hogy mennyire sokat tud jelenteni, 
hogy ott van mögötted egy csapat, aki azért szurkol, hogy neked is sikerüljön! 

Van kivel megosztani 

Klubunk havonta összejön egy teára, hogy megbeszéljük a fejleményeket. Ez nemcsak azért jó, 
mert egymástól tanulunk, hanem azért is, mert itt olyan emberekkel oszthatod meg a tapasztalataidat, 
akik vagy már átéltek hasonlót, vagy Hozzád hasonlóan nagyon vágynak rá. 

Ráadásképp minden alkalommal feldolgozunk egy bármelyikünket érdeklő témát, amivel kapcsolatban 
kitétel, hogy legalább érintőlegesen kapcsolódjon az álmodáshoz. Ezt a szabályt sem vesszük azért 
nagyon szigorúan, hiszen volt már szó a diétákról, a napi rutinról, ami segítheti a tudatosulást, az 
agyhullámok természetéről, a világűrről vagy akár a jövő érzékelésének lehetőségéről is. 

Egy befogadó közösség 

Mindannyiunk célja a tudatos álmodás, annak ellenére, hogy nagyon más háttérrel rendelkezünk: 
van köztünk biológus, orvos, informatikus és zenész is. Itt nem számít, mivel foglalkozol, amikor ébren 
vagy, sokkal fontosabb, hogy Téged is érdekeljen az álomvilág mélyebb felfedezése. 

Ha ez úgy érzed Rád is igaz, még akkor is, ha jelenleg nem is emlékszel az álmaidra vagy sosem 
tudatosultál, akkor itt megtalálhatod a helyed. 

Ha más nem, beszélgetünk egy jót, és megismersz egy-két - remélhetőleg Magadhoz hasonló - 
“csodabogarat”! 

Közös álmodás, közös ébredés 

Az utóbbi másfél évben mi, a klubtagok azt vettük észre, hogy a tudatosulásaink időpontjai 
valahogy egymáshoz kapcsolódnak. Ez lehet teljesen véletlen is, lehet, hogy a Holdfázissal vagy a 
mágneses térerő változással van kapcsolatban, de az is lehet, hogy valahol, valahogy képesek vagyunk 
hatni egymásra. 

A közös álmodás gondolata ugyan nem új, de annak a ténynek az ellenőrzése, hogy képesek vagyunk- 
e információt átadni egymásnak miközben alszunk, nagyon nehéz. Egyelőre biztosat nem tudok én sem 
mondani Neked, mindenesetre az utóbbi időben volt néhány olyan tapasztalásunk, ami nagyon-nagyon 
izgalmas! No de erről majd inkább szóban ;). 

A Tudatos Álom Klubot 2014-ban nyarán alapítottam azzal a céllal, hogy a Hozzád hasonló, érdeklődő 
és fejlődni akaró embereket megtaláljam, és segítsek elérni a rendszeres tudatos álmodás szintjét. A 
célomat abban az értelemben sikerült túlszárnyalni, hogy elképesztően érdekes és értékes embereket 
sikerült megismernem. Az pedig csak a hab a tortán, hogy a klubnak köszönhetően sokkal mélyebb 
tudásra és vadabb tapasztalatokra tettem szert, amellett, hogy a tudatos álmaim száma is érezhetően 
megnőtt! 

Ha a cikk elolvasása után izgatott lettél (ahogy én is izgatottan írtam ezt a cikket Neked), és úgy érzed, 
hogy köztünk van a helyed, akkor kérlek, tedd meg értünk és elsősorban Magadért, hogy valamilyen 
formában felveszed velünk a kapcsolatot. 

Egyet mondhatok: nem fogod megbánni! 

Szép álmokat, 

Fuchs András 

https://www.facebook.com/groups/tudatosalomklub 

http://www.meetup.com/Tudatos-Alom-Klub-Budapest 

tudatosalomklub@qmail.com 

Miről álmodok én? És miért nem olvashatsz róla itt. 


Ha sikeresen végig rágtad Magad a fejezetek nagyobb részén, bizonyára feltűnt, hogy - kettő 
kivétellel - nem olvashatsz bennük az álmaimról. 

Ennek egyik oka, hogy szeretném, ha a saját álmaid álmodnád. A tudatosulást pedig a saját 
belátásod szerint használnád. Ugyanúgy, ahogy haladási tempód sem érdemes másokhoz hasonlítani, 
álmaid tartalmát sem ildomos ilyen módon pellengérre állítani. Tapasztalatainkat másokkal megosztani, 
illetve álombeszámolókat olvasni nyilván nagyon inspiráló tud lenni, de szerintem ez csak akkor 
működik, ha egy kétirányú utca. 

Ebben a formátumban pedig az egyoldaliság miatt engem egyrészt feszélyezne, Téged pedig 
inspiráció helyett lehet, hogy elkedvetlenítene. Talán azzal, hogy az első tudatos álmaidban nem az 
történik Veled, ami velem a legelborultabbakban. Vagy azzal, hogy tudatosulásaim jelentős részét olyan 
dolgokra „fecséreltem”, amelyekre Te még az ébrenlét során is sajnálnád az időt. Esetleg az 
álomkontroll olyan aspektusaival bajlódtam, amelyeket már „illene” kiráznom a kisujjamból. Persze 
hozhatnék fel példát mindegyikre, hisz úgy gondolom fontos letisztázni, hogy az éberré válás egyszerre 
tud legalább annyira hétköznapi, mint lélegzetelállító lenni. Már önmagában is. 

Hát még, ha hozzáadjuk azt, hogy emberi lényként hajlamosak vagyunk romantizálni, vagy épp 
saját magunk korlátozó módon narrálni. Nemcsak azon történetek esetében, amelyeket másoknak 
mesélünk, hanem főként akkor, amikor Magunknak. Magunkról. 

Mivel ilyen téren nekem is van még mit tanulni, igyekeztem minél kevesebb történetet mesélni. És 
ha kezdeti jószándékom el is veszett a sorok között, remélem a mondandóm ugyanabból a 
magasságból érkezik - a sorok közül. Nem pedig valami képzeletbeli pódiumról vagy piedesztálról, 
amelyre Neked sem kell senkit felállítanod, csak azért, mert a hétköznapi társalgástól eltérő médiumon 
keresztül szólít meg. Netalán könyvet ír egy adott témában. 

A tudatos álmodás egy lenyűgöző jelenség, amely nagyságrendileg több kérdést vet fel, mint 
amennyi válaszunk jelenleg van. És azokat ahelyett, hogy mástól várnád, egyébként is Magadnak kell 
megtalálnod. Ehhez próbáltam hozzájárulni. 


LR 

Fogalomtár 


agonista: egy szóban forgó molekula (jelen esetben neurotranszmitter) szerkezeti/funkcionális 
megfelelője, amely az eredeti molekula receptorához kötve ugyanolyan vagy hasonló erősségű biológiai 
hatást vált ki. 

agyhullám: az agyi idegsejtek elektromos aktivitásának összeadódásából adódó, koponyacsonton 
keresztül is detektálható ritmikus oszcilláció. 

alvásparalízis: az elalvás, alvás, illetve ébredés során fellépő átmeneti mozgásképtelenség tudatos 
megtapasztalása. Akaratlagosan mozgatható izmaink idegrendszeri legátlásának köszönhető, amelyet 
minden éjjel átélünk, de ennek általában nem vagyunk tudatában. Az átmeneti bénultság funkciója 
feltehetőleg az, hogy megakadályozza az álmainkban átélt mozgások fizikai izmot aktiváljanak, ezzel 
kerülve el, hogy kárt tehessünk magunkban. 

antagonista: az agonistával ellentétben egy molekula (jelen esetben neurotranszmitter) receptorához 
kötni képes ágens, amely megakadályozza az eredeti molekula által kiváltott biológiai válasz 
kialakulását. 

EEG: elektroenkefalográfia. Elektrofiziológiai mérési módszer az agyi idegsejtek elektromos 
aktivitásából eredő feszültségváltozások detektálására. Nem invazív módszer, amit a koponyacsontokra 
erősített mérőelektródák segítségével valósítanak meg. 

EKG: elektrokardiográfia. A szívizomelektromos aktivitásának detektálása és kiértékelése. 

enzim: olyan molekula, amely az emberi szervezetben lejátszódó biokémiai reakciók sebességét növeli. 

enzim inhibitor: egy enzimhez kötődő, annak aktivitását csökkentő molekula. 

EMG: elektromiográfia. A vázizmok elektromos aktivitásának detektálása és kiértékelése. 

EOG: elektrookulográfia. A szemmozgásokhoz kapcsolódó, a szem elülső és hátsó felszíne közötti 
elektromos feszültség változásokat méri. 

féléletidő (vérplazmában): egy biológiai aktivitással bíró molekula vérplazmabeli koncentrációjának 
felére csökkenéséhez szükséges idő. 

kémiai szinapszis: idegsejtek egymás közötti, illetve izmokkal és mirigyekkel való kommunikációjának 
teret adó speciális érintkezési felület, ahol a szóban forgó sejtek felszíne néhány nanométeres 
közelségbe kerül egymáshoz. Az így kialakított szinaptikus résbe ürülnek a kommunikációra szolgáló 
molekulák, a neurotranszmitterek. 

metaanalízis: a szakirodalomban - egy adott problémakörrel kapcsolatban - publikált tanulmányok 
eredményeinek összegzése. Az egyedi tanulmányok elfogultságán, módszertani hiányosságain 

igyekszik túllépni, illetve megpróbál rendet tenni az egymásnak ellentmondó eredmények között. 
Amennyiben az információszerzés során a metaanalízis eredményére támaszkodunk, kisebb az esélye, 
hogy csak a nekünk tetsző eredmények közül mazsolázzunk. 

nevezéktan: a biológiában, a rendszertanban használt fogalom, azokat a szabályokat jelenti, amelyek 
alapján az egyes taxonok (fajok, családok, nemzetségek stb.) beazonosítása, elnevezése és 
csoportosítása zajlik. 

metakogníció: a gondolkodásról való gondolkodás képessége. Lehetővé teszi, hogy eddigi tudásunk 
függvényében megtervezzük, ellenőrizzük és kiértékeljük tudatfolyamatainkat. 

mielinizáció: az idegsejtek nyúlványa körülötti szigetelő réteg kialakulása, amely lehetővé teszi az 
elektromos ingerület vezetés sebességének megsokszorozódását. 

neurohormon: idegi impulzusok által szabályozott, idegrendszeri elválasztó sejtek által véráramba 
ürített kommunikációs molekula. 

neuromuszkuláris junkció: kémiai szinapszisok egy speciális formája, amely a vázizmok, illetve az 
azokat beidegző idegsejtek nyúlványai között jönnek létre. 

neurotranszmitter: az idegsejtek kommunikációja során felszabaduló hírvivő molekula, amely a 
kapcsolatban levő sejtek nyúlványai között térbe ürül, majd a fogadó sejtek receptorain megkötődve 
azokon jelátviteli változásokat indukál. Ez jelentheti ioncsatornák nyitódását/záródását, illetve az ennek 
következtében létrejövő ionáramlást, de időben elnyúlóbb változásokat is, amelyek a sejtek 
anyagcseréjének megváltozásán keresztül lépnek életbe. 

oneironauta: az álomvilág felfedezője. Hasonlóan az asztronautákhoz, új világok felderítői. Különbség, 
hogy azok nem a fizikális valósághoz, hanem megváltozott tudatállapotokhoz köthetők. 

paraszomnia: olyan alvási rendellenességek, amelyek az elalvás, alvás, illetve ébredés során 
jelentkeznek. Megjelenhetnek abnormális mozgások, viselkedések, érzelmek, álmok, illetve érzékelés 
formájában. Bár a külvilág számára ezek az epizódok szándékosnak tűnnek, a megtapasztaló nem kell, 
hogy emlékezzen rájuk. 

poliszomnográfia: (görög: pólus - több, graphein - írni; latirr. somnus - alvás) az alvásdiagnosztikában 
használt módszer a különböző alvászavarok beazonosítására és vizsgálatára. 
Tulajdonképpen különböző élettani folyamatok alvás során történő változásának egyidejű 
megfigyeléséről és kielemzéséről van szó. Ilyenek pl. az EEG-vel nyomon követett agyi elektromos 
aktivitás, az EOG-vel rögzített szemmozgások, az EMG-vel monitorozott izomösszehúzódások vagy az 
EKG-val vizsgált szívritmus. De a vér oxigénnel való telítettségének, 
a légzés különböző paramétereinek és az alvás során felvett testhelyzetnek stb. a kiértékelése sem 
marad el. 

vér-agy gát: a központi idegrendszerünket átszövő erek speciális sajátságaiból adódó szűrő, amely 
lehetővé teszi, hogy a különböző ionok, molekulák és sejtek átjárása a vér, illetve agyunk között 
szigorúan szabályozott legyen. Segíti az érzékeny idegszövet normális működéséhez szükséges 
körülmények kialakítását, illetve védi azt a különböző kórokozóktól és toxikus molekuláktól, 

vérplazma: a vér alakos elemek (vörös-, fehérvérsejtek, vérlemezkék) nélküli frakciója, a sejtek közötti 
folyékony, halványsárga összetevő. Viszonylag jó pénzért, gyógyszergyári kutatások és terapeutikus 
felhasználás céljából eladható. #notsponsored 

